Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-8-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΟΕ΄ συνεδριάσεώς του, της Τετάρτης 3 Αυγούστου 2016, σε ό,τι αφορά στην ψήφιση στο σύνολό των προτάσεων του Προέδρου της Βουλής: α) «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51Α΄/10-4-1997)» β) «Για την τροποποίηση διατάξεων της από 15-11-1982 (ΦΕΚ 137/Α/1982) απόφαση της Ολομέλειας της Βουλής» και την έγκριση του «Κανονισμού Λειτουργίας της Επιτροπής του άρθρου 3Α' του ν.3213/2003- Κανονισμός Λειτουργίας της Ειδικής Υπηρεσίας Επιτροπής Ελέγχου Δηλώσεων Περιουσιακής Κατάστασης»]] Κυρίες και κύριοι συνάδελφοι, πριν εισέλθουμε στην ημερήσια διάταξης της νομοθετικής εργασίας, έχω να κάνω μια ανακοίνωση στο Σώμα. Οι Διαρκείς Επιτροπές Παραγωγής και Εμπορίου και Δημόσιας Διοίκησης, Δημόσιας Τάξης και Δικαιοσύνης, καταθέτουν την έκθεσή τους στο σχέδιο νόμου του Υπουργείου Περιβάλλοντος και Ενέργειας: «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις». Επίσης, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 5 Αυγούστου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1146/18-7-2016 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Εσωτερικών και Διοικητικής Ανασυγκρότησης, σχετικά με την καθυστέρηση στην αποδέσμευση κονδυλίων για την πρόληψη των πυρκαγιών. 2. Η με αριθμό 1137/12-7-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με το δείπνο που παρέθεσε στην Ελλάδα ο γιός του πρωθυπουργού της Τουρκίας με λαθρομετανάστες και πρόσφυγες μουσουλμανικού θρησκεύματος. 3. Η με αριθμό 1141/18-7-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τις υπερβολικές χρεώσεις των τραπεζών, για τις ηλεκτρονικές διατραπεζικές συναλλαγές. 4. Η με αριθμό 1160/19-7-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάκληση της απόφασης για συρρίκνωση των Επαγγελματικών Σχολών (ΕΠΑΣ) Μυτιλήνης. 5. Η με αριθμό 1143/18-7-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομίας, Ανάπτυξης και Τουρισμού, σχετικά με την μέλλον της Ελληνικής Βιομηχανίας Ζάχαρης (ΕΒΖ). 6. Η με αριθμό 1149/18-7-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Εσωτερικών και Διοικητικής Ανασυγκρότησης, σχετικά με την μακροχρόνια καθυστέρηση στην ενεργοποίηση διαδικασίας επιβολής και είσπραξης υπέρ των όμορων δήμων, δημοτικού φόρου, που επιβαρύνει την εταιρεία αεροδρομίου «Ελευθέριος Βενιζέλος». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1136/12-7-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την άμεση έκδοση Κοινής Υπουργικής Απόφασης για την κήρυξη των πληγεισών περιοχών της Αρκαδίας σε κατάσταση έκτακτης ανάγκης. 2. Η με αριθμό 1142/18-7-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με τον τερματισμό του άδικου αποκλεισμού από την εργασία των υπαλλήλων της υπό εκκαθάριση Συνεταιριστικής Ευβοϊκής Τράπεζας. 3. Η με αριθμό 1150/18-7-2016 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. 4. Η με αριθμό 1122/11-7-2016 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τις εγκληματικές και τρομοκρατικές οργανώσεις που δρουν ανενόχλητες στο κεντρικότερο σημείο της πρωτεύουσας. 5. Η με αριθμό 1095/5-7-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με την τοποθέτηση της κυρίας Τσουκαλά στη θέση της Αντιπροέδρου του Κέντρου Μελετών Ασφαλείας. 6. Η με αριθμό 1120/11-7-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με το σύστημα πυροπροστασίας του Σέιχ Σου. 7. Η με αριθμό 1097/6-7-2016 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ανυπαρξία πολιτικής στην προάσπιση της υγείας των πολιτών. 8. Η με αριθμό 961/7-6-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Οικονομικών και Εθνικής Άμυνας, σχετικά με την Ελληνική Βιομηχανία Οχημάτων («ΕΛ.Β.Ο Α.Β.Ε.»). 9. Η με αριθμό 1042/24-6-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Οικονομικών, σχετικά με τον εξωδικαστικό συμβιβασμό του Ελληνικού Δημοσίου με τη «SIEMENS». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 5916/6-6-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εξωτερικών, σχετικά με τις διμερείς σχέσεις με το Ιράν. 2. Η με αριθμό 4375/304/31-3-2016 ερώτηση - Αίτηση Κατάθεσης Εγγράφων του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με το οικονομικό μέγεθος της σύμβασης με τον Κιμ Γκλεν. 3. Η με αριθμό 5701/27-5-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με το σχεδιασμό για την έναρξη λειτουργίας του πολυδύναμου Ιατρείου Τυμπακίου - Ηρακλείου Κρήτης. 4. Η με αριθμό 3062/10-2-2016 ερώτηση του Ανεξάρτητου Βουλευτή Λακωνίας κ. Λεωνίδα Γρηγοράκου προς τον Υπουργό Οικονομικών, σχετικά την αποζημίωση των μεριδιούχων Συνεταιριστικών Τραπεζών. Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Ψήφιση στο σύνολο του σχεδίου νόμου του Υπουργείου Οικονομίας, Ανάπτυξης και Τουρισμού: «Ανάθεση και εκτέλεση συμβάσεων παραχώρησης - Εναρμόνιση με την Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου της 26ης Φεβρουαρίου 2014 σχετικά με την ανάθεση συμβάσεων παραχώρησης (ΕΕ L 94/1/28.3.2014) και άλλες διατάξεις». Ερωτάται το Σώμα: Γίνεται δεκτό το νομοσχέδιο και στο σύνολο ως διανεμήθη;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το νομοσχέδιο έγινε δεκτό κατά πλειοψηφία και στο σύνολο. Συνεπώς το νομοσχέδιο του Υπουργείου Οικονομίας, Ανάπτυξης και Τουρισμού: «Ανάθεση και εκτέλεση συμβάσεων παραχώρησης - Εναρμόνιση με την Οδηγία 2014/23/ΕΕ του Ευρωπαϊκού Κοινοβουλίου και του Συμβουλίου της 26ης Φεβρουαρίου 2014 σχετικά με την ανάθεση συμβάσεων παραχώρησης (ΕΕ L 94/1/28.3.2014) και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, εισερχόμαστε τώρα στο σημερινό νομοσχέδιο. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις». Το παραπάνω νομοσχέδιο, μετά από απόφαση που έλαβε η Διαρκής Κοινοβουλευτική Επιτροπή Παραγωγής και Εμπορίου κατά πλειοψηφία, ύστερα από πρόταση του αρμοδίου Υπουργού, συζητείται με τη διαδικασία του κατεπείγοντος, σύμφωνα με το άρθρο 76 παράγραφος 4 του Συντάγματος και το άρθρο 109 του Κανονισμού της Βουλής. Θα ήθελα να σας υπενθυμίσω ότι σύμφωνα με την απόφαση της Διάσκεψης των Προέδρων στις 3-8-2016, η συζήτηση επί της αρχής και επί των άρθρων θα ολοκληρωθεί σε μια συνεδρίαση μέχρι και τις 14.30΄ για να ακολουθήσει, εφόσον υπάρξει αίτημα, ονομαστική ψηφοφορία. Η εν λόγω απόφαση επίσης, ελήφθη κατά πλειοψηφία. Στη συζήτηση μετέχουν οι εισηγητές και οι ειδικοί αγορητές, ο Πρωθυπουργός ή ο αρμόδιος Υπουργός, οι Πρόεδροι των Κοινοβουλευτικών Ομάδων και ένας εκπρόσωπός τους. Η ομιλία τους περιορίζεται στο ήμισυ του χρόνου που προβλέπεται από τα άρθρα 97 και 103 του Κανονισμού της Βουλής. Προτείνω, επίσης, να λάβουν τον λόγο, μετά από απόφαση που πήραμε χθες στη Διάσκεψη των Προέδρων - ήταν μια ιδέα του Προέδρου της Βουλής, την οποία κάναμε αποδεκτή για να υπάρχει μια πιο διευρυμένη συζήτηση - και ένας ομιλητής από κάθε Κοινοβουλευτική Ομάδα πέραν των δυο εισηγητών και ειδικών αγορητών, όπως τους έχουν ορίσει τα κόμματα. Τέλος, προτείνω η συζήτηση επί της αρχής και επί των άρθρων να είναι ενιαία. Ως προς τους χρόνους, οι εισηγητές και οι ειδικοί αγορητές προτείνω να έχουν χρόνο ομιλίας δώδεκα λεπτά, ο αρμόδιος Υπουργός δεκατρία λεπτά, οι λοιποί Υπουργοί και οι Υφυπουργοί - εφόσον θελήσουν να συμμετάσχουν στη συζήτηση - οκτώ λεπτά, ο Πρωθυπουργός και Πρόεδρος της Κοινοβουλευτικής Ομάδας του ΣΥΡΙΖΑ, καθώς και ο Πρόεδρος της Κοινοβουλευτικής Ομάδας της Νέας Δημοκρατίας δεκατέσσερα λεπτά, οι Πρόεδροι των υπόλοιπων Κοινοβουλευτικών Ομάδων δώδεκα λεπτά, οι Κοινοβουλευτικοί Εκπρόσωποι δέκα λεπτά και οι ορισθέντες από τα κόμματα ομιλητές πέντε λεπτά. Έχουμε αθροίσει τους χρόνους, με μία μικρή ανοχή, εν πάση περιπτώσει, αν χρειαστεί και περίπου στις 14.30΄ η ώρα μέχρι τις 15.00΄ η ώρα θα έχουμε τελειώσει. Επομένως, ερωτάται το Σώμα εάν συμφωνεί με την πρόταση της Διάσκεψης των Προέδρων.
Συνεπώς το Σώμα συνεφώνησε.
Δεν συνεφώνησε το Σώμα, κύριε Πρόεδρε.
Πώς δεν συνεφώνησε; Το κόμμα σας στη Διάσκεψη των Προέδρων εχθές συνεφώνησε.
Για το κατεπείγον, όχι. Για τη διαδικασία.
Εγώ μιλάω για τη διαδικασία, κύριε Κουτσούκο. Για το κατεπείγον είπα - δεν το προσέξατε - ότι ήταν κατά πλειοψηφία. Μιλώ για τη σημερινή διαδικασία. Συμφωνούμε. Το άλλο καταγράφεται. Όμως δεν εννοούσα αυτό. Θα κάνουμε, λοιπόν, το εξής: Είναι μία παράκληση του κ. Φίλη ο οποίος θέλει να φύγει…
Κύριε Πρόεδρε, σας έχω ζητήσει τον λόγο ως Κοινοβουλευτικός Εκπρόσωπος.
Επί ποίου θέματος;
Επί του κατεπείγοντος.
Εντάξει. Θα τοποθετηθείτε. Απ' ό,τι είδα, είναι να μιλήσετε. Είστε Κοινοβουλευτικός Εκπρόσωπος…
Τώρα θέλω να μιλήσω, κύριε Κακλαμάνη.
Ας μη χάνουμε το χρόνο. Είπα ότι έχετε αντίρρηση.
Πρώτα θέλετε να ψηφίσουμε και μετά να γίνει η συζήτηση;
Για ποιο θέμα να συζητήσουμε; Δεν έχουμε να συζητήσουμε κάτι. Έχει αποφασίσει η αρμόδια επιτροπή και η Διάσκεψη των Προέδρων.
Η Ολομέλεια αποφασίζει, κύριε Πρόεδρε.
Εντάξει, θα σας δώσω για δύο λεπτά τον λόγο, αλλά θα εξυπηρετήσουμε πρώτα τον κ. Φίλη, ο οποίος στην ουσία εξυπηρετεί και τη συζήτηση, διότι θα τοποθετηθεί. Κύριε Φίλη, θέλετε το χρόνο που σας αναλογεί, δηλαδή τα οκτώ λεπτά ή λιγότερο;
Οπωσδήποτε θα χρειαστούν τα οκτώ λεπτά, κύριε Πρόεδρε.
Εντάξει, αλλά επειδή σας δίνουμε κατ' εξαίρεση τον χρόνο, παρακαλούμε να τηρήσετε τα οκτώ λεπτά. Ορίστε, έχετε τον λόγο.
Αξιότιμες κυρίες και κύριοι συνάδελφοι, είμαι βέβαιος ότι όλοι παρακολουθείτε τις δηλώσεις που έκαναν διάφοροι Γάλλοι πολιτικοί, μεταξύ αυτών και ο Γάλλος Πρωθυπουργός, σχετικά με το Ισλάμ και τη νέα σχέση που πρέπει η Γαλλία να βρει μαζί του. Τον Φεβρουάριο του 2015, η Αυστρία ψήφισε έναν νέο νόμο για τις μουσουλμανικές κοινότητες σε αντικατάσταση ενός παλαιότερου, του οποίου οι ρίζες φθάνουν στην εποχή της Αυστροουγγρικής αυτοκρατορίας, όταν ο Αψβούργος αυτοκράτορας διοικούσε σημαντικούς μουσουλμανικούς πληθυσμούς στα Βαλκάνια. Όμως και στην Ολλανδία και στη Γερμανία η συζήτηση για τη σχέση των μουσουλμανικών πληθυσμών με την ολλανδική και τη γερμανική κοινωνία αντίστοιχα, γίνεται ολοένα και περισσότερο έντονη. Στην Αγγλία, το σύνολο των προβλέψεων του ισλαμικού δικαίου για σειρά θεμάτων - και ιδίως κληρονομικών - φαίνεται ότι εφαρμόζεται μέσω ενός παράλληλου δικαστικού, ας το πούμε έτσι, συστήματος. Όλες αυτές οι συζητήσεις, αλλά και οι νομοθετικές πρωτοβουλίες προσπαθούν να απαντήσουν κυρίως σε τρία ζητήματα: Πρώτον, ποιος χρηματοδοτεί τα τζαμιά, δεύτερον ποιος μορφώνει τους θρησκευτικούς λειτουργούς του Ισλάμ και, τρίτον, ποια είναι η σχέση του ισλαμικού δικαίου με το δικαιικό πολιτισμό της Ευρώπης. Όμως ο πραγματικός ελέφαντας είναι στο δωμάτιο και είναι άλλος. Η Ευρώπη δεν έχει αποδεχθεί το γεγονός πως οι μουσουλμάνοι είναι μία πραγματικότητα και είναι εδώ. Οι περισσότεροι είναι Ευρωπαίοι πολίτες ή νόμιμοι μετανάστες και στην Ευρώπη έχουν βρει ασφάλεια για τη ζωή των ιδίων και των οικογενειών τους, αξιοπρέπεια και ευκαιρίες για ένα καλύτερο μέλλον. Ορισμένοι υποστηρίζουν ότι η κατασκευή ενός τεμένους στην Αθήνα θα είναι πόλος έλξης μουσουλμάνων. Διαμαρτυρήθηκαν και διαμαρτύρονται έντονα γιατί είναι πολλοί οι μουσουλμάνοι και έτσι ισλαμοποιείται, λένε, η πατρίδα μας. Αν τα τεμένη ήταν πόλος έλξης για τους μουσουλμάνους, τότε δεν θα είχε έρθει κανένας μουσουλμάνος στην Αθήνα. Θα ήταν όλοι στη Θράκη, στη Ρόδο, στη Κω. Πόλος έλξης είναι οι οικονομικές ευκαιρίες και γι' αυτό η επιδίωξη της Χρυσής Αυγής να μειωθούν οι μετανάστες έγινε εξ αντικειμένου πραγματικότητα στα χρόνια της κρίσης. Η φτώχεια και η οικονομική καταστροφή έφεραν τη μείωση των μεταναστών. Γι' αυτό και οι άτυποι χώροι προσευχής υπολογίζουμε ότι έχουν μειωθεί τουλάχιστον κατά 40%. Θέλετε μία «καθαρή» - εντός εισαγωγικών - χώρα; Κοιτάξτε γύρω σας ποιες είναι οι καθαρές χώρες και πείτε στον ελληνικό λαό την αλήθεια. Καθαρές χώρες είναι μόνο οι φτωχές χώρες. Είναι μόνο οι χώρες, στις οποίες κανείς δεν θέλει να πάει. Κυρίες και κύριοι συνάδελφοι, ας μην ξεχνάμε ότι οι εθνικοί πόλεμοι στους οποίους πρωταγωνίστησε η Ευρώπη είναι σχετικά πρόσφατο φαινόμενο σε σχέση με τους θρησκευτικούς πολέμους. Γι' αυτό, ο Πάπας έσπευσε με αφορμή τη σφαγή του ιερέα στη Γαλλία, για την οποία όλοι δηλώνουμε τον αποτροπιασμό μας, να διευκρινίσει ότι είμαστε σε πόλεμο, αλλά όχι σε θρησκευτικό πόλεμο. Αυτός είναι ο ελέφαντας, κυρίες και κύριοι και εμείς οφείλουμε να τον δούμε έγκαιρα και να κάνουμε ό,τι καλύτερο μπορούμε, ώστε να μη συμβεί αυτό που επιδιώκουν οι φονταμενταλιστές τύπου ISIS ή Μπρέιβικ, δηλαδή να μη ζήσουμε έναν θρησκευτικό πόλεμο. Ειδικότερα εμείς στην Ελλάδα που αποτελούμε το σύνολο των δύο κόσμων γνωρίζουμε πολύ καλά ότι εάν συμβεί ένας τέτοιος πόλεμος, εμείς θα είμαστε μεταξύ εκείνων που θα πληρώσουν το ακριβότερο τίμημα. Κυρίες και κύριοι, η Ελλάδα στα τρία κύρια ερωτήματα που ανέφερα παραπάνω, έχει δώσει τις απαντήσεις της. Στο πρώτο ερώτημα περί τζαμιών, το 2000 ψήφισε νόμο με τον οποίο, ακολουθώντας τις τότε κρατούσες αντιλήψεις στην Ευρώπη, παραχωρούσε έκταση στην Παιανία για να χτιστεί ένα μεγάλο ισλαμικό κέντρο, εντός του οποίου θα λειτουργούσε και τέμενος. Αυτό το κέντρο θα χτιζόταν με χρήματα ξένων χωρών και θα διοικούνταν από ξένες χώρες. Ο νόμος ψηφίστηκε, διότι το θέμα συνδέθηκε με τους Ολυμπιακούς Αγώνες και τέθηκε ως ερώτημα σχετικά με τη θρησκευτική ελευθερία των μουσουλμάνων συμπολιτών μας. Ψηφίστηκε μεν, αλλά δεν εφαρμόστηκε. Δεν είναι η ώρα να αναλύσουμε τους λόγους, αλλά ας κρατήσουμε το ότι πρώτη η εκκλησία είχε θέσει το ζήτημα ουσίας περί του τι ακριβώς θα είναι αυτό το ισλαμικό κέντρο, ποιος θα το χρηματοδοτεί και ποιος θα το διοικεί. Το 2006, η χώρα μας έκανε μία νέα επιλογή. Ψήφισε νέο νόμο δίνοντας τη σωστή απάντηση στο ερώτημα αυτό. Αποφάσισε το τέμενος Αθηνών να κατασκευαστεί με χρήματα του ελληνικού κράτους και να διοικείται από διοικητικό συμβούλιο, η πλειοψηφία του οποίου θα αποτελείται από εκπροσώπους της πολιτείας. Αντιλαμβάνομαι ότι αυτή η ρύθμιση ακροβατεί στα όρια της θρησκευτικής ελευθερίας, αλλά την κόκκινη γραμμή, δηλαδή την παραβίαση των θρησκευτικών ελευθεριών δεν θα την περάσουμε και προχωράμε ήδη στον απαραίτητο σχεδιασμό, ώστε οι λεπτές ισορροπίες να τηρηθούν. Η χώρα μας αποφάσισε, επίσης - και το κατέστησε απολύτως σαφές με την τροποποίηση του ν.3512 το 2011- ότι τόσο ο χώρος, όσο και το τέμενος, θα ανήκουν στο ελληνικό κράτος και δεν χαρίζονται σε κανέναν. Αξίζει, επίσης, να σημειωθεί ότι η Εκκλησία της Ελλάδος, τόσο επί Μακαριστού Χριστοδούλου, όσο και επί Μακαριότατου Ιερωνύμου, ήταν πάντοτε σύμφωνη με την κατασκευή του τεμένους υπό συγκεκριμένες προϋποθέσεις που θα εξασφάλιζαν ότι θα λειτουργούσε ως τέμενος εντός του ελληνικού νόμου και όχι ως μία νησίδα εκτός του ελληνικού νόμου που θα ελεγχόταν από ξένα κέντρα και κεφάλαια. Αυτές τις προϋποθέσεις τις κάλυψε ο νομοθέτης το 2006. Οφείλω να σας πω ότι όλοι οι Πρωθυπουργοί από το 1894, όταν έγινε η πρώτη συζήτηση για τέμενος στην Αθήνα, ήταν θετικοί και σύμφωνοι για την κατασκευή του, ακόμη και ο Μεταξάς και ο Παπαδόπουλος. Ο Κωνσταντίνος Καραμανλής το υποσχέθηκε στους Άραβες αναλαμβάνοντας μία διεθνή δέσμευση για τη χώρα. Ο Αντρέας Παπανδρέου έπραξε το ίδιο και μάλιστα οι συζητήσεις τότε αφορούσαν μία έκταση στο Μαρούσι. Επί Κώστα Σημίτη ψηφίστηκε ο πρώτος νόμος για την κατασκευή του στην Παιανία. Επί Κώστα Καραμανλή δόθηκε η πλέον σωστή λύση, αυτή που ακολουθούμε και σήμερα με τον ν.3512/2006 που υποστήριξε η Μαριέττα Γιαννάκου. Επί Γιώργου Παπανδρέου ψηφίστηκε η πρώτη τροποποίηση του ν.3512, ώστε να επιλυθούν σειρά γραφειοκρατικών ζητημάτων. Επί δικής μας κυβερνήσεως, επί Αλέξη Τσίπρα, ο Παναγιώτης Λαφαζάνης και ο Αριστείδης Μπαλτάς, αρμόδιοι Υπουργοί, έφεραν τη δεύτερη τροποποίηση και εμείς τώρα την τρίτη. Άρα προκύπτει μια ερώτηση: Αφού τα θεμελιώδη χαρακτηριστικά του ν.3512 για την ίδρυση και λειτουργία του τεμένους Αθηνών, συμπεριλαμβανομένης της τοποθεσίας κατασκευής του, αλλά και των τετραγωνικών μέτρων του εμβαδού του, δεν έχουν αλλάξει, γιατί χρειάστηκαν τρεις τροποποιήσεις του νόμου σήμερα; Γιατί πρέπει η Βουλή να ψηφίζει - με όλο και μεγαλύτερες πλειοψηφίες, είναι η αλήθεια - τροποποιήσεις του νόμου; Η απάντηση σ' αυτό το ερώτημα, αξιότιμες κυρίες και κύριοι συνάδελφοι, αναδεικνύει τις πολλαπλές παθογένειες της διοίκησης και του τρόπου με τον οποίο σχεδιάζουμε και υλοποιούμε τις λύσεις. Ενώ οι κεντρικές πολιτικές επιλογές είναι σωστές και δεν αμφισβητούνται, οι άλλες παράμετροι θέτουν σειρά πρακτικών και γραφειοκρατικών ζητημάτων που φθάνουν στο σημείο να αμφισβητούν την ίδια την υλοποίηση των κεντρικών πολιτικών αποφάσεων. Ήδη δύο αποφάσεις ψηφίζουμε σήμερα. Ψηφίζουμε μεταξύ άλλων ότι το ενιαίο οικόπεδο χωρίζεται σε δύο τμήματα και οριοθετούμε ένα δρόμο μεταξύ τους. Γιατί η Βουλή ψηφίζει κάτι τέτοιο; Είναι αυτό πολιτικό ζήτημα; Όμως ζητάμε να ψηφιστεί, γιατί αν δεν ψηφιστεί, τότε η συνήθης διαδικασία θα κρατήσει χρόνια και θα έχουμε χάσει τη δυνατότητα να διαχειριστούμε σωστά και με τον καλύτερο τρόπο για το εθνικό συμφέρον και την κοινωνική συνοχή, το πρόβλημα που θέτει η ύπαρξη διακοσίων χιλιάδων μουσουλμάνων στην Αθήνα. Κυρίες και κύριοι συνάδελφοι, εάν δεν θέλουμε να έχουμε τα προβλήματα που έχουν χώρες όπως η Γαλλία ή το Βέλγιο, να μην κάνουμε τα λάθη που εκείνοι έκαναν και τώρα ψάχνουν τρόπους να τα ανασκευάσουν. Έχουμε πολιτική για τη διαχείριση του Ισλάμ και αυτή η πολιτική έχει ως βάση της το άρθρο 13 του Συντάγματος και τον ελληνικό νόμο. Ορισμένοι συμπολίτες μας προσέφυγαν στο ΣτΕ, λέγοντας ότι το άρθρο 2 του Συντάγματος, περί επικρατούσας θρησκείας, σημαίνει ότι δεν μπορεί το κράτος να χτίσει ένα τέμενος. Το ΣτΕ αποφάσισε ότι το άρθρο 3 εξηγείται υπό το φως του άρθρου 13 και γι' αυτό ο ν.3512 είναι απολύτως συνταγματικός. Οι ίδιοι οι συμπολίτες μας προσέφυγαν πάλι στο ΣτΕ, λέγοντας ότι η κατασκευή του τεμένους επιβαρύνει το περιβάλλον και πρέπει να προηγούνται περιβαλλοντικές μελέτες κ.λπ.. Υποστήριξαν, δηλαδή, ότι για την κατασκευή ενός οποιουδήποτε χώρου προσευχής - προσοχή, δεν εξαίρεσαν τις εκκλησίες - πρέπει να γίνονται όλα αυτά. Τι σημαίνει κάτι τέτοιο πρακτικά; Σημαίνει ότι αν γίνονταν δεκτές οι θέσεις τους, πολύ απλά η ανέγερση ενός χώρου προσευχής, συμπεριλαμβανομένων των ορθόδοξων εκκλησιών, θα γινόταν πολύ περισσότερο δύσκολη και θα απαιτούσε πολλά, περισσότερα χρήματα. Όμως όταν βάζεις τέτοια προσκόμματα στην ανέγερση χώρων προσευχής, καταλήγεις να παραβιάζεις το άρθρο 13, διότι θρησκευτική ελευθερία, χωρίς τη δυνατότητα να έχεις χώρο προσευχής, δεν υφίσταται. Το ΣτΕ πριν από έναν μήνα περίπου απάντησε, απορρίπτοντας τις αιτήσεις ακυρώσεως. Μπορούσαμε να είχαμε φέρει τη συγκεκριμένη ρύθμιση νωρίτερα. Όμως, θέλαμε να περιμένουμε τις αποφάσεις του Συμβουλίου της Επικρατείας, ώστε να τις λάβουμε υπ' όψιν μας. Στόχος μας είναι ο νόμος να εφαρμοστεί και για τα τεμένη στην Αθήνα. Η ύπαρξη άτυπων τζαμιών είναι ντροπή για τη χώρα και τους μουσουλμάνους. Είναι, επίσης, και ένας διαρκής κίνδυνος για την ασφάλεια όλων μας. Το τέμενος είναι το πρώτο βήμα. Ήδη είμαστε στην πορεία υλοποίησης του δεύτερου βήματος, καθώς ήδη έχουμε δώσει άδεια λειτουργίας για τέσσερα τζαμιά, το ένα εκ των οποίων στη Θήβα. Αυτά τα τζαμιά δεν είναι καινούργια, λειτουργούσαν επί χρόνια, αλλά εμείς πετύχαμε να περάσουμε από την γκρίζα ζώνη, στο φως της νομιμότητας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Η Χρυσή Αυγή, φυσικά, έχει την άποψη πως δεν πρέπει να υπάρξει κανένα τζαμί πουθενά στην Αθήνα, είτε δημόσιο είτε ιδιωτικό. Η θέση της είναι προφανώς αντισυνταγματική και ενάντια σε θεμελιώδεις συνθήκες της Ευρωπαϊκής Ένωσης, αλλά αυτό είναι απολύτως σύμφωνο με τον ναζιστικό χαρακτήρα της. Οι υπόλοιποι, όμως, που δυσπιστούν για το τέμενος, αλλά αποδέχονται την αρχή της θρησκευτικής ελευθερίας, θα ήθελα να σκεφτούν ορισμένα ερωτήματα: Πρώτον, είναι καλύτερο να λειτουργεί ένα άτυπο τζαμί ή ένα τζαμί με ονοματεπώνυμο, διεύθυνση και ΑΦΜ; Δεύτερον, είναι καλύτερο να λειτουργεί ένα άτυπο τζαμί χωρίς να διασφαλίζεται ότι, αν υπάρξει μια πυρκαγιά, δεν θα καούν άνθρωποι σαν ποντίκια ή να λειτουργεί ένα τζαμί με άδεια της πυροσβεστικής υπηρεσίας; Τρίτον, είναι καλύτερο να λειτουργεί ένα άτυπο τζαμί σε ένα παράνομο κτήριο, που σε έναν σεισμό μπορεί να πέσει και να σκοτωθούν δεκάδες άνθρωποι, ή να λειτουργεί ένα τζαμί σε ένα ασφαλές κτήριο; Τέταρτον, είναι καλύτερο να λειτουργεί ένα άτυπο τζαμί χωρίς τουαλέτες, με ό,τι αυτό σημαίνει για την υγιεινή του χώρου, ή να λειτουργεί ένα τζαμί με άδεια της Διεύθυνσης Δημόσιας Υγείας; Τις απαντήσεις σε αυτά τα ερωτήματα θα τις βρείτε στην εγκύκλιο για την αδειοδότηση ευκτηρίων οίκων που εκδόθηκε επί υπουργίας Κωνσταντίνου Αρβανιτόπουλου. Είναι μια πολύ σωστή εγκύκλιος με άρτια νομική επιχειρηματολογία. Αυτή την εγκύκλιο εφαρμόσαμε εμείς.
Κύριε Φίλη, πρέπει να κλείσετε.
Τελειώνω, κύριε Πρόεδρε. Είναι πράγματι περίεργο που Βουλευτής της Αντιπολίτευσης κατέθεσε ερώτηση εναντίον αυτής της εφαρμογής, θέλοντας μάλιστα να ρωτήσει αν η επιχώρια Μητρόπολη είχε συμφωνήσει. Αγνοούσε ότι η συμφωνία της επιχώριας Μητρόπολης έχει καταργηθεί με τον νόμο 2006 της Μαριέττας Γιαννάκου. Όπως βλέπετε, κυρίες και κύριοι συνάδελφοι, ξέρουμε να αναγνωρίζουμε τα σωστά βήματα και να τα ολοκληρώνουμε με τρόπο αποφασιστικό και πετυχημένο, όπως το πράξαμε και στην περίπτωση της ίδρυσης της εισαγωγικής κατεύθυνσης των μουσουλμανικών σπουδών στο τμήμα Θεολογίας του Αριστοτελείου Πανεπιστημίου Θεσσαλονίκης. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού]] Ολοκληρώνω αμέσως με κάτι τελευταίο. Κυρίες και κύριοι συνάδελφοι, για το θέμα των θρησκευτικών λειτουργών, προσέξτε μια διαφορά με τα άλλα κράτη: Εμείς - και το «εμείς» περιλαμβάνει όλους τους Υπουργούς των προηγουμένων Κυβερνήσεων και όχι μόνο εμάς - δεν φτιάξαμε μια ιερατική σχολή στο Πανεπιστήμιο της Θεσσαλονίκης ούτε είπαμε ότι για να γίνει κάποιος ιμάμης, πρέπει να σπουδάσει σε αυτήν την εισαγωγική κατεύθυνση. Εμείς δώσαμε τη δυνατότητα να σπουδάσει οποιοσδήποτε επιθυμεί τη μουσουλμανική θεολογία, αφού βέβαια πετύχει στις πανελλήνιες εξετάσεις. Αυτή είναι μια θεμελιώδεις διαφορά για το πώς βλέπουμε το ισλάμ και τους μουσουλμάνους. Η έλλειψη χρόνου δεν μου επιτρέπει να μιλήσω για την απάντηση στο τρίτο ερώτημα που έθεσα. Γι' αυτό θα κλείσω, τονίζοντας ότι το άρθρο για το ισλαμικό τέμενος Αθηνών είναι ένα άρθρο τεχνικού και γραφειοκρατικού χαρακτήρα. Οι πολιτικές αποφάσεις, που είναι το πραγματικό ζητούμενο και το πραγματικό πεδίο σύγκρουσης, δεν μεταβάλλονται με τη σημερινή ρύθμιση. Έχουν ήδη ληφθεί, έχουν διακομματικό χαρακτήρα, έχουν μακρά ιστορία και η υλοποίησή τους έχει ήδη καθυστερήσει δραματικά, με αποτέλεσμα να πλήττεται, εκτός των άλλων, και το εθνικό συμφέρον. Αυτό, ειδικά εμείς, δεν μπορούμε να το επιτρέψουμε. Ευχαριστώ.
Δίνω, λοιπόν, τον λόγο για δύο λεπτά στον Κοινοβουλευτικό Εκπρόσωπο της Δημοκρατικής Συμπαράταξης ΠΑΣΟΚ - ΔΗΜΑΡ. Έχετε τον λόγο για δύο λεπτά, κύριε Κουτσούκο, απλώς για να καταγραφεί στα Πρακτικά η ένστασή σας για το κατεπείγον.
Κύριε Πρόεδρε, ευχαριστώ πάρα πολύ. Εξυπηρετήσαμε, όπως είπατε, τον κ. Φίλη, ενώ έπρεπε να προηγηθώ. Όμως στα όρια του κοινοβουλευτικού πολιτισμού, νομίζω ότι μπορεί να γίνεται. Βέβαια, ο κ. Φίλης δεν ένιωσε την ανάγκη να σημειώσει, ως όφειλε, ότι η νομοθετική του πρωτοβουλία εισάγεται στη Βουλή για συζήτηση και ψήφιση με τις ψήφους της Αντιπολίτευσης, μεταξύ των οποίων και της Δημοκρατικής Συμπαράταξης, καθώς ο κυβερνητικός του εταίρος, ο κ. Καμμένος, έχει δώσει οδηγίες στην Κοινοβουλευτική του Ομάδα να μην την ψηφίσει. Αυτό είναι το παράδοξο, για το οποίο θα αναφερθούμε, όταν έρθει, η ώρα επί της ουσίας.
Ναι, γιατί δεν σας έδωσα τώρα τον λόγο για αυτό.
Ναι, αλλά μου δώσατε δύο λεπτά και έχω ακόμα ενάμισι. Λοιπόν, ακούστε τώρα στο υπόλοιπο ενάμισι λεπτό τι έχω να πω. Ο κ. Σκουρλέτης χθες ανακάλυψε τους επενδυτές που είναι στην ουρά και περιμένουν να επενδύσουν, γι' αυτό εισηγήθηκε να ψηφίσουμε το νομοσχέδιο με τη διαδικασία του κατεπείγοντος. Ενάμιση χρόνο τους διώχνει με την πολιτική του. Το νομοσχέδιο για τις Ανανεώσιμες Πηγές και για το φυσικό αέριο έχει σπουδαίες διατάξεις που θα επέτρεπαν μια ουσιαστική συζήτηση. Το τέμενος καρκινοβατεί δέκα χρόνια. Τα είπε ο κ. Φίλης. Θα μπορούσαμε να το συζητήσουμε πιο άνετα. Και για το πάρκο Τρίτση, επίσης, είναι εκεί με τα προβλήματά του, αποδείχθηκε ότι δεν υπήρξε κανένας διάλογος. Θέλω να πω ότι έχει γίνει καθεστώς αυτή η διαδικασία, η κατεπείγουσα. Φυσικά το λέμε για να καταγραφεί, γιατί δεν έχουμε καμμία ελπίδα ότι θα σηκωθεί κάποιος Βουλευτής της Συμπολίτευσης να προσθέσει ούτε ένα κόμμα. Δεν υπάρχει τέτοια ευαισθησία. Έχει καταγραφεί και αυτό. Θέλω να θυμίσω στους συναδέλφους της Πλειοψηφίας ότι ο κ. Παπαδημούλης, για να μην αναφερθώ ούτε στον κ. Λαφαζάνη ούτε στην κ. Κωνσταντοπούλου που, ως Κοινοβουλευτικοί Εκπρόσωποι, αυτήν τη διαδικασία την κατάγγελλαν ως πραξικοπηματική. Αυτά είχα να πω.
Κύριε Πρόεδρε, μου επιτρέπετε;
Σας είδα, κυρία Καφαντάρη.
Είμαι Κοινοβουλευτικός Εκπρόσωπος και θα ήθελα τον λόγο.
Σας παρακαλώ πολύ, είναι εις βάρος των συναδέλφων.
Μα, τώρα δώσατε τον λόγο σε Κοινοβουλευτικό Εκπρόσωπο.
Όλοι έχετε να πάρετε τον λόγο για τις ομιλίες σας. Θα απαντήσετε εκεί. Σε ένα κατεπείγον σκεφτείτε ότι πρέπει να κρατάμε τη διαδικασία. Θα έχετε ένα λεπτό παραπάνω, όταν μιλήσετε, για να απαντήσετε. Μην ανησυχείτε. Ο κ. Σκουρλέτης θέλει να κάνει μια νομοτεχνική βελτίωση που καλό είναι να την ξέρουμε στην αρχή για να κατατεθεί και να διανεμηθεί.
Ευχαριστώ, κύριε Πρόεδρε. Η νομοτεχνική βελτίωση αφορά την τροπολογία που κατατέθηκε χθες, σε σχέση με τα προσφυγικά της Λεωφόρου Αλεξάνδρας, με γενικό αριθμό 632 και ειδικό 55. Είναι κάποιοι πίνακες οι οποίοι προσαρτώνται και αφορούν τα συγκεκριμένα κτίσματα στην περιοχή. Ευχαριστώ.
Ευχαριστούμε, κύριε Υπουργέ. Θα φωτοτυπηθούν και θα διανεμηθούν, μόλις τις υπογράψω και εγώ, στους Κοινοβουλευτικούς Εκπρόσωπους. Ζητώ συγγνώμη από την κ. Καφαντάρη που είχε δίκιο. Γιατί αυτό συμβαίνει, όταν εγώ δίνω σε κάποιον άλλο κοινοβουλευτικό τον λόγο. Θα της δώσω, όμως, άνεση χρόνου για ένα, δυο λεπτά, όταν θα μιλήσει, για να απαντήσει, επιπλέον, πέραν της ομιλίας της. Ας ξεκινήσουμε, λοιπόν, τη διαδικασία. Τον λόγο έχει ο εισηγητής του ΣΥΡΙΖΑ κ. Σηφάκης.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, έχω την τιμή να εισηγούμαι σήμερα εκ μέρους του ΣΥΡΙΖΑ ένα σχέδιο νόμου του Υπουργείου Ενέργειας και Περιβάλλοντος που αποτελεί θετική τομή όσον αφορά την ανάπτυξη των Ανανεώσιμων Πηγών Ενέργειας στη χώρας μας, περιέχοντας το νέο καθεστώς στήριξης των ΑΠΕ και ΣΗΘΥΑ, σύμφωνα με τις κατευθυντήριες γραμμές της Ευρωπαϊκής Επιτροπής, το οποίο αντιμετωπίζει παράλληλα και σειρά προβλημάτων που έχουν προκύψει από τις ως τώρα πολιτικές που εφαρμόστηκαν από τις προηγούμενες κυβερνήσεις. Ειλικρινά αισθάνομαι τυχερός, κατέχοντας προσωπικά τις με αριθμό πρωτοκόλλου ΡΑΕ 1 και 2 άδειες παραγωγής έργων ΑΠΕ σε λειτουργία από το 1999, να εισηγούμαι ένα νομοσχέδιο που όλοι οι φορείς των ΑΠΕ που συμμετείχαν χθες στην επιτροπή το χαρακτήρισαν ιδιαίτερα θετικό. Εξάλλου, υπερψηφίστηκε επί της αρχής από τη μεγάλη πλειοψηφία των κομμάτων. Όπως ίσως γνωρίζετε, η χώρα μας, παρά το ότι η ενεργειακή αγορά ΑΠΕ μετράει αρκετά χρόνια πλέον, κάτι λιγότερο από είκοσι, δεν έχει ακόμα κανένα, εγκεκριμένο από την Ευρωπαϊκή Επιτροπή, μηχανισμό στήριξης των ΑΠΕ. Αυτό αποτελεί σημαντική αμέλεια των προηγούμενων κυβερνήσεων και έχει την επίπτωσή του στο γεγονός ότι σαν χώρα δεν μπορούμε να πάρουμε καμμία μεταβατική περίοδο μέχρι την εφαρμογή του νέου καθεστώτος στήριξης. Γι' αυτό, κύριε Κουτσούκο, που μιλήσατε για το κατεπείγον, πρέπει να γνωρίζετε ότι επειδή δεν είχαν φροντίσει οι κυβερνήσεις σας να έχουν κανέναν εγκεκριμένο μηχανισμό στήριξης των Ανανεώσιμων Πηγών Ενέργειας, από 1-1-2016 δεν μπορεί να υπογραφεί καμιά σύμβαση αγοραπωλησίας ηλεκτρικής ενέργειας. Κατά συνέπεια, μια σειρά επενδύσεις που έχουν ολοκληρώσει την αδειοδοτική διαδικασία, βρίσκονται σε κατασκευαστική φάση, έχουν ενταχθεί στον αναπτυξιακό νόμο, αλλά δεν μπορούν να προχωρήσουν, με κίνδυνο την απένταξή τους και την καταστροφή των επενδυτών εκ του γεγονότος ότι έχουν μπει ασφυκτικά όρια ολοκλήρωσης των επενδύσεων που αφορούν παλαιούς αναπτυξιακούς νόμους. Η ανάπτυξη και η εφαρμογή του νέου καθεστώτος στήριξης παραγωγής ενέργειας από ΑΠΕ και ΣΗΘΥΑ εντάσσεται στο πλαίσιο της ενιαίας πολιτικής της Ευρωπαϊκής Ένωσης για την αντιμετώπιση της κλιματικής αλλαγής και των δεσμευτικών ευρωπαϊκών και εθνικών στόχων για τη διείσδυση των ΑΠΕ στο ενεργειακό μείγμα. Η αξιοποίηση του εγχώριου δυναμικού ΑΠΕ αποτελεί κεντρικό εθνικό ενεργειακό στόχο, καθώς συμβάλλει τόσο στη διαφοροποίηση του ενεργειακού μείγματος προς την κατεύθυνση σταδιακής μείωσης της παραγωγής ενέργειας από άνθρακα, όσο και στην ασφάλεια του ενεργειακού εφοδιασμού, καθώς και στην ανάπτυξη της εθνικής οικονομίας. Αυτό θα γίνει με ένα ασφαλές επενδυτικό περιβάλλον, με συγκεκριμένη στήριξη της παραγωγής από ΑΠΕ, αλλά όχι πλέον μέσω εγγυημένων τιμών, αλλά μέσω αγορακεντρικών μηχανισμών, ούτως ώστε να επιτευχθεί η βέλτιστη σχέση κόστους - οφέλους για το κοινωνικό σύνολο. Ας δούμε όμως πού βρισκόμαστε σήμερα στη χώρα μας σε σχέση με τον εθνικό, αλλά και τον δεσμευτικό στόχο απέναντι στην Ευρωπαϊκή Επιτροπή όσον αφορά τις ΑΠΕ. Σήμερα λειτουργούν 5.289 GW ΑΠΕ, παράγοντας 10.800 GWh πράσινη ενέργεια ανά έτος. Αν συνυπολογίσει κανείς και την παραγόμενη ενέργεια από τα μεγάλα υδροηλεκτρικά - κάτι που μετρά στον εθνικό στόχο - , τότε η συνολικά παραγόμενη πράσινη ενέργεια στη χώρα μας είναι 15.300 GWh ανά έτος. Είμαστε δηλαδή στο 16%, με εθνικό στόχο 20% και δεσμευτικό έναντι της Ευρωπαϊκής Ένωσης 18%. Για να πιαστεί αυτός ο εθνικός στόχος, εκτιμάται ότι απαιτείται πρόσθετη διείσδυση από τώρα ως το 2020 περί τα 2,5 GW ΑΠΕ, περίπου δηλαδή η μισή ισχύς από τη μέχρι σήμερα λειτουργούσα. Για να έχουμε σήμερα τα 5.289 GW έως σήμερα, οι τελικοί καταναλωτές πληρώνουν μέσω του ΕΤΜΕΑΡ που περιέχεται στους λογαριασμούς του ηλεκτρικού ρεύματος μεγάλη επιβάρυνση, μεσοσταθμικά 18,13 ευρώ ανά ΜWh, με τους οικιακούς καταναλωτές να επιβαρύνονται 24,87 ευρώ ανά ΜWh, παρά τη σημαντική μείωση 8% που έκανε η σημερινή Κυβέρνηση από τον Ιανουάριο του τρέχοντος έτους. Αυτό είναι το τοπίο στις ΑΠΕ σήμερα και οι συγκεκριμένοι εθνικοί στόχοι σε αριθμούς. Σίγουρα η χώρα μας έχει κάνει σημαντική πρόοδο στην επίτευξη των στόχων, αλλά αυτό το πέτυχε με σαφή έλλειψη ολοκληρωμένου μεσοπρόθεσμου και μακροπρόθεσμου σχεδιασμού, με καθήλωση της ΔΕΗ ανανεώσιμες σε απαράδεκτα χαμηλά επίπεδα, κατέχοντας μόλις το 3% της εγκατεστημένης ισχύος από ΑΠΕ, χωρίς να υπολογίζει στους σχεδιασμούς της την εγχώρια προστιθέμενη αξία, την παραγωγή εγχώριου τεχνολογικού εξοπλισμού ή ακόμη και την παραγωγή εξοπλισμού στο έδαφός της από ξένες προμηθεύτριες εταιρείες. Η πολιτική για τις ΑΠΕ ήταν εν πολλοίς καθοδηγούμενη υπό την πίεση ξένων επιμελητηρίων και μεγάλων ξένων και εγχώριων εταιρειών και κατευθύνθηκε προς την εξυπηρέτηση των συμφερόντων τους, με αποτέλεσμα να οδηγηθεί η ενεργειακή αγορά σε σημαντικά αδιέξοδα, των οποίων η εύκολη λύση ήταν πάντα η επιβολή σημαντικών βαρών στον τελικό καταναλωτή. Επίσης, αυτό έγινε με πολύ μεγάλα ελλείμματα, λόγω των πολιτικών αυτών, του Ειδικού Λογαριασμού της ΛΑΓΗΕ που πληρώνει τις ΑΠΕ, με αποτέλεσμα μεγάλες αβεβαιότητες και καθυστερήσεις πληρωμής των παραγωγών από πέντε ως οκτώ μήνες και ακόμη με κούρεμα τιμών, με το new deal, αιφνιδιάζοντας και δημιουργώντας μεγάλα προβλήματα κυρίως στους μικρούς και μικρομεσαίους επενδυτές. Όλα αυτά δείχνουν ανάγλυφα ότι η ανάγκη αλλαγής του καθεστώτος στήριξης των ΑΠΕ και η σταδιακή προσαρμογή και συμμετοχή τους στην ενεργειακή αγορά είναι απαραίτητα για την περαιτέρω ανάπτυξή τους, τη βιωσιμότητα της ίδιας της αγοράς, αλλά κυρίως τη συγκράτηση του κόστους στον τελικό καταναλωτή. Το νέο καθεστώς στήριξης των ΑΠΕ προβλέπει ότι από 1η Ιανουαρίου 2016 οι σταθμοί παραγωγής ηλεκτρικής ενέργειας από ΑΠΕ και ΣΗΘΥΑ στο διασυνδεδεμένο σύστημα συμμετέχουν στην αγορά ηλεκτρικής ενέργειας και εκκαθαρίζονται με βάση αυτή τη συμμετοχή τους. Ως τώρα το παλαιό καθεστώς - στο οποίο θα εξακολουθούν να είναι ενταγμένοι όσοι είχαν υπογράψει σύμβαση πώλησης ηλεκτρικής ενέργειας ως την 31-12-2015- προβλέπει αποζημίωση με βάση εγγυημένες τιμές ανά τεχνολογία - αυτό που λέμε «feed - in tariff» - χωρίς συμμετοχή των ΑΠΕ σε διαδικασίες αγοράς. Η στήριξη των ΑΠΕ και ΣΗΘΥΑ με το νέο καθεστώς, στο οποίο θα συμμετέχουν στην αγορά ενέργειας, θα βασίζεται στην ανάπτυξη ενός νέου μηχανισμού ο οποίος προβλέπει διαφορική προσαύξηση - το «premium» - επιπλέον της τιμής, όπως αυτή διαμορφώνεται στην χονδρεμπορική αγορά ενέργειας. Η προσαύξηση αυτή θα είναι εγγυημένη για τον χρόνο των υπογεγραμμένων συμβάσεων με τον ΛΑΓΗΕ στο διασυνδεμένο σύστημα ή τον ΔΕΔΔΗΕ στα νησιά. Υιοθετείται η διαφορική προσαύξηση - ή κυμαινόμενη προσαύξηση ανά τεχνολογία - και όχι η σταθερή προσαύξηση, ώστε ανεξάρτητα από την τιμή της χονδρεμπορικής αγοράς, οι συγκεκριμένοι σταθμοί ΑΠΕ και ΣΗΘΥΑ ανά τεχνολογία να έχουν προκαθορισμένο μέγεθος συνολικού εσόδου, αυτό που λέμε τιμή αναφοράς, για όλα τα έτη της σύμβασης των είκοσι ή είκοσι πέντε ετών. Η τιμή αναφοράς με την οποία θα αποζημιώνεται η κάθε τεχνολογία ΑΠΕ καθορίζεται στο παρόν σχέδιο νόμου και μπορεί να τροποποιείται κάθε χρόνο με απόφαση του Υπουργού, μετά από εισήγηση της ΡΑΕ. Από τα νέα έργα εξαιρούνται, όσον αφορά το νέο καθεστώς, τα αιολικά μέχρι 3 MW και οι λοιποί σταθμοί ΑΠΕ έως 500 kW. Οι υπόλοιπες ΑΠΕ και ΣΗΘΥΑ θα υπογράφουν σύμβαση λειτουργικής ενίσχυσης διαφορικής τιμής, μετά από δημοπρασία μέσω ανταγωνιστικών διαδικασιών που θα γίνεται μετά από απόφαση του Υπουργού Περιβάλλοντος και Ενέργειας. Εντός του 2016 θα διεξαχθεί μια πιλοτική ανταγωνιστική διαδικασία για 40 MW φωτοβολταϊκών με συγκεκριμένη τιμή εκκίνησης. Ακόμη, καθιερώνεται για πρώτη φορά με το παρόν νομοσχέδιο ο εικονικός ενεργειακός συμψηφισμός - το «virtual net metering» - που αποτελεί σημαντική ιστορική τομή που θα διευκολύνει πολύ ιδιαίτερα τους αγρότες, τις ΔΕΥΑ, όπως επίσης και τα πανεπιστήμια. Ο λογαριασμός ΑΠΕ στον ΛΑΓΗΕ χωρίζεται σε δυο υπολογαριασμούς, τον υπολογαριασμό αγοράς και τον υπολογαριασμό ενισχύσεων. Ο λογαριασμός αγοράς για πρώτη φορά εκτός των άλλων έχει έσοδα και από τους προμηθευτές για το σύνολο της ενέργειας που απορροφά στην χονδρεμπορική αγορά, πολλαπλασιαζόμενη με τη διαφορά της τιμής της χονδρεμπορικής αγοράς από τη μεσοσταθμική τιμή που θα διαμορφωνόταν χωρίς τη συμμετοχή των ΑΠΕ στο ενεργειακό μείγμα, κάτι που αποτελούσε πάγιο αίτημα των φορέων ΑΠΕ όλα τα προηγούμενα χρόνια. Όσον αφορά το φυσικό αέριο, ο ν.4336/2015, όπως συμπληρώθηκε με τον ν.4337/2015, προβλέπει την απόσχιση του κλάδου διανομής των υφιστάμενων ΕΠΑ, Εταιρειών Παροχής Αερίου, με σύσταση νέας εταιρείας διανομής αερίου. Εντούτοις, θα πρέπει να επισημανθεί ότι για λόγους διευκόλυνσης της μετάβασης στο νέο περιβάλλον θα ήταν σημαντικά ευκολότερο να προβλεφθεί εναλλακτικά η δυνατότητα απόσχισης του κλάδου της προμήθειας από τις υφιστάμενες ΕΠΑ, που οδηγεί σε ταυτόσημα αποτελέσματα. Η απόσχιση του κλάδου προμήθειας αντί του κλάδου διανομής εμφανίζει σημαντικά πλεονεκτήματα από νομική, οικονομική και διαχειριστική άποψη. Με το παρόν ρυθμίζεται αυτή η δυνατότητα. Στο άρθρο 35 ρυθμίζεται ένα χρονίζον από δεκαετίες και πλέον θέμα με την κατασκευή του ισλαμικού τεμένους Αθηνών. Αναφέρθηκε ο Υπουργός σ' αυτό και δεν χρειάζεται να πω περαιτέρω στοιχεία. Το μόνο που θέλω να πω σε αυτό είναι ότι η Αθήνα είναι η μόνη ευρωπαϊκή πρωτεύουσα που δεν διαθέτει ισλαμικό τέμενος. Κάποια στιγμή, λοιπόν, θα πρέπει να εφαρμοστεί και το Σύνταγμα, καθώς και το άρθρο 9 της σύμβασης για την προάσπιση των δικαιωμάτων του ανθρώπου και των θεμελιωδών ελευθεριών που κυρώθηκε με το νομοθετικό διάταγμα 53/1974. Όσον αφορά τον TAP, με το νομοσχέδιο βελτιώνονται ακόμη οι όροι μεταξύ ελληνικού δημοσίου και εταιρείας του αγωγού φυσικού αερίου TAP με την κατάργηση της εξαίρεσης αποζημίωσης από την εταιρεία για τις δασικές εκτάσεις από τις οποίες διέρχεται ο αγωγός. Με την προτεινόμενη διάταξη η εταιρία θα αποζημιώσει το δημόσιο για την επέμβαση σε δασικές εκτάσεις με την κείμενη εθνική νομοθεσία. Η ως τώρα συμφωνία δεν προβλέπει καμιά αποζημίωση του δημοσίου. Ενισχύεται η ΡΑΕ και ο ΛΑΓΗΕ σε ανθρώπινο δυναμικό, για να μπορέσουν να ανταποκριθούν στις απαιτήσεις των διαγωνιστικών διαδικασιών και των λοιπών απαιτήσεων του παρόντος. Ακόμη, η ΡΑΕ θα ενισχυθεί για τη κάλυψη κενών οργανικών θέσεων του προσωπικού της με είκοσι έξι θέσεις ιδιωτικού δικαίου αορίστου χρόνου. Η αλήθεια είναι ότι η ΡΑΕ με σοβαρότητα και άρτια επιστημονική τεκμηρίωση λειτουργεί πλέον σαφώς υπέρ του δημοσίου συμφέροντος και του συμφέροντος του καταναλωτή, εξορθολογίζοντας την ενεργειακή αγορά με σειρά θετικών πρωτοβουλιών, όπως είναι η πρόταση για την αναδιάρθρωση των εσόδων του ειδικού λογαριασμού που υιοθετεί η Κυβέρνηση με το παρόν νομοσχέδιο, οι προτάσεις της για την αλλαγή προμηθευτή λόγω χρεών, η θέσπιση ενός νέου μηχανισμού επάρκειας με διαγωνιστικές διαδικασίες, η πρόταση για τη μείωση των τιμολογίων του ΔΕΣΦΑ, οι προσπάθειες για περιορισμό των ρευματοκλοπών, οι αποφάσεις για τις διασυνδέσεις των μη διασυνδεδεμένων νησιών, η πρόταση για το target model που θα αποτελέσει τη βάση νομοσχεδίου που θα φέρει σύντομα η Κυβέρνηση για ψήφιση και πολλές άλλες αποφάσεις που έχουν ληφθεί το τελευταίο έτος. Ρυθμίζονται θέματα μετακίνησης των υπαλλήλων του ΙΓΜΕ και του σώματος επιθεώρησης περιβάλλοντος. Σημαντικό σημείο του νομοσχεδίου αποτελεί ο καθορισμός των θεμάτων που αφορούν την εθνική στρατηγική για την κλιματική αλλαγή. Με το παρόν εγκρίνεται το πρώτο σχέδιο εθνικής στρατηγικής για την κλιματική αλλαγή και ακόμα συστήνεται Εθνικό Συμβούλιο για την προσαρμογή στην κλιματική αλλαγή. Διευκολύνεται η Λυρική Σκηνή όσον αφορά την εγκατάσταση για τις ανάγκες της, βοηθητικές της κεντρικής σκηνής, σε υφιστάμενα κτίρια στην περιοχή του Ελαιώνα. Τέλος, συστήνεται φορέας διαχείρισης για το πάρκο Τρίτση. Οι ως τώρα προσπάθειες διαχείρισης μέσω του ΑΣΔΑ αποδείχθηκαν ανεπαρκείς με αποτέλεσμα τη μεγάλη υποβάθμισή του. Με το παρόν συστήνεται φορέας διαχείρισής του με συμμετοχή και της τοπικής αυτοδιοίκησης και ρυθμίζονται τα έσοδα του νέου φορέα. Με τη ρύθμιση αυτή εκτιμάται ότι θα βοηθηθεί σημαντικά η ορθολογιστική του διαχείριση για την επίτευξη των σκοπών του προς όφελος των κατοίκων της δυτικής Αθήνας, αλλά και όλης της Αττικής με δεδομένη την υπερτοπική του σημασία. Κυρίες και κύριοι συνάδελφοι, όπως αποδείχθηκε και στην ψηφοφορία στην επιτροπή επί της αρχής, το νομοσχέδιο τυγχάνει ευρύτατης αποδοχής τόσο από την συντριπτική πλειοψηφία των κομμάτων όσο και από τους φορείς που προσκλήθηκαν. Είναι ένα χρήσιμο νομοθέτημα για την κοινωνία και την χώρα και με βάση αυτό σας καλούμε όλους να το υπερψηφίσετε. Σας ευχαριστώ.
Ωραία. Άμα πάμε έτσι, θα τελειώσουμε εγκαίρως. Ο εισηγητής της Νέας Δημοκρατίας, ο συνάδελφος κ. Σκρέκας, έχει τον λόγο.
Ευχαριστώ, κύριε Πρόεδρε. Δεν θα μπορούσα, κυρίες και κύριοι Βουλευτές, πριν να ξεκινήσω να αναφέρομαι στο σώμα του νομοσχεδίου, να μην μιλήσω για την πάγια τακτική, την οποία εφαρμόζει η Κυβέρνηση σε ό,τι αφορά τη νομοθέτηση. Για άλλη μια φορά προχθές το βράδυ, αργά, κατέθεσε ένα κείμενο πεντακοσίων είκοσι εννέα σελίδων, είναι ένα νομοσχέδιο που αποτελείται από εξήντα δύο άρθρα και σήμερα έρχεται εδώ και ζητάει από τους Βουλευτές - μόλις μία μέρα μετά - να έρθουν και να έχουν διαβάσει αυτό το κείμενο, να έχουν κατανοήσει τι λέει αυτό το κείμενο και να ψηφίσουν πλήρη συνειδήσει. Θα έλεγα, κύριε Υπουργέ, ότι αυτό το οποίο έχετε ξεκινήσει από τότε που ανήλθατε στην εξουσία, θα πρέπει να το σταματήσετε. Αναφερόμενος στο συγκεκριμένο νομοσχέδιο, είναι ένα νομοσχέδιο που επί της αρχής συμφωνούμε. Είναι ένα νομοσχέδιο, το οποίο θα μπορούσαμε να συζητήσουμε και να βελτιώσουμε πολλά σημεία. Είναι ένα νομοσχέδιο, του οποίου ένα σημαντικό του κομμάτι αναφέρεται και αφορά την ανάπτυξη της χώρας, που τόσο πολύ έχουμε ανάγκη σήμερα με την ανεργία που έχει έρθει και με την φτώχεια η οποία έχει εγκατασταθεί πια μόνιμα στη χώρα μας. Και έρχεστε, παρ' όλα αυτά, και φέρνετε αυτό το νομοσχέδιο με τη διαδικασία του κατεπείγοντος. Η διαδικασία του κατεπείγοντος, η κατεπείγουσα διαδικασία, είναι μια διαδικασία που προβλέπεται από τον Κανονισμό της Βουλής, αλλά για εξαιρετικές περιπτώσεις. Εσείς αυτό το έχετε ανάγει σε κανόνα νομοθέτησης. Και αυτό το πράγμα πρέπει να σταματήσει, γιατί με αυτόν τον τρόπο υποβιβάζεται δραματικά το έργο που παράγεται στο ελληνικό Κοινοβούλιο. Αναφέρατε στην επιτροπή ότι η ανάγκη για την κατεπείγουσα διαδικασία έγκειται στην εφαρμογή της ευρωπαϊκής νομοθεσίας στις Ανανεώσιμες Πηγές Ενέργειας, γιατί λέτε ότι έπρεπε η χώρα να είχε εναρμονιστεί και επειδή δεν έχει εναρμονιστεί έχουν παγώσει ή κινδυνεύουν να παγώσουν οι επενδύσεις. Το ερώτημα είναι απλό, κύριε Υπουργέ. Ενάμιση χρόνο τώρα δεν κάνατε τίποτα για να εναρμονίσετε την ελληνική νομοθεσία, ενάμιση χρόνο τώρα, που έχουν πραγματικά παγώσει οι επενδύσεις σε όλους τους τομείς και στον τομέα των Ανανεώσιμων Πηγών Ενέργειας, δεν είχατε βιασύνη ενάμιση χρόνο τώρα για να φέρετε το νομοσχέδιο να το συζητήσουμε; Σας έπιασε δηλαδή η βιασύνη παραμονές Αυγούστου, λες και μέσα στο Δεκαπενταύγουστο θα τρέξουν οι επενδυτές και θα αρχίσουν να κατασκευάζουν φωτοβολταϊκά ή ανεμογεννήτριες; Άρα νομίζω ότι αυτό είναι ένα πρόσχημα. Και παρακαλώ να μας πείτε ποιος είναι ο πραγματικός λόγος που φέρνετε αυτό το σημαντικό νομοσχέδιο για να συζητηθεί στη Βουλή με την κατεπείγουσα διαδικασία. Κατ' αρχάς, όπως σας είπα, επί της αρχής το νομοσχέδιο κινείται στη σωστή κατεύθυνση. Η χώρα μας έπρεπε να είναι έτοιμη και να έχει θέσει αυτά τα οποία φέρνετε σήμερα σε νομοθέτηση από 1-1-2016. Τώρα, έχουμε Αύγουστο του 2016, δηλαδή έπρεπε από την αρχή του χρόνου να το έχετε θέσει σε εφαρμογή. Έχει χαθεί πολύτιμος χρόνος, κύριε Υπουργέ, και αυτό δυστυχώς έχει πάρα πολύ δυσμενείς επιπτώσεις στην οικονομία της χώρας, αυτό και πολλά άλλα που κάνετε και βλέπετε ότι έχουμε περάσει πια σε μια ύφεση, η οποία φαίνεται ότι βαθαίνει κιόλας. Τι κάνατε; Ποια είναι η διαδικασία που ακολουθήσατε; Καταθέσατε ένα κείμενο τριάντα περίπου σελίδων και εννέα περίπου άρθρων σε διαβούλευση στο OpenGov, καμμία σχέση με το κείμενο που συζητούμε σήμερα, το οποίο, όπως σας είπα, έχει εξήντα δυο άρθρα και πεντακόσιες είκοσι εννέα σελίδες. Το αυστηρό κείμενο του νομοσχεδίου είναι εκατόν δέκα σελίδες. Δημιουργείται και ένα άλλο πρόβλημα. Αυτό το νομοσχέδιο απαιτεί μια σειρά από υπουργικές αποφάσεις και κανονιστικές διατάξεις για να μπορέσει να λειτουργήσει. Σας ρώτησα στην επιτροπή και σας ρωτάω και σήμερα: Τι έχετε κάνει με την προετοιμασία αυτών των κειμένων; Τι έχετε κάνει με την προετοιμασία των υπουργικών αποφάσεων; Γιατί εάν αυτές δεν έρθουν και δεν κατατεθούν, αν δεν ληφθούν στο σωστό χρόνο, πολύ φοβάμαι ότι μετά από έναν χρόνο θα είμαστε πάλι εδώ, θα συζητάμε τα ίδια πράγματα, έναν χρόνο πίσω, έναν χρόνο με παγωμένες επενδύσεις και έναν χρόνο μεγαλύτερης φτώχειας στη χώρα μας. Παρακαλώ πολύ να μας πείτε τι θα κάνετε για παράδειγμα, για όλα αυτά τα έργα τα οποία έχουν σύμβαση πριν από το 2015, θα κατασκευαστούν μέχρι το πρώτο εξάμηνο του 2018 και χωρίς υπαιτιότητα δική τους δεν θα ηλεκτροδοτηθούν. Τι θα γίνει με αυτά τα έργα; Με ποιον τρόπο θα εισπράττουν, με ποιον τρόπο θα έχουν έσοδα; Με το υφιστάμενο καθεστώς της εγγυημένης τιμής ή με το ενδιάμεσο καθεστώς της τιμής με διαφορική προσαύξηση; Είναι πράγματα τα οποία πρέπει να τα συζητήσουμε, αν θέλετε πραγματικά να ξεκινήσουν κάποια έργα να κατασκευάζονται. Γιατί, όπως ξέρετε, με αυτό το νομοσχέδιο, μόνο έργα για τα οποία έχουν ήδη υπογραφεί συμβάσεις μπορούν να κατασκευαστούν. Τα νέα έργα, θέλουν τουλάχιστον ένα - δυο χρόνια μπροστά για να μπορέσουν να ετοιμαστούν με τις νέες τιμές και να ετοιμάσουν καινούργια επιχειρηματικά μοντέλα. Αλλά τι θα κάνετε με αυτά τα έργα τα οποία πραγματικά έχουν συμβάσεις και πρέπει να κατασκευαστούν; Με ποιες τιμές θα πληρωθούν; Πώς θα χρηματοδοτηθούν από το τραπεζικό σύστημα, αν δεν ξέρουν με ποιον τρόπο θα έχουν έσοδα; Περνάω σε ένα πολύ σημαντικό κομμάτι, το οποίο αφορά το έλλειμμα το οποίο έχει δημιουργηθεί στον ειδικό λογαριασμό του ΛΑΓΗΕ μέσα από τον οποίο πληρώνονται οι κάτοχοι των φωτοβολταϊκών και των ανεμογεννητριών των Ανανεώσιμων Πηγών Ενέργειας. Θυμάστε πάρα πολύ καλά ότι με το που αναλάβατε την Κυβέρνηση τον Ιανουάριο του 2015, τότε, ο δικός σας προκάτοχος Υπουργός είχε λάβει μια εισήγηση από τη Ρυθμιστική Αρχή Ενέργειας για έναν λελογισμένο εξορθολογισμό του τέλους του ΕΤΜΕΑΡ. Τότε, εν μέσω πανηγυρισμών, φιεστών και τυμπανοκρουσιών, ο κ. Λαφαζάνης είχε αρνηθεί να ακολουθήσει την εισήγηση της Ρυθμιστικής Αρχής Ενέργειας, της ανεξάρτητης αυτής αρχής. Δυο χρόνια μετά ζούμε τα αποτελέσματα εκείνης της απόφασης, ένα έλλειμμα στον ΛΑΓΗΕ το οποίο υπολογίζεται να προσεγγίσει τα 330 εκατομμύρια το 2016 και περίπου τα 400 εκατομμύρια το 2017. Και σήμερα έρχεστε - και σωστά πράττετε βέβαια - να προσπαθήσετε να καλύψετε αυτό το πρόβλημα που η δική σας επιλογή τότε το δημιούργησε. Έρχεστε, λοιπόν, και λέτε ότι θα καλύψετε αυτό το πρόβλημα και μάλιστα χωρίς να επιβαρύνετε τον καταναλωτή. Και είναι πάρα πολύ καλό αυτό. Και εμείς θέλουμε να ακούσουμε πώς θα το κάνετε. Λέτε ότι θα επιβαρύνετε τους προμηθευτές, δηλαδή αυτούς που εμπορεύονται την ηλεκτρική ενέργεια. Και πώς θα το κάνετε αυτό; Ορίζοντας μια επιβάρυνση με έναν μαθηματικό τύπο, η οποία θα είναι περίπου 6 ευρώ ανά Μεγαβατώρα. Και με αυτόν τον τρόπο οι προμηθευτές θα απορροφήσουν - ισχυρίζεστε εσείς - αυτήν την επιβάρυνση, δεν θα την μετακυλήσουν στον καταναλωτή και έτσι και ο λογαριασμός, το έλλειμμα του λογαριασμού του ΛΑΓΗΕ θα καλυφθεί, αλλά και οι καταναλωτές δεν θα πληρώσουν κάτι παραπάνω. Έρχομαι και σας ρωτάω: Ο νούμερο ένα προμηθευτής της Ελλάδος σήμερα είναι η ΔΕΗ, η Δημόσια Επιχείρηση Ηλεκτρισμού. Κατέχει μερίδιο αγοράς 90%, άρα κατά 90% θα κληθεί να καλύψει το έλλειμμα του ΛΑΓΗΕ, που σημαίνει ότι θα κληθεί η ΔΕΗ, με τις δυνάμεις που έχει, να μειώσει το περιθώριο κέρδους ή να αυξήσει το κόστος της κατά περίπου 270 εκατομμύρια ευρώ μέχρι το τέλος του 2017. Και η ερώτηση είναι η εξής: Πιστεύετε ότι η ΔΕΗ μπορεί να το κάνει; Έχετε μιλήσει με τη Διοίκηση της ΔΕΗ; Σας έχει πει και σας έχει διαβεβαιώσει η ΔΕΗ και η διοίκησή της ότι πράγματι δεν θα μετακυλήσει καθόλου, κανένα κόστος στον καταναλωτή; Κύριε Υπουργέ, χθες στην αρμόδια επιτροπή, όπου ήταν παρών ο Αντιπρόεδρος της ΔΕΗ, ο κ. Ανδριώτης, δέχθηκε μια ερώτηση από εμένα. Τον ρώτησα ξεκάθαρα αν μπορεί η ΔΕΗ να σηκώσει αυτό το βάρος. Και σας απάντησε και σ' εμένα και σε σας που ακούγατε ο κ. Ανδριώτης, ο Αντιπρόεδρος της ΔΕΗ. Είπε ότι η ΔΕΗ βρίσκεται σε πάρα πολύ δύσκολη οικονομική κατάσταση και ότι εκείνος δεν θεωρεί εκείνος και δεν πιστεύει ότι μπορεί να απορροφήσει αυτό το έξτρα κόστος. Μάλιστα, είπε συγκεκριμένα ότι πιστεύει ότι το μεγαλύτερο αυτό κόστος μάλλον θα πρέπει να το μετακυλήσει στον καταναλωτή. Άρα κύριε Υπουργέ, αυτό που κάνετε εδώ και για το οποίο πανηγυρίζετε, γυρνώντας στον ελληνικό λαό και λέγοντας ότι «εμείς καταφέρνουμε να κλείσουμε ένα έλλειμμα χωρίς να σας επιβαρύνουμε, Έλληνες πολίτες», είναι υποκριτικό για άλλη μια φορά. Είναι μια αναλήθεια. Δεν είναι αληθές. Σας το είπε ο Αντιπρόεδρος της ΔΕΗ. Θα το μετακυλήσει αυτό το κόστος στον τελικό καταναλωτή, είτε είναι νοικοκυριό είτε είναι επαγγελματίας. Γιατί, λοιπόν, έρχεστε και λέτε ότι καταφέρατε να έχετε και την πίτα ολόκληρη και τον σκύλο χορτάτο, ενώ είναι ένα ψέμα; Είναι μάλιστα ένα ψέμα, το οποίο θα δημιουργήσει και πρόβλημα στη ΔΕΗ τελικά. Η ΔΕΗ, όπως ξέρετε, έχει περίπου 3 δισεκατομμύρια ανείσπρακτα υπόλοιπα, μαζί με αυτά που έχουν μπει στις ρυθμίσεις. Και έχουν διπλασιαστεί από τότε που αναλάβατε τη διακυβέρνηση της χώρας, γιατί πληρώνει τα αποτελέσματα του συνθήματος «δεν πληρώνω», που εσείς προεκλογικά επικοινωνούσατε στον κόσμο προς όλες τις κατευθύνσεις. Έτσι, τα ανείσπρακτα έχουν πάει από τα 1,7 δισεκατομμύρια στα 3 δισεκατομμύρια, έχει 5 δισεκατομμύρια δάνεια και 2 δισεκατομμύρια επενδυτικό πλάνο για να μπορέσει να λειτουργεί, για να εκσυγχρονιστούν οι μονάδες, να κατασκευαστεί η «Πτολεμαΐδα 5» και να μπορούμε να αξιοποιούμε τον ελληνικό λιγνίτη. Γιατί, αν δεν γίνουν αυτές οι επενδύσεις, δεν θα μπορεί να παράγει ηλεκτρική ενέργεια από λιγνίτη η ΔΕΗ σε λίγα χρόνια. Κι εσείς έρχεστε και βάζετε αυτό το βάρος πάνω στη ΔΕΗ. Και λέτε ότι με αυτό τον τρόπο θα απορροφηθεί και δεν επιβαρυνθεί ο καταναλωτής. Υποκριτικό, κύριε Υπουργέ. Θα ήταν καλύτερα να πείτε ποια είναι η πραγματική αλήθεια στον κόσμο. Ότι τελικά αυτός θα πληρώσει αυτό το κενό, που εν μέρει η δική σας πολιτική έχει δημιουργήσει. Ένα άλλο σημαντικό που αφορά τη δική σας καθεστωτική αντίληψη και φιλοσοφία σε ό,τι αφορά τη λειτουργία σας και τη λειτουργία της κρατικής μηχανής: Προβλέπετε στελέχωση της ΡΑΕ, της Ρυθμιστικής Αρχής Ενέργειας. Εμείς συμφωνούμε ότι η ΡΑΕ θα πρέπει να στελεχωθεί. Με ποιον τρόπο; Με επιλογή προσωπικού με αξιοκρατικά και αντικειμενικά κριτήρια, όπως ορίζει το ΑΣΕΠ. Εσείς, όμως, όχι, δεν θέλετε αυτό. Κατά παρέκκλιση θα επιλεχθούν τα στελέχη, οι άνθρωποι, οι επιστήμονες που θα στελεχώσουν τη ΡΑΕ. Και ποιος είναι υπεύθυνος γι' αυτό; Ο Πρόεδρος της ΡΑΕ. Αυτή είναι η αντίληψή σας για ένα σύγχρονο κράτος. Αυτή είναι η αντίληψή σας για το πώς θα πρέπει να δουλέψει το ελληνικό δημόσιο: Να βάζετε τους ημετέρους, χωρίς καμμία αξιολόγηση, χωρίς καμία έννοια αξιοκρατίας. Με αυτόν τον τρόπο, επαναλαμβάνοντας λάθη που έχουν σταματήσει να γίνονται δεκαετίες τώρα, εσείς τα ξαναφέρνετε το 2016 στην Ελλάδα. Και με αυτόν τον τρόπο πιστεύετε ότι προσφέρετε εθνικές υπηρεσίες και ότι βελτιώνετε τα πράγματα. Πίσω μας πάτε. Οπισθοδρομική είναι η λειτουργία σας, όχι προοδευτική, κύριε Υπουργέ. Εμείς ζητούμε αυτό να το αποσύρετε και να χρησιμοποιηθεί ο από τον νόμο ορισμένος τρόπος επιλογής προσωπικού για τις δημόσιες υπηρεσίες μέσω ΑΣΕΠ. Πάρκο Τρίτση, και με αυτό ολοκληρώνω. Πρόκειται για ένα πρόβλημα το οποίο τα δύο χρόνια της Κυβέρνησής σας, όπως πολλά άλλα προβλήματα στη χώρα, έχει διογκωθεί: κομμένο ρεύμα, αποξηραμένες λίμνες, απλήρωτοι οι δυο - τρεις υπάλληλοι που είναι εκεί, ψόφια ψάρια και υδρόβια πουλιά. Αυτά καταφέρατε να κάνετε στα δύο χρόνια. Την τελευταία φορά που έλαβε χρηματοδότηση το πάρκο Τρίτση ήταν επί κυβερνήσεως Κωνσταντίνου Καραμανλή το 2007. Έρχεστε και δίνετε μια λύση, όπως ισχυρίζεστε εσείς, στο πάρκο Τρίτση, ιδρύοντας ένα νέο πρόσωπο ιδιωτικού δικαίου, λες και το πρόβλημα είναι τα νομικά πρόσωπα ή οι οργανισμοί που θα δημιουργήσετε για να λύσετε το πρόβλημα. Όχι, κύριε Υπουργέ. Το πρόβλημα είναι ότι χρειάζεται χρηματοδότηση το πάρκο Τρίτση. Και χρειάζεται ορθή διαχείριση. Να κάτσουμε να δούμε και να συζητήσουμε μαζί πώς αυτό μπορεί να γίνει και να συμφωνήσουμε γι' αυτό το θέμα. Δεν καταλαβαίνω γιατί το φέρνετε τώρα. Δύο χρόνια είσαστε στην Κυβέρνηση. Δηλαδή, τώρα σας έπιασε η βιασύνη; Δηλαδή το πάρκο Τρίτση δούλευε καλά πριν έναν χρόνο; Γιατί δεν το αποσύρετε, να κάτσουμε μαζί να δούμε ποιος θα διαχειριστεί το πάρκο, πώς θα γίνει η διαχείριση και με ποια χρήματα;
Μαζέψτε το, κύριε Σκρέκα, μκσας παρακαλώ.
Κύριοι συνάδελφοι, επί της αρχής συμφωνούμε με το νομοσχέδιο. Επί των άρθρων, κύριε Υπουργέ, παρακαλούμε αυτά που ανέφερα να τα λάβετε υπ' όψιν. Και να συμφωνήσουμε να τα αποσύρετε για να τα συζητήσουμε σε άλλο χρόνο, ώστε να έχουμε καλύτερο αποτέλεσμα. Ευχαριστώ.
Τον λόγο έχει ο ειδικός αγορητής της Χρυσής Αυγής, ο κ. Ηλίας Παναγιώταρος.
Ευχαριστώ, κύριε Πρόεδρε. Κύριε Σκρέκα, υπάρχει και το άρθρο 35, για το οποίο δεν είπατε λέξη. Φαίνεται δεν εξυπηρετεί τη Νέα Δημοκρατία, διότι πολύ απλά θα ψηφίσετε για μια ακόμα φορά με χέρια και με πόδια την επίσπευση των εργασιών για το τέμενος στην Αθήνα. Χρόνια πολλά για τη σημερινή ημέρα, 4 Αυγούστου. Σαν σήμερα το 1936 εγκαθιδρύθηκε ένα εθνικό καθεστώς, το οποίο έκανε την πατρίδα μας βράχο απέναντι σε δύο κοσμοκρατορίες: την ιταλική και τη γερμανική. Ένας ολόκληρος ελληνικός λαός ενωμένος τους αντιμετώπισε. Αναφέρθηκε ο κ. Φίλης, αναφέρθηκε και είπε ότι ακόμα και ο Ιωάννης Μεταξάς και ο Γεώργιος Παπαδόπουλος ήθελαν το τζαμί. Ναι, αλλά δεν θα ήθελαν, όπως δεν θέλει κανένας λογικός, τα εκατομμύρια των παράνομων ισλαμιστών που έχουν εισρεύσει στην πατρίδα μας. Το να υπάρχει ένα τζαμί για να εξυπηρετούνται οι τουρίστες, όπως λέτε, και τα στελέχη των επιχειρήσεων και οι υπάλληλοι των πρεσβειών, ναι, ακούγεται λογικό. Δεν ακούγεται λογικό, όμως, να ζητάτε και να κατασκευάζετε ένα τέμενος σε μια Αθήνα όπου βρίσκονται περισσότεροι από ένα εκατομμύριο λαθρομετανάστες ισλαμιστές. Για να ξέρουμε τι λέμε. Ξεκινώντας για το εν λόγω νομοσχέδιο, το έφερε η Κυβέρνηση στα μουλωχτά, σαν κλέφτες. Συνήθως αυτά τα φέρνουν όσοι έχουν να κρύψουν κάτι ή όσοι έχουν να εξυπηρετήσουν κάποιους επενδυτές. Γιατί περί αυτού ο λόγος, ότι πρέπει να προχωρήσουν κάποιες επενδύσεις, όπως μας είπαν στην επιτροπή. Ρουσφετάκι μυρίζει η όλη υπόθεση. Όσο για τη διαδικασία του κατεπείγοντος, το φέρνετε μέσα στον Αύγουστο γιατί λέτε ότι, αφού ψηφιστεί το εν λόγω νομοσχέδιο, θα επισπευστούν οι διαδικασίες. Το ελληνικό κράτος, δηλαδή, θα δουλέψει μέσα στον Αύγουστο. Πρέπει να κοροϊδευόμαστε. Η απαξίωση αυτού του σοβαρότατου ζητήματος των Ανανεώσιμων Πηγών Ενέργειας είναι ένα πολύ σοβαρό ζήτημα και χρήζει σοβαρότατης συζήτησης και όχι αυτό που κάνατε, που φέρατε έναν πάκο, ένα νομοσχέδιο στις εννιάμισι το βράδυ και την άλλη ημέρα στις δέκα το πρωί είχατε την απαίτηση να το συζητήσουν οι Βουλευτές στις αρμόδιες επιτροπές. Φυσικά, αφού είναι κατεπείγον, γιατί το μεγαλύτερο τμήμα του νομοσχεδίου έχει να κάνει και με τους ΟΤΑ, έχει να κάνει με τον ΤΑΡ, έχει να κάνει με το πάρκο Τρίτση, έχει να κάνει με το τέμενος στην Αθήνα, που σας έπιασε τέτοια καούρα μέσα στον Αύγουστο να επισπευστούν οι διαδικασίες; Πολύ σοβαρά ζητήματα όλα. Ναι, βέβαια. Όλα. Και φυσικά οι Ανανεώσιμες Πηγές. Αλλά δεν θα έχουν καμμία απολύτως αξία σε μια χώρα, που δεν θα κατοικείται από Έλληνες και θα κατοικείται από ισλαμιστές στη συντριπτική τους πλειοψηφία, οι οποίοι θα κάνουν ό,τι θέλουν, όπως κάνουν και σε άλλες χώρες της Ευρώπης, όπου η πολύ φιλελεύθερη πολιτική των τελευταίων δεκαετιών οδήγησε σε όλα όσα βλέπουμε καθημερινά να συμβαίνουν στη Γερμανία, στο Βέλγιο, στη Γαλλία, στην Αγγλία, παντού όπου υπήρχε αυτή η φιλελεύθερη πολιτική ενσωμάτωσης όλων αυτών. Το άρθρο 35. Καταχωνιασμένο. Το τζαμί. Λέτε «επίσπευση κατασκευής τεμένους». Και να θυμηθούμε τι έλεγε η αιτιολογική έκθεση. Έλεγε ότι δεν θα κατασκευαστεί κοντά σε κατοικίες και κοντά σε επαγγελματικές στέγες. Όποιος έχει πάει εκεί - γιατί μάλλον οι περισσότεροι από εσάς ούτε ξέρετε πού πέφτει ο Βοτανικός - θα δείτε ότι λίγα μέτρα από το σημείο που θα κατασκευαστεί το τέμενος βρίσκεται μια ολόκληρη συνοικία, η συνοικία Μαρκόνι του Βοτανικού, όπου ζούνε κάποιοι άνθρωποι εδώ και δεκαετίες. Λίγες εκατοντάδες μέτρα πιο πέρα είναι το κέντρο του Βοτανικού και ακριβώς δίπλα βρίσκονται δεκάδες, εκατοντάδες επιχειρήσεις. Την ίδια στιγμή που η - για πόσο ακόμα δεν ξέρουμε - χριστιανική Ευρώπη, αλλά και ολόκληρος ο χριστιανικός κόσμος δέχεται μια άνευ προηγουμένου επίθεση σε όλα τα μέτωπα, εσείς ζείτε στον κόσμο σας ή είστε μέρος αυτού του κόσμου. Δεν ξέρετε τι σας γίνεται ή ξέρετε πολύ καλά και είστε τμήμα αυτού του ενορχηστρωμένου σχεδίου απέναντι στην ισλαμοποίηση που έχει να κάνει με την ισλαμοποίηση της πατρίδας μας; Να σας θυμίσουμε ότι το 1821 οι αγωνιστές οι οποίοι ξεσηκώθηκαν και επιτυχώς τότε κατάφεραν να απελευθερώσουν μεγάλο τμήμα της πατρίδας μας, πολεμούσαν για του Χριστού την πίστη την αγία και της πατρίδος την ελευθερία και δεν πολεμούσαν για να έρθετε εσείς να τα βρείτε όλα έτοιμα και να τα διαλύσετε και να ισοπεδώσετε. Και ένα μικρό σχόλιο, γιατί κάπου χθες κάποια site έγραφαν ότι μόνο οι ΑΝΕΛ καταψήφισαν. Ε βέβαια, καταψηφίζουν. Αφού ξέρουν ότι θα υπάρχουν άλλα τρία κόμματα τα οποία θα υπερψηφίσουν κι έτσι κάνουν τους «τζάμπα μάγκες». Γιατί οι «ορντινάντσες του ΣΥΡΙΖΑ» - γιατί έτσι σας λένε πλέον στην πιάτσα - δεν δικαιούστε να μιλάτε για εθνικά ζητήματα, πλέον, με όλα όσα έχουν συμβεί. Όσο για εσάς, κύριοι της Νέας Δημοκρατίας, απ' ό,τι φαίνεται ο πολύ ζόρικος εναγκαλισμός σας με την μασονία, εγχώρια και του εξωτερικού, δεν σας επιτρέπει να ασκήσετε τα πατριωτικά σας και τα ορθόδοξα πιστεύω σας, όπως λέτε εσείς. Και η ονομαστική ψηφοφορία γίνεται κυρίως για εσάς, για να δουν οι Έλληνες πολίτες ότι δεν είστε ούτε θρησκευόμενοι ούτε πατριώτες. Ή μάλλον είστε, αλλά πρέπει να είστε του «γλυκού νερού». Θα τα δούμε όλα αυτά το βράδυ. Το κόστος, λέτε, του τζαμιού είναι 1 εκατομμύριο ευρώ, παρά κάτι ψιλά. Βέβαια, και αυτά είναι πολλά λεφτά, γιατί με αυτό το 1 εκατομμύριο ευρώ θα μπορούσαν να ζήσουν πάρα πολλοί από τους άστεγους, που ζουν στην ευρύτερη περιοχή του Βοτανικού. Και αυτό που δεν ξέρετε είναι ότι αυτός για αυτόν τον διαγωνισμό - που ήταν άγονος για τέσσερις φορές - την πέμπτη φορά δόθηκε εντολή στους μεγαλοεργολάβους φίλους και οι κοινοπραξίες όλων των μεγαλοεργολάβων ανέλαβαν αυτό το μικρό έργο του 1 εκατομμυρίου ευρώ, χωρίς να δουν τι κρύβεται από πίσω. Διότι θα στοιχίσει γύρω στα 100 εκατομμύρια ευρώ η διαμόρφωσή του περιβάλλοντα χώρου σε δεύτερη φάση. Οπότε έχει ένα ψιλοενδιαφέρον για τους πάσης φύσεως εργολάβους αυτό το ζήτημα. Ούτε καν τζαμί δεν θα φτιάξετε. Θα φτιάξετε τέμενος, να διδάσκουν μέσα, να μελετούν, να μαθαίνουν ή οτιδήποτε άλλο. Είστε πολύ «large», πολύ άνετοι, απ' ό,τι δείχνετε, για να μην σας νομίζουν και για τίποτα λιγούρηδες, ότι δεν τους κάνατε μια σωστή ενέργεια. Αλήθεια, δεν βλέπετε τι συμβαίνει γύρω μας; Δεν βλέπετε τους πεμπτοφαλαγγίτες, που βρίσκονται εντός της πατρίδος μας, που βεβηλώνουν τους χριστιανικούς ναούς; Τους περισσότερους τους ξέρετε. Κανακάρηδές σας είναι. Είναι οι αντιφασίστες του «γλυκού νερού», όπως τους λέτε περήφανα εσείς «αντιφασίστες», αυτοί που τους πιάνει συνεχώς η Αστυνομία και συνεχώς κάποιοι άλλοι τους αφήνουν να συνεχίζουν το έργο τους. Χθες πάλι στα Εξάρχεια ναοί βεβηλώθηκαν, πάνω από δύο. Συνεχίζεται αυτό. Πολλοί άλλοι έχουν βεβηλωθεί. Ρωτήστε τι γίνεται στον Άγιο Παντελεήμονα. Πηγαίντε ρωτήστε τον παπά τι συμβαίνει όταν φεύγει και θέλει να πάει στο σπίτι του, μέχρι που τον ουρούν, τον φτύνουν και τον βρίζουν όλοι αυτοί οι συμπαθέστατοι και ταλαιπωρημένοι λαθρομετανάστες. Ακούσαμε τα σοβαρότατα επιχειρήματα του κ. Φίλη, ο οποίος είπε μεταξύ άλλων: «Τι θέλετε; Να είναι οι μουσουλμάνοι όχι μόνο στη Θράκη;». Είναι σε ολόκληρη την Ελλάδα πλέον. Κατ' αρχάς η Συνθήκη της Λωζάνης επιτρέπει να υπάρχουν μουσουλμάνοι και συγκεκριμένος αριθμός μόνο στην περιοχή της Θράκης και όχι στην υπόλοιπη Ελλάδα. Εάν εφαρμοζόταν ο νόμος, δεν θα υπήρχε κανένας μουσουλμάνος πλην αυτών που βρίσκονται στην Θράκη, που νομίμως βρίσκονται εκεί, που νομίμως έχουν τεμένη, έχουν ζζαμιά, έχουν τα πάντα και διέπονται από τους νόμους του ελληνικού κράτους. Ξέρει και κάποια πράγματα και ο κύριος εδώ, ο Ζεϊμπέκ Χουσεΐν, ο οποίος προσπαθεί να επιβάλει την τουρκική πολιτική σε ολόκληρη την Ελλάδα ως άξιος ανταποκριτής της. Μίλησε ο κ. Φίλης και έκανε μια σύγκριση για καθαρές χώρες. Είπε αν θέλουμε να είμαστε μια καθαρή χώρα, θα είναι μόνο οι φτωχές χώρες. Εμείς εδώ έχουμε ένα παράδειγμα να του πούμε. Μια καθαρή χώρα είναι και η Ιαπωνία, ίσως η πιο προηγμένη χώρα στον κόσμο, όπου δεν υπάρχει ίχνος μουσουλμάνου και αυτό είναι από πεποίθηση. Θα το καταθέσω και στα Πρακτικά εντός ολίγου. Μεταξύ άλλων, στην Ιαπωνία μόνιμη κατοικία δεν δίνεται σε μουσουλμάνους. Υπάρχει αυστηρή απαγόρευση για τη διάδοση του Ισλάμ στην Ιαπωνία. Στα πανεπιστήμια της Ιαπωνίας η αραβική ή οποιαδήποτε ισλαμική γλώσσα δεν διδάσκεται. Απαγορεύεται η εισαγωγή κορανίου στη χώρα στην αραβική γλώσσα. Σύμφωνα με στοιχεία, που δημοσιεύθηκαν από την ιαπωνική κυβέρνηση, έχει δοθεί προσωρινή κατοικία μόνο σε δύο τυχερούς μουσουλμάνους, οι οποίοι πρέπει να ακολουθούν τον ιαπωνικό νόμο του ομόσπονδου κράτους στο οποίο βρίσκονται. Οι μουσουλμάνοι θα πρέπει να μιλούν Ιαπωνικά και να τελούν τις θρησκευτικές τελετές τους μόνο στα σπίτια τους. Η Ιαπωνία είναι η μόνη χώρα στον κόσμο, που έχει έναν αμελητέο αριθμό πρεσβειών ισλαμικών χωρών. Οι Ιάπωνες δεν επηρεάζονται καθόλου από το Ισλάμ. Οι μόνοι μουσουλμάνοι, που κατοικούν στην Ιαπωνία είναι οι υπάλληλοι ξένων εταιρειών. Ακόμα και σήμερα, δεν χορηγούνται βίζες στους μουσουλμάνους γιατρούς, μηχανικούς ή σε στελέχη που αποστέλλονται από ξένες εταιρείες. Στην πλειονότητα των εταιρειών, αναφέρεται στους κανονισμούς τους ότι μόνο μη μουσουλμάνοι μπορούν να υποβάλουν αίτηση για εργασία. Η ιαπωνική κυβέρνηση είναι της γνώμης ότι οι μουσουλμάνοι είναι φονταμενταλιστές - και καλά κάνουν - , ακόμα και στην εποχή της παγκοσμιοποίησης και δεν είναι διατεθειμένοι να αλλάξουν τους μουσουλμανικούς νόμους τους. Οι μουσουλμάνοι δεν τολμούν να σκεφτούν ότι μπορούν να νοικιάσουν σπίτι στην Ιαπωνία. Αν κάποιος καινούργιος έρθει σε μια γειτονιά και γνωρίζουν οι υπόλοιποι ότι ο καινούργιος είναι μουσουλμάνος, τότε όλη η γειτονιά είναι σε συναγερμό. Κανείς δεν μπορεί να ιδρύσει μια ισλαμική οργάνωση. Δεν ισχύει καμμία σαρία στην Ιαπωνία. Και σε περίπτωση, που ένας Ιάπωνας παντρευτεί μια γυναίκα μουσουλμάνα, τότε θεωρείται για πάντα παρίας. Αυτή είναι ίσως η πιο προηγμένη χώρα στον κόσμο και δεν έχει καμμία σχέση με τις πάμπτωχες χώρες για τις οποίες ομιλεί ο κ. Φίλης. Είδαμε ότι είστε τόσο υπέρ της ανεξιθρησκείας, που ετοιμάζεστε να ψηφίσετε και την αποποινικοποίηση της βλασφημίας. Αλλά αυτό γίνεται διότι επικρατούσα θρησκεία στην πατρίδα μας είναι η Ορθοδοξία και δεν είναι κάτι άλλο. Θα φτάσω παρακάτω στο διά ταύτα για το τι θέλετε να κάνετε. Μίλησε, επίσης, για την έδρα μουσουλμανικών σπουδών στη Θεσσαλονίκη και το πρώτο πράγμα που κάνατε ήταν να πάρετε το εικονοστάσι από την είσοδο και να το πάτε στον τρίτο όροφο που θα διδάσκεται η ορθόδοξη πίστη μας, για να μην θίγονται όσοι μουσουλμάνοι θα εισέρχονται εντός της σχολής. Μιλάμε ότι προσπαθείτε να επιβάλλετε την ανεξιθρησκεία σε όλο της το μεγαλείο. Είπατε και ένα άλλο σοβαρότατο επιχείρημα: Ότι εμείς πρέπει να πληρώσουμε το τέμενος στην Αθήνα, στον Βοτανικό, αν γίνει ποτέ, για να μην υπάρχει χρηματοδότηση και έλεγχος από ξένες χώρες. Μα, κατ' αρχάς τα μεγαλύτερα ποσά, που έχουν εισρεύσει τα τελευταία δύο χρόνια στην πατρίδα μας είναι από διάφορες Μη Κυβερνητικές Οργανώσεις, όπως του Τζορτζ Σόρος και άλλων, οι οποίοι χρηματοδοτούν αυτήν την έννοια της ανεξιθρησκείας και της εισβολής των εκατομμυρίων λαθρομεταναστών μουσουλμάνων, στη συντριπτική τους πλειοψηφία. Και είπατε: «Εάν δεν θέλουμε να έχουμε πρόβλημα, όπως η Γαλλία…». Εάν δεν θέλουμε να έχουμε πρόβλημα όπως Γαλλία, τότε θα πρέπει να τους διώξετε όλους, γιατί είναι παράνομοι. Είναι πολύ απλά τα πράγματα. Και σας αρέσει και η εικόνα που παίζει χθες και σήμερα σε όλα τα sites - γιατί κάποιο καθεστωτικό μεγάλο κανάλι δεν θα τα παίξει - , όπου ένας Γάλλος ιερέας καθολικός σέρνεται από τα ΜΑΤ έξω από μια εκκλησία, την οποία είχαν καταλάβει πιστοί σε μια περιοχή, γιατί δεν υπάρχει άλλη, γιατί ο Δήμος των Παρισίων θέλει να την γκρεμίσει; Και μόνο που η Τουρκία έχει αναλάβει εργολαβικά την υπεράσπιση όλων των «μουσουλμάνων», που βρίσκονται στην πατρίδα μας και αυτών που μας φέρνει, θα έπρεπε να σας πονηρέψει. Επαναλαμβάνουμε, ρωτήστε τον κ. Ζεϊμπέκ Χουσεΐν εδώ πέρα, ο οποίος τις προάλλες πήγε στην κηδεία ενός παλικαριού, ενός Πομάκου και πέταξε την ελληνική σημαία κάτω και πήραν αυτόν τον ήρωα νεαρό και τον έκαναν ό,τι ήθελαν στην κυριολεξία. Οι χώρες αυτές που ζητούν τις θρησκευτικές ελευθερίες στην πατρίδα μας, δείτε ποιες είναι. Είναι η Σαουδική Αραβία, είναι το Κατάρ, εκεί που δεν τολμάει να μιλήσει άνθρωπος, εκεί που στις γυναίκες δεν επιτρέπεται να φαίνονται ούτε τα μάτια τους. Προς τις κυρίες του ΣΥΡΙΖΑ αυτό, που είναι πολύ «large» και ξεχνάνε το ανθρωπιστικό τους πιστεύω και τις αριστερές ιδεολογίες τους όταν έχουν να κάνει με τη διάλυση της Ορθοδοξίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Παίζετε το παιχνίδι των ισλαμιστών και όχι της ανεξιθρησκείας, διότι εσείς οι ίδιοι και οι προκάτοχοί σας ήσασταν αυτοί οι οποίοι δεν στηρίξατε το νόμιμο καθεστώς Άσαντ - μουσουλμάνος ήταν - , αλλά στηρίζατε και στηρίζετε τους ισλαμιστές. Κάνετε το εμπάργκο στην ορθόδοξη Ρωσία, διότι είναι αυτή η οποία έχει αναλάβει εργολαβικά τη διάλυση των ισλαμιστών στη Συρία και αλλού. Είσαστε εσείς που στηρίξατε τη διάλυση της Λιβύης, τρέχοντας πίσω - με τη Νέα Δημοκρατία έχει να κάνει αυτό, γιατί αυτή κυβερνούσε τότε - από τα φουστάνια της Κλίντον, που πρωτοστατούσε στη διάλυση και της Λιβύης. Και μετά τι έγινε; Ισλαμιστές που τους χρηματοδοτούσε πήραν το κεφάλι του Αμερικανού πρέσβη. Και αυτό έκανε τους κατοίκους των βορείων προαστίων να φοβούνται, που έχουν πισίνες και κυριλέ βίλες - και είναι πολλά τα στελέχη του ΣΥΡΙΖΑ - , γιατί οι ισλαμιστές, αφού πήραν το κεφάλι του Αμερικανού πρέσβη, απολάμβαναν το μπάνιο τους στις πισίνες της Αμερικανικής πρεσβείας. Για αυτό να φοβάστε όσοι έχετε πισίνα ότι οι ισλαμιστές θα σας προτιμήσουν, σε σχέση με κάτι άλλους φτωχούς που μένουν στο κέντρο των Αθηνών και του Βοτανικού.
Ολοκληρώστε, παρακαλώ.
Τελειώνω σε ένα λεπτό, κύριε Πρόεδρε, επιτρέψτε μου. Η πίστη μας, Έλληνες, επαναλαμβάνω βρίσκεται υπό διωγμό πεμπτοφαλαγγιτών εντός της πατρίδος και ισλαμιστών εκτός και εντός πλέον της πατρίδος. Ανοίξατε διάπλατα όχι μόνο τις κερκόπορτες, αλλά και την κεντρική πύλη ανοίγετε πλέον με διάφορες φαιδρές δικαιολογίες. Πρωταγωνιστείτε, όπως και οι προκάτοχοί σας, της Νέας Δημοκρατίας και του ΠΑΣΟΚ, που θα ξαναψηφίσουν σήμερα την επίσπευση εργασιών για το τζαμί, στο οργανωμένο σχέδιο εξόντωσης γενοκτονίας του ελληνικού πληθυσμού, το οποίο συμβαίνει με πολλούς τρόπους και το έχουμε εξηγήσει και συγχρόνως, της βίαιης ανταλλαγής με την αθρόα είσοδο στην πατρίδα μας τζιχαντιστών, ισλαμιστών και όλων αυτών που απλώς περιμένουν το σήμα για να τα κάνουν όλα και εδώ ρημαδιό και εσείς φυσικά να μην μπορείτε να τους αντιμετωπίσετε καθ' οιονδήποτε τρόπο. Η Χρυσή Αυγή θα υπερασπιστεί, όπως οφείλει, τα ιερά και τα όσια της φυλής, τις επιθυμίες των αγωνιστών του ΄21, των προγόνων μας που πολέμησαν γι' αυτόν εδώ τον τόπο, τον δίκαιο αγώνα των κατοίκων, όχι μόνο του Βοτανικού, αλλά και κάθε γειτονιάς της Ελλάδος που αγωνίζονται για την πατρίδα τους και την περιοχή τους, για το Σύνταγμα και τους νόμους που λένε εντελώς αντίθετα από όσα πράττετε και θα φανούν στην πορεία όλα αυτά.
Κύριε Παναγιώταρε, ολοκληρώστε.
Και θα καταγραφεί στην ιστορία ως ο μοναδικός υπερασπιστής όλων των ανωτέρω, σε αντίθεση με όλους εσάς που θα έχετε μια περίοπτη θέση ανάμεσα στους διαχρονικούς Εφιάλτες, τους ριψάσπιδες και τους μηδίσαντες. Με τη βοήθεια του θεού θα νικήσουμε. Και όσο για τα υπόλοιπα, σχετικά με τις ανανεώσιμες πηγές, «καρφί δεν μας καίγεται» τι θα γίνει με αυτά, αν στην πατρίδα μας δεν θα υπάρχουν Έλληνες πολίτες. Ευχαριστώ πολύ.
Κύριε Πρόεδρε, θα ήθελα τον λόγο.
Κύριε συνάδελφε, έχετε τον λόγο για ένα λεπτό, γιατί αντιλαμβάνομαι ότι θέλετε να μιλήσετε επί προσωπικού. Ορίστε, έχετε τον λόγο.
Ευχαριστώ πολύ, κύριε Πρόεδρε. Είδαμε άλλη μια φορά τη βρώμικη λάσπη, που έριξε πάλι ο εισηγητής της Χρυσής Αυγής στο πρόσωπό μου. Κατ' αρχάς, με είπε ανταποκριτή της Τουρκίας. Πιστεύω ότι είμαι ένας Βουλευτής, που εκλέχτηκα με ψήφους τέσσερις φορές. Αυτό είναι τιμή για μένα, που βρίσκομαι και υπηρετώ την πατρίδα στην Βουλή. Πάλι άνοιξε η υπόθεση με τον δεκαεννιάχρονο φαντάρο που πνίγηκε στην Κεραμωτή. Και εκεί είχαμε πάλι μια λάσπη του φασιστικού μορφώματος και του κ. Λαγού εναντίον μου μέσα στην επιτροπή, ότι εγώ έσκισα την ελληνική σημαία και απηγάγαμε το νεκρό. Εδώ καλώ τον κ. Παναγιώταρο να το αποκαλύψει και αν το αποκαλύψει, εγώ παραιτούμαι αυτήν τη στιγμή. Θα μπορέσει να το αποκαλύψει ο ίδιος όμως; Έχει το θάρρος να το κάνει αυτό; Αυτός είναι ο πατριωτισμός; Όταν οι δικοί μου πρόγονοι πολεμούσαν τον φασισμό στα βουνά της Αλβανίας, οι δικοί του πρόγονοι πού ήταν; Είμαστε κατά του φασισμού εμείς, όμως αυτή η λάσπη πρέπει να τελειώνει. Εγώ καλώ τον κ. Παναγιώταρο να αποκαλύψει έστω και μια φωτογραφία που έχει να σκίζω την ελληνική σημαία.
Τελειώνετε, γιατί σήμερα είναι άλλο το θέμα.
Πρέπει να σταματήσουν, κύριε Πρόεδρε. Βρισκόμαστε στον ναό της δημοκρατίας και πιστεύω ότι οφείλουμε να λέμε την αλήθεια στον ελληνικό λαό όπως είναι.
Καταγράφεται, λοιπόν, ότι υπηρετείτε την πατρίδα σας, που είναι η Ελλάδα και δεν αποδέχεστε ότι κάνατε αυτό με την ελληνική σημαία.
Κύριε Πρόεδρε, τον λόγο παρακαλώ.
Κύριε Πρόεδρε, θα ήθελα τον λόγο.
Κύριε Παναγιώταρε, έχετε τον λόγο για ένα λεπτό. Όχι, κύριε Λαγέ δεν έχετε εσείς τον λόγο. Επί προσωπικού…
Τι λέτε τώρα, κύριε Πρόεδρε;
Κύριε Λαγέ, καθίστε κάτω. Επί προσωπικού…
Είμαι Κοινοβουλευτικός Εκπρόσωπος. Αναφέρθηκε στο όνομά μου.
Στον Λαγό αναφέρθηκε.
Κύριε Λαγέ, με μένα μην φωνάζετε. Επί προσωπικού απαντά αυτός που το προκάλεσε. Δίνω τον λόγο στον κ. Παναγιώταρο, που έκανε την αναφορά, διότι σήκωσε κι εκείνος το χέρι του. Αν δεν θέλει ο κ. Παναγιώταρος και σας παραχωρεί τη θέση του, θα μιλήσετε εσείς. Επομένως, ένας θα μιλήσει.
Να μιλήσει ο Κοινοβουλευτικός Εκπρόσωπος, κύριε Πρόεδρε.
Ορίστε, κύριε Λαγέ, έχετε τον λόγο.
Ευχαριστώ, κύριε Πρόεδρε. Κατ' αρχάς, να ξεκαθαρίσουμε κάποια πράγματα. Αυτά που αναφέραμε συνέβησαν στο χωριό Γλαύκη. Υπάρχουν φωτογραφίες, υπάρχουν εφημερίδες, που τα αναφέρουν.
Να τις φέρετε.
Θα τα φέρω. Κατά δεύτερον, υπάρχουν πολλές φωτογραφίες - αφού ανακινεί το ζήτημα ο συγκεκριμένος Βουλευτής - και θα τις φέρω σε δέκα λεπτά εδώ, που τον δείχνουν να φωτογραφίζεται με Τούρκους Υπουργούς, με Τούρκους αξιωματούχους, κάτω από τη σημαία…
Σκάσε ρε! Σκάσε!
Κάτω από τη σημαία…
Κύριε Κασιδιάρη, για ηρεμήστε! Κύριε Παναγιώταρε, ηρεμία!
Να ολοκληρώσω.
Ολοκληρώστε.
Εγώ θα φέρω τις φωτογραφίες αυτές, εντός μισής ώρας. Θα τις βρω και θα τις κατεβάσω εδώ. Γατί όλα αυτά είναι αλήθεια και οι φωτογραφίες. Εδώ, λοιπόν, ο Βουλευτής του ΣΥΡΙΖΑ, μας δηλώνει τώρα ευθαρσώς ότι δεν υπάρχει καμμία τουρκική μειονότητα στη Θράκη;
Να το πει τώρα!
Να το δηλώσει τώρα!
Λοιπόν…
Το δηλώνει; Το δηλώνει; Δεν υπάρχει τουρκική μειονότητα στη Θράκη. Να το πει τώρα!
Τελειώσατε;
Να το πει τώρα και να καταδικάσει τις κινήσεις…
Να μην καταγράφεται απολύτως τίποτα στα Πρακτικά. [[Θόρυβος στην Αίθουσα]] Δεν καταγράφεται τίποτα στα Πρακτικά.
…
Καθίστε κάτω.
…
Κύριε Λαγέ, δηλωσία δεν θα κάνετε εσείς κανέναν συνάδελφο!
…
Τελειώσατε;
…
…
Κύριε Παναγιώταρε, θα αναγκαστώ να σας πετάξω έξω! Καθίστε κάτω! Τελειώσαμε! Μπορούσατε να τελειώσετε με το ότι θα φέρετε τα στοιχεία, για τα οποία σας προκάλεσε. Τελειώνει εκεί! [[Θόρυβος - διαμαρτυρίες από την πτέρυγα της Χρυσής Αυγής]] Τελειώσαμε!
…
Αυτό είναι δικό του θέμα, πότε θα το πει, πότε δεν θα το πει.
…
…
Καθίστε κάτω! Δεν καταγράφεται ούτως ή άλλως τίποτα στα Πρακτικά. Αδίκως φωνασκείτε.
…
…
Ωραία! Τους προκαλέσατε. Κι εσείς θα καταλάβετε…
…
Κύριε Λαγέ, καθίστε κάτω!
…
….
Καθίστε κάτω! Ανακαλείστε στην τάξη και οι δύο, και ο κ. Λαγός και ο κ. Παναγιώταρος. Δεν θα το κάνετε αρένα εδώ! [[Θόρυβος στην Αίθουσα]] Τελειώσαμε. Καθίστε κάτω. Με μένα φωνές στο Προεδρείο κομμένες. Προχωράμε. Κύριε Μανιάτη, έχετε τον λόγο. [[Θόρυβος στην Αίθουσα]] Κύριε Θεωνά, αν θέλετε τον διάλογο, βγείτε έξω να τον κάνετε με τους συναδέλφους. Ο κ. Μανιάτης ανεβαίνει στο Βήμα. Ελάτε, κύριε Μανιάτη.
…
Ό,τι θέλει θα απαντήσει. Τελειώστε! [[Θόρυβος - διαμαρτυρίες από την πτέρυγα της Χρυσής Αυγής]] Ωραία, πηγαίνετε έξω να διαδηλώσετε τώρα! [[Θόρυβος - διαμαρτυρίες στην Αίθουσα]] Σιωπή στο βάθος! [[Θόρυβος - διαμαρτυρίες στην Αίθουσα]] Έξω, κύριε Ηλιόπουλε, από την Αίθουσα! Λοιπόν, τελειώστε, γιατί ο κ. Μανιάτης πρέπει να μιλήσει. Κύριε Μανιάτη, έχετε τον λόγο.
Κύριε Πρόεδρε, η δημοκρατία είναι το καλύτερο πολίτευμα που έχει ανακαλύψει η ανθρώπινη κοινωνία. Όμως, λυπάμαι που θα σας το πω, αλλά θεωρώ πως οφείλατε, όταν από το Βήμα αυτό εκθειάζεται η δικτατορία της 4ης Αυγούστου, αυτό να το καταδικάσετε και να μην επιτρέψει κανένας από εμάς να γίνουν όλα αυτά που είδαμε προηγουμένως. [[Χειροκροτήματα]] Γιατί έτσι, τελικά δίνουμε βήμα στους εχθρούς της δημοκρατίας.
Εκλεγμένος είναι, κύριε Μανιάτη. Εδώ καθόταν.
Έτσι δίνουμε βήμα στους αντιπάλους και στους εχθρούς της δημοκρατίας. Γιατί αυτό που προηγήθηκε δεν τιμά ούτε τη δημοκρατία ούτε τον ελληνικό λαό, ανεξάρτητα τι ψήφισε.
Το ΠΑΣΟΚ είναι δικτατορία, μέχρι και σήμερα!
Ηρεμήστε!
Ποιος μιλάει!
Έρχομαι και θεωρώ ότι με βάση και αυτό που προηγήθηκε είναι χρήσιμο να συζητήσετε στη Διάσκεψη Προέδρων πως πρέπει κάθε φορά αμέσως να παρεμβαίνει το Προεδρείο, έτσι ώστε όχι απλώς να μην καταγράφονται στα Πρακτικά όσα λέγονται εδώ αλλά και να μην προλαβαίνουν να λεχθούν. Γιατί, υπάρχουν και κάμερες.
Δημοκρατικότατο!
Δεν είναι θέμα Διάσκεψης Προέδρων. Είστε παλαιός συνάδελφος. Είναι θέμα Κανονισμού της Βουλής.
Το κάνω με επίγνωση ότι απευθύνομαι στον ίσως πιο έμπειρο Προεδρεύοντα του ελληνικού Κοινοβουλίου.
Εντάξει, απλά είπατε κρατιόνται Πρακτικά, απαντώ κι εγώ επί του θέματος.
Θεωρώ ότι όλη αυτή η εμπειρία, η μόλις προηγηθείσα, είναι χρήσιμο να μεταφερθεί και στους υπολοίπους Προέδρους και Προεδρεύοντες. Αγαπητές και αγαπητοί συνάδελφοι, θα μπορούσε η σημερινή συζήτηση να είναι μια ήρεμη συζήτηση, εάν κάναμε αυτό, που κάνει κάθε φυσιολογικά λειτουργούσα πολιτεία. Υποτίθεται ότι εδώ είμαστε για να συζητήσουμε το νέο καθεστώς για τις Ανανεώσιμες Πηγές Ενέργειας και το νέο καθεστώς για το φυσικό αέριο, κείμενα τα οποία, κύριε Υπουργέ, τα είχατε στη διάθεσή σας εδώ και ενάμιση χρόνο, έτοιμα. Για λόγους, που προφανώς σας αφορούν, τα καθυστερούσατε, τα ξαναδίνατε στη διαβούλευση και ούτω καθεξής και τώρα ερχόμαστε με μια διαδικασία κατεπείγοντος να τα συζητήσουμε. Ευτυχώς που χθες, κατά παρέκκλιση των προβλεπομένων, καταφέραμε και ακούσαμε τους φορείς και είδαμε πώς αντιδρά η αγορά σ' αυτά που προβλέπετε. Εγώ, αγαπητές και αγαπητοί συνάδελφοι, δεν θα αναφερθώ καθόλου στο κύριο σώμα του νομοσχεδίου, γιατί νομίζω ότι έχει τη συναίνεση όλων μας, με πιθανές μικροπαρατηρήσεις και μικροαλλαγές, που δεν έχουν όμως καμμία απολύτως σημασία, γιατί απλώς διαφοροποιούν το σύστημα χρηματοδότησης με σταθερή τιμή, το fit - in tariff με το fit - in - premium. «Ψιλά γράμματα» για τους πολίτες. Εν τοιαύτη περιπτώσει, προσαρμοζόμαστε σ' αυτό που έχουν προσαρμοστεί τα περισσότερα κράτη - μέλη, προκειμένου να δούμε πώς μπορούν να ενισχυθούν οι Ανανεώσιμες Πηγές Ενέργειας στις σημερινές οικονομικές συνθήκες. Εγώ θέλω να αναφερθώ σε τέσσερα άλλα ζητήματα. Το πρώτο είναι ο ειδικός λογαριασμός και το μέλλον της ΔΕΗ. Το δεύτερο είναι το ισλαμικό τέμενος. Το τρίτο είναι το πάρκο Τρίτση. Το τέταρτο είναι οι ζώνες οικιστικού ελέγχου. Άρθρο 23, ο ειδικός λογαριασμός. Για να το κάνουμε απλό και κατανοητό για τους πολίτες, κάποιος πρέπει να πληρώσει. Τι να πληρώσει; Τη «μαύρη τρύπα», που υπάρχει αυτή τη στιγμή στον λογαριασμό που αποπληρώνει τα φωτοβολταϊκά και όλα τα ανανεώσιμα. Πόση θα είναι αυτή η «τρύπα» το 2016; Ο Πρόεδρος του ΛΑΓΗΕ, ο κ. Φιλίππου, χθες μας είπε ότι στο τέλος του 2016 θα είναι 334 εκατομμύρια ευρώ. Πόσο θα είναι αυτό το κενό το 2017; Ο ίδιος πρόεδρος του αρμόδιου φορέα, του ΛΑΓΗΕ, μας είπε ότι θα είναι 494 εκατομμύρια ευρώ, μισό δισεκατομμύριο. Ποιος προβλέπεται να το πληρώσει αυτό με βάση τη νομοθεσία, που έχουμε μπροστά μας για κύρωση; Θα το πληρώσουν οι προμηθευτές, δηλαδή, κατά 90% η ΔΕΗ. Μετά τον Αρχιμήδη και το «εύρηκα, εύρηκα», η Κυβέρνηση βρήκε «την κότα που γεννάει τα χρυσά αβγά». Η ΔΕΗ, προφανώς, σύμφωνα με την Κυβέρνηση, έχει τη δυνατότητα να πληρώνει και 300 και 400 εκατομμύρια, προκειμένου να καλύψει αυτά τα κενά. Μπορεί; Τι μας είπε χθες ο αντιπρόεδρος της ΔΕΗ; Ξέρετε, πολλές φορές δεν έχει σημασία το τι λέμε εμείς μεταξύ μας, είτε η Συμπολίτευση καθ' υπερβολή υπερασπίζουσα ή υπερασπιζόμενη τις επιλογές της Κυβέρνησης, είτε η Αντιπολίτευση αντιπολιτευόμενη. Λέει, λοιπόν, ο διορισμένος από την Κυβέρνηση αντιπρόεδρος της ΔΕΗ: «Το «υποζύγιο» ΔΕΗ δεν αντέχει άλλο. Το πιθανότερο απ' όλα είναι ότι θα μετακυλήσουμε το κόστος στους πολίτες, δηλαδή, το «μάρμαρο» θα το πληρώσει στο τέλος ο πολίτης». Τι λέει ο επίσης διορισμένος από την Κυβέρνηση Πρόεδρος της ΔΕΗ, ο κ. Παναγιωτάκης; Πριν από δύο μήνες στον «ECONOMIST», σε διεθνές ακροατήριο, είπε ότι οι χώρες δεν χρεοκοπούν μόνο από τις τράπεζες, αλλά χρεοκοπούν και από την ενέργεια. Έμμεσα, δηλαδή, δεν κρούει καμπανάκι, αλλά κρούει καμπάνα δυνατή ότι η μεγαλύτερη εταιρεία της χώρας, η ΔΕΗ, με ευθύνες αποκλειστικά της Κυβέρνησης, κινδυνεύει με χρεοκοπία και αν χρεοκοπήσει η ΔΕΗ, χρεοκοπεί η χώρα. Στην επιστολή του προς τους εργαζόμενους λέει: «Η εταιρεία μας περνάει την πιο κρίσιμη στιγμή της ιστορίας της. Έχουμε να αντιμετωπίσουμε τη μεγαλύτερη πρόκληση» - λέει ο διοικητής της ΔΕΗ - «τις δημοπρασίες NOME». Είναι αυτό που επέλεξε η Κυβέρνηση ως καλύτερη λύση στην προσαρμογή στην απελευθερωμένη αγορά. Αγαπητές και αγαπητοί συνάδελφοι, όταν στην πολιτική «άρτος και θεάματα» δεν υπάρχει άρτος, υπάρχουν μόνο τα θεάματα. Πριν από δύο εβδομάδες ο Πρωθυπουργός κ. Τσίπρας εδώ, στο προαύλιο, έκανε μια φιέστα για τις προτάσεις του ΣΥΡΙΖΑ πάνω στο νέο Σύνταγμα, σ' αυτό που πρόκειται να συζητηθεί με ομάδες πρωτοβουλίας, που το συντονιστικό τους θα διοριστεί από την Κυβέρνηση και μετά θα έχουμε διάφορες άλλες επιμέρους συζητήσεις, ευτελίζοντας την συνταγματικά προβλεπόμενη διαδικασία του άρθρου 110 του Συντάγματος, πώς αναθεωρείται αυτό το αυστηρό θεσμικό πλαίσιο που είναι το Σύνταγμα. Τι είπε ο Πρωθυπουργός; «Μην ανησυχείτε, πολίτες, η ενέργεια θα παραμείνει δημόσια, κρατική». Τι κάνουν, όμως, ο Πρωθυπουργός και οι Υπουργοί του; 25 Μαΐου 2016: Φύλλο της Εφημερίδας της Κυβέρνησης. Υπογραφές: Δραγασάκης, Αντιπρόεδρος της Κυβέρνησης, Τσακαλώτος, Σταθάκης, Χουλιαράκης, Σκουρλέτης, οι Υπουργοί που συμμετέχουν στο Κυβερνητικό Συμβούλιο Οικονομικής Πολιτικής. Τι λένε οι Υπουργοί αυτοί και ο Αντιπρόεδρος της Κυβέρνησης; Θα το καταθέσω για τα Πρακτικά. «Υπ' αριθμόν 15. Δημόσια Επιχείρηση Ηλεκτρισμού, ΔΕΗ. Μέθοδος αξιοποίησης: Ει δυνατόν, μέσα στο 2016 θα πωληθεί το 17% της ΔΕΗ». Πόσο έχει το δημόσιο σήμερα στη ΔΕΗ; 51%. Αν πουληθεί, λοιπόν, το 17%, τι απομένει; Το 34%, blocking minority. Δηλαδή; Οριακά η πλειοψηφία που προβλέπεται σε πολλές άλλες ιδιωτικοποιήσεις. Τι λέει η τελευταία στήλη; Η τελευταία στήλη λέει ότι υποχρεωτικά το ΤΑΙΠΕΔ μέσα στο Σεπτέμβρη θα βρει τον σύμβουλο, που θα προκηρύξει τον διαγωνισμό για να πουληθεί το 17% της ΔΕΗ. Καταθέτω για τα Πρακτικά το φύλλο της Εφημερίδας της Κυβέρνησης. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Υπάρχει όλος αυτός ο καημός, υπάρχουν όλα αυτά τα ψέματα, όλες αυτές οι αυταπάτες ή όπως θέλουμε να τις πούμε, γιατί εγώ θεωρώ ότι είναι πολιτικές απάτες, όταν αντικρούονται από τους ίδιους. Ξαναλέω, δεν έχει καμμία σημασία το τι λέμε εμείς. Έχει σημασία το τι λέει η ίδια η Κυβέρνηση και κυρίως ποια είναι η αντίφαση ανάμεσα στα λόγια της Κυβέρνησης και τις υπογραφές της Κυβέρνησης. Πώς απαντά, λοιπόν, στο ερώτημα: «Τελικά η ΔΕΗ με Κυβέρνηση ΣΥΡΙΖΑΝΕΛ θα είναι δημόσια - κρατική ή ιδιωτική»; Οι υπογραφές δίνουν την τελική απάντηση. Για να τελειώσω με τη ΔΕΗ, επειδή τα πράγματα είναι πάρα πολύ σοβαρά και δεν πρέπει να μπαίνουν στην «προκρούστεια κλίνη» είτε της Αντιπολίτευσης, είτε των ιδεοληψιών και των καθεστωτικών αντιλήψεων της Κυβέρνησης, η ΔΕΗ είναι μια «βόμβα» έτοιμη να εκραγεί. Μία από τις αιτίες είναι αυτό που με αγωνία λένε και το σωματείο εργαζομένων και η διοίκηση και όλοι οι γενικοί διευθυντές: Τα χρέη προς τη ΔΕΗ. 31-12-2014: Χρέη προς τη ΔΕΗ 1 δισεκατομμύριο 709 εκατομμύρια, 1,7 δισεκατομμύρια. 30-6-2016: Χρέη προς τη ΔΕΗ συνολικά, όλα: 2 δισεκατομμύρια 961 εκατομμύρια. Μέσα στον ενάμιση χρόνο ΣΥΡΙΖΑΝΕΛ τα χρέη των πολιτών προς τη ΔΕΗ αυξήθηκαν κατά 60%. Επειδή ζούμε, παροικούμε την Ιερουσαλήμ όλοι, αντιλαμβανόμαστε ότι αυτό προέκυψε από δύο βασικές αιτίες, τη λογική «δεν πληρώνω, δεν πληρώνω» και προφανώς τη μεγαλύτερη φτωχοποίηση του ελληνικού λαού, των Ελλήνων πολιτών, που δεν μπορούν αντικειμενικά να αποπληρώσουν. Πώς θα αντιμετωπιστεί το πρόβλημα των 3 δισεκατομμυρίων που χρωστάει ο ελληνικός λαός στη ΔΕΗ; Εδώ η απάντηση πρέπει να είναι πολύ καθαρή. Δεν θα σχολιάσω καθόλου το ζήτημα των κατά παρέκκλιση διορισμών στη ΡΑΕ, στο επιστημονικό δυναμικό. Θεωρώ αυτονόητο ότι οφείλει η Κυβέρνηση, για λόγους στοιχειώδους ηθικής τάξης, στον ρυθμιστή της ενέργειας, στον ρυθμιστή των μεγαλύτερων οικονομικών συμφερόντων, να ακολουθήσει τις διαδικασίες ΑΣΕΠ και να διοριστεί με διαφανείς και απόλυτα καθαρές διαδικασίες όλο το τεχνικό προσωπικό. Ισλαμικό τέμενος: Εμείς είμαστε περήφανοι που το 2011 ξεμπλοκάραμε τη διαδικασία με δική μας νομοθεσία, όμως θέλω να τονίσω, όπως το έκανα και χθες στην επιτροπή, ότι για άλλη μια φορά βλέπουμε τη διάσπαση της κυβερνητικής πλειοψηφίας. Η καρέκλα της εξουσίας τελικά είναι πολύ πιο γλυκιά από οποιεσδήποτε αρχές μπορεί να υπάρχουν σ' έναν ετερόκλητο κυβερνητικό συνασπισμό. Εμείς, λοιπόν, ως Δημοκρατική Συμπαράταξη, θα υπερψηφίσουμε τη συγκεκριμένη διάταξη, γιατί παραμένουμε πιστοί στις αξίες και τις αρχές μας. Όσον αφορά το πάρκο Τρίτση, θα το πω με απόλυτη κατανόηση. Κύριε Υπουργέ, είναι σοβαρό το θέμα. Είναι προφανές ότι είναι σοβαρό θέμα. Θα σας πω τι είχαμε κάνει εμείς τον Αύγουστο του 2014 και σας τα είπε και ο κ. Ζενέτος χθες, ο πρόεδρος του Ιλίου, του δήμου που έχει τη μεγαλύτερη έκταση. Εμείς τι προβλέψαμε τον Αύγουστο του 2014; Όλο αυτό το πάρκο αντί να είναι στο Υπουργείο που κανένας δεν μπορεί να το ελέγξει - τι δουλειά έχει το κεντρικό Υπουργείο με το πάρκο Τρίτση - να πάει στον Αναπτυξιακό Σύνδεσμο Δυτικής Αθήνας, στους οκτώ δήμους, στον φορέα που τους εκπροσωπεί. Ο εισηγητής της Αξιωματικής Αντιπολίτευσης έκανε ένα λάθος. Τα τελευταία λεφτά που δόθηκαν στο πάρκο Τρίτση δόθηκαν από εμάς τον Αύγουστο του 2014, γιατί αποπληρώσαμε όλα τα χρέη και προς τη ΔΕΗ και προς την ΕΥΔΑΠ. Και δώσαμε τη δυνατότητα για χρήματα από το Πράσινο Ταμείο να καλυφθούν τα λειτουργικά έξοδα. Τι είχαμε, δηλαδή; Ένα πάρκο που δίνεται στις τοπικές κοινωνίες, στους αντίστοιχους δήμους μέσω του ΑΣΔΑ, μια εξόφληση των χρεών και μια πρόβλεψη να μπορούν να καλύψουν τα έξοδά τους είτε από το ΕΣΠΑ είτε από το Πράσινο Ταμείο. Τι κάνετε, κύριε Υπουργέ, τώρα και είναι λάθος που θα το βρείτε μπροστά σας πολύ σύντομα; Δημιουργείτε νομικό πρόσωπο ιδιωτικού δικαίου και διορίζετε γενικό διευθυντή. Είναι μια δουλειά, που μπορεί να την κάνει ένας αντιδήμαρχος, να συντονίσει τους πέντε υπαλλήλους που δουλεύουν και να έχει το νοιάξιμο, όπως το έχει η τοπική κοινωνία. Εμείς, ως Δημοκρατική Συμπαράταξη, σας καλούμε να το ξαναδείτε. Πιστεύουμε ότι έχετε οδηγηθεί σε λάθος επιλογές. Όλοι οι δήμοι είναι απέναντί σας. Είπαν μάλιστα ότι ο Δήμος Ιλίου δεν θα στείλει καν εκπρόσωπο, δεν έχει νόημα να στείλει εκπρόσωπο. Άρα, θέλουμε να το δείτε και αυτό. Τελειώνω, κύριε Πρόεδρε, με το ζήτημα των ζωνών οικιστικού ελέγχου. Είναι ένα θέμα που δεν κουβεντιάστηκε καθόλου, αλλά θα σας το πω, γιατί αφορά πολλές περιοχές της Ελλάδας.
Όχι πολύ αναλυτικά. Ήδη έχετε ξεπεράσει τον χρόνο σας.
Ένα λεπτό. Τελειώνω.
Έχετε το ένα λεπτό.
Αφορά την Αργολίδα, τα Ιωάννινα, τον Βόλο, την Πάτρα, το Ηράκλειο. Τι είναι αυτό το πράγμα; Είναι κάποιες επιλογές, που έγιναν κάποτε να μετεγκατασταθούν οι λειτουργούσες μικρομεσαίες επιχειρήσεις σε κάποιες περιοχές, με λάθη σχεδιαστικά, πολεοδομικά, περιβαλλοντικά. Επειδή αυτό ήταν λάθος, τι αποφασίστηκε το 2011; Εμείς δώσαμε μια πρώτη παράταση για δύο χρόνια. Τέλειωσε αυτή. Το 2013 δώσαμε δεύτερη παράταση να μην μετεγκατασταθούν. Και έρχεται η Κυβέρνηση τώρα και δίνει τρίτη παράταση. Αυτό, κύριε Υπουργέ, είναι ένα σωστό βήμα, αλλά μισό βήμα. Εμείς σας καλούμε να αξιοποιήσετε την πρόβλεψη του νόμου για την χωροταξική και πολεοδομική μεταρρύθμιση, να αναθέσετε τώρα μια μελέτη για μια περιοχή - όποια θέλετε εσείς - και με βάση τα πορίσματα της μελέτης να εφαρμόσετε μέσα σε έξι μήνες όλο αυτό το πράγμα, σε όλες τις περιοχές που πάσχουν. Και να λύσουμε άπαξ δια παντός, με σύμφωνη γνώμη και του Συμβουλίου της Επικρατείας και των υπηρεσιών που εποπτεύετε, όλο αυτό το τεράστιο ζήτημα που δεν επιτρέπει σε μικρομεσαίες επιχειρήσεις που είναι εγκατεστημένες σε συγκεκριμένες περιοχές, ούτε στον αναπτυξιακό νόμο να ενταχθούν, ούτε μακροπρόθεσμο σχεδιασμό να κάνουν, ούτε υπαλλήλους να προσλάβουν, ούτε κυρίως να δουν το μέλλον τους. Με βάση αυτές τις σκέψεις και τις παρατηρήσεις αγαπητές και αγαπητοί συνάδελφοι, επαναλαμβάνουμε ως Δημοκρατική Συμπαράταξη ότι υπερψηφίζουμε επί της αρχής το νομοσχέδιο. Για τα επιμέρους άρθρα θα τοποθετηθούμε όταν έρθει η ώρα. Ευχαριστώ πολύ.
Στις καλοπροαίρετες παρατηρήσεις του συναδέλφου, κύριου Μανιάτη, το Προεδρείο απαντά: Άρθρο 66 παράγραφος 8 και 10. Τρόπος αγορεύσεων επιβαλλόμενες ποινές: «Αφαίρεση λόγου». Επεβλήθη, κύριε Μανιάτη. «Μη καταχώρηση στα Πρακτικά των αντιστοίχων ομιλιών». Επεβλήθη. «Ανάκληση στην τάξη». Επεβλήθη. Και δεν επεβλήθη το τελευταίο, που είναι απαγόρευση συμμετοχής στη συζήτηση, που το αποφασίζει η Ολομέλεια δια εγέρσεως ή ανατάσεως της χειρός. Εάν πέραν αυτών έχετε, ως κόμμα, κάτι άλλο να προσθέσετε στην Επιτροπή Κανονισμού, ο Εκπρόσωπός σας να το προσθέσει. Οι τρεις από τις τέσσερις προβλεπόμενες ποινές από το Προεδρείο επεβλήθησαν στους δύο συναδέλφους, που παρεκτράπησαν. Τον λόγο έχει ο κ. Χρήστος Κατσώτης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Η Κυβέρνηση φέρνει σήμερα ένα ακόμα σχέδιο νόμου για συζήτηση, που αφορά την ενέργεια και ιδιαίτερα το καθεστώς στήριξης των ανανεώσιμων πηγών. Έρχεται με αυτό το σχέδιο νόμου να εξυπηρετήσει τις γενικότερες κατευθύνσεις της Ευρωπαϊκής Ένωσης της πλήρους απελευθέρωσης, της διευκόλυνσης των επιχειρηματικών ομίλων στην ανάπτυξη άλλων ενεργειακών μορφών με διασφαλισμένα κέρδη και με τον βαρύ λογαριασμό στον λαό. Οι κατευθύνσεις αφορούν όλα τα κράτη μέλη και στοχεύουν στην ενοποίηση της αγοράς ηλεκτρικής ενέργειας σε επίπεδα Ευρωπαϊκής Ένωσης. Επίσης, το σχέδιο νόμο υλοποιεί ειδικές δεσμεύσεις, που έχει αναλάβει η Κυβέρνηση στο πλαίσιο του τρίτου μνημονίου και της ερχόμενης αξιολόγησης. Όλες οι δυνάμεις - φάνηκε και χθες στην επιτροπή - που στηρίζουν την Ευρωπαϊκή Ένωση την πολιτική των ιδιωτικοποιήσεων, των νέων πεδίων κερδοφορίας των επιχειρηματικών ομίλων ομόθυμα τάσσονται υπέρ του σχεδίου νόμου. Με το νομοσχέδιο προωθούνται οι επιμέρους ρυθμίσεις μεταβατικού χαρακτήρα, οι οποίες καλούνται να λύσουν - όπως λέει - «υπαρκτές στρεβλώσεις της λειτουργίας της αγοράς ηλεκτρικής ενέργειας». Μια από αυτές τις στρεβλώσεις και αντιθέσεις έχει να κάνει με τις τιμές που εμπορεύονται την ενέργεια η παραγωγή όλων των μορφών, όλων των ειδών ενέργειας. Το βασικό είναι τα επαρκή επενδυτικά κίνητρα, όπως οι εξασφαλισμένες τιμές πώλησης ηλεκτρικής παραγωγής και από την άλλη, βέβαια, η μη δημιουργία μεγάλων ελλειμματικών λογαριασμών που καλύπτουν αυτές τις χρηματοδοτήσεις, όπως είναι για παράδειγμα το ειδικό τέλος μείωσης εκπομπών αερίων ρύπων, το ΕΤΜΕΑ, το οποίο χρεώνεται στον λογαριασμό ηλεκτρικού ρεύματος και καλύπτει τα έσοδα του λογαριασμού για καθαρή ενέργεια από ΑΠΕ. Λόγω της ραγδαίας ανάπτυξης των ΑΠΕ, τα έσοδα αυτού του λογαριασμού δεν επαρκούν. Υπάρχει έλλειμμα πολλών εκατομμυρίων. Αποτέλεσμα αυτής της πολιτικής ήταν η χρέωση του ΕΤΜΕΑ για το οικιακό τιμολόγιο να έχει αυξηθεί 300% τα τελευταία χρόνια. Με πρόσχημα την ενίσχυση της καθαρής ενέργειας και την προστασία του περιβάλλοντος η Ευρωπαϊκή Ένωση, όπως είναι γνωστό, έχει ανοίξει τα τελευταία χρόνια αυτήν τη φάμπρικα των ανανεώσιμων πηγών ενέργειας. Ειδικά για την Ελλάδα, η πολιτική αυτή που εφαρμόζεται από όλες τις ευρωενωσιακές δυνάμεις έχει εξελιχθεί σε πραγματική ενεργειακή θηλιά για τους εργαζόμενους και τον λαό. Οι κυβερνήσεις εκτός όλων των άλλων παροχών και διευκολύνσεων για την εγκατάσταση και ανάπτυξη έργων ανανεώσιμων πηγών, τα επιδοτούμενα δάνεια, η επιτάχυνση των διαδικασιών έκδοσης αδειών και άλλα, παρείχε το σύστημα των εγγυημένων για σίγουρη κερδοφορία. Δηλαδή, επέβαλε να αγοράζει η ΔΕΗ πανάκριβα το σύνολο της ενέργειας που παρήγαν οι άλλοι ιδιώτες επιχειρηματίες μέσω των ΑΠΕ με την ευνοϊκή τιμολογιακή πολιτική που είχαν θεσπίσει με τις σχετικές νομοθετικές ρυθμίσεις. Η ΔΕΗ με τη σειρά της μετέφερε το παραπάνω κόστος του ρεύματος από τις ΑΠΕ στον λογαριασμό των λαϊκών νοικοκυριών που πληρώνουν πανάκριβα μέσα από τις αυξήσεις στα τιμολόγια του ηλεκτρικού ρεύματος που δεν μπορούν να τα πληρώσουν. Εξ ου και πάρα πολλοί κάνουν κάποια προσπάθεια ρυθμίσεων ή πολλοί άλλοι είναι με κομμένο το ρεύμα. Το μέγεθος της στήριξης των καπιταλιστών συνολικά, όπως και στον τομέα των ΑΠΕ την οποία πληρώνει ο λαός, αποτελεί πρόκληση. Αποκαλύπτουν το ταξικό περιεχόμενο της πολιτικής των κομμάτων του κεφαλαίου που στηρίζουν μια χούφτα παράσιτων σε βάρος του λαού στο όνομα της καπιταλιστικής ανάπτυξης, της πράσινης ανάπτυξης και τα άλλα. Οι ΑΠΕ είναι πανάκριβες. Οι εγγυημένες τιμές που εξασφαλίστηκαν είναι ασύλληπτες: για τα φωτοβολταϊκά 286 ευρώ ανά μεγαβατώρα, για τα αιολικά 88 ευρώ ανά μεγαβατώρα, για τα φωτοβολταϊκά στις στέγες 391 ευρώ ανά μεγαβατώρα. Η ΔΕΗ, όμως, πουλά κάτω από 55 ευρώ ανά μεγαβατώρα. Το παρόν σχέδιο νόμου ουσιαστικό διατηρεί το καθεστώς των εγγυημένων τιμών για τους παραγωγούς ενέργειας από ΑΠΕ και ΣΗΘΥΑ. Για τους παραγωγούς που συνδέονται στο διασυνδεδεμένο σύστημα και το δίκτυο της Ηπειρωτικής χώρας προβλέπει ότι δεν θίγονται οι συμβάσεις πώλησης ηλεκτρικής ενέργειας, που έχουν υπογραφεί μέχρι 31-12-2015, με προϋπόθεση η σχετικοί σταθμοί παραγωγής να έχουν τεθεί σε λειτουργία μέχρι τις 31-3-2018- αιολικά, μικρά υδροηλεκτρικά - και μέχρι 31-12-2017 τα υπόλοιπα. Επίσης, τους δίνει τη δυνατότητα να επιλέξουν μετάπτωση στο νέο καθεστώς ενίσχυσης εάν το επιθυμούν με διατήρηση των τιμών που προβλέπονται στις συμβάσεις τους. Νέοι σταθμοί, που δεν συμπεριλαμβάνονται στα παραπάνω υπάγονται στο νέο καθεστώς ενίσχυσης. Η διεξαγωγή δημοπρασιών για νέες εγκαταστάσεις, που εισάγετε από το νομοσχέδιο στην ουσία διατηρεί το ίδιο καθεστώς εγγυημένων τιμών, δηλαδή, εγγυημένων επιδοτήσεων, που θα προκύπτουν από τις δημοπρασίες. Σε κάθε περίπτωση οι καταναλωτές καλύπτουν το κόστος ανάπτυξης και την απόδοση των επενδύσεων σε ΑΠΕ και ΣΗΘΥΑ, ώστε να είναι διασφαλισμένη η κερδοφορία των παραγωγών και εμπόρων. Το νέο καθεστώς προβλέπει ότι ο παραγωγός από ΑΠΕ και ΣΗΘΥΑ εισπράττει μια εγγυημένη τιμή, την τιμή αναφοράς, για την παραγωγή του. Αυτή η τιμή αποτελείται αφ' ενός από τα έσοδα που προκύπτουν από την συμμετοχή στην αγορά και αφ' ετέρου από τη διαφορά, που προκύπτει ανάμεσα στην τιμή αναφοράς και την ειδική τιμή αγοράς, που υπολογίζεται από τον ΛΑΓΗΕ, σύμφωνα με μεθοδολογία που θα εκδώσει το Υπουργείο. Η ειδική τιμή αγοράς υπολογίζεται σε σχέση με την οριακή τιμή του συστήματος και τους άλλους μηχανισμούς της χονδρεμπορικής αγοράς. Η μεθοδολογία υπολογισμού είναι κρίσιμο στοιχείο του νομοσχεδίου, αφού θα καθορίζει αφενός την κερδοφορία των επενδυτών και αφετέρου την επιβάρυνση των καταναλωτών για τη στήριξη των ΑΠΕ και των ΣΗΘΥΑ. Μια σημαντική διαφοροποίηση του νέου συστήματος, που αναγνωρίζουμε, είναι ότι η υποχρεωτική συμμετοχή των παραγωγών από ΑΠΕ και ΣΗΘΥΑ στην αγορά ηλεκτρικής ενέργειας, τους υποβάλει στην υποχρέωση ακριβούς πρόβλεψης της παραγωγής τους και τους χρεώνει με το κόστος αποκλίσεων απ' αυτή την πρόβλεψη. Οι σχετικές λεπτομέρειες δεν περιγράφονται στον νόμο. Προβλέπεται να συμπεριληφθούν στους σχετικούς κώδικες λειτουργίας της αγοράς και τον κώδικα διαχείρισης του συστήματος. Η δυνατότητα, όμως, ακριβούς πρόβλεψης και αντίστοιχα αποφυγής του κόστους αποκλίσεων είναι μεγαλύτερη για τους μεγάλους παραγωγούς, που έχουν διασπαρμένη παραγωγή αλλά και την ικανότητα να αξιοποιούν προηγμένα μοντέλα πρόβλεψης, γεγονός, που θα οδηγήσει στη συγκεντροποίηση του κεφαλαίου σε λίγους μεγάλους ομίλους. Με το νομοσχέδιο φαίνεται ότι επιχειρείται λύση του προβλήματος του μεγάλου ελλείμματος του ΛΑΓΗΕ, που προήλθε από την υψηλή επιβάρυνση των καταναλωτών, προκειμένου να καλύπτεται απ' αυτούς η επιχορήγηση των παραγωγών των ΑΠΕ. Η σημαντική αύξηση της παραγωγής από ΑΠΕ σε συνδυασμό και με άλλους παράγοντες, όπως η χαμηλή ζήτηση εξαιτίας της οικονομικής κρίσης και οι σχετικά χαμηλές τιμές του φυσικού αερίου, οδήγησε σε μείωση της οριακής τιμής του συστήματος, από την οποία επωφελήθηκαν οι προμηθευτές ηλεκτρικής ενέργειας, καθώς αυξήθηκε το περιθώριο κερδοφορίας τους σε σχέση με τις λιανικές τιμές. Στο όραμα του εξορθολογισμού αυτής της στρέβλωσης το νομοσχέδιο θα επιβαρύνει τους προμηθευτές με το όφελος που αποκόμισαν από την αύξηση της ηλεκτροπαραγωγής από ΑΠΕ. Στην πραγματικότητα αυτή η επιβάρυνση θα μειώσει τα σημερινά περιθώρια κερδοφορίας των προμηθευτών και πιθανότατα σε κάποιο χρονικό βάθος, αφού ο ανταγωνισμός θα οδηγήσει έτσι κι αλλιώς σε νέα συγκεντροποίηση. Θα μεταφερθεί απ' αυτούς τους μεγάλους στους τελικούς καταναλωτές. Οι ρυθμίσεις κι αυτού του νόμου συμβάλλουν στην απαξίωση της λιγνιτικής και υδροηλεκτρικής παραγωγής για τη λαϊκή κατανάλωση προς όφελος της βιομηχανίας και των διαφόρων παραγωγών και εμπόρων ενέργειας, με αποτέλεσμα την ακόμα μεγαλύτερη επιβάρυνση των λαϊκών στρωμάτων. Με την ενίσχυση των συνθηκών αγοράς στην παραγωγή και το εμπόριο ηλεκτρικής ενέργειας το νομοσχέδιο οδηγεί σε αύξηση της εκμετάλλευσης της εργατικής δύναμης όλων των εργαζομένων στον κλάδο, προκειμένου να εξυπηρετηθεί η ανταγωνιστικότητα των επιχειρήσεων που δραστηριοποιούνται σ' αυτόν με τους γνωστούς τρόπους: εντατικοποίηση, εργολαβοποίηση, συμπίεση των μισθών και δικαιωμάτων. Συνολικά, το νέο σύστημα διατηρεί και επεκτείνει τη λειτουργία του κλάδου ηλεκτρικής ενέργειας βάσει των νόμων της αγοράς. Επιβάλλει ρυθμίσεις, που υποτίθεται ότι διορθώνουν τις ατέλειες και τις στρεβλώσεις της αγοράς αλλά στην πραγματικότητα αντανακλούν συμφέροντα μεριδίου του κεφαλαίου σε αντίθεση με τις ανάγκες για επαρκή, φτηνή και ασφαλή παροχή ενέργειας με αξιοποίηση των πρωτογενών μορφών ενέργειας και των δυνατοτήτων της χώρας για παραγωγή σχετικού εξοπλισμού και εγκαταστάσεων. Είναι προφανές ότι οι ελληνικές κυβερνήσεις, στο πλαίσιο των δεσμεύσεων, που έχουν αναλάβει εξαιτίας της συμμετοχής της χώρας στην Ευρωπαϊκή Ένωση και τις ανάγκες των ευρωπαϊκών μονοπωλιακών ομίλων να καταλάβουν ισχυρή θέση στον διεθνή ανταγωνισμό, θα συνεχίσουν να παρέχουν κάθε είδους διευκόλυνση για την ανάπτυξη της πράσινης ενέργειας. Σημειώνουμε ότι οι ανταγωνισμοί αυτοί περιπλέκονται και με τον ανταγωνισμό μεταξύ των μονοπωλίων της πράσινης ενέργειας και εκείνων που δραστηριοποιούνται στα ορυκτά καύσιμα τα οποία για την ώρα υπερτερούν ως προς τη δυνατότητα εγγυημένης εξασφάλισης ενεργειακής επάρκειας. Η παραπέρα ανάπτυξη των ΑΠΕ στην Ελλάδα και την Ευρωπαϊκή Ένωση γίνεται σε συνδυασμό με την απελευθέρωση του κλάδου της ενέργειας, επιταχύνει τη διείσδυση των μονοπωλιακών ομίλων των κλάδων και τη συγκεντροποίηση και πληρώνει, βέβαια, ακριβά ο λαός. Στο δεύτερο μέρος του νομοσχεδίου με τα οκτώ άρθρα του, από το 27 ως το 34, η Κυβέρνηση έρχεται να απελευθερώσει την αγορά του φυσικού αερίου για να διευκολύνει την ιδιωτικοποίηση των εταιρειών παροχής αερίου Αθήνας, Θεσσαλονίκης κ.α.. Ο νομικός και λειτουργικός διαχωρισμός των κλάδων προμήθειας και διανομής στην αγορά του φυσικού αερίου ακολουθεί το πρότυπο της ΔΕΗ με τον διαχωρισμό σε ΑΔΜΗΕ, ΔΕΔΔΗΕ κ.λπ.. Οι συνέπειες για τον λαό θα είναι, βέβαια, αρνητικές. Θα πληρώσουν, όπως και οι εργαζόμενοι στις εταιρείες, την επιχειρηματική κερδοφορία. Στο τρίτο μέρος μεταξύ των άλλων υπάρχουν ρυθμίσεις για την εθνική στρατηγική για την προσαρμογή στην κλιματική αλλαγή. Αυτές οι ρυθμίσεις εντάσσονται στη συμφωνία για το κλίμα. Κάθε κράτος παρουσιάζει εθελοντικά στόχους για τη μείωση ή συγκράτηση των εκπομπών που θα επανεξετάζονται κάθε πέντε χρόνια από το 2018. Η συμφωνία επικεντρώνεται βασικά στο βασικό ζήτημα, το ενεργειακό και πως αυτό θα συμβάλει στην επίτευξη του στόχου του περιορισμού της θερμοκρασίας. Πίσω απ' αυτό βρίσκεται η επιδίωξη κάθε κράτους για κερδοφόρες επενδύσεις των μονοπωλίων τους για μεγαλύτερα μερίδια στη διεθνή αγορά και χτύπημα των ανταγωνιστών τους. Σε μια καπιταλιστική οικονομία που ο σιδερένιος νόμος είναι το κέρδος η κλιματική αλλαγή είναι το θύμα αυτού του καπιταλιστικού τρόπου παραγωγής του απόλυτου νόμου του κέρδους. Η εθνική στρατηγική, όπως τη χαρακτηρίζετε, για την κλιματική αλλαγή με τα μέσα παραγωγής στους ιδιώτες, με απελευθερωμένη την ενέργεια που είναι ο βασικός πυλώνας, έρχεται να υπηρετήσει εν τέλει η στρατηγική των μονοπωλιακών ομίλων και τους ανταγωνισμούς τους. Όσον αφορά στο πάρκο Τρίτσης, το ΚΚΕ έχει κάνει πολλαπλές παρεμβάσεις γιατί η κατάσταση έχει φτάσει σε οριακό σημείο. Είναι ανάγκη να προχωρήσουν άμεσα έργα για τη διάσωσή του. Το έργο με την εσχατιά έχει δημιουργήσει νέα προβλήματα στο πάρκο Τρίτση και χρειάζεται άμεσα νέα μελέτη προκειμένου να διασφαλιστεί η διάσωσή του. Το νομοσχέδιο δεν εξασφαλίζει την επαρκή χρηματοδότηση, ώστε να γίνουν τα απαιτούμενα έργα. Την όποια χρηματοδότηση θα την κόψει από τους ΚΑΠ, που δικαιούνται οι δήμοι, οι οποίοι έτσι κι αλλιώς είναι κατακρεουργημένοι. Για τους τρεις εργαζόμενους, που έχουν καταντήσει να τρώνε στα συσσίτια που είναι απλήρωτοι σχεδόν δυο χρόνια δεν προβλέπεται τίποτα προς το παρόν. Στο άρθρο 54 ως εκπρόσωποι της κοινωνίας των πολιτών στο ΔΣ προβλέπονται να είναι οι ΜΚΟ, οι ΚοινΣΕπ και άλλοι, όλοι αυτοί οι λεγόμενοι «φίλοι του πάρκου». Εμείς ξέρουμε πολύ καλά.
Κι εγώ γνωρίζω πολύ καλά.
Και εμείς ξέρουμε πολύ καλά, κυρία Καφαντάρη. Στο άρθρο 56 προβλέπεται μηνιαία πρόσοδος η οποία δεν ορίζεται και σημειώνεται ότι στην πάροδο τριετίας μπορεί να μειωθεί. Επίσης, στο τέλος του άρθρου προβλέπεται ως πηγή εσόδου κάθε νόμιμο έσοδο με ό,τι αυτό, βέβαια, συνεπάγεται ως προς το τι σημαίνει νόμιμο έσοδο. Στο άρθρο 60 μεταφέρει το παθητικό του παλιού φορέα στον ΑΣΔΑ και προβλέπεται ότι το βάρος που θα προκύψει στον ΑΣΔΑ θα καλυφθεί πάλι από τους ΚΑΠ. Όσον αφορά στο τέμενος, κύριε Πρόεδρε, έχουμε ήδη πάρει θετική θέση. Ο ρατσισμός που ακούστηκε και εδώ μέσα, αυτό το δηλητήριο, δεν πιάνει στον λαό και το έχει αποδείξει μέχρι σήμερα. Η φασιστική, ναζιστική, εγκληματική οργάνωση Χρυσή Αυγή, μιμητές του Χίτλερ, του Μεταξά, του Παπαδόπουλου έδειξαν για μια ακόμα φορά το απάνθρωπο πρόσωπό τους και σήμερα με αφορμή του ισλαμικό τέμενος που περιέχεται στο νομοσχέδιο. Για τους καπιταλιστές που κάνουν πάρτι στην πλάτη του λαού δεν είπαν κουβέντα γιατί είναι το μακρύ τους χέρι. Για το ΚΚΕ είναι μια ανάγκη και χρήσιμη για τον λαό αξιοποίηση των ανανεώσιμων πηγών ενέργειας. Αυτή όμως μπορεί να γίνει μέσα από έναν αποκλειστικά κρατικό, ενιαίο, εθνικό φορέα ενέργειας στο πλαίσιο μιας λαϊκής οικονομίας με κοινωνικοποιημένα τα βασικά μέσα παραγωγής. Αυτή η λύση προϋποθέτει να πάρει ο λαός την τύχη του στα δικά του χέρια, να εγκαθιδρύσει τη δική του εξουσία και να προχωρήσει, βέβαια, σ' αυτόν τον δρόμο ανάπτυξης που συμφέρει τον λαό. Ευχαριστώ, κύριε Πρόεδρε.
Ο κ. Γιώργος Αμυράς, ειδικός αγορητής από το Ποτάμι έχει τον λόγο. Κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, αδικείται λίγο το κυρίως θέμα του σχεδίου νόμου, που είναι ο τρόπος αντιμετώπισης και αξιοποίησης του ενεργειακού δυναμικού της χώρας, ανανεώσιμες πηγές ενέργειας και φυσικό αέριο από τη συζήτηση για το τζαμί. Θα μιλήσω για το τζαμί στο τέλος, γιατί δεν θέλω να αδικήσω το θέμα μας. Θέλω να πω το εξής: Θέλω να σας πάω μια μικρή βόλτα μέχρι την Κύθνο, αυτό το υπέροχο κυκλαδονήσι και να κάνουμε ένα μικρό ταξίδι στον χρόνο, δύο αιώνες πίσω, που έχει σχέση με τις ανανεώσιμες πηγές ενέργειας και τη γεωθερμία. Ο κ. Καρράς γνωρίζει και τον βλέπω που χαμογελά. Λοιπόν, έως το 1836 η Κύθνος, πανέμορφο νησάκι, είχε - και εξακολουθεί να έχει, βέβαια - έναν παραθαλάσσιο οικισμό που ονομάζεται σήμερα Λουτρά και έχει δύο ιαματικές πηγές. Η μία έχει θερμοκρασία 50 βαθμών Κελσίου και είναι ευεργετική για δερματικές παθήσεις, γυναικολογικά θέματα κ.λπ., η άλλη έχει χαμηλότερη θερμοκρασία. Οι ντόπιοι έως το 1836 δεν πάταγαν καν στην περιοχή Λουτρά. Έλεγαν ότι εκεί αναβλύζει το λεγόμενο «κακάβειο ύδωρ» - από τον Κάκαβο, το βουνό δίπλα - ότι δηλαδή οι διάβολοι ήταν μέσα στη γη, απεργάζονταν άσχημα πράγματα για μας τους Έλληνες και έβγαιναν τα καυτά νερά στην επιφάνεια. Έπρεπε να έρθουν, δυστυχώς, οι Γερμανοί και ο Όθωνας, που έστειλε τον βασιλικό αρχιτέκτονα Κρίστιαν Χάνσεν, ο οποίος το 1836 με χημικούς έκανε αναλύσεις στα νερά και είδε πόσο ευεργετικά είναι, για να φτιαχτούν τα Λουτρά. Γιατί σας το λέω αυτό; Διότι είναι ένα φαινόμενο, μια ένδειξη της ελληνικής κακοδαιμονίας, των ελληνικών παθογενειών της δημόσιας ζωής μεταξύ άλλων. Δεν είχαμε έως τώρα αξιοποιήσει και πάρει στα σοβαρά το ενεργειακό σύστημα της χώρας. Αυτό το σχέδιο νόμου είναι πολύ θετικό. Κάνει ένα βήμα προς τα εμπρός σε αυτά τα ζητήματα. Όπως βλέπετε, εμείς οι ποταμίσιοι δεν έχουμε κανένα πρόβλημα να πούμε ότι η Κυβέρνηση κάνει κάτι σωστό, όταν το κάνει, όπως, βεβαίως, δεν έχουμε και κανένα πρόβλημα να πούμε τα αρνητικά και τα λέμε συνεχώς. Ωστόσο, τα χρόνια των τελευταίων δεκαετιών - για να έρθουμε στη σύγχρονη και νεότερη εποχή - εμείς οι Έλληνες υπερβάλαμε με κάποια ζητήματα ενεργειακά. Υπερβάλαμε με την υπερπριμοδότηση των φωτοβολταϊκών. Δεν φροντίσαμε να αναπτύξουμε και να ενθαρρύνουμε με φορολογικά κίνητρα ελληνικές επιχειρήσεις και να αναπτυχθούν στις ΑΠΕ. Και την ίδια εποχή, δηλαδή - μιλάμε για τα τελευταία είκοσι χρόνια - κάνανε άλματα οι Ευρωπαίοι - και όχι μόνο στον συγκεκριμένο τομέα - γιατί η τεχνολογία εξελισσόταν. Σχεδιάζαμε έργα αποκομμένα και μη επαρκώς μελετημένα που μένανε στη μέση, για παράδειγμα, το πρόγραμμα «ΗΛΙΟΣ», που θα πουλούσαμε στη Γερμανία ενέργεια από φωτοβολταϊκά. Φυτέψαμε στα χωράφια, αντί για σπαρτά, φωτοβολταϊκά και να που φτάνουμε σήμερα, εν έτει 2106, να ξανασυζητάμε για το ποιος πρέπει να είναι ο μακροχρόνιος ενεργειακός σχεδιασμός της χώρας. Το Ποτάμι - και υπερηφανευόμαστε εμείς να το λέμε - ήταν, δυστυχώς, το μόνο κόμμα, που από την έναρξη της βουλευτικής περιόδου κατέθεσε συγκεκριμένες προτάσεις για τον ενεργειακό σχεδιασμό αυτής της χώρας. Με τα άρθρα 42-45 του παρόντος σχεδίου νόμου, βλέπουμε με ικανοποίηση ότι ο πυρήνας αυτών που λέγαμε βρίσκεται αποτυπωμένος σε ένα νομοθετικό κείμενο. Ωστόσο υπάρχουν ερωτήματα. Εμείς, λοιπόν, στο Ποτάμι λέμε ότι δεν πρέπει να χάσουμε άλλες ευκαιρίες. Μπορούμε να γίνουμε πρωτοπόροι και όχι ουραγοί στο ευρωπαϊκό ενεργειακό και κλιματικό γίγνεσθαι θέτοντας τους εξής στόχους: Εξοικονόμηση ενέργειας και διασύνδεση των νησιών. Έχουμε μια πολυνησία εκπληκτική, η οποία, βεβαίως, έχει ένα κόστος ενεργειακής προσέγγισης - και όχι μόνο - και γι' αυτό είχαμε ανέβει στα κάγκελα και στα κεραμίδια, όταν αυξήσατε τον ΦΠΑ από το 6% στο 23% και μετά στο 24% στα νησιά. Εμείς λέμε ότι πρέπει να έχουμε συνεχή αύξηση των ΑΠΕ με σταδιακό κλείσιμο των λιγνιτικών μονάδων. Δεν πρέπει να ξεχνάμε ότι ο λιγνίτης είναι ένα από τα εθνικά μας ορυκτά. Δεν μπορούμε να του γυρίσουμε την πλάτη, αλλά χρειάζεται άμεση αποσύνδεσή του για περιβαλλοντικούς - και όχι μόνο - λόγους, αλλά και λόγους κόστους. Εμείς λέμε ότι θα πρέπει να προωθηθεί άμεσα η διασύνδεση της Κρήτης και των υπολοίπων νησιών - οι Κυκλάδες, ευτυχώς, έχουν ήδη διασυνδεθεί - μέσω βρόγχου υποβρυχίων καλωδίων ενταγμένου στο διασυνδεδεμένο σύστημα της Ηπειρωτικής χώρας. Εμείς λέμε ότι όλα τα έργα διασύνδεσης, αλλά και κάθε έργο ανανεώσιμης πηγής ενέργειας, θα πρέπει να υπακούει σε όλες τις περιβαλλοντικές προδιαγραφές και την ευρωπαϊκή, βεβαίως, νομοθεσία. Θα πρέπει να προσέχουμε να μην γεμίσουμε τη χώρα με τερατώδεις εγκαταστάσεις ΑΠΕ, διότι μαζί με τις εγκαταστάσεις έρχονται και οι δρόμοι, υπάρχει κίνδυνος να αλλοιωθούν τοπία, το περιβάλλον και ο μοναδικός χαρακτήρας του ελληνικού φυσικού περιβάλλοντος. Θα πρέπει, επίσης, να δώσουμε έμφαση σε λιγότερο διαδεδομένες πηγές ενέργειας, όπως η κυματική ενέργεια. Με τα γεωθερμικά πεδία στη Νίσυρο πριν από δύο αιώνες, σχεδόν, σας είπα τι γινόταν. Επίσης, πρέπει να ρίξουμε μία καλή ματιά ως οργανωμένη κοινωνία και στις νέες τεχνολογίες αποθήκευσης της ενέργειας. Εκεί είναι το προνομιακό πεδίο τώρα της ενεργειακής οικονομίας. Κυρίες και κύριοι συνάδελφοι, εμείς θεωρούμε ότι η Ελλάδα βρίσκεται πίσω. Η Νορβηγία, η Δανία, η Γερμανία, η οποία μάλιστα τώρα βρίσκεται σε πλήρη απεξάρτηση από την πυρηνική ενέργεια έχουν κάνει βήματα μπροστά. Δεν χρειάζεται να κάνουμε εμείς τη βρωμοδουλειά, την έχουν κάνει άλλοι για μας. Άλλος ανακάλυψε και τον τροχό, άλλος και τη φωτιά. Δεν χρειάζεται ούτε να καούμε ούτε να λερώσουμε τα χέρια μας. Χρειάζεται, όμως, να ανταποκριθούμε στις δεσμεύσεις μας έναντι της Ευρώπης. Ειδικά με το πακέτο μέτρων «20-20-20», δηλαδή, έως το 2020 οι ευρωπαϊκές χώρες θα πρέπει να έχουν κατά 20% εξοικονόμηση ενεργειακή και κατά 20% παραγωγή ενέργειας από ανανεώσιμες πηγές. Εμείς, λοιπόν, λέμε ότι πρέπει να οδεύσουμε στο μονοπάτι το οποίο χαράχτηκε τον Δεκέμβρη του 2015 στο Παρίσι στη διάσκεψη κορυφής του ΟΗΕ και όλων των μελών για την κλιματική αλλαγή. Η Ελλάδα πού βρίσκεται; Δυστυχώς, είμαστε μια χώρα της υπερβολής και των χαμένων ευκαιριών. Υπάρχουν, όμως, παραδείγματα, υπάρχουν τρόποι να έρθουμε σε μια ισορροπία και από κει και πέρα να προχωράμε με θετικά βήματα. Θα σας καταθέσω εδώ μια πρόταση που έχει επεξεργαστεί η «GREENPEACE», κύριε Υπουργέ, το λεγόμενο virtual net metering.
Υπάρχει στο νομοσχέδιο.
Α, ωραία. Είχα δύο στα δύο προχθές κι άλλο ένα στα ένα σήμερα. Πολύ ωραία. Αλλά εκεί δεν υπάρχει η επέκταση σε δήμους και σχολεία…
Υπάρχει.
Και σε σχολεία; Στις ταράτσες;
Βεβαίως. Και στα πανεπιστήμια.
Και στα εκπαιδευτικά ιδρύματα. Πολύ ωραία! Εμείς, λοιπόν, λέμε «ναι» στην αειφόρο ανάπτυξη. Λέμε «ναι» στις Ανανεώσιμες Πηγές Ενέργειας, λέμε «ναι» στις υπεύθυνες πολιτικές, γι' αυτό και θα υπερψηφίσουμε το σχέδιο νόμου. Θέλω να καταθέσω για τα Πρακτικά και μια επεξεργασμένη πρόταση του Ποταμιού. Την έχω παρουσιάσει κατά καιρούς στις επιτροπές, αλλά θέλω και στην Ολομέλεια. Είναι από τον τομέα κλιματικής αλλαγής και ενέργειας του Ποταμιού, εξαιρετικοί επιστήμονες που εργάζονται γι' αυτό. Σας ευχαριστώ πάρα πολύ. [[Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και θέλω να έρθω τώρα στο ζήτημα του τεμένους. Πρώτα απ' όλα να πούμε κάτι. Δεν μπορεί κανείς να υμνεί από το Βήμα, εδώ, της δημοκρατίας δικτατορικά καθεστώτα όπως αυτό του Μεταξά. Εάν σήμερα - χτύπα ξύλο - παραφυσικά ή μεταφυσικά υπήρχε ένας «Μεταξάς» στην πολιτική, δεν θα ήταν κανείς από εμάς εδώ. Θα ήταν κλειστό το μαγαζί, να το πω έτσι λαϊκά, διότι έτσι το αντιμετωπίζουν αυτοί που αρνούνται τη δημοκρατία. Τώρα, τι θα γίνει με το τέμενος; Εδώ ζούμε έναν πολιτικό σουρεαλισμό. Ο Υπουργός Εθνικής Άμυνας, ο κ. Καμμένος, ως Υπουργός, παραχωρεί ή τουλάχιστον δεν αρνείται την παραχώρηση της έκτασης στον Βοτανικό για τη δημιουργία του τζαμιού. Ο ίδιος άνθρωπος ως Αρχηγός κόμματος, των ΑΝΕΛ, λέει «όχι, δεν θα ψηφίσω». Πώς μπορείτε, κύριε Υπουργοί, και συνεργάζεστε με μια τέτοια διφυή - πολιτικώς, μιλάω - προσωπικότητα; Ως Υπουργός λέει «πάρτε την έκταση», ως Αρχηγός κόμματος λέει «όχι, δεν θα ψηφίσω». Και με αυτόν τον τρόπο δυστυχώς συμπαρατάσσεται με τη Χρυσή Αυγή. Ακόμα και αυτό, αγαπητοί συνάδελφοι, των ΑΝΕΛ, θα έπρεπε να σας προβληματίσει να αναθεωρήσετε τη στάση σας. Εν πάση περιπτώσει, τα κάστανα πάλι θα τα βγάλει από τη φωτιά η αντιπολίτευση στα θέματα των ανθρωπίνων δικαιωμάτων - και όχι μόνο. Να κάνουμε μια μικρή αναδρομή; Εδώ και δέκα χρόνια, από το 2006 η ελληνική βουλή έχει ψηφίσει νόμους και ξανά και το 2011 και δεν τους έχει εφαρμόσει. Γιατί τέτοια δειλία; Γιατί τέτοια έλλειψη πολιτικού θάρρους; Υπάρχει ο κίνδυνος ο ισλαμικός. Ναι. Ε, υπάρχει για όλη την Ευρώπη, αλλά δεν περνάει μέσα από το τζαμί. Δηλαδή, σήμερα που λειτουργούν στην Αθήνα - και όχι μόνο, και σε άλλες πόλεις - υπόγεια τζαμιά και χώροι λατρείας ημιπαράνομοι, εκεί υπάρχει διαφάνεια, εκεί πρέπει να είμαστε ήσυχοι και σίγουροι; Άρα να μείνουμε προσκολλημένοι στη συνταγματική μας υποχρέωση, στο άρθρο 13, ανεμπόδιστη άσκηση θρησκευτικών καθηκόντων και δικαιωμάτων σε κάθε πολίτη και επισκέπτη αυτής της χώρας. Δεν είναι μόνο οι διακρατικές συμφωνίες που έχουμε υπογράψει και δεν τις έχουμε τηρήσει με διάφορες χώρες, είναι κυρίως το πολιτισμικό αποτύπωμα αυτής της δημοκρατίας. Φοβάται η ελληνική δημοκρατία ένα τζαμί, ένα τέμενος; Γιατί το φοβάται; Δεν το φοβόμαστε. Φοβόμαστε αντιθέτως τις σκοτεινές διασυνδέσεις, αλλά στο κάτω - κάτω γι' αυτό είμαστε εμείς εδώ, γι' αυτό είναι και οι υπηρεσίες ασφαλείας της χώρας στη θέση τους για να αποτρέπουν ως μια ασπίδα ενδεχόμενους ισλαμικούς φονταμενταλιστικούς κινδύνους, αλλά δεν την κινδυνεύουμε από τη δημιουργία ενός χώρου λατρείας. Από τη μη ύπαρξή του κινδυνεύουμε και από τη συσσώρευση ακροδεξιών, φασιστικών, χουντικής προέλευσης φωνών πάνω από ένα ζήτημα θρησκευτικό κυρίως και δευτερευόντως πολιτικό. Εξάλλου, δεν μπορώ να φανταστώ πώς ένας ναός λατρείας χωρητικότητας τριακοσίων ατόμων όλων και όλων και με πάρκινγκ τριάντα αυτοκινήτων αποτελεί κίνδυνο για την ελληνική δημοκρατία και την ελληνική ασφάλεια. Όποιος το λέει αυτό είναι πολύ φοβικός. Καταλήγοντας, εγώ θα πρότεινα μάλιστα να προκηρύξουμε έναν διεθνή διαγωνισμό για την αρχιτεκτονική σχεδίαση και κατασκευή του τεμένους, ώστε να δημιουργηθεί ένα ξεχωριστό τοπόσημο που δεν θα θυμίζει ένα κλασικό τζαμί, αλλά θα θυμίζει την ανοικτή ελληνική κοινωνία, με κανόνες βεβαίως και ασφάλεια. Σε ένα θέμα έχω βέβαια ένσταση, όσον αφορά το τέμενος, στα περιβαλλοντικά, κύριε Υπουργέ. Δεν είμαι σίγουρος για την περιβαλλοντική μελέτη. Δεν φαίνεται πουθενά σε ποιον θα ανατεθεί, πώς θα γίνει, κ.λπ.. Βεβαίως, υπάρχει περιβαλλοντική νομοθεσία, αλλά το λέει και η εισηγητική έκθεση, κύριε Υπουργέ, αναδιατυπώνει ερωτήματα για τα περιβαλλοντικά και γι' αυτό σας τα μεταφέρω. Κυρίες και κύριοι συνάδελφοι, εγώ έχω να σας πω κάτι. Ανήμερα της 4ης Αυγούστου η ελληνική δημοκρατία είναι πιο ισχυρή από ποτέ. Μπορεί ανήμερα της 4ης Αυγούστου να αποφασίζει και για τις Ανανεώσιμες Πηγές Ενέργειας και για τη δημιουργία ενός θρησκευτικού χώρου λατρείας κάποιου που δεν είναι χριστιανός και ορθόδοξος. Αυτά είχα να σας πω, θα επανέλθω στη δευτερολογία μου.
Δεν υπάρχει δευτερολογία στα κατεπείγοντα.
Σωστά, δεν υπάρχει δευτερολογία. Εν πάση περιπτώσει, αυτά είχα να σας πω.
Καταλήγετε, ψηφίζετε επί της αρχής το Ποτάμι.
Ψηφίζουμε επί της αρχής. Ελπίζω να γίνατε λίγο σοφότεροι ίσως από κάτι που ακούσατε και ευχαριστώ πολύ.
Και εμείς. Φτάνουμε στον ειδικό αγορητή από τους Ανεξάρτητους Έλληνες, τον κ. Γεώργιο Λαζαρίδη. Η επίκληση του κ. Αμυρά στο ότι ο Υπουργός Εθνικής Αμύνης παρεχώρησε τον χώρο οφείλεται στο ότι ο συγκεκριμένος χώρος εδώ και πάρα πολλά χρόνια έχει χαρακτηριστεί ως ναυτικό οχυρό. Υπό την έννοια αυτή, πράγματι, χρειάζεται του εκάστοτε Υπουργού Εθνικής Άμυνας η συγκατάθεση. Ορίστε, κύριε Λαζαρίδη, έχετε τον λόγο.
Ευχαριστώ, κύριε Πρόεδρε. Για την αποκατάσταση της αλήθειας, αυτή η έκταση είχε παραχωρηθεί παλαιότερα, δεν έχει παραχωρηθεί τώρα. Θα ήθελα να ξεκινήσω με ένα σχόλιο στον καλό συνάδελφο, τον κ. Αμυρά, όπου έκανε κάποιους παραλληλισμούς με τη Χρυσή Αυγή κ.λπ.. Αγαπητέ Γιώργο, οι Χρυσαυγίτες περπατάνε με τα πόδια. Μήπως θα έπρεπε να περπατάτε με τα χέρια για να μην ταυτίζεστε στο περπάτημα με τους Χρυσαυγίτες; Για σκεφτείτε το αυτό.
Εντάξει, αυτό είναι λίγο πιο σύνθετο θέμα.
Τελοσπάντων, θέλω να σας πω να προσέχουμε λίγο κάποια πράγματα.
Σας παρακαλώ, προχωράμε. Να μην αρχίσουμε φιλοσοφική κουβέντα.
Επίσης, θέλω να αναφερθώ και σε έναν άλλο συνάδελφο από τη Δημοκρατική Συμπαράταξη στο ξεκίνημα της διαδικασίας, ο οποίος σχολίασε τη στάση τη δική μας για το θέμα του τεμένους. Η στάση η δική μας δεν είναι τωρινή. Εμείς, οι Ανεξάρτητοι Έλληνες, είμαστε σταθεροί στις απόψεις μας. Τον Μάιο του 2015 το ίδιο πράγμα ψήφισαν οι Ανεξάρτητοι Έλληνες. Ψηφίσανε «όχι» στο τέμενος. Επομένως, τι σας εκπλήσσει; Δεν αλλάζουμε και είναι μέσα στις κόκκινες γραμμές που έχουμε πει. Επίσης, εδώ θα ήθελα να πω και κάτι άλλο. Αυτό δείχνει το ότι η συνεργασία ανάμεσα στα δυο τα κόμματα είναι υγιής. Δεν ταυτιζόμαστε, συνεργαζόμαστε. Συνεργαζόμαστε για να σώσουμε την πατρίδα από την καταστροφή που έχετε φέρει εσείς στην πατρίδα με τις πολιτικές σας. Βεβαίως, ο καθένας μας έχει τις θέσεις του, έχει τις απόψεις του και συνεργαζόμαστε. Αυτή είναι η υγιής συνεργασία. Αυτό που ήταν μία μη φυσιολογική, για να μην χρησιμοποιήσω άλλη φράση σκληρή - γιατί η δημοκρατία δεν έχει σχέση με τις ακραίες συμπεριφορές και εκφράσεις και εγώ από τη διαδρομή μου ξέρετε ότι ποτέ δεν είχα ακραίες συμπεριφορές, ούτε εκφράσεις - αυτό το οποίο έφευγε από το φυσιολογικό ήταν η συνεργασία μεταξύ ΠΑΣΟΚ και Νέας Δημοκρατίας. Είχατε ταυτιστεί απόλυτα, χωρίς να έχετε καμία απολύτως ιδεολογική ή προγραμματική ταύτιση πριν να συνεργαστείτε. Όσον αφορά για τις επιφυλάξεις μας για το τέμενος, θα ήθελα να πω δύο πράγματα πάντα μέσα στο πλαίσιο της λογικής και κάποιες ανησυχίες. Μπορεί από το παρελθόν να έρχεται η ιστορία με το τζαμί, γιατί στο παρελθόν είχε ψηφιστεί η δημιουργία τζαμιού, όχι τεμένους - άλλο το τέμενος, άλλο το τζαμί, υπάρχει πολύ μεγάλη διαφορά - αλλά εκείνη την περίοδο δεν εφλέγετο η Μεσόγειος. Τώρα βλέπουμε Μέση Ανατολή και όλους τους γείτονες μας από εκεί, βλέπουμε καταστάσεις τις οποίες δεν μπορούσε να τις φανταστεί κανείς πριν δέκα χρόνια, όταν για πρώτη φορά ήρθε εδώ στην Αίθουσα της Ολομέλειας και ψηφίστηκε. Επομένως, άλλαξαν τα δεδομένα. Τώρα εγώ σαν Έλληνας κάνω μία ερώτηση και λέω: Αυτό το τέμενος τι θα είναι, για τους Σιίτες ή για τους Σουνίτες; Δηλαδή, υπάρχει ο κίνδυνος να μπούμε εμείς και να μπλέξουμε σε εσωτερικές αντιδικίες. Εάν πας με τον έναν, βάζεις απέναντι τον άλλο. Άσε που υπάρχουν και μέσα στα ίδια δόγματα διαφορετικές ομάδες. Τελοσπάντων, δεν θέλω να επεκταθώ περαιτέρω και να μπω σε τέτοιες λεπτομέρειες. Εμείς, ως Έλληνες, σαν λαός τους έχουμε περιθάλψει τους πρόσφυγες που μας έχουν έρθει από εκεί χωρίς να εξετάσουμε ούτε θρήσκευμα ούτε τίποτα, μπορούν οι άνθρωποι να ασκούν τα λατρευτικά τους καθήκοντα χωρίς να τους ενοχλεί κανείς σήμερα. Εν πάση περιπτώσει, όμως, εμείς στεκόμαστε απέναντι στο άρθρο 35 που αφορά το τέμενος. Κυρίες και κύριοι συνάδελφοι, στο νομοσχέδιο που εισέρχεται σήμερα στη Βουλή με την μορφή του κατεπείγοντος καθορίζεται το νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και συμπαραγωγής ηλεκτρισμού και θερμότητας υψηλής απόδοσης. Ένα νομοσχέδιο, δηλαδή, το οποίο καθορίζει το νέο πλαίσιο λειτουργίας και υποστήριξης των ανανεώσιμων πηγών ενέργειας σε εφαρμογή των κατευθυντήριων γραμμών της Ευρωπαϊκής Ένωσης. Το σύνολο των νέων ρυθμίσεων θα αποτελέσει μια ολοκληρωμένη παρέμβαση που θα αναδιατάξει εκ βάθρων τον τομέα των ΑΠΕ με βασικό στόχο να είναι ελκυστική επενδυτική δραστηριότητα στον κλάδο, χωρίς να δημιουργεί όμως τρύπες στον ΛΑΓΗΕ ή πολύ περισσότερο υπέρογκες επιβαρύνσεις στον καταναλωτή. Η νομοθετική αυτή παρέμβαση θέτει άξονες για ζητήματα που ούτως ή άλλως αλληλοεξαρτώνται: Νέο μοντέλο στήριξης των ΑΠΕ στο πλαίσιο των κατευθυντήριων γραμμών της Ευρωπαϊκής Ένωσης, αναδιοργάνωση του ειδικού λογαριασμού ΑΠΕ του ΛΑΓΗΕ, τόσο όσον αφορά τους φόρους, όσο και την κάλυψη των ελλειμμάτων. Ο λογιστικός ισοσκελισμός του ειδικού λογαριασμού αποτελεί μνημονιακή υποχρέωση και ελέγχεται. Νέο πρόγραμμα προσαρμογής για την εσωτερική κατανομή του ΕΤΜΕΑΡ. Για την κατανομή του ΕΤΜΕΑΡ έχει ιδιαίτερο ενδιαφέρον και ελέγχει τη χώρα μας η Γενική Διεύθυνση Ανταγωνισμού της Κομισιόν DGCom. Ως γνωστόν, η βάση του νέου μοντέλου στήριξης των ΑΠΕ αποτελεί ένα συνδυασμό διαμόρφωσης της αγοραίας τιμής και των μειοδοτικών διαγωνισμών σε εφαρμογή των κατευθυντήριων γραμμών της Ευρωπαϊκής Ένωσης. Ο συνδυασμός αυτός θα επιτευχθεί με τον καθορισμό ενός ανώτατου ορίου για την τιμή feed - in premium κάθε τεχνολογίας ΑΠΕ και στη συνέχεια την πραγματοποίηση διαγωνισμών για την εγκατάσταση συγκεκριμένης ισχύος. Από τους διαγωνισμούς θα προκύπτουν οι μειοδότες επενδυτές, με βάση το πόσο χαμηλότερα από την ανώτατη τιμή είναι το premium που δέχονται να εισπράττουν και θα παίρνουν το πράσινο φως για την υλοποίηση των επενδύσεών τους. Στον τομέα των φωτοβολταϊκών, μάλιστα, πρόκειται να πραγματοποιηθεί άμεσα ο πρώτος πιλοτικός διαγωνισμός για εγκατάσταση φωτοβολταϊκών. Για τον δεύτερο άξονα της παρέμβασης, δηλαδή την αναδιοργάνωση του Ειδικού Λογαριασμού, η βασική αλλαγή είναι ότι δεν θα είναι το ΕΤΜΕΑΡ, δηλαδή οι καταναλωτές που θα καλύπτουν τα όποια ελλείμματα δημιουργούνται στον Ειδικό Λογαριασμό. Αντίθετα, δημιουργούνται άλλοι μηχανισμοί με βάση την ανάλυση που έχει γίνει από τη λειτουργία της ημερήσιας αγοράς, που θα ισοσκελίζουν τα ελλείμματα. Ο ισοσκελισμός των ελλειμμάτων του ΛΑΓΗΕ τίθεται συνεχώς ως απαίτηση από τους δανειστές, καθώς στην αντίθετη περίπτωση θα πρέπει να αυξηθεί το ΕΤΜΕΑΡ, το Ειδικό Τέλος Μείωσης Αέριων Ρύπων. Με βάση το υφιστάμενο σύστημα, το ΕΤΜΕΑΡ αποτελεί το εργαλείο για να καλυφθούν τα ελλείμματα του Ειδικού Λογαριασμού. Βασική αλλαγή είναι ότι το ΕΤΜΕΑΡ, δηλαδή οι καταναλωτές, θα πάψει να είναι το εργαλείο για τον ισοσκελισμό των ελλειμμάτων. Αντίθετα, καθορίζεται μια σταθερή τιμή για το ΕΤΜΕΑΡ, η οποία θα αυξάνει μόνο κατά το μέρος που ο Ειδικός Λογαριασμός ΑΠΕ θα επιβαρύνεται από νέες ΑΠΕ που θα εγκαθίστανται. Θα υπάρξει ένα καινούργιο έσοδο του Ειδικού Λογαριασμού, το οποίο θα πληρώνουν οι εταιρείες προμήθειας. Το έσοδο αυτό θα αντιστοιχεί στο τμήμα που προκύπτει από την πτώση της οριακής τιμής συστήματος, που οφείλεται στη διείσδυση των ΑΠΕ στο σύστημα. Η μέθοδος υπολογισμού είναι ότι όλοι οι παραγωγοί ΑΠΕ επιβαρύνονται με ειδικό τέλος 3% επί της προ ΦΠΑ τιμής πώλησης της ενέργειας στον διαχειριστή του συστήματος υπέρ του Ειδικού Λογαριασμού. Η αλήθεια είναι ότι ένα μεγάλο μέρος του ΕΤΜΕΑΡ δεν διοχετεύεται στις ΑΠΕ όπως θα έπρεπε. Ένα υψηλό ποσοστό του ΕΤΜΕΑΡ δεν επιστρέφει στις ΑΠΕ. Η πραγματικότητα αυτή δεν μπορεί να αμφισβητηθεί, αλλά οι αλλαγές που φέρνει το σχέδιο νόμου κινούνται προς τη σωστή κατεύθυνση, οδηγούν σε εξορθολογισμό της αγοράς και σε μείωση του ΕΤΜΕΑΡ, με σημαντικά οφέλη για τον καταναλωτή. Τα άλλα πιθανά ελλείμματα από τις υπάρχουσες ΑΠΕ θα καλύπτονται κυρίως από τους προμηθευτές ρεύματος. Είναι γνωστό ότι η μεγάλη πτώση της οριακής τιμής συστήματος, παρότι σε μεγάλο βαθμό οφείλεται στην είσοδο των ΑΠΕ στο σύστημα, αυξάνει τις ανάγκες του Ειδικού Λογαριασμού και συνεπώς, με βάση το σημερινό μοντέλο, αυξάνει την απόσταση που πρέπει να καλύψει το ΕΤΜΕΑΡ. Την ίδια στιγμή, όμως, η μείωση της οριακής τιμής αυξάνει κατά πολύ τα περιθώρια κέρδους των προμηθευτών ρεύματος, αφού αποτελεί τη χονδρική τιμή με την οποία αγοράζουν το ρεύμα. Η λογική με την οποία φαίνεται να προσεγγίζει η Κυβέρνηση το ζήτημα είναι αντί να πληρώνει το ΕΤΜΕΑΡ, δηλαδή οι καταναλωτές, τη μείωση της οριακής τιμής, να την πληρώνουν οι προμηθευτές που ωφελούνται άλλωστε από αυτήν. Αναφορικά με τις διατάξεις για τα αιολικά πάρκα, οφείλουμε να αναφέρουμε μια σημαντική ρύθμιση, καθώς τα έργα ΑΠΕ, που έχουν υπογράψει συμβάσεις αγοραπωλησίας ως το τέλος του 2015, διασφαλίζουν τις παλιές τιμές, εφόσον κατασκευαστούν και τεθούν σε λειτουργία, κανονική ή δοκιμαστική, μέχρι τις 30 Ιουνίου του 2018. Υπάρχει πρόβλεψη για το μέλλον των παλαιών αιολικών, που λειτουργούν εδώ και δεκαπέντε - είκοσι χρόνια και λήγουν σύντομα οι συμβάσεις που έχουν υπογράψει. Οι επενδυτές αυτοί θα έχουν δύο επιλογές. Ή θα συνεχίσουν να λειτουργούν πέραν της εικοσαετίας ως έχουν, πουλώντας όμως την ενέργεια, όχι με τις τρέχουσες τιμές, αλλά σε τιμές χονδρικής αγοράς ή θα προχωρήσουν σε repowering, ανανεώνοντας τον εξοπλισμό και υπογράφοντας νέες συμβάσεις με νέους πλέον όρους. Για τις νέες διαδικασίες και τους όρους που θα αφορούν σε καινούργιες επενδύσεις, το νομοσχέδιο αναφέρει πως κάτι τέτοιο θα ξεκινήσει το 2017, αφού πρώτα υπάρξει μια σχετική απόφαση της ΡΑΕ και ευελπιστούμε, με αυτόν τον τρόπο, να καμφθεί το όποιο καθεστώς αβεβαιότητας και να μείνει ευχαριστημένη η αγορά φωτοβολταϊκών, η οποία αναμένει την επανεκκίνηση μετά από στασιμότητα χρόνου. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Σε ό,τι αφορά στα έργα βιομάζας, βιοαερίου, οι επενδυτές υποδέχτηκαν με ανακούφιση την υπαναχώρηση του Υπουργείου από την αρχική θέση της σημαντικής μείωσης των εγγυημένων τιμών για τα νέα έργα και την προσαρμογή τους σε πιο ρεαλιστικά επίπεδα. Όμως, σε αυτό που οφείλουμε να σταθούμε είναι τα άρθρα 51 έως 60, όπου προβλέπεται η σύσταση φορέα διαχείρισης με κύριο αντικείμενο τη συντήρηση, φύλαξη, λειτουργία και ανάπτυξη του πάρκου Τρίτση. Ο νέος φορέας υποχρεούται να καταρτίσει οικονομοτεχνική μελέτη βιωσιμότητας εντός τεσσάρων μηνών από την ανάληψη των καθηκόντων τους. Σημαντική ρύθμιση είναι η υλοποίηση προγράμματος ολοκληρωμένης συλλογής, ανακύκλωσης και διάθεσης των απορριμμάτων που παράγονται εντός του πάρκου, εξασφαλίζοντας πόρους από τα ανταποδοτικά τέλη όσο και από την αξιοποίηση των καταστημάτων που βρίσκονται στο εσωτερικό του. Προβλέπονται επίσης επιχορηγήσεις από το πράσινο ταμείο, η ένταξή τους σε προγράμματα δημοσίων επενδύσεων των Υπουργείων Περιβάλλοντος και Ενέργειας, Παιδείας και Εσωτερικών, αλλά και προγράμματα ΕΣΠΑ. Τελειώνω σε μισό λεπτό, κύριε Πρόεδρε. Οι πόροι του φορέα προβλέπεται να προέρχονται μεταξύ άλλων και από την αναλογική κατανομή των ΚΑΠ, που προορίζονται για τους δήμους της Περιφέρειας Αττικής, με τη δαπάνη να αποτελεί αντιστάθμισμα της περιβαλλοντικής ζημίας στο περιβάλλον της Αττικής, που προκαλείται από την αστική λειτουργία και δραστηριότητα των δήμων, κάτι που έχει προκαλέσει αντιδράσεις από πλευράς της ΚΕΔ, αντιδράσεις σημαντικές και έως ενός σημείου εύλογες, αλλά οφείλουμε όλοι μας να σκεφτόμαστε το ζήτημα αυτό γύρω από μία κοινή συλλογιστική και μόνον αυτή.
Ολοκληρώστε με αυτό, κύριε συνάδελφε.
Κλείνω, κύριε Πρόεδρε. Πρόκειται πραγματικά για έναν περιβαλλοντικό θησαυρό, η εικόνα όμως που παρουσιάζει σήμερα είναι αποκαρδιωτική. Η συντήρηση του πρασίνου είναι σχεδόν ανύπαρκτη. Δέντρα έχουν ξεραθεί και μ' αυτά που προαναφέραμε, πιστεύουμε ότι θα το ξαναζωντανέψουμε και θα μπορέσει να λειτουργεί όπως πρέπει. Θέλω τέλος να πω ότι στηρίζουμε το νομοσχέδιο, εκτός από το άρθρο 35, που αφορά το τέμενος. Σας ευχαριστώ.
Φτάσαμε στον τελευταίο ειδικό αγορητή, τον κ. Σαρίδη, από την Ένωση Κεντρώων. Αμέσως μετά θα πάρει τον λόγο ο αρμόδιος Υπουργός κ. Σκουρλέτης. Έπειτα θα ξεκινήσει η σειρά των Κοινοβουλευτικών Εκπροσώπων. Θα πάμε με την σειρά των κομμάτων, εκτός αν οι συνάδελφοι δεν το επιθυμούν. Μπορεί, παραδείγματος χάριν, η κ. Καφαντάρη να θέλει να μιλήσει τελευταία, για να απαντήσει σε όλους. Εγώ όμως πρέπει να προχωρήσω με τη σειρά. Κύριε Σαρίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, συνάδελφοι της Πλειοψηφίας, επιλέγω σήμερα να απευθυνθώ κυρίως σε εσάς, γιατί έχω τη βεβαιότητα πως έχετε παρεξηγήσει, έχετε παραβλέψει κάποιες πολύ σημαντικές αλήθειες. Σήμερα, την τελευταία μέρα λειτουργίας του Κοινοβουλίου ενόψει των διακοπών του Αυγούστου, ίσως είναι η κατάλληλη στιγμή να κάνουμε όλοι την αυτοκριτική μας, να κάνετε κι εσείς τη δική σας αυτοκριτική και να κατανοήσετε ότι η διακυβέρνηση της χώρας της Ελλάδας δεν είναι μόνο μία προσωπική, ατομική σας υπόθεση. Οφείλετε επιτέλους να καταλάβετε ότι η προσπάθεια για να βγούμε από αυτήν τη θύελλα, στην οποία έχει βρεθεί η χώρα, είναι μία προσπάθεια συλλογική, ομαδική. Είναι προς το συμφέρον της χώρας να συνεννοηθούν και να συναινέσουν όλες οι δημοκρατικές δυνάμεις του ελληνισμού, με σκοπό την προκοπή αυτού εδώ του τόπου και του λαού που ζει σ' αυτόν. Μοιάζουν λογικά και αυτονόητα αυτά τα οποία λέω. Είναι σίγουρα πάντως, σύμφωνα με τις επίσημες τοποθετήσεις και των στελεχών της Κυβέρνησης και του Πρωθυπουργού, που επιζητούν συνεργασία. Μας ζητάτε να βάλουμε πλάτη και το κάνουμε. Στηρίζουμε ό,τι θα στηρίζαμε και καταψηφίζουμε ό,τι θα καταψηφίζαμε, ακόμα και εάν ήταν άλλοι στη θέση σας, ακόμα και εάν ήταν άλλη η κυβέρνηση του τόπου σήμερα. Τα σωστά και τα δίκαια τα στηρίζουμε. Τα λάθη, τα στραβά και τα κακόβουλα τα καταγγέλλουμε και τα αντιμαχόμαστε. Αυτό πρέπει να καταλάβετε. Η στάση της Ένωσης Κεντρώων δεν εξαρτάται από τίποτε άλλο, παρά μόνο από το τι είναι καλό για τη χώρα, τι θα ανακουφίσει τον Έλληνα φορολογούμενο, τι θα κάνει τον Έλληνα να δείξει ξανά εμπιστοσύνη στην ίδια του τη χώρα, στο σύστημα που τον κυβερνάει. Τις αποφάσεις μας τις παίρνουμε πάντα με γνώμονα την προκοπή του τόπου. Δυστυχώς, όμως, είτε από απειρία είτε από αδιαφορία, έχετε επιτρέψει να γίνει η νομοθετική διαδικασία εξευτελιστική για εμάς τους Βουλευτές της Αντιπολίτευσης. Δεν μας σέβεστε, κύριοι της Κυβέρνησης και αγαπητοί συνάδελφοι της Συμπολίτευσης. Δεν σέβεστε ούτε το Σύνταγμα ούτε τους κανόνες του Κοινοβουλίου. Δεν σας ενδιαφέρει καθόλου να νομοθετείτε αποτελεσματικά, αλλά προσπαθείτε να ξεπετάξετε τα προβλήματα, νομοθετώντας με τις διαδικασίες που ο συνταγματικός νομοθέτης προέβλεψε για σπάνιες και έκτακτες περιπτώσεις. Εσείς έχετε κάνει κανόνα αυτήν την εξαίρεση. Για να γίνω πιο συγκεκριμένος, σας ρωτώ το εξής: Το πρόβλημα με το πάρκο Αντώνης Τρίτσης είναι πράγματι επείγον να λυθεί. Το ξέρουμε και εμείς. Όμως, αυτό τι σχέση έχει με τον χαρακτηρισμό των άρθρων 51 έως και 60 του σημερινού νομοσχεδίου ως «κατεπείγοντα»; Τα εν λόγω άρθρα είναι η λύση που προτείνει ο Υπουργός. Δεν είναι η λύση που σίγουρα θα λειτουργήσει ούτε η λύση με την οποία είναι σύμφωνοι οι πολίτες ή η τοπική αυτοδιοίκηση. Είναι απλά αυτό που σκέφθηκε ως λύση ο Υπουργός και χωρίς να το συζητήσει με κανέναν, το χαρακτηρίζει και κατεπείγον, ώστε να μην προλάβει να έχει άποψη και να εκφράσει γνώμη κανένας άλλος, εκτός από τον ίδιο τον Υπουργό. Άλλα είχατε βγάλει σε διαβούλευση και άλλα μας φέρατε προς ψήφιση. Αυτό θα μπορούσε να το αποκαλέσει κανείς κοροϊδία. Είχατε δεσμευθεί πως θα λάβετε υπ' όψιν σας την τοπική κοινωνία, τους πολίτες και τους εκπροσώπους της. Έχω αυτή τη δέσμευση σε χαρτί, σε ερωτήσεις τις οποίες είχαμε κάνει σαν Ένωση Κεντρώων για το πάρκο Αντώνης Τρίτσης. Όμως, έχουν αξία για εσάς τα ίδια σας τα λόγια; Θεωρείτε πως είστε συνεπείς στα λόγια σας; Πώς είναι δυνατόν να σας κυνηγάμε με ερωτήσεις μας εδώ και μήνες και εγώ, αλλά και άλλοι πολλοί συνάδελφοι και από άλλα κόμματα, για να καταλάβουμε ποιος είναι τελικά ο σχεδιασμός σας για το πάρκο Αντώνης Τρίτσης και εσείς να υπεκφεύγετε, δίνοντας αόριστες και ασαφείς απαντήσεις, οι οποίες σε τίποτε δεν μας προετοίμαζαν για τον χθεσινό αιφνιδιασμό; Αυτός ο αιφνιδιασμός, ξέρετε, είχε και τη μορφή του εκβιασμού, καθώς σύμφωνα με την προσφιλή τακτική την οποία έχετε σε όλα σχεδόν τα νομοσχέδια - και που μπορούμε να διακρίνουμε πλέον ξεκάθαρα - βάζετε μέσα ένα καλό που όποιος θέλει να είναι εντάξει με τη συνείδησή του οφείλει να το ψηφίσει, αλλά βάζετε και μία σειρά από άσχετα πράγματα που κανείς δεν σας πίεσε ή κανείς δεν σας υποχρέωσε να τα εντάξετε μέσα σ' αυτά τα νομοσχέδια. Το κάνετε για ευκολία; Το κάνετε γιατί δεν έχετε εμπιστοσύνη στην ακεραιότητα και συνοχή της Κοινοβουλευτικής σας Ομάδας ή απλά νομίζετε πως έτσι είναι το φυσιολογικό; Δεν ακούσατε, τέλος, τον σεβαστό Πρόεδρο της Βουλής, τον κ. Βούτση, όταν σας έλεγε πως κάποια στιγμή πρέπει να σταματήσετε να συμπεριφέρεστε μ' αυτόν τον απαξιωτικό τρόπο στη δημοκρατία; Πόσα είναι τελικά τα πολλά, κύριε Πρόεδρε; Ποιος αριθμός νομοσχεδίων πρέπει να ψηφιστεί σ' αυτήν την Αίθουσα με τη μορφή του κατεπείγοντος, για να πούμε κάποια στιγμή «Φτάνει πια, τελειώσαμε»; Είχαμε πει πως έχουμε σπάσει όλα τα ρεκόρ σε αυτήν την κοινοβουλευτική περίοδο. Το σημερινό νομοσχέδιο του Υπουργείου Περιβάλλοντος είναι κατώτερο των προσδοκιών όσων ασχολούνται με τις ανανεώσιμες πηγές ενέργειας. Πράγματι, είναι προς τη σωστή κατεύθυνση, αλλά έχει πολλά κενά, πολλά λάθη και κάποιες από τις αστοχίες του θα μας απασχολήσουν πολύ σύντομα ως προβλήματα που δεν τα είχε φανταστεί κανείς και που προέκυψαν στην πορεία. Η Κυβέρνηση μπορεί να πει, βέβαια, ότι δεν είχε και καμμία συμμετοχή σ' αυτά τα προβλήματα. Όμως, όλα αυτά θα είναι προβλήματα που θα αποδειχθεί πως θα μπορούσαν να αποφευχθούν, εάν είχε ακολουθηθεί η προβλεπόμενη κοινοβουλευτική διαδικασία. Στο πρώτο και δεύτερο μέρος του νομοσχεδίου και ειδικότερα στα άρθρα 1 έως 26, επιχειρείται πραγματικά μία θεμελιακή αλλαγή. Έπειτα και από τη Διάσκεψη στο Παρίσι για την κλιματική αλλαγή, είναι πολύ ευχάριστο πως η Ελλάδα επιλέγει να νομοθετήσει το νέο καθεστώς στήριξης της παραγωγής ηλεκτρικής ενέργειας από ανανεώσιμες πηγές ενέργειας και να ξεκινήσει την πορεία προς τη σταδιακή απαλλαγή μας από τον λιγνίτη. Είναι γνωστό πως η Ελλάδα έχει απεριόριστες δυνατότητες στον τομέα παραγωγής ενέργειας και αυτό οφείλεται κυρίως στη γεωγραφική της θέση. Ο στόχος τού να προέρχεται το 18% της ενέργειας που καταναλώνουμε από ανανεώσιμες πηγές ενέργειας είναι το πρώτο βήμα. Πράγματι, στην απόφασή μας να ακολουθήσουμε την Ευρώπη στην κοινή προσπάθεια αντιμετώπισης της κλιματικής αλλαγής, έχουμε συμμάχους όλους τους Έλληνες και όλες τις Ελληνίδες. Όμως, η συμπεριφορά της πολιτείας απέναντι στους πρωτοπόρους αυτής της προσπάθειας δεν βοήθησε ώστε να παγιωθεί αυτή η θέληση να προστατεύσουμε το περιβάλλον και να γίνει κοινή μας συνείδηση, κοινή μας επιδίωξη, η μείωση των ρύπων. Τι έχει να πει κανείς στο παρόν νομοσχέδιο για τους σαράντα δύο χιλιάδες συνανθρώπους μας που έχουν βάλει φωτοβολταϊκά στις στέγες τους, που εσείς τους φέρεστε λες και είναι βιομήχανοι; Τίποτα. Δεν μπορεί να θεωρηθεί, λοιπόν, ολοκληρωμένο το παρόν νομοσχέδιο. Είναι πρόχειρο και ευχόμαστε να λύσει περισσότερα προβλήματα απ' αυτά τα οποία θα δημιουργήσει. Σας ρωτώ ευθέως το εξής: Υπάρχει περίπτωση να κλείσουν εταιρείες απ' αυτά που σήμερα εμείς σ' αυτήν την Αίθουσα νομοθετούμε; Υπάρχει περίπτωση να μην έρθει καμμία επένδυση στον χώρο της ενέργειας στη χώρα μας απ' αυτά που σήμερα εδώ νομοθετούμε; Καταφέρετε, κύριοι του Υπουργείου Περιβάλλοντος, με την προχειρότητά σας και την απαξίωση που δείχνετε στις κοινοβουλευτικές διαδικασίες, να μην μπορούμε να ξέρουμε αυτή τη στιγμή εάν οι μαθηματικοί τύποι, για παράδειγμα, στους οποίους ζητάτε να βάλουμε την υπογραφή μας, είναι σωστοί. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Η μαύρη τρύπα της ΔΕΗ και το έλλειμμα του ΛΑΓΗΕ, αφού αναλυτικά σας εξήγησε ο σεβαστός συνάδελφος κ. Μανιάτης πως το πρόστιμο αυτό θα καταλήξει να βγει μέσα από την τσέπη των πολιτών, είναι ένας άλλος λόγος που δεν μπορούμε να σας δώσουμε λευκή επιταγή. Ας εξετάσουμε για χάρη της συζήτησης και τα υπόλοιπα μέρη του νομοσχεδίου, αυτού του κατεπείγοντος νομοσχεδίου. Στο τρίτο μέρος, με τα άρθρα 35 έως 50 ενισχύετε τις εύλογες υποψίες και ουσιαστικά αποδεικνύετε τον ισχυρισμό του συναδέλφου μου, του Κοινοβουλευτικού Εκπροσώπου της Ένωσης Κεντρώων, του κ. Καρρά, πως υπάρχει μία συμφωνία ανάμεσα στους Υπουργούς να κάνουν δεκτά όλα τα άσχετα στα δικά τους σχέδια νόμου, για να μπορούν μετά και αυτοί με τη σειρά τους να βάζουν δικές τους διατάξεις σε άσχετα με τα Υπουργεία τους νομοσχέδια, ακόμα και σε διεθνείς συνθήκες. Έχετε ξεπεράσει κάθε μέτρο. Ακόμα και σ' αυτές τις διεθνείς συνθήκες επιχειρείτε να προσθέσετε τις τρεις μαγικές λέξεις «και άλλες διατάξεις», που δεν σας λύνουν τα τυπικά προβλήματα. Με το άρθρο 35 ολοκληρώνεται μια διαδικασία που ξεκίνησε πριν από πολλά χρόνια και θα διαρκέσει για άλλα τόσα για τον ίδιο λόγο που οι προβλέψεις και οι σχεδιασμοί σας για το πάρκο Αντώνης Τρίτσης θα πέσουν έξω. Δεν έχετε τη σύμφωνη γνώμη των τοπικών κοινωνιών. Τα επιχειρήματα που ακούστηκαν του τύπου «Επειδή θα φτιάξουμε εκεί το τέμενος, θα πρασινίσει η περιοχή» ή «Επειδή θα φτιάξουμε εκεί το τέμενος, θα κλείσουν όλα τα άλλα που λειτουργούν παράνομα» ή «Έτσι θα ελέγξουμε καλύτερα το ισλαμικό στοιχείο στη χώρα μας» είναι όλα επιχειρήματα δημοτικού και δεν στέκουν στη δοκιμή του διαλόγου. Ο μόνος λόγος που το φτιάχνουν εκεί είναι γιατί κάποια στιγμή κάποιους βόλεψε να μιλήσουν για εκείνο το μέρος. Αυτή είναι η πραγματικότητα. [[Στο σημείο αυτό την Προεδρική Έδρα καταλαμβάνει ο Β' Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Μας προβληματίζει και εμάς το γεγονός ότι θα αναγκαστούν να μαζεύονται Σιίτες, Σουνίτες, Δρούζοι, διαφορετικές θρησκευτικές ομάδες ουσιαστικά σε έναν χώρο, στον ίδιο χώρο, μέσα στον αστικό ιστό. Ενώνονται διαφορετικά δόγματα μεταξύ τους; Φοβάμαι πως σε καθημερινή βάση θα έχουμε συγκρούσεις. Ευχόμαστε, κύριε Υπουργέ, να τα έχετε όλα αυτά υπ' όψιν σας και ο σχεδιασμός σας να περιλαμβάνει μέσα τα ενδεχόμενα προβλήματα που θα δημιουργηθούν. Στο πλαίσιο της πάγιας θέσης της Ένωσης Κεντρώων υπέρ της ανεξιθρησκείας και της ελεύθερης έκφρασης, δεν μπορούμε παρά να στηρίξουμε το άρθρο 35. Γνωρίζουμε, όμως, πως η προχειρότητα των προηγούμενων στον σχεδιασμό και η προχειρότητα η δική σας στην εκτέλεση, θα δημιουργήσουν πολλά προβλήματα στην πολύπαθη περιοχή του Βοτανικού. Κυρίες και κύριοι Βουλευτές, η ταχύτητα με την οποία καλούμαστε να κατανοήσουμε και να κρίνουμε τις διατάξεις του παρόντος νομοσχεδίου, οι οποίες περιέχουν πλειάδα τεχνικών προδιαγραφών και μαθηματικών τύπων, δεν μας επιτρέπει να αξιολογήσουμε τα δύο πρώτα μέρη. Θα αναγκαστούμε να ψηφίσουμε «ναι», καθόσον επιχειρεί ένα νέο σύστημα. Είναι ανθρωπίνως αδύνατο να είμαστε βέβαιοι μέσα σε είκοσι τέσσερις ώρες πως δεν θα υπάρχουν λάθη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ζητώ την ανοχή σας για μισό λεπτό ακόμη, κύριε Πρόεδρε.
Είναι πιεστικά τα πράγματα σήμερα, κύριε Σαρίδη.
Το σίγουρο είναι πως σαράντα δύο χιλιάδες συμπολίτες μας, που τοποθέτησαν βολταϊκά στις ταράτσες τους, καθώς και κάποιες από τις εταιρείες ΑΠΕ, δεν έχουν να ελπίζουν σε κάτι από το παρόν νομοσχέδιο. Το «ναι» επί της αρχής είναι κριτικό και με σοβαρές επιφυλάξεις επί πολλών άρθρων. Ευχαριστώ πολύ.
Και εμείς ευχαριστούμε. Τον λόγο έχει ο Υπουργός, ο κ. Πάνος Σκουρλέτης.
Ευχαριστώ, κύριε Πρόεδρε. Πάντως, σε σχέση με το τελευταίο που είπατε, κύριε Εκπρόσωπε της Ένωσης Κεντρώων, για τα φωτοβολταϊκά στις στέγες, να πω ότι δεν αλλάζει τίποτα σε σχέση με το προηγούμενο καθεστώς. Δεν ξέρω τι εννοείτε, λοιπόν, όταν λέτε να ελπίζουν κάτι σε σχέση με το παρόν νομοσχέδιο.
Αυτό ακριβώς.
Θέλατε δηλαδή περισσότερες αμοιβές; Εν πάση περιπτώσει, κυρίες και κύριοι, το νομοσχέδιο αυτό αποτέλεσε αντικείμενο εξαντλητικής συζήτησης τους προηγούμενους μήνες, μέσα από συναντήσεις που έγιναν με τους φορείς της αγοράς, με τους λειτουργούς της ηλεκτρικής ενέργειας, τον ΛΑΓΗΕ, τον ΑΔΜΗΕ, τη ΡΑΕ. Και ακριβώς επειδή δύο φορές ένα βασικό μέρος που αποτύπωνε τη λογική των προτάσεών μας βγήκε για διαβούλευση, είχαμε αυτό το κλίμα κατά τη χθεσινή παρουσία των φορέων στην επιτροπή. Δηλαδή είχαμε την αποδοχή και τη συναίνεση της μεγάλης πλειοψηφίας των φορέων που σχετίζονται με τις ανανεώσιμες πηγές ενέργειας απέναντι στο περιεχόμενο αυτού του νομοσχεδίου. Η υποχρέωση της χώρας από 1-1-2016 να εναρμονιστούμε με τις ευρωπαϊκές κατευθυντήριες γραμμές και να μεταβούμε στο νέο πλαίσιο που θα διέπει τη λειτουργία των ΑΠΕ, ήρθε, λοιπόν, στα χέρια σας στα τέλη Ιουλίου. Μπορείτε λοιπόν, να μας κατηγορήσετε γιατί δεν έγινε δύο, τρεις μήνες πριν. Δεν μπορείτε να μας κατηγορήσετε, όμως, αντιλαμβανόμενοι το πολύ μεγάλο και σημαντικό περιεχόμενο αυτού του νομοσχεδίου, ότι δεν θελήσαμε να το παραπέμψουμε για μετά το κλείσιμο του Κοινοβουλίου για τις καλοκαιρινές διακοπές. Ειρωνευτήκαν αρκετοί από τους συναδέλφους της αντιπολίτευσης, λέγοντας «περιμένουν στην ουρά οι επενδυτές». Προφανώς δεν έχουν ιδέα τι ακριβώς συμβαίνει στον τομέα αυτόν, διότι υπάρχουν δεκάδες αυτήν τη στιγμή επενδυτικά σχέδια, που αφορούν αιολικά, φωτοβολταϊκά, που ανέμεναν να δουν τους νέους όρους λειτουργίας της αγοράς, ανεξαρτήτως αν για όσους ήδη έχουν υπογράψει συμβάσεις πώλησης, δεν επηρεάζονται από το νέο πλαίσιο και έχουν επαρκέστατο χρόνο να ολοκληρώσουν αυτές τις επενδύσεις. Άρα με έναν ομαλό, μεταβατικό τρόπο πηγαίνουμε σε μια νέα κατάσταση, η οποία θα έχει οφέλη για όλους και θα εξοικονομεί πόρους. Ο τρόπος διείσδυσης των ανανεώσιμων πηγών ενέργειας είναι ένα κλασικό παράδειγμα ενός στρεβλού τρόπου ανάπτυξης με υπερβολικές αποδόσεις, εγγυημένες τιμές. Κρατικοδίαιτος ήταν ο τρόπος αυτός ανάπτυξης, ενώ πολλές φορές υπήρξαν επενδυτικά σχέδια που όχι μόνο απολάμβαναν τις υψηλότατες εγγυημένες αποδόσεις, της τάξης του 18%, του 20%, του 25%, τα προηγούμενα χρόνια, αλλά έπαιρναν και ενισχύσεις από τον προηγούμενο επενδυτικό νόμο. Ευτυχώς ο νέος νόμος για τις επενδύσεις εξαιρεί τις συγκεκριμένες επενδύσεις και τις προβλέπει μόνο για περιπτώσεις ενίσχυσης επενδύσεων στον χώρο της βιομάζας. Κυρίες και κύριοι συνάδελφοι, είναι ένα κλασικό παράδειγμα έλλειψης ενός εθνικού σχεδιασμού ο τρόπος που αναπτύχθηκαν στην πατρίδα μας οι ανανεώσιμες πηγές ενέργειας. Αυτό βέβαια βαραίνει και μεταφράζεται σε πολύ συγκεκριμένες πολιτικές ευθύνες των προηγούμενων κυβερνήσεων, ευθύνες όμως που είχαν κοινωνικό κόστος. Όλοι αναφερθήκαν στις υψηλές τιμές που επιβαρύνουν τους λογαριασμούς μας και που αφορούν τη χρέωση του λεγόμενου ΕΤΜΕΑΡ. Άρα δεν ήταν μία επιλογή η οποία δεν είχε κοινωνικές επιπτώσεις. Ερχόμαστε, λοιπόν, σήμερα να μετατάξουμε, να μεταταγούμε από το καθεστώς των σταθερών εγγυημένων τιμών σε ένα πλέον νέο σύστημα ενίσχυσης των συγκεκριμένων μορφών ενέργειας, εισάγοντας τις διαγωνιστικές διαδικασίες. Ταυτόχρονα, όμως, θα ήθελα να αναφερθώ και σε κάποιες πλευρές του εθνικού σχεδιασμού ενέργειας, ο οποίος αυτήν τη στιγμή, με τον ένα ή με τον άλλο τρόπο, υλοποιείται. Για παράδειγμα, για εμάς είναι καθοριστικό το να μπορέσουμε να εντάξουμε στον εθνικό σχεδιασμό μας τις αποφάσεις της Συνδιάσκεψης του Παρισιού, να μπορέσουμε - και προφανώς συνδέεται άμεσα το θέμα της διείσδυσης των ανανεώσιμων πηγών ενέργειας στο ενεργειακό μας μίγμα - να απαντήσουμε στο θέμα της κλιματικής αλλαγής. Ταυτόχρονα, είμαστε συνεπείς και θεωρούμε ότι θα ξεπεράσουμε και με το παραπάνω τις δεσμεύσεις που έχει αναλάβει η χώρα για το 2020 και μετά για το 2030, σε σχέση με τη διείσδυση των συγκεκριμένων μορφών ενέργειας. Πλάι σε αυτήν μας την προσπάθεια αυτήν τη στιγμή ουσιαστικά ζούμε σε μια περίοδο μετάβασης σε ένα νέο μοντέλο αγοράς. Πολύ σύντομα θα είμαστε σε θέση, αμέσως μετά τις καλοκαιρινές διακοπές του Κοινοβουλίου, να φέρουμε το νομοσχέδιο για το λεγόμενο «target model». Θέλω λίγο να σταθώ, όμως, στο ποια είναι η δικιά μας αντίληψη για τον τρόπο λειτουργίας αυτής της αγοράς. Γνωρίζετε ότι όλους τους προηγούμενους μήνες δώσαμε μια πολιτική μάχη με επιτυχία και εξασφαλίσαμε τον δημόσιο χαρακτήρα των δικτύων. Ήδη υλοποιείται ο νόμος για τον νέο ΑΔΜΗΕ, ο οποίος προβλέπει τον ιδιοκτησιακό διαχωρισμό των δικτύων από τη ΔΕΗ, αποζημιώνει τη ΔΕΗ και εξασφαλίζει κατά 51% τη συμμετοχή του δημοσίου στη νέα επιχείρηση. Ταυτόχρονα, αρνούμαστε κατηγορηματικά πιέσεις που έρχονται από το παρελθόν και που αφορούν την ιδιωτικοποίηση του 17% της ΔΕΗ. Αναφέρεται πολύ συχνά εδώ στην Αίθουσα το γνωστό «Asset Development Plan» του ΤΑΙΠΕΔ, το οποίο έχει αναφορά σε αυτήν τη δέσμευση των προηγούμενων Κυβερνήσεων. Θέλουμε να είμαστε ξεκάθαροι ως προς αυτό. Δεν συμφωνούμε, παρά το γεγονός ότι επί των κυβερνήσεων της Νέας Δημοκρατίας και του ΠΑΣΟΚ είχε μεταφερθεί στα περιουσιακά στοιχεία του ΤΑΙΠΕΔ, του 17%, να μειωθεί το ποσοστό του Δημοσίου. Είμαστε ξεκάθαροι ως προς αυτό. Αυτό το έχουμε πει σε όλους τους τόνους. Μάλιστα, συζητώντας σε αυτήν την Αίθουσα την προηγούμενη εβδομάδα, λέγαμε ότι δεν έχει πια και καμμία έννοια, για λόγους αντίληψης που σχετίζονται με τον νέο τρόπο λειτουργίας της αγοράς, το να προχωρήσει σε μια τέτοια μείωση. Διότι βλέπετε ότι ούτως ή άλλως με την εφαρμογή των ΝΟΜΕ έχουμε μπει σε μια νέα φάση ανοικτής αγοράς. Η ανακατανομή των μεριδίων που κατέχει η κάθε επιχείρηση ούτως ή άλλως συμβαίνει. Μάλλον πρόκειται για ιδεοληψία, αν δεν πρόκειται για μία συγκεκριμένη αντίληψη κάποιων συμφερόντων το να εμμένει κανείς στην ιδιωτικοποίηση του 17% της ΔΕΗ. Επειδή ακριβώς είμαστε και αντίθετοι σε μια αγορά που δεν θα έχει καθοριστικό ρόλο η δημόσια ΔΕΗ, ακυρώσαμε και τον νόμο για τη «μικρή ΔΕΗ». Βεβαίως, υπάρχουν σε αυτήν την Αίθουσα άνθρωποι οι οποίοι ουσιαστικά έχουν γίνει porte - parole των ιδιωτικοποιήσεων, τις υπερασπίζονται σε κάθε φάση. Τουλάχιστον αυτό δείχνει μία συνέπεια σε σχέση με τις επιλογές τους όλο το προηγούμενο διάστημα. Κυρίες και κύριοι, όλους αυτούς τους μήνες ακολουθήσαμε μια πολυδιάστατη ενεργειακή πολιτική, μια πολιτική η οποία ανοίγει γέφυρες με τους γείτονές μας, μια πολιτική που μετατρέπει τη χώρα σε ενεργειακό κόμβο. Είναι γνωστές οι συμφωνίες που έχουν γίνει με το Ιράν, την Αίγυπτο, το Ισραήλ, την Κύπρο. Είναι γνωστά τα μεγάλα έργα των διασυνδετήριων αγωγών φυσικού αερίου. Σήμερα βρισκόμαστε στην ευχάριστη θέση να μπορούμε να πούμε ότι το έργο υλοποίησης του TAP στην Ελλάδα θα είναι το πρώτο που θα υλοποιηθεί στο πλαίσιο αυτού του πολύ μεγάλου και στρατηγικής σημασίας αγωγού. Μέσα στο συγκεκριμένο νομοσχέδιο έχουμε αναφορά στη σχέση της σύμβασης με τον TAP, αναφορά η οποία προβλέπει την αποζημίωση της δημόσιας γης απ' όπου διέρχεται ο αγωγός και την αποζημίωση για τα δημόσια δάση. Αυτό δεν ήταν αυτονόητο και δεν υπήρχε στην προηγούμενη σύμβαση. Βεβαίως γνωρίζετε ότι μέσα από τη διαπραγμάτευση που κάναμε πετύχαμε την αύξηση των αντισταθμιστικών από τα 11 εκατομμύρια στα 32 εκατομμύρια για τις τρεις περιφέρειες απ' όπου διέρχεται ο αγωγός. Κυρίες και κύριοι, με τις μεταβατικές διατάξεις που προβλέπει το νομοσχέδιο έχουμε λάβει όλοι υπ' όψιν μας αυτήν τη στιγμή τον τρόπο με τον οποίο υλοποιούνται διάφορα επενδυτικά σχέδια. Εδώ, όμως, δεν μπορούμε να μην αναφερθούμε στο γεγονός ότι η δημόσια επιχείρηση στο χώρο των ανανεώσιμων πηγών ενέργειας υπήρξε ουραγός, παρ' όλο που ήταν η πρώτη η οποία εισήγαγε τέτοια επενδυτικά σχέδια. Γι' αυτό δεν υπάρχει καμμιά πολιτική ευθύνη των προηγούμενων διοικήσεων, των προηγούμενων Υπουργών; Είναι δυνατόν το μερίδιο της «ΔΕΗ Ανανεώσιμες» να είναι κάτω από 2% σε μία χώρα η οποία έχει από τα υψηλότερα ποσοστά διείσδυσης αυτών των μορφών ενέργειας; Γι' αυτά δεν θα ακουστεί τίποτε; Κορυφαίο ζήτημα στη συζήτησή μας είναι αυτό που σχετίζεται με το έλλειμμα του ΛΑΓΗΕ, του Ειδικού Λογαριασμού που πηγαίνει για τις ΑΠΕ. Τα πράγματα είναι ξεκάθαρα. Μπροστά μας είχαμε τρεις επιλογές. Η πρώτη επιλογή ήταν να πάμε σε ένα νέο «κούρεμα» - ήδη έχουν γίνει δύο - πολλαπλασιάζοντας την αφερεγγυότητα πια της πολιτείας απέναντι σε επενδυτές οι οποίοι γνώριζαν κάποιους όρους και κανόνες - άσχετα αν δεν ήταν υπερ - ευνοϊκοί γι' αυτούς - και χωρίς να έχουν καμμιά ευθύνη, ξαφνικά διαπίστωναν ότι αυτοί άλλαζαν από τη μία μέρα στην άλλη. Δεν επιλέξαμε αυτήν την επιλογή, διότι ουσιαστικά θα δυναμιτίζαμε την προοπτική διείσδυσης των ΑΠΕ στην αγορά ηλεκτρικής ενέργειας. Η άλλη επιλογή ήταν να αυξήσουμε το ΕΤΜΕΑΡ στους καταναλωτές. Σε αυτήν τη συγκεκριμένη συγκυρία, δηλαδή, θα είχαμε μία ακόμη επιβάρυνση. Αν θέλετε, να μας το προτείνετε για να το ακούσουν, γιατί δεν ακούστηκε κάποια συγκεκριμένη πρόταση. Αυτό που υπήρξε ήταν μία περιγραφή καταστάσεων. Επίσης, μπορούσαμε να επιλέξουμε να κλείσουμε το έλλειμμα με έναν σταδιακό τρόπο βάζοντας ένα τέλος στους προμηθευτές που ευνοήθηκαν. Το είπαμε και χθες - και το επαναλαμβάνω και εδώ στην Ολομέλεια - ότι μόνο από τη μεριά του ΚΚΕ ακούστηκε αυτή η σωστή επισήμανση. Μην θεωρείτε, κύριε συνάδελφε, ότι σας προβοκάρω αν λέω και καμμιά καλή κουβέντα για εσάς, γιατί αυτά πρέπει να λέγονται. Επαναλαμβάνω, λοιπόν, ότι μόνο από τη μεριά του ΚΚΕ υπήρξε αυτή η επισήμανση ότι οι προμηθευτές ευνοήθηκαν τα προηγούμενα χρόνια από τη στιγμή που στο σύστημα έμπαιναν οι ΑΠΕ κατά προτεραιότητα με την οριακή τιμή συστήματος. Διότι, αν δεν υπήρχε αυτή η ποσότητα, τότε θα είχαμε αύξηση της οριακής τιμής συστήματος, άρα, δηλαδή, της τιμής που αγοράζει και προμηθεύεται η ίδια η ΔΕΗ. Άρα λοιπόν είναι απολύτως λογικό το να υπάρξει αυτό το τέλος προς τους προμηθευτές. Κυρίες και κύριοι, αναφέρθηκαν πάρα πολλοί στο πραγματικά σοβαρό ζήτημα των ληξιπρόθεσμων της ΔΕΗ και το συσχέτισαν με τις επιλογές της Κυβέρνησης. Κατ' αρχάς καμμιά από τις επιλογές της Κυβέρνησης με βάση τον τελευταίο νόμο δεν έχει ακόμη υλοποιηθεί. Άρα δεν μπορεί κανείς να λέει ότι είχαμε μία αρνητική επίπτωση μέτρων που έχουν ήδη υλοποιηθεί. Αυτό που έχουμε αυτήν τη στιγμή είναι αυτό το τεράστιο ποσό των δισεκατομμυρίων που οφείλονται. Αυτά δεν είναι πάνω από 3 δισεκατομμύρια, διότι δεν μπορούμε να αθροίζουμε τα πάνω από 650 εκατομμύρια που αυτή τη στιγμή έχουν μπει σε ρύθμιση. Είναι λάθος να διαβάζουμε έτσι τα νούμερα.
Κύριε Υπουργέ, πρέπει να ολοκληρώσετε.
Μιλάμε πράγματι όμως για ένα υπέρογκο ποσό, το οποίο είναι ακριβώς το αποτύπωμα, όπως είπαμε και χθες, των πολιτικών που υπέστη ο ελληνικός λαός τα προηγούμενα χρόνια. Όταν μέχρι να αναλάβει ο ΣΥΡΙΖΑ έχει μειωθεί σε αυτή τη χώρα το ΑΕΠ κατά 25%, όταν έχει μειωθεί το 30% έως 40% του διαθέσιμου εισοδήματος του μεγαλύτερου κομματιού της κοινωνίας, δεν μπορεί να μην αντιλαμβάνεσθε ποιος ευθύνεται για το γεγονός ότι σήμερα η ΔΕΗ πιέζεται από αυτόν τον τεράστιο όγκο των ληξιπρόθεσμων οφειλών προς αυτή. Και, εν πάση περιπτώσει, διαβάζω με διαφορετικό τρόπο τις δηλώσεις του Διευθύνοντος Συμβούλου της ΔΕΗ ο οποίος αναφέρεται συνέχεια. Πράγματι, αν σήμερα η ΔΕΗ αντιμετωπίζει αυτήν την πίεση στην οποία αναφερθήκαμε, οφείλεται στις πολιτικές των κυβερνήσεων της Νέας Δημοκρατίας και του ΠΑΣΟΚ. Υπήρξαν αναφορές ότι κάνουμε ιδιαίτερες ρυθμίσεις για τη στελέχωση της ΡΑΕ. Δεν κάναμε τίποτε άλλο από το να εφαρμόζουμε την κείμενη νομοθεσία που ισχύει για τις ανεξάρτητες αρχές. Η μόνη παρέκκλιση που υπάρχει αφορά τις αμοιβές, που πάλι όμως σχετίζεται με τον τρόπο με τον οποίο αμείβονται τα μέλη των ανεξάρτητων αρχών. Παρ' όλα αυτά, τα λέτε για να δημιουργήσετε εντυπώσεις. Θεωρώ πολύ σωστή την αναφορά του κ. Αμυρά, έτσι όπως ξεκίνησε την ομιλία του σε σχέση με την ανάγκη αξιοποίησης της γεωθερμίας. Αυτό θα είναι ένα από τα νομοσχέδια που θα φέρουμε εντός του 2016, έτσι ώστε να μπορέσουμε αν αξιοποιήσουμε μία πραγματικά ανεκμετάλλευτη πηγή ενέργειας στον τόπο μας. Κυρίες και κύριοι, καμμιά φορά υπάρχουν κάποιες προτάσεις οι οποίες φαίνονται πολύ μικρές, αλλά μέσα τους έχουν μεγάλο περιεχόμενο. Αναφέρομαι στην πρόταση για τη μεταφορά στην περιφέρεια των προσφυγικών της Λεωφόρου Αλεξάνδρας. Όσοι συμμετείχαμε τα προηγούμενα χρόνια στους αγώνες για την προστασία αυτών των ιστορικών μνημείων, γνωρίζουμε πόση ικανοποίηση αισθανόμαστε σήμερα με βάση το αίτημα ανθρώπων οι οποίοι έδωσαν μια ζωή. Εδώ επιτρέψτε μου μία αναφορά σε ένα πρόσωπο το οποίο συνέδεσε με την επιστημονική του παρουσία και την πολιτική του δράση το όνομά του με αυτές τις πολυκατοικίες. Αναφέρομαι στην Άννυ Βρυχέα, η οποία εδώ και κάποια χρόνια δεν βρίσκεται ανάμεσά μας. Όμως, υπήρξε το παράδειγμα του αγωνιστή της Ανανεωτικής Αριστεράς, του επιστήμονα ο οποίος συνδύασε την υπηρέτηση της θεωρίας και της γνώσης με συγκεκριμένες εναλλακτικές προτάσεις για το πώς οραματιζόμαστε την πόλη και πώς πρέπει να αξιοποιούμε τα ιστορικά της μνημεία.
Κύριε Υπουργέ, πρέπει να ολοκληρώσετε. Σήμερα τα όρια είναι πολύ στενά.
Πράγματι, κύριε Πρόεδρε, είναι στενά τα όρια, αλλά ακόμη πιο στενό είναι να μην κάνουμε και τέτοιες αναφορές μέσα στη Βουλή. Τέλος, θέλω να αναφερθώ στην τροπολογία για το πάρκο Τρίτση. Αντιλαμβάνομαι να μην γνωρίζουν από τη μεριά της Νέας Δημοκρατίας τα προβλήματα των κατοίκων της δυτικής Αθήνας. Δεν τα πηγαίνατε ποτέ καλά, όπως δεν θα τα πάτε και τώρα. Άρα βλέπω ότι είστε σαστισμένοι όταν ακούτε. «Μα, γιατί - λέει - κατεπείγον;». Διότι ένα πάρκο διαλύεται, απαξιώνεται, κάτι που ξέρετε καλά.
Εμείς μένουμε στη Δυτική Αθήνα εσείς δεν μένετε.
Άρα λοιπόν θα έπρεπε να μας εγκαλείτε γιατί δεν έχουμε φέρει προηγούμενα μία τέτοια τροπολογία. Παρ' όλα αυτά, έχετε τη δυσκολία σας. Εκείνο όμως που δεν αντιλαμβάνομαι είναι τα ψεύδη που ακούγονται από άλλες πλευρές, όταν έχει αποτύχει ένα ολόκληρο συγκεκριμένο σχήμα, που ο προηγούμενος φορέας με ευθύνη της πολιτικής ηγεσίας και δυνάμεων από την τοπική αυτοδιοίκηση απέτυχε. Δεν είναι μόνο ο κ. Ζενέτος - ο Δήμαρχος Ιλίου - ο οποίος εκφράζει τις απόψεις των δημάρχων της περιοχής. Διότι εγώ τους έχω συναντήσει όλους και η συντριπτική πλειοψηφία συμφωνεί με τη συγκεκριμένη ρύθμιση. Αυτή είναι μια ρύθμιση η οποία δεν είναι γενική και αόριστη, αλλά προβλέπει συγκεκριμένες πηγές χρηματοδότησης. Αν θεωρείτε ότι οι φορείς οι οποίοι αναλαμβάνουν τη διαχείριση τέτοιων περιοχών δεν πρέπει να έχουν και μάνατζερ διευθυντές, απορώ πώς εσείς που είστε και άνθρωποι της αγοράς, δεν καταλαβαίνετε πώς μπορεί αυτός ο χώρος να λειτουργεί, να βγάζει τα έξοδά του και να υπάρξει ένα βιώσιμο πλάνο το οποίο πράγματι να τον καταστήσει ένα κόσμημα για τη δυτική Αθήνα. Αυτό θα γίνει με τη συμμετοχή στο διοικητικό συμβούλιο του Πολυτεχνείου, με τη συμμετοχή του Γεωπονικού Πανεπιστημίου, με ανθρώπους από την τοπική κοινωνία, αλλά και με την τοπική αυτοδιοίκηση. Επιπλέον, με συγκεκριμένους πόρους οι οποίοι θα προέρχονται από το Πράσινο Ταμείο, από τον προϋπολογισμό του Υπουργείου Περιβάλλοντος, αλλά και από ένα μέρος των ΚΑΠ για την τοπική αυτοδιοίκηση, πόρων δηλαδή που δεν εισπράττονται. Αντί, λοιπόν, να χαιρετήσετε αυτή τη στιγμή μία επεξεργασμένη και πλήρη πρόταση, μας λέτε: «Πηγαίντε τη για μετά», προφανώς γιατί δεν καταλαβαίνετε τις αγωνίες των κατοίκων της περιοχής. Ολοκληρώνω, λέγοντας, ότι θέλησε η ομάδα που εκφράζει μέσα στη Βουλή σήμερα τις ναζιστικές, φασιστικές απόψεις της, η ομάδα της Χρυσής Αυγής, να τιμήσει την επέτειο του πραξικοπήματος της 4ης Αυγούστου κάνοντας για άλλη μία φορά ένα μαύρο σόου. Νομίζω ότι η απάντηση δίνεται και με την υπερψήφιση της συγκεκριμένης τροπολογίας για το τέμενος, που αποτελεί μία ψήφο υπέρ των δικαιωμάτων, υπέρ της δημοκρατίας, υπέρ της δυνατότητας όλων των πολιτών στη χώρα να ασκούν ελεύθερα τα λατρευτικά τους καθήκοντα. Σας ευχαριστώ.
Και εμείς ευχαριστούμε Ο υποφαινόμενος αιτείται ολιγοήμερη άδεια απουσίας στο εξωτερικό από 18 έως 26 Αυγούστου 2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο κ. Ακριώτης, Βουλευτής του ΣΥΡΙΖΑ, έχει τον λόγο για πέντε λεπτά.
Με μία ανοχή, κύριε Πρόεδρε. Κυρίες και κύριοι συνάδελφοι, σήμερα ένας από τους πολύ σημαντικούς στόχους της Κυβέρνησης, που αφορά την ενεργειακή ασφάλεια της χώρας μας και την αύξηση του ποσοστού συμμετοχής των ανανεώσιμων πηγών ενέργειας στην ηλεκτροπαραγωγή, υλοποιείται. Υλοποιείται με τον καλύτερο δυνατό τρόπο σε επίπεδο κόστους - οφέλους για την κοινωνία. Σήμερα έρχεται ένα νομοσχέδιο για ένα νέο δημοκρατικό ενεργειακό μοντέλο, όχι μόνο συνυφασμένο με τις κοινωνικές και περιβαλλοντολογικές ανάγκες σε εθνικό επίπεδο, αλλά ταυτόχρονα προσαρμοσμένο στη δέσμευση της χώρας απέναντι στην Ευρωπαϊκή Ένωση για συμμετοχή των ΑΠΕ στην κατανάλωση ενέργειας σε ποσοστό 20% μέχρι το 2020, γεγονός που επαληθεύει και τη θέση μας ως σύγχρονο ευρωπαϊκό κράτος με οικολογική και κοινωνική συνείδηση. Μία προσαρμογή του ενεργειακού σχεδιασμού της χώρας στα ευρωπαϊκά δεδομένα, που δεν έγινε δυνατή μέχρι σήμερα με ευθύνη του παλαιού πολιτικού συστήματος, αφενός γιατί ήταν δέσμιο των ιδιοτελών δεσμεύσεών του και αφετέρου λόγω έλλειψης μακρόπνοου και επεξεργασμένου ενεργειακού σχεδίου. Η χώρα, λοιπόν, παρέμεινε μέχρι σήμερα σε συνθήκες ενός συγκεχυμένου ενεργειακού τοπίου. Μιλώντας για μακρόπνοα επεξεργασμένο ενεργειακό σχέδιο, είναι σημαντικό να ειπωθεί εδώ ότι αυτή η Κυβέρνηση ακούει τις απόψεις των φορέων και των ιδιωτών, τις συνυπολογίζει και προχωρά μαζί τους στις απαραίτητες βελτιώσεις και προσθήκες. Δεκάδες φορείς και ιδιώτες εκφράστηκαν μέσα από ανοιχτές διαδικασίες συνδιαμορφώνοντας το τελικό κείμενο, που κατατίθεται σήμερα προς ψήφιση. Δεν θα μπω στις τεχνικές λεπτομέρειες γιατί ακούστηκαν, αυτό όμως που οφείλω να πω είναι ότι σήμερα εδώ βλέπουμε ένα νομοσχέδιο, το οποίο κατά γενική ομολογία θα παίξει καταλυτικό ρόλο στην αναπτυξιακή προοπτική της χώρας για ένα δίκαιο, ξεκάθαρο και με μακροχρόνια προοπτική θεσμικό πλαίσιο. Βλέπουμε την υποστήριξη που παρέχεται στη λειτουργία των Σταθμών Συμπαραγωγής Ηλεκτρισμού και Θερμότητας επιτυγχάνοντας πολλαπλάσια οφέλη τόσο στην εξοικονόμηση ενέργειας όσο και στη βελτίωση της ενεργειακής απόδοσης. Βλέπουμε να εγκαθιδρύεται ένα ασφαλές και δίκαιο επενδυτικό περιβάλλον για τους επενδυτές με συγκεκριμένα χρονοδιαγράμματα υλοποίησης, αλλά και με παράλληλη στόχευση για τη μικρότερη δυνατή επιβάρυνση του τελικού χρήστη από το Ειδικό Τέλος Μείωσης Εκπομπών Αερίων Ρύπων με τη χρήση κεντρικών μηχανισμών. Βλέπουμε να εισάγονται καινοτόμες μέθοδοι υπολογισμού των ενισχύσεων, ώστε να επιτυγχάνεται ο καλύτερος έλεγχος στα συνολικά έξοδα και να ελαχιστοποιούνται τα φαινόμενα υπερβολικών ή πολύ μικρών αποζημιώσεων για τους παραγωγούς ενέργειας εξασφαλίζοντας ταυτόχρονα το δημόσιο συμφέρον και τον καταναλωτή. Βλέπουμε να δίνονται κίνητρα σε βιομηχανικές μονάδες να εκσυγχρονίζουν τον ενεργειακό τους εξοπλισμό με τη χρήση φυσικού αερίου, μειώνοντας το κόστος παραγωγής, αλλά και περιορίζοντας έτσι την ατμοσφαιρική ρύπανση. Κατά τα προηγούμενα χρόνια, το φυσικό αέριο αντί να διοχετευθεί στην άμεση καύση, στη βιομηχανία και στα νοικοκυριά, χρησιμοποιήθηκε για παραγωγή ηλεκτρισμού από μονάδες ιδιωτών παραγωγών επιβαρύνοντας το ενεργειακό κόστος με τις αντίστοιχες κοινωνικές συνέπειες. Βλέπουμε μία ξεκάθαρη πρόθεση για τη συμμόρφωση και τον περιορισμό των περιβαλλοντολογικών παραβάσεων, ώστε με ξεχωριστή διάταξη να εξαιρούνται από το όριο των εξήντα μετακινήσεων ανά έτος οι επιθεωρητές του Σώματος Επιθεώρησης Περιβάλλοντος και το τεχνικό και υποστηρικτικό προσωπικό του ΙΓΜΕ. Μέχρι τώρα, ο περιορισμός όχι μόνο λειτούργησε ως τροχοπέδη για το ΣΕΠΕ στην εκτέλεση των άκρως απαραίτητων ελέγχων, αλλά και έθετε σε κίνδυνο συγχρηματοδοτούμενα έργα και διεθνή προγράμματα. Βλέπουμε τη δυνατότητα των καταναλωτών να επιλέγουν προμηθευτή και την ευχέρεια των νησιών να επιλέγουν πάροχο, με απώτερο σκοπό την εκλογίκευση των τιμών και στόχο να προσεγγίσουν οι καταναλωτές το μέσο ευρωπαϊκό επίπεδο κόστους. Ένα χαρακτηριστικό παράδειγμα της πρόθεσης αυτού του νομοσχεδίου και του προσανατολισμού της Κυβέρνησης είναι το σχέδιο διαχείρισης για το πάρκο Τρίτση. Με τις νέες διατάξεις που εισάγει η Κυβέρνηση, διασφαλίζεται ο πλήρης και αποτελεσματικός διαχειριστικός έλεγχος του φορέα και με τη συμμετοχή της τοπικής αυτοδιοίκησης, με κυρίαρχο στόχο το δημόσιο συμφέρον, μακριά από φαινόμενα αδιαφάνειας, τα οποία το οδήγησαν στο σημερινό λειτουργικό αδιέξοδο. Με έμφαση στη λειτουργία μορφών κοινωνικής οικονομίας και σύμφωνα πάντα με τη φυσιογνωμία του, ο νέος οργανωτικός φορέας θα ασχολείται με την προστασία του πάρκου και με παιδαγωγικές δραστηριότητες επικεντρωμένες στην περιβαλλοντική ευαισθητοποίηση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι συνάδελφοι, αυτό το νομοσχέδιο επιχειρεί πραγματικά τη διόρθωση των στρεβλώσεων και των αγκυλώσεων του παρελθόντος και συντελεί στη μείωση του ενεργειακού κόστους για τον καταναλωτή, στην προστασία του περιβάλλοντος, στη βελτίωση της ποιότητας ζωής των πολιτών, στον εκσυγχρονισμό των υπαρχόντων σταθμών παραγωγής, στη δημιουργία πολλών νέων θέσεων εργασίας με την επαναδραστηριοποίηση μεγάλου αριθμού μικρομεσαίου επιχειρήσεων του κατασκευαστικού κλάδου και γι' αυτό τον λόγο το υπερψηφίζω. Σας ευχαριστώ.
Και εμείς ευχαριστούμε. Η κ. Κεφαλογιάννη έχει τον λόγο.
Κυρίες και κύριοι συνάδελφοι, είναι πράγματι λυπηρό και άκρως απαξιωτικό για το θεσμό του Κοινοβουλίου και τον ρόλο των Βουλευτών, να κατατίθενται σημαντικά νομοθετήματα, όπως αυτό που συζητάμε σήμερα, λίγο πριν κλείσει η Βουλή, κυριολεκτικά στο παρά ένα. Μάλιστα, στη συγκεκριμένη περίπτωση το σχέδιο νόμου που ήταν αναρτημένο στη δημόσια διαβούλευση, ήταν τελείως διαφορετικό από αυτό που καλούμαστε να συζητήσουμε σήμερα στην Ολομέλεια. Είχατε το θράσος προχθές να καταθέσετε ένα νομοθέτημα το οποίο ξεκίνησε από τριάντα σελίδες, έχει φτάσει το κύριο κείμενο να είναι εκατόν δέκα σελίδες και έχετε προσθέσει και άλλες διατάξεις που αφορούν πολύ σημαντικά ζητήματα, όπως το πάρκο Τρίτση, για το οποίο σας έχουμε κάνει πολλές επίκαιρες ερωτήσεις, κύριε Υπουργέ, που αφορούν την πράσινη ενέργεια και άλλες διατάξεις. Στην ουσία, δηλαδή, δημιουργήσατε τελευταία στιγμή ένα πολυνομοσχέδιο, στο οποίο προσθέτετε και τροπολογίες. Αυτό, όπως ξέρετε, δεν ονομάζεται σοβαρός τρόπος νομοθέτησης. Ξεκινάω με τις διατάξεις που αφορούν το νέο καθεστώς στήριξης των Σταθμών Παραγωγής Ενέργειας από ΑΠΕ και συμπαραγωγή ηλεκτρισμού και θερμότητας υψηλής απόδοσης. Οι ρυθμίσεις αυτές αποτελούν σε κάθε περίπτωση υποχρεωτική εναρμόνιση με τις κατευθυντήριες γραμμές, που είχε εκδώσει η Ευρωπαϊκή Επιτροπή τον Αύγουστο του 2014. Η αναμονή κατάθεσης του νομοσχεδίου είχε ως αποτέλεσμα ολόκληρη η αγορά ουσιαστικά να παγώσει και μέσα στο 2016 να μην πραγματοποιηθεί καμμία νέα επενδυτική πρωτοβουλία στον τομέα των ΑΠΕ. Έρχεστε σήμερα, σχεδόν δύο χρόνια μετά τη δημοσίευση των κατευθυντήριων γραμμών της Ευρωπαϊκής Επιτροπής, χωρίς να έχετε λάβει επίσημη έγκριση από την Ευρωπαϊκή Επιτροπή για το προτεινόμενο νομοσχέδιο και νομοθετείτε αναδρομικά από 1-1-2016- έχουμε ήδη Αύγουστο - προβλέποντας δεκαπέντε αποφάσεις και γνώμες της ΡΑΕ και δεκαέξι υπουργικές αποφάσεις, απαραίτητες για να υλοποιηθούν οι ρυθμίσεις του νομοσχεδίου, οι οποίες θα ισχύσουν μέχρι τις 31-12-2016. Γιατί, ούτως ή άλλως, από την 1-1-2017 θα ισχύσει η υποχρέωση για διαγωνιστικές διαδικασίες, που η προετοιμασία αυτών χρειάζεται επίσης πολλές υπουργικές αποφάσεις και συμβατικά κείμενα. Ποιος είναι, λοιπόν, ο φόβος που υπάρχει και πολύ εύλογα; Ότι οι πρώτοι διαγωνισμοί θα διενεργηθούν προς το τέλος του 2017 και οι συμβάσεις, με βάση αυτούς, θα αρχίσουν να υπογράφονται προς τα μέσα του 2018. Αυτό κάνει το ουσιαστικό πάγωμα, που έχει ξεκινήσει από τις αρχές του 2016, να διαρκεί μέχρι τα μέσα του 2018. Αν θεωρείτε, λοιπόν, ότι με αυτό τον τρόπο επιλύετε τα προβλήματα της αγοράς και επαναφέρετε το επενδυτικό ενδιαφέρον στον χώρο των ανανεώσιμων πηγών ενέργειας, μάλλον έχετε εσφαλμένη εντύπωση. Τα μόνα έργα, κύριε Υπουργέ, που ενδεχομένως θα προχωρήσουν είναι αυτά που είχαν υπογράψει σύμβαση πώλησης ενέργειας έως το τέλος του 2015 και παραμένουν στο υφιστάμενο καθεστώς της σταθερής τιμής, εφόσον ηλεκτριστούν έως τον Ιούνιο του 2018. Τα έργα αυτά είναι πλέον πολύτιμα με την έννοια ότι είναι τα μόνα που θα στηρίξουν την αγορά για δύο με δυόμισι χρόνια τουλάχιστον. Γι' αυτό πρέπει να διασφαλιστεί ότι δεν θα εμποδιστεί η υλοποίησή τους από σφιχτά διοικητικά χρονοδιαγράμματα. Γι' αυτό τον λόγο, κύριε Υπουργέ, θα πρέπει να παραμείνουν σε καθεστώς σταθερής τιμής, εφόσον ηλεκτριστούν, έως το τέλος Δεκεμβρίου του 2018. Δηλαδή, να κοιτάξετε να δείτε εάν μπορεί να παραταθεί η προθεσμία για έξι μήνες. Η προσθήκη αυτή είναι σημαντική. Διαφορετικά οι τράπεζες θα έχουν μεγάλο δισταγμό να δανειοδοτήσουν τις επιχειρήσεις. Έχετε το περιθώριο ακόμα και τώρα, εάν θέλετε, να δώσετε μία λύση στο συγκεκριμένο ζήτημα. Η μόνη, ίσως, ρύθμιση του υπό συζήτηση νομοσχεδίου που έχει κάποιο ενδιαφέρον είναι αυτή για την απομείωση του ελλείμματος του ΛΑΓΗΕ. Πράγματι θα μπορούσε κάποιος να σας αναγνωρίσει, κύριε Υπουργέ, τις προθέσεις επίλυσης του σημαντικού αυτού ζητήματος που προέκυψε από τη στρεβλή και άναρχη ανάπτυξη της αγοράς των ΑΠΕ τα προηγούμενα χρόνια. Πράγματι, θα μπορούσε ένα μέρος του ελλείμματος να καλυφθεί από τους προμηθευτές ηλεκτρικής ενέργειας από τη στιγμή που ο καταναλωτής σηκώνει ήδη το βαρύ φορτίο μέσα από τους λογαριασμούς, αλλά και οι παραγωγοί υπέστησαν έκτακτες μειώσεις στα έσοδά τους. Αναρωτιέται, όμως, κανείς: Προηγήθηκε κάποια μελέτη που να προσδιορίζει το ύψος του ελλείμματος που μπορούν οι προμηθευτές να αναλάβουν και ειδικά η ΔΕΗ, η οποία ουσιαστικά επηρεάζει κατά πολύ μεγάλο βαθμό τις χρηματοροές στην ενεργειακή αγορά; Υπάρχουν οι ασφαλιστικές δικλίδες που να καθιστούν τη ρύθμιση νόμιμη και σύμφωνη με τη νομολογία του ΣτΕ; Υπάρχει διασφάλιση ότι το κόστος δεν θα μετακυλιστεί στους καταναλωτές; Το είπε και ο Αντιπρόεδρος της ΔΕΗ χθες. Πολύ φοβάμαι ότι πρόκειται για ατελή και πρόχειρη ρύθμιση, η οποία δυστυχώς δεν θα έχει τα αναμενόμενα αποτελέσματα. Σχετικά με τα θέματα της απελευθέρωσης της αγοράς του φυσικού αερίου. Κατ' αρχάς, φέρνετε τις συγκεκριμένες διατάξεις πολύ καθυστερημένα χωρίς να έχει προηγηθεί καμμία διαβούλευση και χωρίς να κληθεί στην επιτροπή ούτε ένας εκπρόσωπος των υφιστάμενων ΕΠΑ, στις οποίες συμμετέχουν ξένοι επενδυτές. Θα ήθελα, όμως, να επισημάνω τα εξής: Και σε αυτή την περίπτωση οδηγείτε τη σχέση του ελληνικού δημοσίου με ξένους επενδυτές σε θολά νερά, αφού δεν αντιμετωπίζετε το ζήτημα του περιορισμού της αποκλειστικότητας που είχαν οι υφιστάμενες ΕΠΑ από τα τριάντα στα δεκαπέντε χρόνια. Όπως γνωρίζετε πολύ καλά, ο περιορισμός θα γίνει σίγουρα θέμα αποζημιώσεων. Δεν παρέχετε κανένα κίνητρο για την άμεση ενεργοποίηση των νέων εταιρειών διανομής και εμπορίας στις γεωγραφικές περιοχές Στερεάς Ελλάδας, ανατολικής Μακεδονίας, Θράκης, κεντρικής Μακεδονίας και Πελοποννήσου, όπου η ΔΕΠΑ έχει ήδη πραγματοποιήσει επενδύσεις συνολικού ύψους 148 εκατομμυρίων ευρώ, έχοντας κατασκευάσει ήδη δίκτυα μήκους περίπου πεντακοσίων χιλιομέτρων, τα οποία στην ουσία είναι ανενεργά. Τέλος, επιτρέψτε μου να αναφερθώ στις διατάξεις που αφορούν τη ΡΑΕ. Το πόσο επιθυμείτε την ύπαρξη των ανεξάρτητων αρχών ως Κυβέρνηση έχει φανεί από τη μέχρι τώρα ελεγκτική σας συμπεριφορά. Στη Ρυθμιστική Αρχή Ενέργειας, παρά τις αρχικές προσπάθειες του προκατόχου σας, του κ. Λαφαζάνη, να περιορίσει το εύρος της λειτουργίας της, ακυρώνοντας και διά νόμου ακόμα αποφάσεις της, αντιληφθήκατε έστω και αργά την αναγκαιότητα της ύπαρξής της. Δυστυχώς, όμως, και οι δικές σας ενέργειες αποσκοπούν στην περαιτέρω υποβάθμιση του ρόλου της ανεξάρτητης αρχής και τον περιορισμό της ανεξαρτησίας. Το είδαμε ήδη και με το ΔΕΣΦΑ. Προτείνετε, λοιπόν, τώρα την πρόσληψη σαράντα πέντε συνολικά συνεργατών με συμβάσεις έργου ή ορισμένου χρόνου κατά παρέκκλιση κάθε γενικής ή ειδικής διάταξης. Δηλαδή, χωρίς να υπάρχουν οι δικλίδες ασφαλείας για να εξασφαλίσετε αξιοκρατία και αξιοπιστία στην όλη διαδικασία.
Κυρία Κεφαλογιάννη, είστε σαφής. Βάλτε μια τελεία.
Από αυτό καταλαβαίνω ότι δεν θέλετε να βοηθήσετε το έργο της ΡΑΕ, αλλά να βοηθήσετε τον γνωστό κομματικό σας στρατό. Κύριε Υπουργέ, στο άρθρο 37 λέτε ότι η πρόσληψη γίνεται από το ΔΣ της εταιρείας. Η ΡΑΕ ούτε εταιρεία είναι ούτε συμβούλιο διοικητικό έχει. Κλείνω, λοιπόν, λέγοντας ότι το νομοσχέδιο έρχεται βιαστικά. Είχαμε μία πολύ σημαντική ευκαιρία να δούμε πώς η πατρίδα μας θα μπορούσε να αντιμετωπίσει τα θέματα της ενεργειακής αγοράς, τις προκλήσεις της κλιματικής αλλαγής για τα επόμενα χρόνια, να εμβαθύνουμε και στα ενεργειακά ζητήματα μέσα από μια εποικοδομητική και γόνιμη συζήτηση. Δυστυχώς, χάσατε άλλη μία ευκαιρία για λόγους που, όπως καταλαβαίνουμε, εξυπηρετούν αποκλειστικά και μόνο προσωπικές και κομματικές σας επιδιώξεις. Ευχαριστώ πολύ.
Τον λόγο έχει ο Υφυπουργός, κ. Ιωάννης Αμανατίδης. Και παρακαλώ για μία ακόμη φορά, κύριοι συνάδελφοι, για την τήρηση του χρόνου, δεδομένων των στενών ή ανελαστικών χρονικών ορίων.
Ευχαριστώ πολύ, κύριε Πρόεδρε. Κύριε Πρόεδρε, κυρίες και κύριοι Βουλευτές, το προτεινόμενο άρθρο 35 του προς ψήφιση νομοσχεδίου είναι προϊόν μιας συντονισμένης και πολύμηνης εργασίας μεταξύ των συναρμόδιων Υπουργείων. Στο σημείο αυτό θα ήθελα να ευχαριστήσω τους Γενικούς Γραμματείς του Υπουργείου Περιβάλλοντος, του Υπουργείου Υποδομών, του Υπουργείου Παιδείας, του Υπουργείου Εξωτερικών και του Υπουργείου Οικονομικών, οι οποίοι σε συντονισμό όλων των Υπουργείων κατέληξαν στη συγκεκριμένη διάταξη, έτσι ώστε να υλοποιηθεί επιτέλους το χτίσιμο του Τεμένους. Τονίζω ξανά ότι το συγκεκριμένο άρθρο δεν θέτει ξανά το θεσμικό πλαίσιο για τη δημιουργία ή όχι του Τεμένους. Είναι ρυθμίσεις, οι οποίες πρέπει να ληφθούν με τον τρόπο αυτό, έτσι ώστε να ξεκολλήσει η γραφειοκρατία που υπάρχει σε διάφορα θέματα. Δεν παίρνουμε, δηλαδή, τώρα την πολιτική απόφαση για την ίδρυση του Τεμένους. Αυτό έγινε με το ν.3512/2006. Η συγκεκριμένη, λοιπόν, διάταξη αποσκοπεί στη διευθέτηση, ρύθμιση διαφόρων διαδικαστικών ενεργειών, με σκοπό την επίσπευση και διευκόλυνση επιμέρους διοικητικών ζητημάτων που αφορούν στην κατασκευή του Ισλαμικού Τεμένους Αθηνών κατά τις ειδικότερες πρόνοιες του ν.3512/2006 και των τροποποιήσεών του, ώστε να ολοκληρωθεί χωρίς περαιτέρω καθυστερήσεις το έργο αυτό μετά από μία δεκαετία από τη νομοθετική πρόβλεψή του. Αυτή είναι η πραγματικότητα. Τα υπόλοιπα αφήνονται στη δική σας κρίση. Ειδική μέριμνα, λοιπόν, της Κυβέρνησής μας, καθώς σε όλες τις πρωτεύουσες της Ευρωπαϊκής Ένωσης υπάρχει τουλάχιστον ένα ισλαμικό τέμενος υπό διάφορα νομικά καθεστώτα, πάντα, όμως, υπό τις αυτονόητες εγγυήσεις της θρησκευτικής ελευθερίας της ΕΣΔΑ, του χάρτη των Ηνωμένων Εθνών και των λοιπών διεθνών συνθηκών περί ανθρωπίνων δικαιωμάτων, εκτός από την Αθήνα. Έχουν προηγηθεί, βεβαίως, οι διατάξεις του προηγούμενου νόμου που ανέφερα, του ν.3512, με τις οποίες θεσπίστηκε για πρώτη φορά στη μεταπολεμική ελληνική έννομη τάξη το αναγκαίο κανονιστικό πλαίσιο ίδρυσης και λειτουργίας ενός μουσουλμανικού τεμένους στην Αττική, ώστε να καταστεί δυνατή η εκτέλεση των λατρευτικών πράξεων των μουσουλμάνων που διαβιούν στην ευρύτερη περιοχή της Αθήνας, ημεδαπών και αλλοδαπών, κατά τον κατάλληλο για τη συγκεκριμένη θρησκεία τρόπο. Η ιστορία, ωστόσο, της κατασκευής του Ισλαμικού Τεμένους στην Αθήνα ξεκινά από παλιά - από πολύ παλιά, θα έλεγα - αφού προπολεμικά το ελληνικό κράτος είχε εκδώσει δύο ανάλογους νόμους, οι οποίοι προέβλεπαν τη δημιουργία μουσουλμανικών τεμένων τόσο στην Αθήνα όσο και στον Πειραιά - μιλάω για το 1890 και για το ν. 6244/25-8-1934- και οι οποίοι αποσκοπούσαν στις συγκεκριμένες ανάγκες και στοχεύσεις της τότε διεθνούς πολιτικής της χώρας. Μετά την πάροδο του χρόνου η νομοθετική παρέμβαση του 2006 έρχεται να λύσει ένα κενό που υπήρχε στην αντιμετώπιση του συγκεκριμένου ζητήματος και που όφειλε η ελληνική πολιτεία να αντιμετωπίσει έναντι των μελών της συγκεκριμένης θρησκευτικής κοινότητας, η οποία δεν αποτελείται μόνο από αλλοδαπούς, αφού σημαντικός αριθμός των μελών της στην Αθήνα έχουν ελληνική υπηκοότητα. Σήμερα η κατασκευή και η λειτουργία ισλαμικού τεμένους στην Αθήνα εδράζεται στην ανάγκη άμεσης επίλυσης διαφόρων πρακτικών και θεσμικών προβλημάτων που αντιμετωπίζουν οι θρησκευτικές κοινότητες της συγκεκριμένης θρησκείας. Η κατασκευή του θα εξασφαλίσει με καλύτερους όρους τη θρησκευτική δράση και τη συνέχειά τους. Αυτό αποτελεί ευθύνη και μέριμνα της ελληνικής πολιτείας, κατοχυρώνοντας το δικαίωμα σε όλους τους ανεξάρτητους πολίτες να ασκούν τα θρησκευτικά τους καθήκοντα, ανεξαρτήτως θρησκείας και σύμφωνα πάντα με τις επιταγές του Συντάγματος αναφορικά με τη θρησκευτική ελευθερία. Επιπρόσθετα, η μέριμνα της ελληνικής πολιτείας δεν εκδηλώνεται μία φορά, άπαξ, με την κατασκευή του τεμένους, αλλά με τρόπο διαρκή και μόνιμο, δηλαδή με την παραχώρηση της χρήσεως κρατικής περιουσίας και κυρίως με τη συνεχή ευθύνη του κράτους για την εύρυθμη λειτουργία του χώρου αυτού μέσω του νομικού προσδιορισμού της διοίκησής του. Πάνω απ' όλα, όμως, αυτή η νομοθετική πρωτοβουλία αποσκοπεί στο να θεραπεύσει την έλλειψη ενός χώρου όπου τόσο οι Έλληνες μουσουλμάνοι όσο και οι μετανάστες θα μπορούν να λατρεύουν τον θεό τους και να ασκούν τα λατρευτικά τους καθήκοντα με αξιοπρέπεια και κατά τους όρους που προστάζει η θρησκεία τους, ώστε να πάψουν να παρατηρούνται τα απαράδεκτα φαινόμενα της υπερσυγκέντρωσης πιστών σε ακατάλληλους, μη αδειοδοτημένους ιδιωτικούς χώρους. Να μπει ένα τέλος στα άτυπα δεκάδες τεμένη, που δεν εξασφαλίζουν τις κατάλληλες συνθήκες υγιεινής και ασφάλειας, κυρίες και κύριοι Βουλευτές. Και σε τελική ανάλυση, δεν επιτρέπουν και λόγω της ακαταλληλότητας των υποδομών, σε όλους τους ενδιαφερόμενους πιστούς να ασκήσουν τη λατρεία τους. Χρέος, λοιπόν, της ευνομούμενης πολιτείας και πολύ περισσότερο της ελληνικής είναι να τα διασφαλίσουμε. Η κατασκευή του θα βάλει τέλος στην αποδυνάμωση της διεθνούς εικόνας και αξιοπιστίας της χώρας μας - κύριε Πρόεδρε, θέλω δύο λεπτά ακριβώς - τόσο σε διμερές επίπεδο όσο και σε πολυάριθμους διεθνείς οργανισμούς και διεθνή fora, στο πλαίσιο των οποίων διεξάγεται τακτικά διάλογος για θέματα θρησκευτικών ελευθεριών. Μία τέτοια μειωτική εικόνα της Ελλάδας αποδυναμώνει ταυτόχρονα και όλα τα διαπραγματευτικά της επιχειρήματα σε διεθνές επίπεδο για φλέγοντα ζητήματα και στη διεθνή προβολή της χώρας μας εν μέσω της πολυκύμαντης ευρύτερης γεωγραφικής περιοχής. Υπό τις παρούσες συνθήκες και περιπτώσεις, τις εξαιρετικές και τις συντρέχουσες διεθνείς πραγματικές συνθήκες, καθίσταται πρόδηλη η άμεση ανάγκη ψήφισης των προτεινόμενων διατάξεων για τη χώρα μας, ενισχύοντας τη διεθνή της παρουσία και εμβέλεια με τον σεβασμό των ανθρωπίνων δικαιωμάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Υπάρχει μία μεγάλη συζήτηση και αναδείχθηκε σήμερα στη Βουλή, ότι είναι άλλο το τζαμί και άλλο το τέμενος. Είναι ακριβώς το ίδιο. Η λέξη τέμενος έχει ελληνική ρίζα και κακώς υπάρχουν συνάδελφοι Βουλευτές οι οποίοι θέλουν να πουν ότι με τη χρήση της λέξης τεμένους υπονοούμε κι άλλη λειτουργία. Τους παραπέμπω λοιπόν για τη λέξη τέμενος και την ετυμολογία της στο Λεξικό Ελληνικής Γλώσσας του Γεωργίου Μπαμπινιώτη και στο Μέγα Λεξικό της Ελληνικής Γλώσσας του Δημητρίου Δημητράκου, όπου η λέξη μουσουλμανικό τέμενος - και είναι ορθό - νομικά, ετυμολογικά, γλωσσολογικά και νεολογικά αποτυπώνει με ακρίβεια τον σκοπό που ο χώρος αυτός εξυπηρετεί ως χώρος προσευχής και δεν είναι άλλος από τη λέξη ναός. Γιατί να χρησιμοποιηθεί η λέξη τζαμί; Δεν είναι ελληνική. Στο Βοτανικό, λοιπόν, θα κατασκευαστεί ένα μουσουλμανικό τέμενος, δηλαδή ένας χώρος προσευχής για τους μουσουλμάνους, όπως η εκκλησία είναι ένας χώρος προσευχής και λατρείας για εμάς τους ορθόδοξους χριστιανούς. Όσοι έχουν και επικαλούνται και το ελληνικό και για τους Έλληνες, ας ανοίξουν και τα λεξικά της νεοελληνικής γλώσσας. Το δεύτερο που θα ήθελα να αναφέρω, επειδή τέθηκαν τα θέματα με τη μουσουλμανική μειονότητα, και είναι σοβαρό, κύριε Πρόεδρε, είναι το εξής.
Και με αυτό να κλείσετε, κύριε Υφυπουργέ.
Οι Έλληνες πολίτες, ανεξαρτήτως θρησκεύματος, απολαμβάνουν καθεστώς ισονομίας και ισοπολιτείας. Στο πλαίσιο αυτό, η ελληνική πολιτεία - εφαρμόζοντας το Σύνταγμα και σεβόμενη τις διατάξεις της Συνθήκης της Λωζάνης του 1923, όπως επίσης και τις προβλέψεις του Διεθνούς και Ευρωπαϊκού Δικαίου για την προστασία των δικαιωμάτων του ανθρώπου και των δικαιωμάτων των μειονοτήτων - σχεδιάζει και εφαρμόζει, την τελευταία τουλάχιστον εικοσαετία, μια συνεκτική πολιτική. Τα μέλη της μουσουλμανικής μειονότητας αυτοπροσδιορίζονται σε ατομικό επίπεδο ελεύθερα, ωστόσο ο συλλογικός εθνοτικός προσδιορισμός δεν αναγνωρίζεται, καθώς κοινός παρονομαστής των τριών συνιστωσών της μειονότητας και κυρίως ο όρος προσδιορισμού της, δυνάμει της Συνθήκης, είναι η θρησκεία και όχι η εθνοτική προέλευση. Κύριε Πρόεδρε, τελειώνοντας θέλω να πω ότι δεν μου προξένησε έκπληξη η σημερινή αναφορά της Χρυσής Αυγής στην 4η Αυγούστου. Όλοι οι Έλληνες γιορτάσαμε την αποκατάσταση της ελευθερίας στις 24 Ιουλίου, η Χρυσή Αυγή την 4η Αυγούστου. Οριοθετήθηκε και μόνη της. Η λέξη «Σύνταγμα» πιστεύω ότι είναι άγνωστη σε αυτούς που υμνούν τη δικτατορία. Άλλωστε, ποτέ δεν θέλησαν να υπάρχει δημοκρατία. Εμείς είμαστε για να υπερασπιστούμε τη δημοκρατία και να κάνουμε όλες εκείνες τις αλλαγές που θα δυναμώσουν και θα δώσουν περισσότερη δημοκρατία στον λαό μας. Σας ευχαριστώ πολύ.
Κι εμείς. Η κ. Ελένη Ζαρούλια από τη Χρυσή Αυγή έχει τον λόγο.
Κύριε Πρόεδρε, θα παρακαλούσα την ανοχή σας για ένα τόσο σημαντικό νομοσχέδιο, όπως αυτό που συζητάμε σήμερα. Και θέλω να σας ευχαριστήσω εκ των προτέρων. Κύριε Υπουργέ, σταλινικές πρακτικές εξασκείτε εδώ μέσα εσείς και οι υπόλοιποι του αυτοαποκαλούμενου συνταγματικού τόξου, που θα υπερψηφίσετε την τροπολογία για την ανέγερση του τζαμιού. Έχετε το «άντερο» να ζητήσετε τη γνώμη του ελληνικού λαού; Και αφήστε στην άκρη τους χαρακτηρισμούς, γιατί δεν σας ακούει κανένας πια! Θα ήθελα να κάνω και ένα σχόλιο σε όλα αυτά τα ανυπόστατα που ακούστηκαν από κυβερνητικά χείλη, που, ανάμεσα σε άλλα, μας είπε αυτός που παριστάνει τον Υπουργό Παιδείας, ότι δήθεν αυτά που λέμε εμείς είναι αντισυνταγματικά. Μάλλον δεν έχει κατανοήσει το Σύνταγμα. Και θα σταθώ στο σημείο που θέλησε να απευθυνθεί στο θυμικό των Ελλήνων, λέγοντας ότι υπάρχουν τζαμιά. Εάν πιάσουν φωτιά, λέει, τα παράνομα τζαμιά, θα καούν σαν τα ποντίκια. Οποία υποκρισία! Και το λέω αυτό γιατί δεν τον είδα να είναι τόσο ευσυγκίνητος, όταν βλέπουμε να καίγονται τα δάση μας από Τούρκους πράκτορες, και όχι μόνο, οι οποίοι ενίοτε συλλαμβάνονται, αλλά στη συνέχεια αφήνονται ελεύθεροι χωρίς καμμία, μα καμμία, συνέπεια. Από την άλλη πάλι, ο πρασινοφρουρός Μανιάτης μάς παρέδωσε μαθήματα δημοκρατίας, ζητώντας την προληπτική φίμωσή μας. Άκουσον, άκουσον! Και παριστάνει τον δημοκράτη! Θα φροντίσουμε να του στέλνουμε τις ομιλίες μας εκ των προτέρων, για να τις λογοκρίνει. Ο Λαϊκός Σύνδεσμος - Χρυσή Αυγή, απ' όταν πρωτομπήκε στη Βουλή, το 2012, παλεύει ενάντια στα καταστροφικά σας σχέδια με επίκαιρες ερωτήσεις, σχετικά με το θέμα, όπως, επί παραδείγματι, μια από αυτές που είχε καταθέσει τον Φεβρουάριο του 2013 ο Βουλευτής μας Β΄ Αθηνών κ. Γεώργιος Γερμενής στον τότε αρμόδιο Υπουργό της προηγούμενης συγκυβέρνησης Νέας Δημοκρατίας - ΠΑΣΟΚ - να μην ξεχνιόμαστε - κ. Τσιάρα. Τον Δεκέμβριο, όμως, του ιδίου έτους, ακόμη και μετά τις παράνομες φυλακίσεις του Αρχηγού μας και των συναγωνιστών μας, όσοι ήμασταν ακόμη ελεύθεροι, πραγματοποιήσαμε εκδήλωση διαμαρτυρίας στην περιοχή του Βοτανικού και διατρανώσαμε την αντίθεσή μας μαζί με τους συμπατριώτες μας σε αυτό το έγκλημα που απεργάζεστε. Θυμάμαι, είχα θέσει ένα ρητορικό ερώτημα τότε: Γιατί εσείς, που φέρεστε ως δημοκράτες, δεν κάνετε ένα δημοψήφισμα; Για να δώσω αμέσως την απάντηση ότι είστε όλοι σας πιόνια ξένων αφεντάδων. Συνθήματα όπως «Όχι στην ισλαμοποίηση της Ελλάδας», «Όχι στη νέα τουρκοκρατία», «Τουρκικά τζαμιά ποτέ και πουθενά» δονούσαν την ατμόσφαιρα. Εκφράσαμε το θέλημα του ελληνικού λαού, το οποίο εσείς γράφετε στα παλαιότερα των υποδημάτων σας. Έχουμε καταθέσει και πλείστες γραπτές ερωτήσεις σχετικά με το ζήτημα, οι οποίες, φυσικά, παραμένουν αναπάντητες. Δεν θα τις αναφέρω εδώ, γιατί δεν υπάρχει χρόνος. Θα τις καταθέσω, όμως, για τα Πρακτικά. Ενδεικτικά και επιγραμματικά είναι ερωτήματα που ζητάνε απαντήσεις. Έχουν χαρτογραφηθεί περίπου εκατόν σαράντα παράνομα τζαμιά, τα οποία ελέγχονται από οργανώσεις διασυνδεδεμένες με φονταμενταλιστικά κέντρα της Ασίας. Με δεδομένη τη δογματική πίστη των ισλαμιστών, βάσει του Κορανίου, όπως η περιοχή του χώρου θρησκευτικής λατρείας τους, αποτελεί και ιδιοκτησία τους. Αντιλαμβάνεται η Κυβέρνηση τους τεράστιους κινδύνους εθνικής ασφάλειας τους οποίους παράγει η ίδρυση και λειτουργία των τζαμιών αυτών; Ποιου δόγματος θα είναι τα τζαμιά; Σουνιτικά ή σιιτικά; Αυτές είναι ερωτήσεις που χρειάζονται να απαντηθούν. [[Στο σημείο αυτό η Βουλευτής κ. Ελένη Ζαρούλια καταθέτει για τα Πρακτικά τις προαναφερθείσες ερωτήσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στη σελίδα 99 του νομοσχεδίου αναφέρατε ότι κατά την παρούσα διεθνή συγκυρία, στην οποία καταγράφεται έξαρση των φονταμενταλιστικών απόψεων και ενεργειών, η άμεση ολοκλήρωση του έργου καθίσταται επιτακτικότερη από ποτέ. Ειλικρινά, δεν αντιλαμβάνομαι τι θέλετε να πείτε εις ό,τι αφορά τις φονταμενταλιστικές απόψεις. Να φρεσκάρω τη μνήμη σας και να σας ενημερώσω ότι πρόσφατα γίναμε μάρτυρες απανωτών επιθέσεων από φανατικούς ισλαμιστές στην Ευρώπη. Στη δε πρόσφατη πολύνεκρη επίθεση στη Νίκαια της Γαλλίας, όπου η χριστιανική Ευρώπη θρήνησε ογδόντα τέσσερις νεκρούς από επίθεση φανατικού ισλαμιστή, οι Γάλλοι επιθεωρητές έψαξαν τα τζαμιά της περιοχής και τι βρήκαν; Βρήκαν όπλα, πυρομαχικά και προπαγανδιστικό υλικό του ISIS. Αυτά θέλετε να δημιουργήσετε και στην πατρίδα μας. Αυτό το χάος θέλετε να φέρετε. Το δε υπέρογκο ποσό το οποίο θα σπαταλήσετε και αγγίζει σχεδόν το ένα εκατομμύριο ευρώ, αντί να το δώσετε για την κατασκευή του ισλαμικού τεμένους, να το δώσετε καλύτερα στα νοσοκομεία που υπάρχει τόσο πολύ μεγάλη ανάγκη. Δεν πρέπει, όμως, να ξεχνάμε και τα λόγια του Ερντογάν, που είχε πει «τα τζαμιά είναι τα στρατόπεδά μας, οι μιναρέδες μας είναι οι ξιφολόγχες μας και οι πιστοί ο στρατός μας». Ενδεικτική δήλωση των αγαθών προθέσεων της πολιτικής της δημοκρατικής και, πάνω από όλα, φίλης μας Τουρκίας. Να κλείσω, όμως, με αυτό που έχει σημασία και είναι η ουσία του θέματος. Οι ιστορικές μας μνήμες δεν σβήνουν ούτε πρέπει να σβήσουν. Οι προσκυνημένοι στον Ιμπραήμ είναι οι εφιάλτες των ονείρων μας. Οι Έλληνες που δεν υπήρξαν ποτέ Έλληνες, αλλά ελληνόφωνοι Τούρκοι στην ψυχή και στο πνεύμα, ζουν ακόμη ανάμεσά μας. Τα γιουσουφάκια των Οθωμανών σηκώνουν απειλητικά το φιδίσιο κεφάλι τους, για να προασπίσουν δήθεν τα θρησκευτικά δικαιώματα των παράνομα εισελθόντων μουσουλμάνων ομοϊδεατών τους στη χώρα μας. Δεν είναι άλλωστε τυχαίες και οι βεβηλώσεις των ιερών ορθοδόξων ναών μας από τα παιδιά σας, τους νεαρούς. Ποιος θα υπερασπιστεί τα δικαιώματα των Ελλήνων; Εμείς, οι καταραμένοι, οι xρυσαυγίτες.
Είστε ελάχιστοι.
Τελειώνετε, ψεύτες!
Δεν πειράζει, πάντα λίγοι έκαναν την επανάσταση. Οι πολλοί γινόντουσαν σαπιοκοιλιάδες.
Ησυχία! Κύριε Μιχαλολιάκο, κύριε Φίλη, σας παρακαλώ πολύ!
Φάε κανένα κοψίδι, φίλε. Η Ελλάς, είτε το θέλετε είτε δεν το θέλετε, ακόμη και από τη νεότερη ιστορία που γεννήθηκε μέσα από τις φλόγες της Ελληνικής Επανάστασης, διασφαλίστηκε η ελληνικότητά μας με το «ένας λαός, ένα έθνος, ένα κράτος».
Βάλτε μια τελεία.
Και το σύνθημα του Υψηλάντη «Μάχου υπέρ πίστεως και πατρίδος» ηχεί ακόμη στα αυτιά μας. Αυτό θα κάνουμε κι εμείς, οι χρυσαυγίτες, και αυτό καλούμε να κάνουν όσοι αισθάνονται Έλληνες. Ευχαριστώ.
Τον λόγο έχει ο κ. Κόκκαλης.
Ευχαριστώ, κύριε Πρόεδρε. Κυρίες και κύριοι Βουλευτές, καλούμαστε να ψηφίσουμε ένα νομοσχέδιο του Υπουργείου Περιβάλλοντος που έχει σχέση και με το φυσικό αέριο. Τα άρθρα του νομοσχεδίου τα εξήγησε αναλυτικώς ο εισηγητής μας, ο κ. Λαζαρίδης. Θα αναφερθώ σε δύο - τρία συγκεκριμένα θέματα. Χαίρομαι που ο κ. Αμανατίδης, πράγματι, με μετριοπάθεια επιχειρηματολόγησε υπέρ του τεμένους. Με την ίδια πιστεύω μετριοπάθεια, θα προσπαθήσω κι εγώ να επιχειρηματολογήσω και τα συμπεράσματα θα είναι του κόσμου που μας βλέπει αλλά και δικά σας. Οι υπέρμαχοι της ανέγερσης του τεμένους υποστηρίζουν τις συνταγματικές διατάξεις περί ανεξιθρησκίας, την Ευρωπαϊκή Σύμβαση για τα Δικαιώματα του Ανθρώπου, το γεγονός ότι η Αθήνα δεν έχει τέμενος, τις διπλωματικές μας σχέσεις με τις μουσουλμανικές χώρες και άλλα. Προχωρούν κάποιοι και λίγο παραπέρα. Σε αυτούς που διαφωνούν βάζουν μια ταμπέλα. Έχουν το ελαφρυντικό τουλάχιστον ότι δεν γνωρίζουν. Έχουν άγνοια. Το επικίνδυνο θα ήταν να ήταν σκόπιμη αυτή η παραπληροφόρηση. Η ασχετοσύνη είναι επικίνδυνη. Ακούσατε, συνεπώς, αυτά τα επιχειρήματα περί συνταγματικών διατάξεων ανεξιθρησκίας. Είναι απόλυτα σεβαστά. Για να δούμε λίγο μήπως υπάρχουν και αντίθετα επιχειρήματα εξίσου δυνατά ή να υπερτερούν. Ως Ανεξάρτητοι Έλληνες υποβάλλουμε τώρα την πρόταση για ίδρυση νεκροταφείου για μουσουλμάνους στην Αθήνα.
Ε, εντάξει. Δεν ντρέπεστε λιγάκι;
Δεν υπάρχει νεκροταφείο και αναγκάζονται αυτοί που πεθαίνουν και πηγαίνουν στην Κομοτηνή. Δυστυχώς, δεν υπάρχει. Δεν είναι διόλου ρητορική αυτή η τοποθέτηση. Θέλω, όμως, να διαχωρίσω τη λατρεία των μουσουλμάνων με το πολιτισμικό σύμβολο. Το θέμα της θρησκευτικής λατρείας των μουσουλμάνων είναι σύνθετο θέμα, κύριε Υπουργέ, που έχει να κάνει, ειδικά τώρα, με την ευρωπαϊκή πολιτική μετανάστευσης από συγκεκριμένες χώρες, όπως Γερμανία, Γαλλία, Βέλγιο. Θα ακολουθήσουμε αυτές τις χώρες; Πρέπει; Εμείς, ως Ανεξάρτητοι Έλληνες, λέμε ότι ναι, ακολουθούμε αυτόν τον σκεπτικισμό όσον αφορά το Ισλάμ, δεδομένου ότι δεν υπάρχει καταδίκη της χώρας μας από το Ευρωπαϊκό Δικαστήριο των Δικαιωμάτων του Ανθρώπου για παραβίαση θρησκευτικού δικαιώματος, δεδομένου ότι δεν διαμαρτυρήθηκε επίσημα, δεν κατήγγειλε επίσημα ουδεμία μουσουλμανική ένωση ότι παραβιάστηκε έστω και μία φορά. Μέχρι την ονομαστική ψηφοφορία θα περιμένω οποιαδήποτε καταγγελία ότι παραβιάστηκε κάποιο δικαίωμα στη λατρεία και, αν όντως υπάρχει, αν έχει παραβιαστεί δικαίωμα, τότε θα το ψηφίσω. Διότι η ανεξιθρησκία είναι απαραβίαστη, πλην όμως έχουμε να κάνουμε με το πολιτισμικό σύμβολο. Και, κύριε Αμανατίδη, δίνω εξηγήσεις και για λογαριασμό του κ. Λαζαρίδη, επειδή αναφερθήκατε, επαναλαμβάνω, με μετριοπάθεια. Το τέμενος παράγεται από το ρήμα «τέμνω», που σημαίνει «οριοθετώ». Για να οριοθετήσεις, σημαίνει ότι υπάρχουν πολλά πράγματα για να οριοθετήσεις. Το τέμενος είναι τζαμί, από το «cami», που σημαίνει «πιστός». Το τζαμί δεν μπορεί να είναι τέμενος, κύριε Υπουργέ. Και βέβαια, οι χώροι οι θρησκευτικοί πρέπει να προστατεύονται. Επαναλαμβάνω, το ότι έχουμε διαφορετική άποψη δεν σημαίνει ότι είμαστε ξενοφοβικοί. Ήδη, χώρες της Ευρωπαϊκής Ένωσης, έχουν αλλάξει την πολιτική τους, όσον αφορά την ανέγερση τεμενών, τη φύλαξη αυτών των χώρων. Εδώ έρχομαι στο επιχείρημα κάποιων, που δεν τολμούν να το πουν από αυτό το Βήμα, ότι θέλουμε να τους ελέγξουμε καλύτερα. Για ποιον λόγο θέλετε να τους ελέγξετε; Ακολουθούμε την ευρωπαϊκή πολιτική μετανάστευσης απέναντι στο Ισλάμ και είμαστε και συνεπείς και με τον Μάη του 2015. Καταθέσαμε δύο τροπολογίες - μία από τις οποίες κατατέθηκε χθες από τον κ. Λαζαρίδη - , οι οποίες δεν έχουν δημοσιονομικό κόστος. Δεν ξέρω πού είναι ο κ. Σκουρλέτης. Η μία αφορά την τροποποίηση του άρθρου 93 του Κώδικα Διοικητικής Δικονομίας. Ανακουφίζει ελεύθερους επαγγελματίες, πάρα πολύ κόσμο. Περιμένουμε τουλάχιστον μια εξήγηση για ποιον λόγο δεν μπορεί να γίνει δεκτή. Υποχρεώνεται, δυστυχώς, κάποιος, ο οποίος έχει μια διαφορά με την εφορία να πληρώνει το 50% σε μετρητά. Και τι προτείνουμε εμείς; Εμπράγματη εξασφάλιση αντί για μετρητά. Εμπράγματη εξασφάλιση. Να ανακουφιστεί ο κόσμος. Η δεύτερη τροπολογία έχει να κάνει με τους συνδίκους πτώχευσης. Όλοι μας, ατομικά, ευθυνόμαστε με τον ΕΝΦΙΑ. Η συγκυβέρνηση Σαμαρά - Βενιζέλου με τον ν.4223/2013 νομοθέτησε ότι με τον ΕΝΦΙΑ βαρύνεται και ο σύνδικος, ο οποίος διορίζεται από το δικαστήριο σε μεγάλες επιχειρήσεις. Και είναι πάρα πολλοί σύνδικοι αντιμέτωποι με ποινικά δικαστήρια. Ακούμε ότι η τροπολογία είναι θετική. Έτσι είπαν οι Υπουργοί. Εγώ λέω ότι ο συγκεκριμένος νόμος είναι παράνομος. Θα κλείσω - θα μου επιτρέψετε - με τις καταλήψεις. Ευτυχώς, είναι λίγοι, αλλά δίνουν πάτημα, κύριοι του ΣΥΡΙΖΑ, στην Αξιωματική Αντιπολίτευση, η οποία δεν έχει πρόγραμμα για έξοδο της Ελλάδας από την κρίση. Δεν έχει πρόγραμμα και προσπαθεί να εκμεταλλευτεί ατυχείς δηλώσεις, όσον αφορά τις καταλήψεις. Επ' ουδενί δεν πρέπει να αλλάξουμε την έννοια του δικαίου στη χώρα μας και να αλλάξουμε και την αυτοδικία. Δεν μπορεί να κάνει ο καθένας ό,τι θέλει. Κλείνοντας, ψηφίζουμε το νομοσχέδιο. Νομίζω ότι δώσαμε επαρκείς εξηγήσεις. Κάποιοι βιάστηκαν να βάλουν ταμπέλες περί ξενοφοβικότητας. Καθίστε και σκεφτείτε ότι ο πολιτισμός του Ισλάμ δεν έχει καμμία σχέση με τον δυτικό πολιτισμό, σεβόμενοι απόλυτα το δικαίωμα στη λατρεία των μουσουλμάνων. Κύριε Σκουρλέτη, θέλω να δείτε, σας παρακαλώ, τις δύο τροπολογίες που ανέφερα, μία του κ. Λαζαρίδη και μία όσον αφορά τον σύνδικο πτώχευσης. Ευχαριστώ πολύ.
Κι εμείς. O Πρόεδρος της Κοινοβουλευτικής Ομάδας της Χρυσής Αυγής κ. Μιχαλολιάκος έχει τον λόγο.
Έπρεπε να χειροκροτήσετε, κύριοι του ΣΥΡΙΖΑ. Τι έγινε; Πώς και δεν χειροκροτάτε; Να σας συγχαρώ για τους εταίρους σας!
Παρακαλώ, κυρία Μπακογιάννη. Χειροκροτήστε εσείς. Παρακαλώ. [[Θόρυβος στην Αίθουσα]] Ο κ. Μιχαλολιάκος έχει τον λόγο.
Κύριε Πρόεδρε, κυρίες και κύριοι Βουλευτές, πριν αναφερθώ στα του μουσουλμανικού τεμένους και της θέσεως της Χρυσής Αυγής, καθώς και των θέσεων των άλλων κομμάτων, όπως διατυπώθηκαν, θέλω να κάνω μια καταγγελία. Πριν από λίγη ώρα στην εξεταστική επιτροπή κατέθετε ο «ολιγάρχης», ένας εκ των «νταβατζήδων» των ΜΜΕ του τόπου, ο Κοντομηνάς, και απευθυνόμενος στον Βουλευτή της Χρυσής Αυγής τον αποκάλεσε «κύριε τίποτε». Ε, λοιπόν, ναι, αυτό το «κύριε τίποτε» πηγαίνει σε όλους σας, σε ό,τι αφορά τους «νταβατζήδες». Σας σέρνουν από πίσω τα κανάλια. Η Κυβέρνηση έχει υποσχεθεί ότι θα δώσει ένα τέλος. Θα δούμε αν αυτό ισχύει, γιατί επί του προκειμένου ξέρω ότι αυτός ο κύριος, ο οποίος είχε ξαπλώσει σε τρεις καρέκλες, λες και βρισκόταν στο σαλόνι του σπιτιού του, δείχνοντας πλήρη ασέβεια προς έναν εκπρόσωπο του ελληνικού λαού ψηφισμένο από Έλληνες πολίτες, έχει στενές σχέσεις με Υπουργούς της Κυβερνήσεώς σας, που του έχετε υποσχεθεί άδεια. Παζάρια κάνετε. Τα ίδια είχαμε και κατά τη διάρκεια της εξεταστικής επιτροπής χθες, που άπαντες, όλοι ενωμένοι, αποφανθήκατε ότι το «ιερό τέρας» που λέγεται Δημοσιογραφικός Οργανισμός Λαμπράκη βρίσκεται στην ασυλία και έτσι δεν κατέθεσε ο κ. Ψυχάρης, φέρνοντας το χαρτί ενός ιδιώτη ιατρού. Τα ίδια προχθές και με τον Μπόμπολα, ο οποίος είναι και στη λίστα Λαγκάρντ, και είπε με ύφος μισοκακόμοιρο «ναι, είχα βγάλει είκοσι εκατομμύρια ευρώ, ήταν μια οικογενειακή υπόθεση». Αυτός ο κύριος επίσης αναγκάστηκε να δηλώσει ότι πήρε ομολογιακό δάνειο που εγκρίνατε εσείς, κύριοι της Νέας Δημοκρατίας, το 2014 μαζί με το ΠΑΣΟΚ και εκταμιεύσατε εσείς, κύριοι του ΣΥΡΙΖΑ, από τράπεζες, από τις τράπεζες που έχουν πιει το αίμα του ελληνικού λαού και έχουν ανακεφαλαιοποιηθεί από το υστέρημα του ελληνικού λαού. Δεν πιστεύουμε, λοιπόν, ότι απ' όλη αυτή τη διαδικασία που λέγεται εξεταστική επιτροπή θα προκύψει τίποτα, αφού, το πολύ πολύ, κάποιοι «ολιγάρχες» να παραμεριστούν και τη θέση τους να πάρουν άλλοι. Το σίγουρο είναι ότι η Χρυσή Αυγή, όπως πολέμησε με συνέπεια όλα αυτά τα χρόνια τους «νταβατζήδες» της διαπλοκής, θα συνεχίσει να τους πολεμά και τώρα. [[Χειροκροτήματα από την πτέρυγα της Χρυσής Αυγής]] Τον ρώτησε επίσης ο Βουλευτής μας για μια εταιρεία ονόματι «LEXITEL», η οποία έχει τηλέφωνα κάπου στην Ταϊλάνδη, στη Σιγκαπούρη - δεν ξέρω πού - , που σε όλα τα μεγάλα κανάλια, σε όλους αυτούς τους πυλώνες της περίφημης ψευτοδημοκρατίας σας, από μια ώρα και μετά βγαίνουν και λένε «πάρε με τηλέφωνο, άκουσέ με» κάποιες μισόγυμνες κυρίες. Από αυτά πληρώνονται οι δημοσιογράφοι, οι οποίοι παριστάνουν τους «Ηρακλείς της δημοκρατίας» και οι οποίοι μονίμως είναι κατήγοροι της Χρυσής Αυγής. Επίσης, τις τελευταίες μέρες βλέπουμε σ' όλα αυτά τα κανάλια, το «ΣΚΑΪ», το «MEGA», το «ALPHA», σ' όλους τους τηλεοπτικούς σταθμούς να βγαίνουν ανακοινώσεις που λένε: «Εμείς δεν έχουμε άδεια; Είχαμε υποβάλει τότε για άδεια. Έχουμε πληρώσει τόσα στα ασφαλιστικά ταμεία, τόσα στο τέλος τηλεοράσεως.». Σοβαρώς, κύριοι και κυρίες; Μήπως είναι και ευεργέτες όλα αυτά τα κανάλια, που χρωστάνε εκατοντάδες εκατομμύρια ευρώ, ή μήπως ξεχνάμε ότι όλα αυτά τα κανάλια είναι που στήριξαν όλο αυτό το ένοχο και αμαρτωλό καθεστώς, που οδήγησε την πατρίδα μας στη χρεοκοπία και στο σημερινό κατάντημα; Ποιοι ήταν αυτοί που είχαν ειδικές εκπομπές για το Χρηματιστήριο, όταν καταληστευόταν το σύνολο του ελληνικού λαού; Αυτά τα κανάλια. Ποιοι ήταν αυτοί που έπαιρναν τα τεράστια ποσά για τη διαφήμιση των Olympic Games του 2004; Αυτά τα κανάλια. Μάλιστα, από Βουλευτές, από το οικογενειακό τους περιβάλλον είχαν διορίσει στον Οργανισμό «Αθήνα 2004» άτομα συγκεκριμένα, γιους, κόρες, ανιψιές, με μισθούς τριών και τεσσάρων χιλιάδων ευρώ. Έγινε ποτέ ένας έλεγχος γι' αυτά; Τι διαφάνεια θα φέρετε; Είκοσι μήνες κυβερνάτε. Επιτέλους, πώς θα χτυπήσετε αυτό το τέρας της διαπλοκής; Δεν βλέπουμε να γίνεται τίποτα πάνω σ' αυτό. Έχουν τεράστιες ευθύνες, λοιπόν, τα κανάλια αυτά και δεν είναι οι ευεργέτες του ελληνικού λαού, όπως θέλουν να εμφανιστούν. Βεβαίως, πολλοί απ' αυτούς ξεπλήρωσαν το χρέος τους, κερδίζοντας μία βουλευτική έδρα σε κάποιο από τα μεγάλα κόμματα εξουσίας. Είναι και αυτοί οι οποίοι - να μην το λησμονούμε - επί έξι συναπτά έτη, όταν και επιβλήθηκε στην πατρίδα μας το επαχθές καθεστώς του μνημονίου, δεν έκαναν τίποτα. Κύριοι του ΣΥΡΙΖΑ, δεν είστε αθώοι του αίματος. Είκοσι μήνες κυβερνάτε και με ψεύτικη εξαγγελία ότι θα σκίσετε το μνημόνιο, ότι θα το καταργήσετε. Είστε υπόλογοι έναντι του ελληνικού λαού. Όλα αυτά τα κανάλια, λοιπόν, αυτά τα έξι χρόνια του μνημονίου δεν έκαναν τίποτε άλλο, παρά να στηρίζουν την εθνοκτόνο πολιτική που συνεχίζεται και σήμερα. Πριν έλθω στην υπόθεση του τεμένους, να πω προς άπαντες στην Αίθουσα αυτή: Επιτέλους, λίγο κράτει. Δεν έγινε Ροβεσπιέρος και μεγάλος δημοκράτης ο Ερντογάν. Ένα αυταρχικό καθεστώς έχει και το γνωρίζετε πάρα πολύ καλά. Σε ό,τι αφορά την έκδοση των οκτώ Τούρκων, έχω να πω το εξής: Εάν υπήρχε Ελληνικό κράτος, Ελληνικό με έψιλον κεφαλαίο, θα τους έδινε, με μια προϋπόθεση: να εκδώσουν και αυτοί στην Ελλάδα ή στην Κύπρο τους δολοφόνους του Σολωμού Σολωμού και του Τάσου Ισαάκ. [[Χειροκροτήματα από την πτέρυγα της Χρυσής Αυγής]] Δεν ξεχνάμε ότι τέτοιες μέρες πριν χρόνους ακριβώς είκοσι, ένα παλικάρι με το τσιγάρο στο στόμα ανέβαινε στον ιστό μιας κατεχόμενης περιοχής, για να κατεβάσει την τουρκική σημαία και πέθαινε από τις σφαίρες των Τούρκων και οι δολοφόνοι του ζουν ελεύθεροι στην Τουρκία και στα κατεχόμενα. Υπάρχει διεθνές ένταλμα συλλήψεως από την INTERPOL. Ιδού, λοιπόν, η ευκαιρία να ζητήσετε να έλθουν και να δικαιωθεί το αίμα του Σολωμού Σολωμού και του Τάσου Ισαάκ. Σχετικά τώρα με το τέμενος, βεβαίως και δεν δημιουργήσατε εσείς το θέμα. Το βρήκατε έτοιμο. Ήταν υπογεγραμμένο, δεν είναι δικό σας θέμα. Από εκεί και πέρα, όμως, άπτεται μιας γενικότερης πολιτικής την οποία έχετε, η οποία, σύμφωνα με τον Υπουργό κ. Φίλη και με την ομιλία του Πρωθυπουργού σχετικά με την Αναθεώρηση του Συντάγματος, θέλει το κράτος των Ελλήνων ουδετερόθρησκο. Κατ' αρχάς, δεν υπάρχει λέξη «ουδετερόθρησκο». Είναι κάτι το οποίο δεν υπάρχει στη λογική. Αν είχατε την τόλμη, θα μπορούσατε να πείτε «άθρησκο», «άθεο», ό,τι θέλετε απ' αυτά, αλλά το «ουδετερόθρησκο» δεν λέει τίποτα. Το ελληνικό κράτος, όμως, είτε σας αρέσει είτε όχι, όσο και αν διαστρεβλώσετε την ελληνική ιστορία, ιδρύθηκε από την πρώτη Εθνοσυνέλευση των Ελλήνων εις το όνομα της Αγίας Τριάδος και δεν είναι «ουδετερόθρησκο» κράτος. Είναι κράτος χριστιανικό και ορθόδοξο. [[Χειροκροτήματα από την πτέρυγα της Χρυσής Αυγής]] Ο Πρωθυπουργός στην ομιλία του σχετικά με την Αναθεώρηση του Συντάγματος μίλησε ακόμη για δημοψηφίσματα. Ιδού, λοιπόν, στάδιον δόξης λαμπρόν, ένα δημοψήφισμα και για το τέμενος. Μήπως σας λέει τίποτε μια πρόσφατη δημοσκόπηση, η οποία έγινε και η οποία έδωσε σαν αποτέλεσμα ότι το 72% των Ελλήνων θεωρεί ενοχλητική την παρουσία των μουσουλμάνων στην πατρίδα μας; Δεν σας λέει τίποτε η θέληση του λαού; Δεν έχει καμμία σημασία, λοιπόν. Θα ήθελα τώρα να σταθώ στη στάση των κομμάτων. Η Νέα Δημοκρατία, πιστή και αυτή στη διεθνιστική λιμπεραλιστή της πολιτική, δεν έχει καμμία αντίρρηση να γίνει το ισλαμικό τέμενος. Το ίδιο ισχύει και για το Ποτάμι και για το ΠΑΣΟΚ. Αυτό, όμως, που μας κάνει εντύπωση είναι, αφ' ενός μεν, η στάση του ΣΥΡΙΖΑ, η οποία μαρξιστικά δεν ερμηνεύεται. Και πώς είναι δυνατόν ένα κίνημα το οποίο έχει τις ρίζες του στον μαρξισμό να είναι υπέρ της ιδρύσεως ακόμη ενός θρησκευτικού τεμένους, εν ονόματι - λέει - των ανθρωπίνων δικαιωμάτων; Μα δεν τους στέρησε κανείς ποτέ τα ανθρώπινα δικαιώματα. Και η εκκλησία παράλογη είναι που στέκει αντίθετη σε αυτό το πράγμα; Εις ό,τι αφορά τους Ανεξάρτητους Έλληνες, θα ήθελα να ερωτήσω το εξής: Εάν αλήθεια δεν ψήφιζε η Νέα Δημοκρατία, το ΠΑΣΟΚ και το Ποτάμι την ίδρυση του τεμένους, τι θα έκαναν στην περίπτωση αυτή; Θα είχαν την πολυτέλεια να καταψηφίσουν; Επιτέλους, το θέμα είναι σημαντικό. Εάν θέλουν να κάνουν αντιπολίτευση, να μην είναι τσάμπα μάγκες. Να αποσύρουν την εμπιστοσύνη τους στην Κυβέρνηση και να πέσει η Κυβέρνηση. Όχι όποτε τους βολεύει, για να κρατήσουν κάποιους ψηφοφόρους, να λένε «όχι» σε νομοσχέδια. Και, επιτέλους, το δεξί χέρι του Αλέξη δεν είναι πια χτυπημένο. Έχει αποκατασταθεί, για να μην πω ότι έχει δέκα δεξιά χέρια, σαν τον θεό Σίβα, και υπογράφει μνημόνια και ξεπουλάει λιμάνια, αεροδρόμια και τα πάντα. Τζαμί, λοιπόν, υπό τη σκιά της Ακροπόλεως και λίγα χιλιόμετρα από εκεί που έπεσε ένας μυθικός ήρωας της Επαναστάσεως του 1821, από χέρια ελληνικά, όπως μαρτυρεί ο Φωτιάδης, ένας περίφημος ιστορικός του 1821, ο Γεώργιος Καραϊσκάκης. Κάτω από τη σκιά της Ακροπόλεως, εκεί όπου χύθηκε το αίμα των γενναίων για να κρατηθεί η Ακρόπολη, εκεί όπου χύθηκε πολύ ελληνικό αίμα, θα φυτρώσει ένα τζαμί. Άλλωστε και ο Παρθενώνας ήταν τζαμί, μέχρι που τον απελευθέρωσαν τα ελληνικά στρατεύματα. Εάν ήσασταν εσείς κυβέρνηση, ίσως να τον αφήνατε και τζαμί, γιατί έτσι λέει το «ουδετερόθρησκον». Τελειώνω, λέγοντας ότι η Χρυσή Αυγή, πιστή στις αρχές της, διακηρύσσει και θα αγωνιστεί, έχοντας στο πλάι της τη συντριπτική πλειοψηφία του ελληνικού λαού: ποτέ και πουθενά τζαμί στην Αθήνα.
Τον λόγο έχει ο κ. Κεγκέρογλου. Από τη θέση σας, κύριε Κεγκέρογλου, για να κερδίσουμε και χρόνο.
Το ξέρετε ότι μιλάω από εδώ, γι' αυτό το είπατε.
Βεβαίως, γι' αυτό το είπα. Έχετε τον λόγο.
Ευχαριστώ, κύριε Πρόεδρε. Πραγματικά είναι στιγμές και θέματα πολλές φορές εδώ στη Βουλή που αναδεικνύουν τον πραγματικό εαυτό των πολιτικών δυνάμεων. Και ένα από τα θέματα είναι και το σχετικό νομοσχέδιο που συζητάμε σήμερα. Είδα τον Υπουργό κ. Σκουρλέτη και τον σύγκρινα με τον αντιμνημονιακό κ. Σκουρλέτη. Σήμερα μας μιλούσε ο μνημονιακός. Είδα πολλές τέτοιες αντιθέσεις, για τις οποίες θα μιλήσω παρακάτω. Όμως τώρα θέλω να ξεκινήσω από τους ΑΝΕΛ, οι οποίοι όχι μόνο είπαν ότι δεν είναι ξενοφοβική η στάση τους, αλλά επί της ουσίας τεκμηρίωσαν ιδεολογικά αυτή την ξενοφοβική στάση, δηλαδή προχώρησαν ένα βήμα παραπάνω ακόμα και από τη Χρυσή Αυγή. Το θεώρησαν αυτό ως χαμηλή πτήση. Καταλάβαμε, κύριοι των ΑΝΕΛ, περί τίνος πρόκειται. Όμως, εάν είχατε ίχνος ειλικρίνειας σε αυτά που λέγατε, γιατί δεν λέτε του Αρχηγού σας να μπλοκάρει την κατασκευή του τεμένους ως Υπουργός, μόνο υπέγραψε φαρδιά πλατιά και υπογράφει τις διαδικασίες; Γιατί δεν το λέτε; Άμα θέλετε να κάνετε πολιτική, να έρθετε εδώ και να μας πείτε γιατί αυτή η διγλωσσία! Θέλετε και τον λουφέ της εξουσίας μέσω της υπουργικής καρέκλας του κ. Καμμένου - γι' αυτό, άλλωστε, συμμετέχετε στην Κυβέρνηση και στηρίζετε την Κυβέρνηση, που έχει όλο το ιδεολόγημά της σε αυτό, δηλαδή τον λουφέ της εξουσίας και τίποτα παραπάνω - και από την άλλη μεριά είστε εδώ να μας κάνετε τους ιδεολόγους, να πουλήσετε φτηνό λαϊκισμό στους πολίτες, επειδή υπάρχει ένα κλίμα λόγω των γεγονότων στην Ευρώπη, λόγω των γεγονότων και στη χώρα μας. Το κλίμα αυτό είναι πραγματικό. Χρειάζεται, όμως, να το δούμε με μια καθαρή ματιά, στην πραγματική του βάση και να έχουμε μια εθνική στρατηγική, η οποία να ανταποκρίνεται και σε αυτό που η χώρα έχει ανάγκη και βεβαίως όχι απλά στις υποχρεώσεις μας, αλλά σε αυτό που λέμε ότι οι λαοί έχουν όχι απλά ανεκτικότητα έναντι των ανθρώπων που έχουν διαφορετικότητα σε όλα, αλλά διασφαλίζουν και μέσω του κράτους τους τις προϋποθέσεις, ούτως ώστε να μπορέσουν να συνυπάρξουν. Όταν έβγαζε το λογύδριο ο κ. Μιχαλολιάκος, μου θύμισε κάποιος σύντροφος εδώ ότι στην Επανάσταση του 1821 μετείχαν και μουσουλμάνοι Έλληνες. Το αμφισβητεί κανείς; Αλλά επειδή μίλησαν πολλοί για την Αγία Τριάδα - και έτσι ήταν, στην Αγία Τριάδα έδωσαν όρκο οι χριστιανοί επαναστάτες Έλληνες - , μήπως στη Χρυσή Αυγή έχουμε και δωδεκαθεϊστές, μήπως έχουμε και παγανιστές; Μήπως δουλεύετε τον λαό για άλλη μια φορά, παριστάνοντας εδώ τους χριστιανούς ορθόδοξους;
Εσείς δουλεύετε τον λαό.
Παρακαλώ πολύ!
Και εκτός αυτού, έχω καταθέσει εδώ στη Βουλή στοιχεία. Αυτοί που μιλούν πάντα για λαθρομετανάστες, που μιλούν με αυτή τη μισητή γλώσσα για κάθε διαφορετικό άνθρωπο, Βουλευτής τους πουλούσε υλικά…
Στη Μανωλάδα, που εκμεταλλευόντουσαν οι πασοκτζήδες…
Παρακαλώ, παρακαλώ!
Από το Βήμα της Βουλής κατέθεσα τα στοιχεία στη Βουλή. Πουλούσε υλικά στους μετανάστες…
Πού τα είδες αυτά;
…μέσω του Κανάκη, αυτουνού που είχε μια οργάνωση. Τα στοιχεία είναι κατατεθειμένα στη Βουλή, κύριε Πρόεδρε. Όποιος θέλει, μπορεί να πάρει τα τιμολόγια. Βουλευτής της Χρυσής Αυγής! Εδώ, λοιπόν, έρχονται όλοι και δουλεύουν με τον τρόπο τους τον ελληνικό λαό. Και όποιοι λένε την αλήθεια, όσο σκληρή και αν είναι αυτή, έχουν πολλές φορές το τίμημα. Όμως, εγώ προτιμώ να έχω το τίμημα, παρά να είμαι καραγκιόζης. Βέβαια υποβαθμίζω τον Καραγκιόζη, όταν τον συγκρίνω με τέτοιους ανθρώπους και τέτοιους τύπους, που θέλουν να είναι και εκπρόσωποι του λαού. Ναι, τον θίγω τον Καραγκιόζη.
Μισό λεπτό, κύριε Κεγκέρογλου.
Για πες μας για το κούρεμα του Βενιζέλου στα ασφαλιστικά ταμεία!
Μισό λεπτό! Ησυχία! Κύριε Κεγκέρογλου, χρησιμοποιήστε πολιτικούς χαρακτηρισμούς.
Πες την αλήθεια στον ελληνικό λαό!
Παρακαλώ!
Η διγλωσσία είναι το πολιτικό χαρακτηριστικό αυτών που δεν έχουν καθαρή θέση.
Καραγκιόζης είσαι εσύ!
Κατ' αρχάς, δεν χαράμισα τον Καραγκιόζη να απευθυνθώ σε εσάς. Σε άλλους το έλεγα, μην τσιμπάτε.
Εντάξει. Για ποιους λέτε;
Ησυχία! Κύριε Κεγκέρογλου, τελειώστε.
Τελειώνω, κύριε Πρόεδρε. Μα, δεν θα μου αφαιρέσετε τον λόγο τώρα, που θα μιλήσω για τον ΣΥΡΙΖΑ.
Δεν αφαιρώ τον λόγο. Σας λέω να τελειώσετε.
Κύριε Πρόεδρε, όχι κι έτσι κι αλλιώς. Καθίστε να δούμε τώρα. Είχα διακοπές και έχω χρόνο. Αυτά που είπατε, κύριε Σκουρλέτη, σήμερα, έχουν καμμιά σχέση με αυτά που έλεγε ο κ. Λαφαζάνης ή αυτά που λέγατε προεκλογικά; Μιλήσατε για τη μείωση 25% του ΑΕΠ - και έτσι είναι - στα χρόνια της κρίσης. Μιλήσατε για τα προβλήματα που υπήρξαν, για τα τεράστια ελλείματα που έπρεπε να καλυφθούν. Γιατί αρνείστε κάθε συζήτηση για τα αίτια της κρίσης; Γιατί δεν αναλαμβάνετε κι εσείς τις ευθύνες σας για όλη την αντίδραση που είχατε, όταν έπρεπε πραγματικά γρήγορα να αντιμετωπίσουμε την κρίση; Είχατε στυλώσει τα πόδια και παίζατε έναν ρόλο που υποτίθεται ότι πιστεύατε, αλλά, μόλις αναλάβατε εξουσία, τα αλλάξατε και ήρθατε στο μνημονιακό. Όλα αυτά έχουν κοστίσει στον ελληνικό λαό. Δεν είναι μόνο τα 100 δισεκατομμύρια, κατά τους δανειστές μας. Είναι και το κόστος της μείωσης του εθνικού εισοδήματος, στο οποίο μετείχατε. Γιατί μόνο και μόνο αν λογαριάζατε ότι από την οικονομία και την εργασία δεν έχει χαθεί σχεδόν καμμία ώρα από το 2015 και μετά, ενώ πριν από το 2015 είχαμε Δευτέρα, Τετάρτη, Παρασκευή στάση σε όλα τα στάδια της οικονομίας, θα κάνετε μια μικρή σύγκριση να δείτε τη συμμετοχή σας στη μείωση του ΑΕΠ. Δεν χρειάζεται να πούμε τίποτε άλλο. Μετά τον δεκαπενταύγουστο θα πούμε τα υπόλοιπα. Ευχαριστώ, κύριε Πρόεδρε.
Κύριε Πρόεδρε, θα ήθελα τον λόγο.
Κύριε Κόκκαλη, τι θέλετε;
Επειδή αναφέρθηκε στον Πρόεδρο.
Δεν είναι ο Πρόεδρος εδώ, για να απαντήσει. Δεν υπάρχει προσωπικό.
Πρέπει να απαντήσω.
…(δεν ακούστηκε)
…(δεν ακούστηκε)
Παρακαλώ. Κύριε Κόκκαλη, δεν έχετε τον λόγο. [[Θόρυβος στην Αίθουσα]] Αυτό τι debate είναι τώρα, κυρία Μπακογιάννη;
Ορίστε;
Τι debate είναι αυτό; Δεν έχετε τον λόγο.
Εγώ μίλησα;
Δεν τον έχετε.
Για όλα φταίω εγώ!
Η κ. Μανωλάκου δεν είναι εδώ. Ο κ. Ιλχάν Αχμέτ έχει τον λόγο.
Κυρίες και κύριοι συνάδελφοι, η ανοικοδόμηση τεμένους στην Αθήνα συνιστά μια παλιά και πονεμένη υπόθεση, που εκκρεμεί εδώ και πολλά χρόνια και αναδεικνύει παθογένειες του πολιτικού μας συστήματος, που δεν θα έπρεπε να υπάρχουν. Οι χιλιάδες μουσουλμάνοι μετανάστες που ζουν στην Αθήνα αλλά και Έλληνες πολίτες μουσουλμάνοι, που μαζί με τις οικογένειές τους είναι εγκατεστημένοι στην Αθήνα, έχουν ως αυτονόητο ανθρώπινο δικαίωμα προσωπικό, την ακόλλητη πρόσβαση σε τόπο λατρείας της θρησκείας τους για την εκπλήρωση των θρησκευτικών τους καθηκόντων. Η Αθήνα δεν νοείται να είναι μέχρι σήμερα η μοναδική ευρωπαϊκή πρωτεύουσα που δεν διαθέτει τέμενος, νόμιμο, δομημένο με την επιφύλαξη και τις συνταγματικές προδιαγραφές, με αιτιολογίες που μοιάζουν περισσότερο ως προφάσεις εν αμαρτίαις. Κυρίες και κύριοι, σε μια περίοδο αιχμής για το πρόβλημα της ισλαμοφοβίας στην Ευρώπη, σε μια εποχή που κορυφώνεται η σύγκρουση ανάμεσα στη συντριπτική πλειοψηφία των φιλήσυχων και ειρηνικών μουσουλμάνων, που ζουν στις χώρες της Ευρωπαϊκής Ένωσης, με την ακραία βία και ισλαμική τρομοκρατία που εκφράζεται από ομάδες που εκφράζουν με ψευδεπίγραφο τρόπο τις διδαχές του Κορανίου, η οριστική και αμετάκλητη απόφαση για ανέγερση τεμένους στην Αθήνα, η οποία είναι και διακομματική, αποτελεί κατ' αρχάς μήνυμα ειρήνης, καταλλαγής, ανεκτικότητας και συνύπαρξης. Η ανέγερση του τεμένους είναι ένα μήνυμα αντίστασης στην τρομοκρατία του φόβου και της υπονόμευσης των αρχών του ανθρωπισμού, που πρέπει να διακρίνουν κάθε σύγχρονη κοινωνία. Είναι ένα μήνυμα σεβασμού της θρησκευτικής ελευθερίας ως θεμελιώδους ανθρώπινου δικαιώματος, που αποτελεί πυλώνα του ευρωπαϊκού κεκτημένου. Κυρίες και κύριοι, ο μουσουλμάνος μετανάστης, που ζει νόμιμα στην Ελλάδα, οφείλει να νιώσει τη στοργή και την αποδοχή, τον σεβασμό στην ετερότητά του και τη θρησκεία του εκ μέρους της ελληνικής πολιτείας. Εδώ συμφωνώ με την τοποθέτηση του Υπουργού κ. Φίλη. Είναι θέμα εθνικής ασφάλειας να νιώσει ο μουσουλμάνος εδώ τη στοργή και την αποδοχή, διότι άλλως θα οδηγηθούμε σε ακραίες καταστάσεις. Να μην περιθωριοποιηθεί κοινωνικά και θρησκευτικά, ώστε να αποτελέσει βορά στα δίκτυα εξτρεμιστικών ομάδων, που επιδιώκουν τη ριζοσπαστικοποίησή του με όχημα τη θρησκεία του. Θα διακρίνω τους ακραίους εκείνους, που στην Ελλάδα επιτίθενται κατά του Ισλάμ με μισαλλοδοξία και φανερή προκατάληψη, από όσους έχουν ερωτηματικά και πραγματικό φόβο για το Ισλάμ, εξαιτίας των όσων συμβαίνουν γύρω μας, παραθέτοντας ένα πραγματικό γεγονός, που συνέβη πρόσφατα στην πληγείσα από την τρομοκρατία Γερμανία. Εκεί, λοιπόν, ο επικεφαλής της γερμανικής Προτεσταντικής Εκκλησίας, ο Αρχιεπίσκοπος Χάινριχ Μπέντφορντ - Στρομ, ζήτησε την εισαγωγή της διδασκαλίας του Ισλάμ σε όλα τα δημοτικά σχολεία της χώρας, προκειμένου να πάψει αυτή να γίνεται από ανεξέλεγκτα κέντρα, που μετατρέπουν το Κοράνι σε εργαλείο χειραγώγησης, και να οδηγεί τους νέους στην ακραία υιοθέτησή του. Την ίδια στιγμή και ενώ πλέον η πλειοψηφία των Γερμανών θεωρεί πως το Ισλάμ είναι έξω από την κουλτούρα της χώρας τους κατά 70%, ο ίδιος ο αρχιερέας έκανε λόγο για θέμα εθνικής ασφάλειας της Γερμανίας, για την ανάγκη ύπαρξης απόλυτης ανοχής και πλήρους θρησκευτικής ελευθερίας, τονίζοντας πως καμμία θρησκεία δεν μπορεί να λειτουργεί έξω από το συνταγματικό πλαίσιο. Σ' αυτό το σημείο οφείλω να αναγνωρίσω και τη θετική συνεισφορά της Ελληνικής Εκκλησίας και προσωπικά του Αρχιεπισκόπου Ιερώνυμου στη διαμόρφωση μιας εικόνας μετριοπάθειας, αλληλεγγύης για τον πάσχοντα συνάνθρωπό μας και ειδικότερα για τους αλλόδοξους μετανάστες. Κυρίες και κύριοι συνάδελφοι, θέλω να διαβάσω ένα μικρό κομμάτι απ' αυτό που αναφέρει ο ομότιμος καθηγητής Θρησκειολογίας της Θεολογικής Σχολής του Αριστοτελείου Πανεπιστημίου Θεσσαλονίκης, Γρηγόριος Ζιάκας. Κατά την ομιλία του σε μια συνοδική επιτροπή παρακολούθησης είπε το εξής: «Ο ελληνικός κόσμος είχε ανέκαθεν βαθιές τις ρίζες του στην Ανατολή και αποτελεί σήμερα τη γέφυρα προσέγγισης και φιλίας μεταξύ Ανατολής και Δύσης, Βορρά και Νότου. Οι κοινές ρίζες των θρησκευτικών παραδόσεων Χριστιανισμού και Ισλάμ διδάσκουν ότι η επικοινωνία του σήμερα δεν είναι μονάχα ανάγκη ενός αλλοτριωμένου κόσμου, αλλά είναι ανάγκη ειρήνης, σωτηρίας και επιβίωσης του ανθρώπινου γένους.». Λέει τώρα ο καθηγητής: «Ας ελπίσουμε ότι χριστιανοί και μουσουλμάνοι θα κάνουν τις απαιτούμενες προόδους, ώστε τα κηρύγματα των σύγχρονων «προφητών» για σύγκρουση πολιτισμών και θρησκειών, που κινούνται στους δρόμους διαφόρων οικονομικών και πολιτικών σκοπιμοτήτων, να αποβούν μάταια.». Για όλους αυτούς τους λόγους, κύριε Πρόεδρε, κύριοι συνάδελφοι, θεωρώ ότι η τροπολογία αυτή κινείται σαφέστατα σε σωστή κατεύθυνση, ιδίως για την ανέγερση του τεμένους, ελπίζοντας ότι αυτή τη φορά επιτέλους θα υλοποιηθεί. Βέβαια την υπερψηφίζω. Ευχαριστώ πάρα πολύ.
Ο κ. Κώστας Ζουράρις έχει τον λόγο. Δεν είστε έτοιμος;
Κάτι θα βρω να πω, κατ' οικονομίαν.
Στον δρόμο για το Βήμα, κύριε Ζουράρι, θα το βρείτε; Έχετε τον λόγο.
Τα σέβη μου, Πρόεδρε. Ε, βέβαια! Έκστηθι. Έκστηθι, πραγματικά. Τι να πω, δηλαδή; Να το πω ή να μην το πω; Ολέθριος σπείρα θεοστυγών, που θα ήθελαν ενδεχομένως να ήταν και χριστιανοί ορθόδοξοι, λένε ότι δεν μπορούν να ανεχθούν έναν ναό μουσουλμάνων. Βεβαίως, έτσι κι αλλιώς, λόγια είναι ν' αγαπιόμαστε, αφού υπάρχει ο νόμος. Η εφαρμογή είναι απ' ό,τι κατάλαβα. Στη Βασιλεύουσα, στη μεγάλη φάση υπήρχαν δυο ναοί μουσουλμανικοί. Στη Βασιλεύουσα. Για όσους δεν τα καταλαβαίνουν, για τους εκσυγχρονιστές, είναι η Κωνσταντινούπολη. Για τους πιο εκσυγχρονιστές είναι η Ιστανμπούλ. Στην τότε Κωνσταντινούπολη, τη Βασιλεύουσα, υπήρχαν δυο ναοί. Υπό την σκιάν εδώ της Παλλάδος Παρθένου Αθηνάς - Παλλάς, διότι Παρθένος και Παρθένος, διότι Παλλάς - υπήρχε ο Όσιρις, η Ίσις, κυνόμορφοι θεοί, βουβαλόμορφοι θεοί, πάσης φύσεως. Ελευθέρως ησκείτο το λατρευτικόν, διότι η Παλλάς Αθηνά είχε ευμένειαν. Επομένως υπήρχαν όλα τα δόγματα εδώ, από τη θεομορφίαν έως και την κτηνομορφίαν. «Έκστηθι», λοιπόν - πραγματικά και θεμέλιo, όπως τα θεμέλια της γης - , «τα θεμέλια της γης, έκστηθι φρίττων, ουρανέ». Δεν είναι δυνατόν να είσαι χριστιανός ορθόδοξος και να αρνείσαι αυτό το πράγμα. «Τον πτωχόν και τον ξένον, πρέπει να τον έχετε μαζί», λέει ο Χριστός στο κατά Ματθαίον - ακόμη και αν είναι πλούσιοι ορισμένοι Άραβες - , «γιατί εμένα δεν θα με έχετε πάντα.». Τον πτωχόν να έχετε δίπλα, τον πτωχόν μουσουλμάνο και τον πτωχόν βεβαίως πτωχόν. Κατά τα άλλα πρέπει μερικοί να καταλάβουν το εξής: Χίλια τετρακόσια χρόνια τα τρία πρεσβυγενή μας Πατριαρχεία της μεγάλης τότε ελληνικής οικουμένης είναι εμπερίστατα και είναι, όπως λέμε εμείς οι χριστιανοί ορθόδοξοι, φυσικά και εν βαβυλωνίω αιχμαλωσία. Ουδέποτε οι αραβικοί λαοί επί χίλια τετρακόσια χρόνια και με όλα τα καθεστώτα τους, και έκτοτε μουσουλμανικοί λαοί, αντιμετώπισαν εχθρικά τα τρία πρεσβυγενή μας Πατριαρχεία και τους ναούς μας εκεί και τους πιστούς μας, τους ορθοδόξους. Εάν πάτε δε στην Αλεξάνδρεια - τη χτίσαμε εμείς, τέλος πάντων ο μέγας σταγειρίτης «Σκοπιανός» και εν πάση περιπτώσει Αλεξάνδρεια είναι, δική μας είναι - , εάν πάτε στο Κάιρο, ο ναός του Αγίου Γεωργίου είναι ο κεντρικότατος ναός και είναι στο κέντρο του Καΐρου. Ο ναός του Αγίου Γεωργίου. Μπαίνουν και μουσουλμάνοι μέσα, όπως ξέρετε. Επομένως δεν μπορείς να ανήκεις στον ελληνικό πολιτισμό, εάν δεν ασκείς αυτή την προσηγορικήν ευμένειαν και επιείκειαν και την υποδοχή του ξένου, του πτωχού, του μουσουλμάνου. Βεβαίως, με βάση και την αρχή της ελαχίστης ανταποδόσεως, μόνον οι Τουρκαλάδες, όταν είχαν πάρει τα πρεσβυγενή Πατριαρχεία είχαν ενοχλήσει κάποτε, αλλά ακόμη και το πρωτόφρονον πρεσβυγενές της Κωνσταντινουπόλεως - της Ιστανμπούλ, για να είμαι πολιτικά ορθός - και αυτό εξακολουθεί να βρίσκεται υπό μουσουλμανικήν σκέπην. Επομένως συνέλθετε εις εαυτόν και να ξαναγίνετε Έλληνες και ενδεχομένως χριστιανοί ορθόδοξοι. Εγώ, ως αρχαίος Έλλην κομμουνιστής, χριστιανός ορθόδοξος ελευθέρας βοσκής - αυτό είναι για τον φίλο μου τον Αμυρά, αυτό λέγεται συναμφότερον, καλέ μου Αμυρά - είμαι με απόλυτη ευδίαν, μια χαρά, ψηφίζοντας υπέρ του άρθρου 35.
Ευχαριστούμε. Κλείνουμε τον κατάλογο των ομιλητών με την κ. Μεγαλοοικονόμου. Ορίστε, κύρια Μεγαλοοικονόμου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το σημερινό νομοσχέδιο είναι πολύ σημαντικό, διότι περιλαμβάνει έναν μεγάλο αριθμό πολύπλοκων ρυθμίσεων για τις ανανεώσιμες πήγες ενέργειας και φυσικά μαζί με αυτό εισάγεται και σήμερα η πολύ σοβαρή διάταξη για την ίδρυση του ισλαμικού τεμένους στην Αθήνα. Αναφορικά με το άρθρο 35, τη δημιουργία του ισλαμικού τεμένους στην Αθήνα, η Ένωση Κεντρώων ως κόμμα με σταθερό ευρωπαϊκό προσανατολισμό είναι σαφές ότι σέβεται τα δικαιώματα των εκατοντάδων χιλιάδων μουσουλμάνων μονίμων κατοίκων της Αθήνας αλλά και των τουριστών που κατακλύζουν την πρωτεύουσα. Έχω όμως κάποιες επισημάνσεις να κάνω: Πρώτον, ο ίδιος ο Αρχιεπίσκοπος Ιερώνυμος έχει δηλώσει ότι πρέπει να είμαστε ιδιαιτέρως προσεκτικοί σχετικά με την ανέγερση χώρου λατρείας για τους μουσουλμάνους συμπολίτες μας στην Αθήνα. Θέλω, δε, να επισημάνω ότι η εμπειρία μας από άλλα κράτη δείχνει ότι οι εγκληματικές συμπεριφορές κάποιων μουσουλμάνων εξτρεμιστών δυστυχώς πλήττουν και τους ομόθρησκούς τους. Σε αυτή την κατεύθυνση πρέπει να μας προβληματίσουν θέματα σχετικά με τον τρόπο διοίκησης και λειτουργίας του τζαμιού, τεμένους. Ευτυχώς η ελληνική πολιτεία θα πληρώσει το κατασκευαστικό κομμάτι και στο μέλλον η ελληνική πολιτεία θα πληρώνει τους λειτουργούς των μουσουλμάνων, τους διοικητικούς υπαλλήλους, προκειμένου να υπάρξει τουλάχιστον ένας απόλυτος έλεγχος από τις ελληνικές αρχές. Κάτι είναι και αυτό. Δεν έχουμε να πληρώνουμε τους δικούς μας, αλλά, τέλος πάντων, θα πληρώνουμε. Τουλάχιστον να έχουμε αυτόν τον έλεγχο. Το χρειαζόμαστε. Δεύτερον, δεν πρέπει σε καμμιά περίπτωση ο χώρος γύρω από το τζαμί να γκετοποιηθεί. Αυτό είναι ευθύνη θεωρώ της ελληνικής πολιτείας και του δήμου, διότι ίσως να υπάρξουν προβλήματα με τους κατοίκους της περιοχής και όσον αφορά αυτό πρέπει να λάβει τα μέτρα του ο δήμος και η τοπική αυτοδιοίκηση. Τρίτον, που με ανησυχεί ιδιαιτέρως, είναι η πολιτιστική ταυτότητα της περιοχής. Το τέμενος θα χτιστεί πάνω στην Ιερά Οδό, η οποία έχει μια ιστορία χιλιετηρίδων, αφού ένωνε την Αθήνα, όπως ξέρουμε, με την Ελευσίνα και η οποία δυστυχώς μέχρι σήμερα δεν έχει αξιοποιηθεί πολιτιστικά όπως θα έπρεπε. Ιστορικά και πολιτιστικά ένα ισλαμικό τέμενος ίσως να αποτελέσει μια παρανομία μέσα σε αυτόν τον χώρο. Και προτείνουμε τουλάχιστον ταυτόχρονα να υπάρξει άμεσα αξιοποίηση και ανάδειξη της ιστορικότητας της περιοχής, τουλάχιστον να μπορέσουμε να κρατήσουμε την ιστορικότητα του χώρου. Μακάρι να γίνει. Εν τέλει, αυτό που με ανησυχεί και με προβληματίζει περισσότερο είναι ο τρόπος της διοίκησης. Ποιοι θα είναι οι χώροι λατρείας, πιθανά ιεροδιδακτήρια και η αποξένωση της περιοχής είναι τα ζητήματα που πρέπει να μας προβληματίζουν ιδιαίτερα. Τώρα έρχομαι στο κομμάτι της ενέργειας. Οι διατάξεις είναι πολλές και μπορούν να γίνουν πάμπολλες επιμέρους παρατηρήσεις. Θα ήθελα να σταθώ, λόγω περιορισμένου χρόνου, μόνο σε δύο: Κατ' αρχάς, στο άρθρο 3, παράγραφος 6, η προβλεπόμενη διάρκεια της λειτουργικής ενίσχυσης το λιγότερο θα ήταν να είναι είκοσι πέντε έτη και όχι είκοσι χρόνια για τις ΑΠΕ, χωρίς διακρίσεις, με δεδομένο μάλιστα ότι οι τάσεις γενικώς είναι οι παραγωγοί και οι προμηθευτές - αν συμφωνείτε, κύριε Υπουργέ - να συνάπτουν συμβάσεις τουλάχιστον είκοσι πέντε ετών, όχι είκοσι. Δεν υπάρχουν συμβάσεις εικοσαετίας. Επίσης, ως προς τα αιολικά πάρκα, σε νησιά και βραχονησίδες που συνδέονται μέσω μιας νέας υποθαλάσσιας διασύνδεσης θα έπρεπε να υπάρχει επιπλέον ποσοστό αποζημίωσης. Δυστυχώς από αυτό τίποτα δεν προβλέπεται για την αποζημίωση. Το νομοσχέδιο στοχεύει ταυτόχρονα σε δύο κατευθύνσεις, από τη μια να εναρμονίσει τις κατευθυντήριες γραμμές με την Ευρωπαϊκή Ένωση για το θέμα των ανανεώσιμων πηγών και από την άλλη στόχος θα πρέπει να είναι η προσέλκυση νέων επενδυτικών εγχειρημάτων, που τόσο πολύ έχει ανάγκη η χώρα. Όμως, όσο και να συζητάμε, αγαπητοί συνάδελφοι, για συγκεκριμένες ρυθμίσεις, τελικά όλοι μας αντιλαμβανόμαστε πως το βασικό ζητούμενο είναι να υπάρξει στη χώρα μας ένα σταθερό, αξιόπιστο, ευέλικτο περιβάλλον για τους επιχειρηματίες στον χώρο της ενέργειας. Αντιθέτως, μέχρι σήμερα, η κατάσταση είναι απογοητευτική. Σας ερωτώ: Πώς μπορούμε να ξεπεράσουμε τα πλήγματα που έχει δεχθεί από το ίδιο το κράτος ο χώρος των φωτοβολταϊκών; Μόλις πριν από δύο χρόνια, το 2014, έγινε, με πρωτοβουλία της προηγούμενης κυβέρνησης μάλιστα, με το περίφημο new deal - που η Νέα Δημοκρατία έλεγε το new deal και το new deal - , που είχε ως αποτέλεσμα το κούρεμα των εγγυημένων τιμών στα φωτοβολταϊκά περίπου 30% - ένα πολύ μεγάλο ποσοστό - και μετά έρχεστε κι εσείς, η δική σας Κυβέρνηση, και επιβάλλετε 3,6% εισφορά επί του τζίρου στις επιχειρήσεις αυτές. Δίνετε κι εσείς τη χαριστική βολή στις επιχειρήσεις. Την έδωσε η Νέα Δημοκρατία, δώσατε κι εσείς…
Λάθος είναι αυτό.
Στα φωτοβολταϊκά.
Είναι λάθος αυτό! Δεν μπορείτε να τα λέτε αυτά.
Εγώ έτσι τα έχω εδώ.
Ένα site το έγραψε, το οποίο διαψεύστηκε. Αυτή είναι η πληροφορία σας;
Δεν διαψεύστηκε.
Το λέει μέσα το νομοσχέδιο;
Ωραία, θα το βρούμε στην Εφημερίδα της Κυβερνήσεως.
Ωραία, διαψεύδεται τώρα, κύριε Υπουργέ.
Όλα αυτά που έγιναν στον χώρο των φωτοβολταϊκών είχαν σαν συνέπεια εκατοντάδες επιχειρήσεις και άνθρωποι να μην μπορούν να ικανοποιήσουν τα δάνειά τους. Το ξέρετε αυτό. Θα τους πάρουν σε λίγο όλα τα κτήματα που πήραν γι' αυτές τις επενδύσεις. Επίσης, χιλιάδες θέσεις εργασίας έχουν χαθεί, αφού πολλές επιχειρήσεις προτιμήσαν να μεταφερθούν στην Τουρκία, που είναι ένας φορολογικός παράδεισος για τις ανανεώσιμες πήγες ενέργειας. Κύριε Υπουργέ, το ζητούμενο δεν είναι μόνο όλα αυτά να είναι νόμιμα. Αυτό θα το κρίνουν τα ελληνικά δικαστήρια, στα οποία έχουν προσφύγει οι επιχειρήσεις. Το πολιτιστικό ζήτημα είναι σε μια τέτοια χώρα πώς μπορεί πραγματικά κάποιος να επενδύσει; Γιατί να προτιμήσει την ασταθή και ανασφαλή Ελλάδα από τις γειτονικές χώρες; Επιτέλους, νομίζω ότι πρέπει να σταματήσουν οι πρόχειρες και πρόσκαιρες φοροεισπρακτικές διατάξεις...
Τελειώστε, κυρία Μεγαλοοικονόμου, σας παρακαλώ πολύ!
...και να βάλουμε ως προτεραιότητα την εικόνα της χώρας μας προς τα έξω. Έτσι να έρθουν επενδύσεις, να υπάρχει ανάπτυξη, να μειώσουμε την ανεργία και τουλάχιστον οι νέοι να μη φεύγουν στο εξωτερικό, για να βρουν καλύτερη τύχη. Ευχαριστώ.
Βαίνουμε προς το τέλος της διαδικασίας. Τον λόγο έχει ο κ. Λαγός, Κοινοβουλευτικός Εκπρόσωπος της Χρυσής Αυγής, και, με τη συναίνεση του Σώματος, περιορίζουμε τον χρόνο στα έξι λεπτά.
Δεν πάμε με την κανονική σειρά των Κοινοβουλευτικών Εκπροσώπων;
Όπως ζητάει ο καθείς τον λόγο. Κυρία Μπακογιάννη, η Κοινοβουλευτική σας Εκπρόσωπος θέλει να μιλήσει τελευταία. Τον λόγο έχει ο κ. Λαγός.
Ευχαριστώ. Κύριε Πρόεδρε, θα ξεκινήσω αναφερόμενος στην κουβέντα που έκανε προηγουμένως εδώ πέρα ένας εκπρόσωπος του ΠΑΣΟΚ, Δημοκρατική Συμπαράταξη ονομάζονται τώρα, προφανώς ετοιμάζουν κάποιες αλχημείες να κάνουν, για να γλιτώσουν και να μην πληρώσουν τα λεφτά που χρωστάνε στο ελληνικό κράτος. Τόλμησε αυτός ο άνθρωπος, λοιπόν, και μίλησε για καραγκιόζηδες και δεν ξέρω εγώ τι. Ποιος; Ο εκπρόσωπος αυτών που έχουν κατακλέψει το ελληνικό κράτος. Τόλμησε να μιλήσει αυτός, που στελέχη του και Βουλευτές του έχουν φάει εκατοντάδες εκατομμύρια ευρώ, άλλοι είναι πίσω από τα κάγκελα της φυλακής, γιατί έχουν καταδικαστεί, άλλοι θα έρθουν λίαν συντόμως, όπως ο Γιάννος ο Παπαντωνίου, να δούμε κάτι τριάντα εκατομμύρια ευρώ πώς εξαφανίστηκαν από κάτι υποθέσεις και είναι μόνο μια σταγόνα στον ωκεανό αυτό. Κάποιο άλλο στέλεχός τους, ο Τσουκάτος, έλεγε επισήμως ότι έχει πάρει μίζες από τη «SIEMENS», αλλά τα λεφτά δεν τα κράταγε εκείνος, τα πήγαινε στα ταμεία του ΠΑΣΟΚ. Και το ΠΑΣΟΚ τολμάει να μιλάει για καραγκιόζηδες, οι γελοίοι, οι ελεεινοί που έχουν κλέψει το ελληνικό κράτος, αλλά ο ελληνικός λαός θα σας τιμωρήσει.
Παρακαλώ, όχι πολιτικούς χαρακτηρισμούς.
Όχι, μίλησε για καραγκιόζηδες και κλέφτες.
Κακώς μίλησε για καραγκιόζηδες.
Τελειώνοντας, λοιπόν, αυτό το πράγμα, για να μη μιλάνε αυτοί οι άνθρωποι - γιατί εκτίθενται όποτε μιλάνε και αυτοί και οι υπόλοιποι - , θα αναφερθώ στο άλλο θέμα, που έγινε από το πρωί. Βγήκε ο Βουλευτής, εδώ, ο Ζεϊμπέκ του ΣΥΡΙΖΑ κι επειδή είχε επαναστατήσει κι έλεγε ότι είναι πολύ πατριώτης - είναι πολύ πατριώτης, αλλά για την Τουρκία, όχι για την Ελλάδα - , όταν τον ρωτήσαμε εμείς εάν υπάρχει τουρκική μειονότητα στη Θράκη, εάν την αναγνωρίζει, έκατσε κάτω, έλεγε κάτι άλλα, έπινε νερό εκείνη την ώρα και έλεγε «αποδείξτε μου αυτά». Επειδή είναι εύκολο, λοιπόν, να αποδειχθούν αυτά κι επειδή έχουμε ασχοληθεί με τη Θράκη, σας λέω και πάλι να μη μιλάνε αυτοί οι άνθρωποι, γιατί πραγματικά ξεφτιλίζονται. Φωτογραφία: Ζεϊμπέκ Χουσεΐν με Κεμάλ Ατατούρκ, τουρκική σημαία, κάνοντας μια ομιλία. Μπορεί να μην είναι κακό για κάποιους, για εμάς είναι κακό. Ζεϊμπέκ Χουσεΐν σε ομιλία στο κόμμα DEΒ. Το κόμμα DEΒ είναι στη Θράκη και μιλάει επισήμως για τουρκική μειονότητα, μιλάει για καταπίεση των Τούρκων της Θράκης. Ο Ζεϊμπέκ Χουσεΐν είναι εδώ με τη φωτογραφία με τη σημαία του DEP και κάνει ομιλία. Είναι ο πατριώτης. Ζεϊμπέκ Χουσεΐν σε μια φωτογραφία που από πάνω έχει την επιγραφή, εκεί που μιλάει και εκεί που παρίσταται: «Δυτική Θράκη Τουρκικής Μειονότητας». Ζεϊμπέκ Χουσεΐν σε φωτογραφία αλά ομάδα μπάσκετ εδώ, έξι πάνω, πέντε κάτω στα γόνατα. Μάλιστα, ο Χουσεΐν είναι στα γόνατα, για να δείξει ότι είναι πολύ υπάκουος στο τουρκικό προξενείο. Είναι από την ίδια ακριβώς συγκέντρωση. Ζεϊμπέκ Χουσεΐν - για να τελειώσουμε εδώ πέρα - σε μια συνεστίαση και σε μια ομιλία που γίνεται. Υπάρχουν τρεις σημαίες: η μια είναι της Τουρκίας, η άλλη είναι της δήθεν «Ανεξάρτητης Δυτικής Θράκης» και η άλλη είναι της Βουλγαρίας, κάπου εκεί που γίνεται η συνάντηση. Ο Ζεϊμπέκ Χουσεΐν, λοιπόν, που μιλάει κάτω από τη σημαία της «Ανεξάρτητης Δυτικής Θράκης», θα μας μιλήσει εδώ πέρα εμάς. Καταθέτω τις φωτογραφίες για τα Πρακτικά. [[Στο σημείο αυτό ο Βουλευτής κ. Ιωάννης Λαγός καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτά είναι μερικά από τα λίγα που βρήκαμε. Αυτοί οι άνθρωποι, λοιπόν, είναι στο Κοινοβούλιο και εγκαλούν εμάς. Αυτός ο άνθρωπος ήταν εδώ πέρα τώρα και μας είπε ότι εμείς δεν έχουμε στοιχεία ή ότι λέμε ψέματα. Πάρτε τα αυτά, λοιπόν, να τα δείτε. Όποιος έχει αντίθετη γνώμη, να τα πάρει από τα Πρακτικά, να δει μήπως λέμε ψέματα και να δει ποιος είναι πατριώτης και ποιος δεν είναι πατριώτης. Είπαμε, ο Ζεϊμπέκ Χουσεΐν είναι πατριώτης, αλλά είναι πατριώτης για τους Τούρκους και ήρθε να μας αμφισβητήσει. Και βρέθηκε σε ένα ελληνικό χωριό, στη Γλαύκη, κι έκανε φασαρία με τον ψευδομουφτή εκεί πέρα τον Μετέ, ο οποίος και αυτός μιλάει για «Ανεξάρτητη Δυτική Θράκη» και με τον Πρόεδρο του DEB, με τον Αλή Τσαβούς, στον οποίο η Χρυσή Αυγή έχει καταθέσει μήνυση και είναι τώρα σε διαδικασία ανάκρισης, για να μας εξηγήσει πώς έκανε συγκέντρωση το κόμμα DEB στις 24 Ιουλίου στην Κομοτηνή, πριν από λίγες μέρες, με κύριο ζητούμενο τα δικαιώματα των Τούρκων της δυτικής Θράκης. Μα, επιτέλους το ελληνικό Κοινοβούλιο αναγνωρίζει Τούρκους, αναγνωρίζει τουρκική μειονότητα στην Ελλάδα; Πώς γίνεται αυτό; Και πώς το καλύπτετε όλοι εσείς αυτό το πράγμα; Αυτά, προς απάντηση του συγκεκριμένου Βουλευτή, τον οποίο τον περίμενα να είναι εδώ παρών, αλλά δεν είναι. Προφανώς θα έρθει κάποια άλλη στιγμή, μόλις φύγουμε εμείς, ή θα πάει κάπου αλλού να λέει ότι λέει ψέματα η Χρυσή Αυγή. Εδώ θα είμαστε, θα συνεχίσουμε να του απαντάμε. Όσον αφορά τώρα το θέμα του τζαμιού που πάει να δημιουργηθεί στον Βοτανικό. Εδώ είναι μια ευθύνη που έχουν όλες οι κυβερνήσεις, και το ΠΑΣΟΚ και η Νέα Δημοκρατία και φυσικά ΣΥΡΙΖΑ - ΑΝΕΛ. Η Χρυσή Αυγή δεν θα επιτρέψει, θα αγωνιστεί με όλες τις δυνάμεις της για να μη γίνει τζαμί στον Βοτανικό. Χαιρετίζουμε και δίνουμε τα συγχαρητήριά μας στους Έλληνες κατοίκους που είναι στην περιοχή, που προσπαθούν να αντισταθούν, που έχουν μπει μέσα στην περιοχή αυτή και προσπαθούν να αποτρέψουν την ανέγερση του τζαμιού, κάτι που δεν λέει κανένα διαπλεκόμενο μέσο μαζικής ενημέρωσης, γιατί πρέπει να τα κρύβουν αυτά από τους Έλληνες που αντιδρούν. Και φυσικά πώς να τα πουν όλα αυτά τα μέσα μαζικής ενημέρωσης, όταν ο Ηλίας Κασιδιάρης έχει πάει τέσσερις μέρες τώρα και τους ξεφτιλίζει; Όλοι αυτοί οι οποίοι έρχονται μέσα στη Βουλή, οι δήθεν βαρόνοι, Μπόμπολες, Ψυχάρης, Αλαφούζος, Κοντομηνάς, αυτοί οι δήθεν λεβέντες, που κάνουν ό,τι θέλουν, έρχονται στην επιτροπή αυτή, κατεβάζουν τα μάτια κάτω και φεύγουν κλαίγοντας και ντρέπονται και λένε ο ένας ότι είναι άρρωστος, ο άλλος ότι δεν αισθάνεται πολύ καλά και ο άλλος ότι δεν του το είχαν πει και δεν έρχεται. Η Χρυσή Αυγή τούς διασύρει και αυτό δεν μπορεί να το αμφισβητήσει κανείς. Και αν εσείς θέλετε και κρύβεστε πίσω από το δάκτυλό σας, ο ελληνικός λαός το ξέρει πολύ καλά. Η Χρυσή Αυγή είναι κόντρα στα διαπλεκόμενα, είναι κόντρα στα μεγάλα συμφέροντα και είναι κόντρα σε αυτούς που δηλώνουν Τούρκοι στο ελληνικό Κοινοβούλιο. Οι Τούρκοι θα φύγουν από το ελληνικό Κοινοβούλιο και να πάνε στην πατρίδα τους.
Τον λόγο έχει τώρα ο κ. Καρράς για πέντε λεπτά. Μετά τον κ. Καρρά, θα μιλήσουν ο κ. Τσιρώνης, ο κ. Κουτσούκος, η κ. Κεραμέως και η κ. Καφαντάρη και τελειώνει η διαδικασία. Ορίστε, κύριε Καρρά, έχετε τον λόγο.
Για δέκα λεπτά.
Το πολύ για πέντε λεπτά, κύριε Καρρά. Η απόφαση της Διάσκεψης των Προέδρων ήταν ομόφωνη για το εύρος της διαδικασίας. Υπάρχει ανάγκη συναδέλφων που αναχωρούν. Σας παρακαλώ πολύ, σεβαστείτε το αυτό. Δεν ισχύει μόνο για εσάς, ισχύει για όλους από εδώ και πέρα.
Κύριε Πρόεδρε, εγώ θα σεβαστώ την απόφαση της Διάσκεψης των Προέδρων, όμως θα επισημάνω και θα παρατηρήσω ότι, αν καταλήγουμε σε αυτό, πρέπει να γίνεται κατ' ίσον τρόπο.
Έχετε δίκιο.
Δεν γίνεται κατ' ίσον τρόπο, είμαι μέλος της Επιτροπής του Κανονισμού και οφείλω να το αναφέρω ρητά.
Έχετε δίκιο, δεν μπορούμε όμως ποτέ να προβλέψουμε μέχρι πού θα πάει η συζήτηση.
Πάμε στην ουσία. Καταφέραμε ένα μείζον ενδιαφέροντος νομοσχέδιο, τις ανανεώσιμες πηγές ενέργειας, να το μετατρέψουμε σε μια αντιπαράθεση για θρησκευτικά αισθήματα, για αν υπάρχουν ή όχι δικαιώματα αλλοθρήσκων και δεν συζητήσαμε τελικά ούτε στην μια πλευρά ούτε στην άλλη επί της ουσίας. Οι ανανεώσιμες πηγές ενέργειας, κύριε Πρόεδρε, μπορούν να συνεισφέρουν στην οικονομία της χώρας σε σημαντικό βαθμό. Η όποια προσπάθεια γίνεται για νομοθέτηση εμείς θεωρούμε ότι γίνεται προς τον σκοπό βελτίωσης. Δυστυχώς, όμως, και το κατεπείγον, το οποίο έθεσε η Κυβέρνηση και απεδέχθη η Διάσκεψη των Προέδρων, αλλά και ο τρόπος της συζήτησης σήμερα, που μετετέθη το βάρος λόγω μιας άλλης διάταξης, η οποία περιλαμβάνεται στο νομοσχέδιο, δεν επέτρεψαν να αντιμετωπιστούν μείζονα θέματα. Επομένως - έστω και αν δεν ακούν οι Υπουργοί - θα αναφερθώ πολύ επιγραμματικά στα εξής. Πρώτον, δεν έχουμε απόδειξη ότι οι ανανεώσιμες πηγές ενέργειας μπορούν να αναπτυχθούν στην Ελλάδα. Η προϊστορία είναι βαριά. Και για ποιον λόγο, κύριε Πρόεδρε; Διότι στο παρελθόν υπεγράφησαν συμβάσεις με διαφορετικά τιμολόγια... [[Θόρυβος στα υπουργικά έδρανα]] Δεν έχει σημασία, ας μην ακούν οι Υπουργοί, κύριε Πρόεδρε. Δεν τα λέω για τους Υπουργούς, πλέον, είμαι ξεκάθαρος. Τα τιμολόγια τα οποία υπέγραψαν Έλληνες πολίτες, δανειζόμενοι, δεν τηρήθηκαν, κουρεύτηκαν. Δεν το καταλογίζω στην παρούσα Κυβέρνηση, είναι οι προηγούμενες κυβερνήσεις που το έκαναν. Σήμερα, όμως, η προϊστορία αυτή δεν αφήνει περιθώρια να αναπτυχθούν για το μέλλον νέες φωτοβολταϊκές μονάδες. Αλλά και οι βιομηχανικές μονάδες παραγωγής και αυτές ακόμα είναι σε ένα καθεστώς ανασφάλειας και, με δεδομένο ότι οι τράπεζες δεν χρηματοδοτούν, δεν μπορεί να υπάρχει ανάπτυξη στην παρούσα περίοδο. Υπό την έννοια, λοιπόν, αυτή θεωρούμε ότι το νομοσχέδιο μπορεί να συνεισφέρει μεν, αλλά δεν μπορεί να αποδώσει. Έχω πει πολλές φορές ότι η χώρα έχει ανάγκη δημιουργίας πλούτου. Δεν δημιουργείται με αυτόν τον τρόπο ο πλούτος. Θα δώσω και άλλο ένα παράδειγμα, που το είχα ζήσει κάνοντας μία περιοδεία παλαιότερα στην Ελλάδα. Βρήκα ξεριζωμένες ελιές και να πουλάνε για ξύλα, για καυσόξυλα, κορμούς εκατοντάδων χρόνων, γιατί, λέει, θα έκαναν φωτοβολταϊκά πάνελ και θα έβγαζαν λεφτά. Ήρθε, λοιπόν, η κρίση. Ουδείς ενημέρωσε αυτούς τους ανθρώπους, το 2010 και το 2011, ότι ήδη η κρίση είχε ξεκινήσει. Έτσι, έχασαν και τα κτήματά τους. Δεν έδωσαν οι τράπεζες δάνεια, δεν υπέγραψε η ΔΕΗ συμβάσεις, έχασαν και την περιουσία τους. Να μη συνεχιστεί, λοιπόν, αυτή η παράδοση, που είναι παράδοση κακοδαιμονίας. Πάμε, λοιπόν, στο περίφημο τέμενος. Εμείς το έχουμε πει. Το Σύνταγμα επιβάλλει την ανεξιθρησκία, την ισότητα, ανεξαρτήτως αν είναι Έλλην πολίτης ή όχι, εφόσον βρίσκεται εντός των ορίων της Ελλάδος. Θα πούμε «ναι» στο τέμενος. Θα πούμε «ναι» και στη θέση, διότι είναι νομοθετημένη, είναι χωροθετημένη. Θα σημειώσω, όμως, κάτι, κύριε Πρόεδρε, έστω για την καταγραφή στα Πρακτικά. Βρισκόμαστε εκ των πραγμάτων σε σύγκρουση δικαιωμάτων, διότι οι μεν αλλοδαποί είτε νόμιμα ευρισκόμενοι, οι αλλόθρησκοι, που είναι Έλληνες πολίτες, είτε ακόμα οι μη νόμιμα ευρισκόμενοι έχουν το δικαίωμα να ασκήσουν τη θρησκεία τους. Αυτό δεν θα το αμφισβητήσουμε εμείς, από την Ένωση Κεντρώων, ποτέ. Όμως, επειδή έχει χωροθετηθεί μέσα στον ιστό της πόλεως, έχουμε να προτείνουμε τα εξής: Θα πρέπει να είναι υπό την απόλυτον ελληνική διοίκηση. Βλέπω ότι πιθανώς ξεχνιούνται - αλλά δεν ξέρω αν θα επανέλθουν στο μέλλον δριμύτερα - οι χρηματοδοτήσεις από χώρες. Πρέπει να θυμηθούμε ότι και ο μουσουλμανικός κόσμος είναι διαιρεμένος, όχι μόνο θρησκευτικά διαιρεμένος, αλλά και φυλετικά διαιρεμένος. Έχουμε σουνίτες, δρούζους, σιίτες, έχουμε πολλές έχθρες, ας τις ονομάσουμε έτσι. Αυτά θα πρέπει να συνυπάρξουν, αν θέλουμε να εξασφαλίσουμε ασφάλεια στην περιοχή εκείνη και ευρύτερα και τον έλεγχο του ελληνικού κράτους. Θα δώσω ένα παράδειγμα. Μιλάει για τέμενος. Δεν θα πρέπει να επιτραπεί μεντρεσές. Ας το βρει η Κυβέρνηση αυτό. Τι είναι ο μεντρεσές; Είναι τα γνωστά φυτώρια, τα λεγόμενα «ιεροδιδασκαλεία». Στις βαλκανικές χώρες λειτουργούν τέτοιες σχολές και είναι φυτώρια στρατολόγησης. Θα πρέπει, λοιπόν, να τα αντιμετωπίσουμε με πολλή προσοχή, ούτως ώστε να εξαλειφθεί και ο φόβος στους κατοίκους της περιοχής και επιπλέον να συνυπάρξουν οι διαφορετικότητες. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Μη με πιέζετε, κύριε Πρόεδρε, θα τελειώσω. Με την έννοια αυτή, εμείς συμφωνούμε και με το νομοσχέδιο επί της αρχής και με την ειδικότερη διάταξη. Παρατηρώ μόνο εν τάχει τούτο, ότι οι ανανεώσιμες πηγές ενέργειας - για να κλείσω μέσα στο θέμα μας - , όπως σωστά είπε ο φίλος μου κ. Αμυράς, ξεκίνησαν από την Κύθνο επί Βαυαροκρατίας και πού βρισκόμαστε ακόμα; Ουσιαστικά στο μηδέν. Θα θυμίσω στον Υπουργό - που μας έφερε μια διάταξη περί πενταετούς παρατάσεως των δικαιωμάτων γεωθερμίας στις δυτικές Κυκλάδες - ότι στον ιστότοπο της ΔΕΗ, όταν αναζήτησα να δω την εγκατεστημένη ισχύ και απόδοση, είχε ένα πελώριο μηδέν, το οποίο εξακολουθεί μέχρι σήμερα. Ευχαριστώ, κύριε Πρόεδρε. Δεν μου δόθηκε η ευκαιρία να πω περισσότερα.
Κι εμείς ευχαριστούμε. Τον λόγο έχει ο κ. Τσιρώνης.
Ευχαριστώ, κύριε Πρόεδρε. Κατ' αρχάς, μπορώ να πω ότι με ικανοποιεί το γεγονός ότι το κύριο θέμα του νομοσχεδίου, ο κορμός του, που είναι οι ανανεώσιμες πηγές ενέργειας, τυγχάνει τόσο μεγάλης αποδοχής από το Κοινοβούλιο. Κάτι αλλάζει, λοιπόν, και αυτό μας κάνει και αισιοδοξούμε. Με εντυπωσίασε, βέβαια, μία ρήση - δεν θυμάμαι ποιας ή ποιου συναδέλφου - ότι έχει πολύ διαφορετική μορφή αυτό το νομοσχέδιο απ' αυτό που καταθέσαμε στην αρχή. Εγώ λέω ότι θα πρέπει να μας ανησυχεί το γεγονός, αν γινόταν το αντίθετο. Οι εποχές εκείνες, που γινόταν μια ολόκληρη διαβούλευση και τελικά ερχόταν στη Βουλή αυτούσιο αυτό που ήθελε η κυβέρνηση, ελπίζω να παρέλθουν οριστικά με τη δική μας Κυβέρνηση και όλες τις μελλοντικές. Μακάρι τα νομοσχέδια να είναι πολύ διαφορετικά όταν φτάνουν στο Κοινοβούλιο από αυτά που αρχικά έχουν κατατεθεί. Θα αναφερθώ στο τέμενος, που πολύ απασχόλησε. Εδώ ακούσαμε ότι απειλείται η χώρα μας, ότι απειλείται από ισλαμοποίηση. Αυτό είναι ύβρις απέναντι στον πολιτισμό μας, απέναντι στους προγόνους μας, απέναντι στη θρησκεία μας. Ο Ελληνισμός παντού και πάντα, ο πολιτισμός μας παντού και πάντα υπήρξε ένας πολιτισμός που ουδέποτε απειλήθηκε από άλλους. Έχει αυτό το επίπεδο ιστορικά εδώ και τέσσερις χιλιάδες χρόνια, που είναι ύβρις να λέμε ότι απειλείται. Δεν απειλήθηκε στην Τουρκοκρατία, δεν απειλήθηκε στην Ιερουσαλήμ, δεν απειλήθηκε στην Αίγυπτο ή σε χώρες, όπως το Σουδάν, η Νιγηρία, όπου υπάρχουν ελληνικές ορθόδοξες παροικίες, και θα απειληθεί επειδή θα φτιαχτεί ένα τέμενος; Από τι, όμως, απειλείται ο πολιτισμός μας; Γιατί πολλές φορές κάποιοι μνημονεύουν τους αρχαίους Έλληνες, τους ήρωες του 1821. Να ρωτήσω, αυτοί που τους μνημονεύουν μπορούν να μου πουν έναν ήρωα του 1940-1944; Ποιος υπερασπίστηκε την πατρίδα ενάντια στον φασισμό; Πού είναι οι ήρωές τους; Μήπως ήταν ταγματασφαλίτες και πρόδιδαν την πατρίδα μας, οι επίορκοι; [[Χειροκροτήματα από την πτέρυγα του ΣΥΡΙΖΑ]] Να ρωτήσω πού ήταν στην Μικρασιατική Καταστροφή; Ποιος έβγαλε την οικογένειά μου από το σπίτι της και μας έστειλε στην εξορία; Ποιος κατέστρεψε την Ελλάδα, ποιος πρόδωσε τότε την Ελλάδα; Να πάω σε νεότερα γεγονότα; Δεν μου λέτε, τι ιδεολογίας ήταν ο κ. Σαμψών στην Κύπρο, που οδήγησε στην καταστροφή, στο να χάσει το μισό νησί ο Ελληνισμός και να ξεσπιτωθούν οι οικογένειές μας; Μήπως ήταν ομοϊδεάτης του κ. Ιωαννίδη; Μήπως ήταν φασίστας; Μήπως την Ελλάδα γενικά την προδίδουν πάντα οι φασίστες; Γιατί εγώ σας λέω ειλικρινά ότι δεν με τρομάζουν ούτε ένα εκατομμύριο ούτε πενήντα εκατομμύρια άνθρωποι που πιστεύουν στο Ισλάμ. Αυτοί που με τρομάζουν είναι οι προδότες της πατρίδας μου. Περιέργως πώς, οι προδότες πάντα είναι ακροδεξιοί, πάντα είναι φασίστες. Αυτοί, λοιπόν, με τρομάζουν και αυτοί είναι εκείνοι που απειλούν τη χώρα μου, την πατρίδα μου. Αν θέλουν να αναφέρονται στον Αρχιεπίσκοπο Ιερώνυμο, να θυμίσω ότι ο Αρχιεπίσκοπος Ιερώνυμος έχει πει ρητά ότι ο Απόστολος Παύλος ήρθε στην αρχαία Ελλάδα και αναφέρθηκε στον ναό του αγνώστου θεού. Ο Αρχιεπίσκοπος είχε πει πέρυσι, την ημέρα του Αποστόλου Παύλου, «να βλέπουμε στα μάτια του Αποστόλου Παύλου κάθε πρόσφυγα που έχει ναυαγήσει στο Αιγαίο και όποιος δεν το βλέπει αυτό, δεν είναι ούτε χριστιανός ούτε Έλληνας». Αυτά είπε ο Αρχιεπίσκοπος πέρυσι. Να μην τα θυμόμαστε όποτε μας βολεύει. Τελειώνω, κύριε Πρόεδρε - για να μην κουράσω, γιατί ξέρω ότι για όλους είναι πολύ αργά - με το πάρκο «ΑΝΤΩΝΗΣ ΤΡΙΤΣΗΣ». Ακούσαμε ότι τη διοίκηση του πάρκου θα την πάρει κάποιος δήμος. Τη διοίκηση του πάρκου, επί δύο ολόκληρα χρόνια, την έχει ο ΑΣΔΑ και φτάσαμε εδώ που φτάσαμε. Όποιος θέλει να δει πού φτάσαμε, θα καταλάβει αμέσως τι γίνεται, το αν είναι ή δεν επείγον. Θέλω να θυμίσω ότι αν δεν έστελνα εγώ προσωπικά την ΕΥΔΑΠ πριν από δύο μέρες να βάλει νερό στις λίμνες, αυτή τη στιγμή θα είχαν πεθάνει όλοι οι ζωντανοί οργανισμοί εκεί. Η ΕΥΔΑΠ έβαλε νερό στις λίμνες. Το πάρκο είναι σε αθλία κατάσταση με τη διοίκηση του ΑΣΔΑ. Ο ίδιος ο ΑΣΔΑ λέει ότι υπάρχει ένα τεράστιο πρόβλημα. Λέω, λοιπόν, κάτι πολύ απλό. Αυτό το νομοσχέδιο που έρχεται σήμερα είναι προϊόν ευρύτατης διαβούλευσης για πάνω από ένα χρόνο και με τον ΑΣΔΑ και με τους δημάρχους. Έχουν γίνει δεκάδες συσκέψεις. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω σε ένα λεπτό, κύριε Πρόεδρε. Μια φράση μόνο θέλω να πω ακόμα. Το να λέει κάποιος σήμερα ότι αυτό είναι γνώμη κάποιου Υπουργού και δεν είναι αντικείμενο ευρύτατης διαβούλευσης και με την Κοινωνία των Πολιτών και με την περιφέρεια, δεν είναι σωστό. Έχω συμμετάσχει προσωπικά σε πάνω από είκοσι συσκέψεις και με την Κοινωνία των Πολιτών και με τους δημάρχους της περιοχής, οι οποίοι - με μία μόνο εξαίρεση - συμφωνούν απόλυτα ότι αυτός είναι ο τρόπος κανένας να μην έχει διπλοψηφία. Θα τελειώσω, λέγοντας κάτι ακόμα. Ο ΑΣΔΑ πήρε το πάρκο «ΑΝΤΩΝΗΣ ΤΡΙΤΣΗΣ». Αναφέρθηκε νομίζω ο κ. Μανιάτης στο ότι δόθηκαν κάποια χρήματα. Στον νόμο δεν υπήρχε ούτε ένα ευρώ. Δεν ξέρω αν δόθηκαν τότε, το 2014. Καλώς δόθηκαν, αν δόθηκαν. Όμως, στον νόμο δεν προβλεπόταν ούτε ένα ευρώ. Πολύ περισσότερο, οι υπάλληλοι του πάρκου «ΑΝΤΩΝΗΣ ΤΡΙΤΣΗΣ», παραδόξως πώς, δεν ανήκαν στο πάρκο «ΑΝΤΩΝΗΣ ΤΡΙΤΣΗΣ», αλλά στον άλλον φορέα από τον οποίον «κόπηκε» το πάρκο «ΑΝΤΩΝΗΣ ΤΡΙΤΣΗΣ», δηλαδή στον μητροπολιτικό φορέα, ο οποίος, όμως, δεν έχει ούτε ένα ευρώ πόρους. Γι' αυτό, οι άνθρωποι είναι ενάμιση χρόνο απλήρωτοι, γιατί ανήκουν σε κάποιον φορέα που δεν έχει πόρους, επειδή οι πόροι μεταφέρθηκαν στον ΑΣΔΑ. Νομίζω ότι ήρθε η ώρα αυτό το πράγμα να το τελειώσουμε, γιατί ήταν μια κατάσταση που δεν οδήγησε πουθενά. Απέτυχε εν τοις πράγμασι. Το ξέρετε, το ξέρουμε. Ήρθε η ώρα να το αλλάξουμε. Σας ευχαριστώ πολύ.
Και εμείς ευχαριστούμε πολύ. Ορίστε, κύριε Κουτσούκο, έχετε τον λόγο.
Ευχαριστώ, κύριε Πρόεδρε. Θα ξεκινήσω από τα παράδοξα. Ο κατελθών Υφυπουργός μάς μάλωσε γιατί θέσαμε το θέμα της κατεπείγουσας διαδικασίας, λες και έχει συνηθίσει η Βουλή να συζητάει με κάποιον άλλον τρόπο το τελευταίο διάστημα. Καθεστώς το έχετε κάνει, κύριοι της Κυβέρνησης. Αδικεί το θέμα ο τρόπος που το συζητάμε. Δεν αδικεί την Κυβέρνηση, γιατί η Κυβέρνηση εισπράττει σύμφωνα με αυτά που κάνει. Όμως, αδικεί το θέμα, διότι το θέμα που έχει να κάνει με τις ανανεώσιμες πηγές ενέργειας και την ενεργειακή πολιτική της χώρας είναι ιδιαίτερα σοβαρό και δεν σχετίζεται, βέβαια, με το πάρκο «ΑΝΤΩΝΗΣ ΤΡΙΤΣΗΣ». Κι εδώ ακόμα υπάρχει μια μετάλλαξη της ιδεολογίας και της πολιτικής της Κυβέρνησης και όσων εισηγούνται αυτή τη ρύθμιση, διότι η Αριστερά των κινημάτων μάς μίλαγε για την αυτοδιοίκηση, για τις συλλογικότητες, για τις κοινωνίες των πολιτών και τώρα κάνει κρατικοποίηση. Ο κ. Σκουρλέτης νωρίτερα μας κατηγόρησε εμάς ότι ασκούσαμε αναπτυξιακή πολιτική στις ανανεώσιμες πηγές ενέργειας με κρατικούς πόρους. Τα παράδοξα, λοιπόν, κυρίες και κύριοι συνάδελφοι, είναι τα εξής: Το πρώτο μεγάλο παράδοξο είναι η απώλεια της δεδηλωμένης και η αλά κάρτ πλειοψηφία. Αυτό δεν μπορεί να παρακαμφθεί. Δεν μπορεί να στηρίζεται η Κυβέρνηση στο ότι εδώ, στη Βουλή, υπάρχουν τα κόμματα του δημοκρατικού τόξου ή στο ότι υπάρχει η Δημοκρατική Συμπαράταξη και άλλα κόμματα που έχουν δημοκρατικές ευαισθησίες και μία αντίληψη για την πολιτισμικότητα, για την ανεκτικότητα, για τα ανθρώπινα δικαιώματα και ψηφίζουν. Όμως, υπάρχει θέμα κυβερνητικής συνοχής, κυβερνητικής πλειοψηφίας και δεδηλωμένης. Κύριε Υπουργέ, αν κάναμε αυτά που κάνατε εσείς, που υποβάλατε μομφές κατά των Υπουργών και των Προεδρείων της Βουλής, όταν κρίνονταν κρίσιμα θέματα στις Βρυξέλλες, πώς θα περνούσατε αυτή τη διάταξη; Δηλαδή, δεν αισθάνεται την ανάγκη η Κυβέρνηση - εγώ προκάλεσα τον κ. Φίλη να πει μια κουβέντα - απέναντι στον κυβερνητικό εταίρο να πει μια κουβέντα; Τι απολαμβάνει ο κυβερνητικός εταίρος, τους θώκους και τα κουμάντα που κάνει στο Υπουργείο Εθνικής Άμυνας; Ποια είναι η ιδεολογική συνοχή αυτής της Κυβέρνησης και ποια είναι η πολιτική βάση στην οποία στηρίζεται; Άκουσα προηγουμένως και τον εισηγητή των ΑΝΕΛ που μίλησε για τις κόκκινες γραμμές. Ποιες κόκκινες γραμμές, όταν ψηφίζατε το υπερταμείο που δέσμευσε την ελληνική περιουσία για εκατό χρόνια; Δεν είχατε καμμία κόκκινη γραμμή; Πότε τις θυμάστε; Όταν έχετε να κάνετε με το ακροατήριο; Μιλάμε γι' αυτό το ακροατήριο στο οποίο καλλιεργείτε την ξενοφοβία; Το έχουν άλλοι θεομπαίχτες. Δεν είναι ανάγκη να το κάνετε αυτό. Υπάρχουν οι χρυσαυγίτες. Αυτό, λοιπόν, είναι το πρώτο παράδοξο. Το δεύτερο παράδοξο, κύριε Υπουργέ, έχει να κάνει με εσάς προσωπικά. Μας κατηγορήσατε εδώ για την πολιτική μας στη ΔΕΗ. Ναι, εμείς είχαμε τη «μικρή» ΔΕΗ και υπολογίζαμε ότι θα εισπράξουμε περίπου 5 δισεκατομμύρια ευρώ. Ακυρώσατε τη «μικρή» ΔΕΗ, πηγαίνετε σε πώληση του 17% και δεσμευθήκατε με το μνημόνιο να μειώσετε την παραγωγή και τους πελάτες στο 50%. Έναντι 5 δισεκατομμυρίων ευρώ, εισπράττετε μηδέν. Όμως, το πιο παράδοξο είναι ότι έρχεται εδώ ο Υπουργός και λέει «Εγώ διαφωνώ με την πώληση του 17%». Μιλάμε για τον Υπουργό που έχει βάλει την υπογραφή του. Τα κατέθεσε νωρίτερα ο κ. Μανιάτης. Στην πολιτική, κύριοι Υπουργοί, υπάρχει και η ευθιξία, που λέει «Παραιτούμαι, όταν διαφωνώ με μια πολιτική». Το έχουν κάνει πολλοί, χωρίς να σημαίνει ότι συγκρούονται ευθέως με τα κόμματά τους και με όλη τους την πολιτική. Κυρίες και κύριοι συνάδελφοι, αν κάνουμε μια αναφορά στα ζητήματα της ενεργειακής επάρκειας και της πολιτικής που κατέστησε την Ελλάδα ενεργειακό κόμβο και πούμε για τους αγωγούς που συνδέουν τη χώρα μας με τις ενεργειακές πηγές, τον ΤΑΠ τον ελληνοβουλγαρικό, την πλωτή μονάδα υγροποίησης της Αλεξανδρούπολης, τον αγωγό που συνδέει το Ισραήλ, την Κύπρο μέσω Κρήτης και Πελοποννήσου με την Ιταλία, τα δέκα οικόπεδα στα οποία έχει αναφερθεί ο κ. Μανιάτης και από τα οποία θα αντλήσουμε φυσικό αέριο, προφανώς θα δούμε ότι έχουν μια σφραγίδα, μια ταμπέλα. Είναι η ταμπέλα και η σφραγίδα του ΠΑΣΟΚ. Όταν, λοιπόν, εσείς φτάσετε να έχετε τέτοιες πολιτικές, τότε να έρθετε να συγκριθούμε. Μη μας μιλάτε, κύριε Υπουργέ, για κρατικοδίαιτη πολιτική εσείς που σε πρόσφατο νομοσχέδιο απαλλάξατε από τον ειδικό φόρο κατανάλωσης τις μονάδες που παράγουν ηλεκτρική ενέργεια. Είναι πάρα πολύ συγκεκριμένα τα συμφέροντα τα οποία εξυπηρετείτε με την πολιτική σας, για να έχετε ακόμα και μετά από ενάμιση χρόνο της πλήρους μεταλλαγής σας τη δυνατότητα να μας ασκείτε κριτική, διότι τώρα συγκρίνεται η πολιτική. Δεν συγκρίνονται τα ψέματα και οι υποσχέσεις με τη σκληρή πραγματικότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι συνάδελφοι, υπάρχουν ζητήματα αυτού του νομοσχεδίου για την ενεργειακή επάρκεια και την προοπτική της χώρας, για τα οποία είπα ότι αδικούνται από τη συζήτηση έτσι όπως γίνεται. Όμως, αναδεικνύεται το μέγεθός τους. Προσέξτε, έφτασαν 3 δισεκατομμύρια ευρώ τα ληξιπρόθεσμα της ΔΕΗ. Κινδυνεύει να καταρρεύσει. Το είπε προχθές η διοίκησή της. Αυτά αθροίζονται στα 90 δισεκατομμύρια ευρώ ληξιπρόθεσμα προς το δημόσιο και στα 20 δισεκατομμύρια ευρώ ληξιπρόθεσμα προς τα ασφαλιστικά ταμεία. Βάλτε και τα κόκκινα δάνεια και θα δείτε ποιο είναι το ιδιωτικό χρέος. Γι' αυτά δεν ευθύνεται στο σύνολό της η διοίκηση της ΔΕΗ και εσείς, κύριε Υπουργέ, διότι είστε ενάμιση χρόνο Κυβέρνηση και αντί να παγώσουν ή να πηγαίνουν προς τα κάτω και να μειώνονται, αυξάνονται. Άρα είναι αποτέλεσμα της δικής σας πολιτικής. Μη μας λέτε, μάλιστα, ότι θα έρθουν οι επενδύσεις αύριο, μόλις ψηφίσουμε το νομοσχέδιο, διότι οι δείκτες του οικονομικού κλίματος είναι αρνητικοί, ο δείκτης του σχηματισμού παγίου κεφαλαίου είναι αρνητικός, το 2016 θα κλείσει με ύφεση και, άρα, το νέο success story του κ. Τσίπρα θα βασίζεται στη στασιμότητα και στη νέα στοχοποίηση πλατιών μαζών του ελληνικού λαού. Κύριε Πρόεδρε, θα ήθελα να πω μια τελευταία κουβέντα για το τέμενος, διότι εδώ, κυρίες και κύριοι συνάδελφοι, πρέπει να βάλουμε τα πράγματα στη θέση τους. Άκουσα τον κ. Ζουράρι, για τον οποίο νομίζω ότι με έναν πλούτο γνώσεων και ιδεών καθησύχασε τους ανησυχούντες. Κυρίες και κύριοι συνάδελφοι, ας δούμε τα πράγματα όπως είναι. Δεν πρόκειται μόνο για ζήτημα ανθρωπίνων δικαιωμάτων. Είναι και ένα ζήτημα που συνδέεται με την εθνική στρατηγική, με την Ελλάδα στο σταυροδρόμι των πολιτισμών και των θρησκειών. Πρέπει να έχουμε μια τέτοια οπτική, όταν ασκούμε πολιτικές. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνοντας, κύριε Πρόεδρε, θα ήθελα να πω για το πάρκο «ΑΝΤΩΝΗΣ ΤΡΙΤΣΗΣ». Εάν έχει γίνει αυτή η διαβούλευση που μας λέτε, ποιος είναι ο λόγος να κουβεντιάζουμε το νομοσχέδιο με την κατεπείγουσα διαδικασία και να μην έρθουν στην επιτροπή της Βουλής οι φορείς; Ο ένας και μοναδικός που ήρθε, ο δήμαρχος Ιλίου, είπε περίπου, «Με τα λεφτά τα δικά μας δεν θα κάνετε κουμάντο, κύριε Σκουρλέτη». Εννοούσε τα λεφτά των δήμων, των αυτοτελών πόρων που θα πάρετε για να χρηματοδοτήσετε αυτό το πάρκο. Κατά συνέπεια, όπως σας εξήγησε ο κ. Μανιάτης για ζητήματα αρχής εμείς θα ψηφίσουμε. Όμως, εκεί που ασκείται μια πολιτική που δεν αρμόζει ούτε και σε σας τους ίδιους, βεβαίως θα καταψηφίσουμε. Σας ευχαριστώ.
Ευχαριστούμε, κύριε Κουτσούκο. Ο κ. Φωτήλας έχει τον λόγο και θα μιλήσει από τη θέση του.
Ευχαριστώ, κύριε Πρόεδρε. Στα δευτερόλεπτα που κερδίζω μιας και θα μιλήσω από εδώ, θα ήθελα να πω ότι τελικά η Βουλή εκτός όλων των άλλων θα μετατραπεί σε μια σχολή εκπαιδευόμενων μάγων. Όταν καλούμεθα στις 11.00΄ η ώρα να φτιάξουμε μια ομιλία για δέκα λεπτά και δέκα λεπτά πριν μιλήσουμε μας λέτε ότι πρέπει να την κάνουμε για πέντε λεπτά, μάλλον χρειάζονται μαγικά. Θα το προσπαθήσουμε. Μιας και μιλάμε για δημοκρατία σήμερα - άκουσα πάρα πολλούς ομιλητές να μιλούν για δημοκρατία σήμερα - , θα ήθελα να ακούσω από τον κύριο Πρωθυπουργό ή έστω από τον Υπουργό Δικαιοσύνης να παίρνουν αποστάσεις από τα λεγόμενα του κ. Πολάκη. Ξέρετε, μόνο σε δικτατορία θα μπορούσαμε να ακούσουμε να εκστομίζει κάποιος τέτοιες δηλώσεις, από όποιο αξίωμα, όσο υψηλά και αν είναι. Δεν μπορεί κάποιος δικαστής να αμφισβητήσει την πολιτική μου στάση. Θα ήθελα να ενημερώσω τον κ. Πολάκη ότι στην ελληνική δημοκρατία η δικαιοσύνη είναι και θα είναι ανεξάρτητη, και πρέπει να είναι ανεξάρτητη, και οφείλει και μπορεί να κρίνει τη νομιμότητα οποιασδήποτε πράξης, οποιουδήποτε πολιτικού ή άλλου χαρακτήρα, όπως πολίτη, υπουργού, κρατικού αξιωματούχου. Μπορεί να κρίνει ακόμα και τις πράξεις του Προέδρου της Δημοκρατίας. Να μαζευτεί, λοιπόν, ο κ. Πολάκης λίγο ή να τον μαζέψετε. Κάτι πρέπει να κάνετε. Αμίλητος, επίσης, παραμένει και ο κ. Σπίρτζης για τον κουμπάρο του, τον κ. Καλογρίτσα, που όχι μόνο του χαρίζει τμηματικά το έργο Πατρών - Πύργου, καθυστερώντας την υλοποίησή του, αλλά δίνει και προκαταβολές, περί τα 13 εκατομμύρια, για να μπορέσει ο υιός Καλογρίτσας να βρει τα λεφτά να πάρει κανάλι. Γιατί αλλιώς πού θα τα έβρισκε τα λεφτά να πάρει κανάλι; Τώρα, μιας και μιλάμε για το νομοσχέδιο, θα ήθελα να πω ότι η νέα καταψήφιση από τους ΑΝΕΛ αυτής της διάταξης στο παρόν νομοσχέδιο για την ανέγερση του θρησκευτικού τεμένους για τους μουσουλμάνους στη χώρα μας, εκθέτει πρώτα απ' όλα τον ΣΥΡΙΖΑ, πλην της χώρας, βέβαια, που μονίμως την εκθέτετε. Ξέρετε, κυρίες και κύριοι συνάδελφοι του κυβερνώντος κόμματος, έχουμε πει ως Ποτάμι από την πρώτη στιγμή για το πολιτικό παράδοξο που ζούμε, δηλαδή αυτή την ανίερη συμμαχία ενός κόμματος της Ριζοσπαστικής - δήθεν - Αριστεράς με την «ψεκασμένη» Ακροδεξιά. Οι πολιτικοί σας σύμμαχοι είναι πραγματικά αυτοί, οι ρατσιστές του κ. Καμμένου. Θυμόμαστε και δεν ξεχνάμε την καταψήφιση εκ μέρος του των νομοσχεδίων που αφορούσαν στοιχειώδη ανθρώπινα δικαιώματα, πότε στο σύμφωνο συμβίωσης, πότε στην ιθαγένεια των παιδιών των μεταναστών που γεννιούνται στην Ελλάδα, και τώρα με την καταψήφιση του χώρου λατρείας για τους μουσουλμάνους. Οι ΑΝΕΛ, όμως, αυτοί είναι. Δεν μας κάνει καμμία εντύπωση. Εσείς πώς τολμάτε να μιλάτε για πολιτική αρχών, όταν συνεργάζεστε αγαστά με αυτό το συνονθύλευμα; Δεν νιώθετε καθόλου ντροπή, όταν χειροκροτάτε τον κ. Καμμένο στα νομοσχέδια; Ως πότε νομίζετε ότι θα σας ξελασπώνει η Αντιπολίτευση σε κρίσιμες για τα ανθρώπινα δικαιώματα διατάξεις; Ο κ. Φίλης δεν ντράπηκε να πει και να κατακρίνει Βουλευτές της Αντιπολίτευσης για τη θέση τους απέναντι στο τέμενος, ενώ το συγκυβερνών κόμμα του, οι ΑΝΕΛ, μονίμως είναι κατά στα θέματα των ανθρωπίνων δικαιωμάτων; Το Ποτάμι είναι κόμμα αρχών και ψηφίζει ή δεν ψηφίζει συγκεκριμένα νομοσχέδια ή διατάξεις, με βάση τις αρχές που πρεσβεύει. Γι' αυτό και ψηφίζουμε τη συγκεκριμένη διάταξη. Η δική μου απορία είναι αν ο κ. Φίλης ντρέπεται γι' αυτή την αταίριαστη συνεργασία με τους ακροδεξιούς ΑΝΕΛ, καθώς επίσης αν ο κ. Φίλης ντρέπεται ή μετανιώνει για τη στάση του κόμματός του, όταν ήταν στην Αντιπολίτευση, όπου η απόλυτη επιλογή ήταν «να μην ψηφίζουμε τίποτα». Και όλα αυτά που δεν ψήφισε, σήμερα τα εισηγείται. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Τώρα θα μιλήσω για το νομοσχέδιο. Αυτό είναι το νομοσχέδιο, κυρίες και κύριοι συνάδελφοι. Το βλέπετε το νομοσχέδιο; Είχαμε περίπου τριάντα έξι ώρες για να διαβάσουμε αυτόν τον τόμο. Εγώ προσωπικά το διάβασα όλο. Εάν μου πείτε να ορκιστώ ότι δεν μου ξέφυγε τίποτα, δεν μπορώ να το κάνω. Εσείς, κυρία συνάδελφε, μπορείτε να το κάνετε; Μπορείτε να ορκιστείτε ότι δεν σας διέφυγε τίποτα;
…(δεν ακούστηκε)
Εσείς, κύριε συνάδελφε, μπορείτε να το κάνετε; Μπορείτε να ορκιστείτε ότι δεν σας διέφυγε τίποτα; [[Θόρυβος στην Αίθουσα από την πτέρυγα του ΣΥΡΙΖΑ]] Κανείς δεν μπορεί, λοιπόν, να πει ότι δεν του διέφυγε τίποτα. Αυτή είναι η αλήθεια και είναι ντροπή για τους θεσμούς και για τις κοινοβουλευτικές διαδικασίες. Δεν θα μιλήσω, βέβαια, για το νομοσχέδιο, αφού δεν μπορώ, γιατί δεν έχω χρόνο. Θα πω μόνο δυο λόγια - γιατί δεν μπορώ να μην πω δυο λόγια - για τις ρυθμίσεις που κάνετε για τη Ρυθμιστική Αρχή Ενέργειας και τον ΛΑΓΗΕ, όπου προβλέπονται συνολικά εβδομήντα νέες προσλήψεις, κυρίως διοικητικού και όχι τεχνικού προσωπικού. Όλοι καταλαβαίνουμε περί τίνος πρόκειται. Όμως, εκεί που ξεπερνάτε κάθε προσδοκία, και πρέπει να σας δώσω συγχαρητήρια για το παγκόσμιο ρεκόρ, είναι στο άρθρο 39, που το μόνο που θα έμενε να κάνετε, είναι να μας φέρετε μια νομοτεχνική που να μας λέτε το όνομα του ανθρώπου και το επώνυμο. Τίποτα άλλο δεν μένει να κάνετε. Θα κλείσω, λέγοντάς σας ότι έχω βαρεθεί εγώ να σας το λέω και εσείς να με ακούτε: Όσο μένετε στην εξουσία, μόνο κακό κάνετε σε αυτή τη χώρα. Όσο πιο γρήγορα φύγετε, τόσο καλύτερο θα είναι για τη χώρα. Σας ευχαριστώ.
Ευχαριστούμε, κύριε συνάδελφε. Τον λόγο έχει η κ. Νίκη Κεραμέως.
Ευχαριστώ, κύριε Πρόεδρε. Μια κουβέντα μόνο θα πω για τον συνεχιζόμενο εξευτελισμό της κοινοβουλευτικής διαδικασίας: Νομοθέτημα πεντακοσίων είκοσι εννέα σελίδων, το οποίο κατετέθηκε το βράδυ της Τρίτης, για να συζητηθεί μόλις λίγες ώρες αργότερα, το πρωί της Τετάρτης, για να κληθούν οι αρμόδιοι φορείς στις 12.00΄ της 3ης Αυγούστου, για να έρθουν τρεις ώρες αργότερα να συζητήσουν γι' αυτά τα καίρια ζητήματα που αφορούν στην αγορά της ενέργειας. Συνεχιζόμενος εξευτελισμός, υποβάθμιση της κοινοβουλευτικής διαδικασίας και εν τέλει εμπαιγμός των Βουλευτών. Θα μπω στην ουσία. Με το άρθρο 24 δοκιμάζετε να ρυθμίσετε το έλλειμμα του ειδικού λογαριασμού ΑΠΕ του ΛΑΓΗΕ. Ο προβληματισμός μας έγκειται στον τρόπο με τον οποίο η Κυβέρνηση επιλέγει να ρυθμίσει το έλλειμα αυτό. Επιλέγει να επιβάλει ειδικό τέλος στους προμηθευτές. Δηλαδή, σε ποιόν; Δηλαδή, στη ΔΕΗ, καθότι η ΔΕΗ, ως γνωστόν, καλύπτει κατά 90% τις ανάγκες σε προμήθεια. Η επιβάρυνση αυτή της ΔΕΗ θα είναι εκατοντάδων εκατομμυρίων ευρώ. Θα σας κάνω μια ερώτηση, κύριε Υπουργέ: Μπορεί η ΔΕΗ τελικά να ανασηκώσει τέτοιο βάρος, δεδομένης της πάρα πολύ κακής οικονομικής κατάστασης στην οποία βρίσκεται; Και επειδή η ΔΕΗ είναι ήδη καταχρεωμένη και επειδή κατά πάσα πιθανότητα δεν θα μπορέσει να απορροφήσει το κόστος αυτό, δεν θα μένει άλλη λύση από το να μετακυλιστεί αυτό στους καταναλωτές. Κύριε Υπουργέ, σας το είπε ο ίδιος ο Αντιπρόεδρος της ΔΕΗ, ο κ. Ανδριώτης, ο οποίος επί λέξει - διαβάζω από τα Πρακτικά - σας είπε: «Πιστεύουμε ότι αυτές τις πρόσθετες επιβαρύνσεις δύσκολα θα μπορέσει να τις αντιμετωπίσει η ΔΕΗ, αν δεν ληφθούν άλλα μέτρα ή αν δεν τις μετακυλίσει στον καταναλωτή». Άρα, εμμέσως και - επιτρέψτε μου - εκ του πονηρού, θα επιβαρύνετε τον καταναλωτή, τη στιγμή που διατυμπανίζετε το κοινωνικό σας πρόσωπο. Κυρίες και κύριοι της Κυβέρνησης, δεν πρόκειται για αριστερή ευαισθησία, πρόκειται για αριστερή διγλωσσία και υποκρισία. Με το άρθρο 38 συστήνετε νέες θέσεις στη Ρυθμιστική Αρχή Ενέργειας. Κυρίες και κύριοι, δεν θα εξέφραζα ποτέ αντίλογο στην ενίσχυση μιας ανεξάρτητης αρχής. Η διαφύλαξη της λειτουργικής και προσωπικής ανεξαρτησίας των αρχών αποτελεί για τη Νέα Δημοκρατία κόκκινη γραμμή, για να δανειστώ μια έκφραση της δικής σας ρητορικής. Στηρίζουμε τις ανεξάρτητες αρχές, παρόλο που εσείς ανοικτά, συστηματικά τις αντιμάχεστε, παρ' όλο που εσείς συστηματικά τις υποβαθμίζετε, για λόγους ιδεοληπτικούς, άκρατου λαϊκισμού ή μικροπολιτικής. Ωστόσο, η συγκεκριμένη διάταξη εγείρει επιφυλάξεις. Και εξηγούμαι: Κύριε Υπουργέ, γιατί οι προβλεπόμενες προσλήψεις δεν δημιουργούνται με τις γενικές διατάξεις του ν. 2190/94 του ΑΣΕΠ, διατάξεις που παρέχουν αυξημένες εγγυήσεις διαφάνειας και αξιοκρατίας και που προβλέπονται και για προσλήψεις ειδικού επιστημονικού προσωπικού; Είπατε προηγουμένως ότι τηρούνται οι διαδικασίες. Κάνετε λάθος, κύριε Υπουργέ. Έχετε επιλέξει την ειδική διαδικασία του ν. 2527, που συνεπάγεται περιορισμένο ρόλο του ΑΣΕΠ στη διαδικασία. Άρθρα 50-60, πάρκο «ΑΝΤΩΝΗΣ ΤΡΙΤΣΗΣ»: Πρόκειται για έναν πνεύμονα στην καρδιά της Αθήνας, ο οποίος βυθίζεται καθημερινά στην εγκατάλειψη, με την Κυβέρνηση να επιδεικνύει αδιαφορία για τις ελλείψεις, τις φθορές, αλλά και τους κινδύνους που κρύβει για τους επισκέπτες. Έρχεται, λοιπόν, σήμερα η Κυβέρνηση και μας λέει ότι προβαίνει στη δημιουργία ενός νέου φορέα διαχείρισης για το πάρκο «ΑΝΤΩΝΗΣ ΤΡΙΤΣΗΣ». Κυρίες και κύριοι, δεν είναι αυτό που μας προβληματίζει. Μας προβληματίζει ότι δεν προβλέπεται πώς θα εξασφαλιστεί σταθερή χρηματοδότηση για τη χρηστή διαχείριση του πάρκου, πώς θα καλυφθούν οι ανάγκες σε ανθρώπινο δυναμικό. Μας προβληματίζει ότι απουσιάζει το στρατηγικό σχέδιο διαχείρισης και λειτουργίας του πάρκου. Μας προβληματίζει ότι αποκλείεται η διαχείριση από την τοπική αυτοδιοίκηση, από τους δύο δήμους δηλαδή στους οποίους ακουμπάει το πάρκο και οι οποίοι έχουν τόσο την υλικοτεχνική υποδομή όσο και το κίνητρο - πρωτίστως το κίνητρο - για να αποκατασταθεί το πάρκο. Φοβόμαστε, λοιπόν, ότι για άλλη μια φορά, κατά την προσφιλή σας τακτική, νομοθετείτε ένα κενό γράμμα. Θα ήθελα να κλείσω με το άρθρο 35 και με την ανέγερση του τεμένους στην Αθήνα. Πέραν της συμμόρφωσης με τις συνταγματικές επιταγές, αλλά και με διεθνείς υποχρεώσεις της χώρας, ευελπιστούμε ότι με την οριστική διευθέτηση του θέματος θα αντιμετωπιστεί το μείζον πρόβλημα των εκατόν είκοσι και πλέον άτυπων, παράνομων χώρων λατρείας που λειτουργούν σήμερα στην Αττική σε υπόγεια πολυκατοικιών, σε γκαράζ και αποθήκες. Υπάρχουν εκατόν είκοσι παράνομοι χώροι λατρείας που λειτουργούν εν τοις πράγμασι χωρίς κανέναν έλεγχο, χωρίς τις στοιχειώδεις συνθήκες ασφάλειας και χωρίς σεβασμό στο δικαίωμα της θρησκευτικής πίστης. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Πιστεύω πως είναι ευνόητο ότι οι χώροι λατρείας δεν πρέπει να λειτουργούν εν κρυπτώ. Σίγουρα είναι ευνόητο στους περισσότερους Βουλευτές εδώ μέσα, αλλά όχι ευνόητο, κυρίες και κύριοι της Κυβέρνησης, στον κυβερνητικό σας εταίρο, τους ΑΝΕΛ, οι οποίοι δεν ψηφίζουν τη διάταξη του τεμένους. Για άλλη μία φορά η κοινοβουλευτική σας πλειοψηφία ναρκοβατεί και μάλιστα επί βασικών αξιακών ζητημάτων. Επιτρέψτε μου, όμως, με αυτή την αφορμή να αναφερθώ και στην πρόσφατη επικαιρότητα που καταδεικνύει με τον πλέον εμφανή τρόπο την ασυνέπεια της Κυβέρνησης ΣΥΡΙΖΑ - ΑΝΕΛ. Κυρίες και κύριοι, τα δικαιώματα των πολιτών δεν προστατεύονται μόνο με φανφάρες, με διακηρύξεις και με ευχολόγια. Προστατεύονται με την καθημερινή τήρηση των κανόνων δικαίου, της δημόσιας τάξης και της ασφάλειας. Η ασυδοσία και η συστηματική ανοχή σε παραβατικές συμπεριφορές διακινδυνεύει ευθέως τα δικαιώματα και τις ελευθερίες των πολιτών μας. Δυστυχώς τα πρόσφατα γεγονότα της κατάληψης του Αριστοτελείου Πανεπιστημίου Θεσσαλονίκης, της εφόδου αντιεξουσιαστών στη Μητρόπολη Θεσσαλονίκης εν ώρα λειτουργίας, αλλά και των χθεσινών βανδαλισμών εκκλησιών δημιουργούν πολύ σημαντικές αμφιβολίες για το αν η σημερινή Κυβέρνηση μπορεί τελικά να εγγυηθεί τις βασικές ελευθερίες των πολιτών, πολύ περισσότερο όταν με δηλώσεις τους κυβερνητικά στελέχη επιδεικνύουν, αν μη τι άλλο, ανοχή σε τέτοιου είδους καταστάσεις βίας και ασυδοσίας. Κυρίες και κύριοι, σε αυτή τη χώρα δεν μπορεί ο καθένας να κάνει ό,τι θέλει χωρίς να υφίσταται συνέπειες. Και δεν μπορεί η ατιμωρησία να εμπεδώνεται ακόμη και μέσω του κυβερνητικού λόγου. Είναι θέμα κράτους δικαίου. Και κλείνω, κύριε Πρόεδρε, με ένα σχόλιο για τα λεγόμενα του κ. Φίλη. Ο κ. Φίλης μάς είπε ότι η Κυβέρνηση δεν έφερε πιο νωρίς τη διάταξη για το τέμενος, γιατί εκκρεμούσε μία απόφαση του ΣτΕ και ότι πρέπει πρώτα να αποφανθεί το ΣτΕ επί της νομιμότητας του τεμένους και μετά η Κυβέρνηση να προχωρήσει στην υλοποίηση. Σαφές! Αναρωτιέμαι όμως, κυρίες και κύριοι της Κυβέρνησης - και παρακαλώ για την προσοχή σας - γιατί δεν ισχύει το ίδιο για τη διαδικασία αδειοδότησης των καναλιών; Όπως όλοι ξέρουμε, εκκρεμούν πολλές προσφυγές στο ΣτΕ εναντίον της διαδικασίας αδειοδότησης που αποφάσισε να ακολουθήσει η Κυβέρνηση, αφαιρώντας από το ΕΣΡ πολύ βασικές αρμοδιότητες και εκχωρώντας τις στον Υπουργό Επικρατείας. Γιατί, κύριοι της Κυβέρνησης, δύο μέτρα και δύο σταθμά; Γιατί δεν περιμένετε και σε αυτή την περίπτωση τις αποφάσεις του ΣτΕ - οι οποίες αναμένονται σε δύο μήνες - αφού καίγεστε τόσο για τη νομιμότητα, για να βεβαιωθείτε ότι η διαδικασία που ακολουθείτε είναι νόμιμη; Γιατί το κάνετε για το τέμενος, κύριε Παππά και δεν το κάνετε για τα κανάλια; Ευχαριστώ πολύ.
Ευχαριστούμε, κυρία συνάδελφε. Πριν δώσω τον λόγο στην κ. Καφαντάρη, θα ήθελα να σας παρακαλέσω, κυρίες και κύριοι συνάδελφοι, να σεβαστούμε τον χρόνο. Η κ. Καφαντάρη έχει ζητήσει δύο με τρία λεπτά παραπάνω.
Δεν τα ζήτησα, κύριε Πρόεδρε. Ο κ. Κακλαμάνης μου τα έδωσε στην αρχή της συνεδρίασης.
Εντάξει, κυρία Καφαντάρη. Δεδομένου ότι θα μιλήσει και ο κ. Καραθανασόπουλος και ο κύριος Υπουργός και επειδή ξέρετε την απόφαση της Διάσκεψης των Προέδρων που ήταν ομόφωνη - συναίνεσαν όλα τα κόμματα - για να τελειώσουμε στις 14.30΄, ώστε να προλάβουμε να κάνουμε την ψηφοφορία και να φύγουν όσοι συνάδελφοι έχουν βγάλει εισιτήρια λόγω της έναρξης των διακοπών, θα ήθελα να σας παρακαλέσω θερμά να συντομεύσουμε όσο μπορούμε τις ομιλίες. Σας θυμίζω ότι έχουμε και ονομαστική ψηφοφορία, αλλά και ψηφοφορία επί εξήντα τεσσάρων άρθρων. Σας ευχαριστώ πάρα πολύ. Ορίστε, κυρία Καφαντάρη έχετε τον λόγο.
Ενημερωτικά για την προλαλήσασα της Νέας Δημοκρατίας, θα ήθελα να πω ότι όλα τα αιτήματα ασφαλιστικών μέτρων από τα κανάλια έχουν απορριφθεί. Κυρίες και κύριοι Βουλευτές, ελέχθησαν πολλά για το νομοσχέδιο σήμερα. Δυστυχώς ή ευτυχώς, η συζήτηση πήρε μία άλλη τροπή. Πριν ξεκινήσω, λοιπόν, να πω λίγα πράγματα σχετικά με το νομοσχέδιο, θα ήθελα να πω τα εξής: Η τέως συγκυβέρνηση Νέα Δημοκρατίας - ΠΑΣΟΚ, και θα έλεγα ιδιαίτερα η Νέα Δημοκρατία, η Αξιωματική Αντιπολίτευση, επιδίδεται πλέον σε ένα κυνήγι μαγισσών λέγοντας πως υπάρχουν τριγμοί στη συγκυβέρνηση και συνεργασία ΣΥΡΙΖΑ - ΑΝΕΛ. Θα ήθελα, λοιπόν, να πω ότι αυτή η κυβερνητική συνεργασία ΣΥΡΙΖΑ - ΑΝΕΛ - Οικολόγοι Πράσινοι - η οποία ξεπέρασε τον ενάμιση χρόνο, αλλά βέβαια έχει πολύ δρόμο μπροστά της - ανέλαβε την σοβαρή ευθύνη να βγάλει τη χώρα μας από την κρίση και από το τέλμα στο οποίο την έφεραν οι δικές σας πολιτικές. Εδώ θα ήθελα να πω ότι πρόκειται για ένα παράδειγμα πολιτικών χώρων με διαφορετικές καταβολές και προελεύσεις. Όμως, αυτοί οι πολιτικοί χώροι μπορούν να προχωρήσουν πλάι πάνω σε συγκεκριμένα ζητήματα και να δημιουργήσουν ένα έργο το οποίο, όπως είπα και πριν, είναι η έξοδος της χώρας μας από την κρίση. Θα έλεγα, λοιπόν, ότι η εν λόγω συνεργασία δείχνει αυτό που συζητάμε και λέμε, ότι δηλαδή στην τρέχουσα συγκυρία απαραίτητες είναι οι ευρύτερες συναινέσεις. Αυτή η συνεργασία, λοιπόν, δείχνει τη συναίνεση πάνω στα μεγάλα. Και αν θέλετε, κυρίες και κύριοι Βουλευτές, και η απλή αναλογική που ψηφίστηκε με ενισχυμένη πλειοψηφία για τις μεθεπόμενες εκλογές από αυτό εδώ το Κοινοβούλιο συγκεντρώνοντας εκατόν εβδομήντα εννέα ψήφους - πολύ πάνω από το άθροισμα των Βουλευτών των τριών κομμάτων - δείχνει αυτόν το δρόμο, τον δρόμο της συναίνεσης, ο οποίος είναι σήμερα απαραίτητος. Επίσης, δείχνει μια καινούργια δημοκρατική πορεία στο πολιτικό μας σύστημα. Βέβαια, βρήκαμε αυτό το πρόβλημα, όπως «τριγμοί στην συγκυβέρνηση», στο οποίο αναλώθηκαν πολλοί με τις τοποθετήσεις τους εδώ στο Κοινοβούλιο πριν από λίγο, γιατί δεν σας βγαίνει, κύριοι, ειδικά της Νέας Δημοκρατίας. Ηττηθήκατε με την εξεταστική πριν από μία εβδομάδα. Αν δεν κάνω λάθος, η πρότασή σας πήρε εβδομήντα έξι ψήφους. Μικρότερο αριθμό ψήφων μετά τη Μεταπολίτευση δεν έχει πάρει η Νέα Δημοκρατία σε αυτό το Κοινοβούλιο! Τώρα, όμως, θα έρθω και στα του νομοσχεδίου. Κυρίες και κύριοι Βουλευτές, και ειδικά εσάς στην Νέα Δημοκρατία και το ΠΑΣΟΚ, που είπατε πολλά πράγματα και κάνατε κριτική για το επείγον, θα σας ρωτούσα να μου πείτε τι έχετε κάνει εσείς. Δεν χρειάζεται μια αυτοκριτική; Δεν χρειάζεται μια αυτοκριτική για το ότι η χώρα μας δεν έχει ενεργειακό σχεδιασμό, για το ότι δεν έχει μεσοπρόθεσμο και μακροπρόθεσμο ενεργειακό σχεδιασμό και καμμιά μέριμνα για το κόστος της ανάπτυξης των ΑΠΕ; Τι κάνατε για την εναρμόνιση με τις ευρωπαϊκές οδηγίες και τις συγκεκριμένες υποχρεώσεις; Οι προηγούμενες κυβερνήσεις δεν φρόντισαν να υπάρχει εγκεκριμένος μηχανισμός στήριξης των ΑΠΕ. Από την άλλη μεριά, με το εν λόγω νομοσχέδιο εισάγουμε ένα νέο καθεστώς στήριξης των ΑΠΕ και ΣΗΘΥΑ. Σύμφωνα με τις κατευθύνσεις της Ευρωπαϊκής Ένωσης, δημιουργούμε ένα ασφαλές επενδυτικό περιβάλλον με στήριξη παραγωγής από ΑΠΕ όχι μέσω εγγυημένων τιμών, αλλά μέσω αγοροκεντρικών μηχανισμών. Κάντε μια αυτοκριτική, αγαπητές και αγαπητοί συνάδελφοι της Νέας Δημοκρατίας και του ΠΑΣΟΚ, για τη ΔΕΗ. Διότι τώρα ακούσαμε ότι κόπτεστε για τη ΔΕΗ. Ποια ΔΕΗ; Τη ΔΕΗ, η οποία αν και ξεκίνησε τη δεκαετία του '90 στις ανανεώσιμες πηγές, έφτασε να έχει μόνο το 2% παραγωγής από ανανεώσιμες πηγές; Τι έγινε τόσα χρόνια; Ποια συμφέροντα, εγχώρια και ξένα ιδιωτικά, στην ανάπτυξη των ΑΠΕ εξυπηρετούσατε σαν κυβερνήσεις και λοιπά; Εσείς μιλάτε για τη ΔΕΗ, την οποία καταντήσατε και την παραδώσατε με τη μονοκαλλιέργεια του λιγνίτη. Μιλάτε για τη ΔΕΗ την οποία απαξιώνατε για να μπορέσετε να την πουλήσετε. Και έρχεται αυτή η Κυβέρνηση και διασφαλίζει τον δημόσιο χαρακτήρα, δημιουργεί προϋποθέσεις εξωτερικής πολιτικής και από την ίδια τη ΔΕΗ, σχέσεις με τις βαλκανικές χώρες κ.λπ., ενώ διασφαλίζει τον δημόσιο χαρακτήρα των δικτύων και βέβαια καταργεί τη «μικρή» ΔΕΗ και το ξεπούλημα του 30%, που εσείς είχατε ψηφίσει με την προηγούμενη συγκυβέρνηση. Θα πω, όμως, δύο - τρία πράγματα και για τα ζητήματα της κλιματικής αλλαγής, για την οποία είμαστε δεσμευμένοι από διεθνείς συνθήκες. Θα πω δύο πράγματα, σχετικά με το ότι η κλιματική αλλαγή είναι ένα παγκόσμιο ζήτημα και οι ΑΠΕ παίζουν έναν μεγάλο ρόλο στην αποτροπή τους. Θα πω, όμως, ότι η χώρα μας αποκτάει και στο εν λόγω πολυνομοσχέδιο - γιατί όντως είναι πολυνομοσχέδιο - εθνική στρατηγική πρόληψης για την κλιματική αλλαγή. Αυτό δεν είναι μικρό πράγμα! Τώρα, πάρκο «ΑΝΤΩΝΗΣ ΤΡΙΤΣΗΣ». Θυμηθήκατε και το πάρκο «ΑΝΤΩΝΗΣ ΤΡΙΤΣΗΣ». Τόσα χρόνια κυβερνούσατε, δύο μοντέλα ακολουθήθηκαν με τον φορέα παλιά, μετά με την κίνηση που έγινε το 2014, που παραχωρήθηκε στον ΑΣΔΑ, και το πάρκο «ΑΝΤΩΝΗΣ ΤΡΙΤΣΗΣ» ήταν στην εικόνα, στην οποία ήταν. Έχετε να πείτε τίποτα για τους διαχειριστικούς ελέγχους, όταν έγινε ο καινούργιος φορέας; Έχετε να πείτε τίποτα για την κατάσταση, όπως την παραλαμβάνουμε, που έχουμε την ευθύνη - αναλαμβάνουμε όχι μόνο η αυτοδιοίκηση, αλλά με σημαντικό ρόλο της αυτοδιοίκησης - να προχωρήσει το θέμα του πάρκου «ΑΝΤΩΝΗΣ ΤΡΙΤΣΗΣ», για να πάρει τον πραγματικό ρόλο του σαν περιβαλλοντικό πάρκο, που σημειωτέον είναι το μεγαλύτερο των Βαλκανίων; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Και βέβαια, κλείνοντας, κύριε Πρόεδρε, είναι το τελευταίο που θα πω, έχει να κάνει με το άρθρο 36 και με το τέμενος. Πέρα όσων ελέχθησαν από τους αρμόδιους Υπουργούς και συναδέλφους μου εισηγητές από τον ΣΥΡΙΖΑ, δεν είναι μόνο ότι υλοποιείται ένας νόμος, ο ν.3512/2006, και ρυθμίζονται στο εν λόγω νομοσχέδιο θέματα, λεπτομέρειες, το πώς θα γίνει το τέμενος, κ.λπ., θα πω, όμως, ότι στην έννοια του κράτους και των σχέσεων των πολιτών η ανεξιθρησκία αποτελεί όρο του Συνταγματικού Δικαίου. Συνταγματικά δηλαδή, με τον όρο «ανεξιθρησκία» θεωρείται η ανοχή του κράτους απέναντι σε κάθε γνωστή και αναγνωρισμένη θρησκεία. Θα ήθελα να πω ότι η ιστορία της πατρίδας μας, από αρχαιοτάτους χρόνους, στην αρχαία Αθήνα - και ξέρετε πού απευθύνομαι - υπήρχε βωμός αφιερωμένος «τοις αγνώστοις θεοίς», γεγονός που αποτελούσε παγκόσμια πρωτοτυπία.
Κυρία συνάδελφε, ολοκληρώστε, παρακαλώ.
Να μην πω βέβαια, μετά και για το πρώτο Διάταγμα των Μεδιολάνων του Μεγάλου Κωνσταντίνου, που ουσιαστικά σταμάτησε τη δίωξη των χριστιανών και νομιμοποίησε τον Χριστιανισμό τότε, σαν επιτρεπόμενη θρησκεία.
Ευχαριστούμε, κυρία συνάδελφε, ολοκληρώσατε, παρακαλώ.
Τι θέλω να πω. Στην ελληνική ιστορία, η ανεξιθρησκία αποτελεί έννοια αξιοσέβαστη και πραγματικό δικαίωμα.
Ευχαριστούμε, κυρία συνάδελφε, ολοκληρώσατε, παρακαλώ.
Και επειδή ακούσαμε και ρατσιστικό, ναζιστικό παραλήρημα στη Βουλή το πρωί, θα ήθελα να πω ότι σήμερα, στη μαύρη επέτειο της 4ης Αυγούστου - που κάποιοι εδώ μέσα σαν να γιόρταζαν θα έλεγα, το ακούσαμε - είναι σημαντικό και έχει έναν συμβολισμό να ψηφιστεί το άρθρο 35, που θα ψηφιστεί με ευρεία πλειοψηφία, να δείξει ότι η πατρίδα μας προχωράει μπροστά, η δικτατορία και ο φασισμός είναι παρελθόν.
Κυρία Καφαντάρη, ολοκληρώσατε, παρακαλώ. Σας ευχαριστούμε.
Πορευόμαστε στη δημοκρατία. Η δημοκρατία στην Ελλάδα ιδρύθηκε και προχωράμε δημοκρατικά. Είναι πάρα πολύ σημαντικό αυτό. Σας ευχαριστώ.
Τελευταίος ομιλητής είναι ο συνάδελφος κ. Καραθανασόπουλος από το Κομμουνιστικό Κόμμα Ελλάδας.
Σας ευχαριστώ πολύ, κύριε Πρόεδρε. Στις τελευταίες τρεις συνεδριάσεις, κύριε Πρόεδρε της Ολομέλειας, πραγματικά είναι πολύ δύσκολος ο ρόλος των κομμάτων της Συμπολίτευσης και της Αντιπολίτευσης, να μπορούν να βρουν ζητήματα για να διαφωνήσουν, γιατί επί της ουσίας τα ψήφισαν και τα τρία αυτά νομοσχέδια, τις ευρωπαϊκές οδηγίες και το σημερινό που είναι κατεπείγον, τα οποία είναι νομοσχέδια που στηρίζουν επί της ουσίας, υλοποιούν και ικανοποιούν τις ανάγκες του μεγάλου κεφαλαίου σε βάρος των λαϊκών στρωμάτων. Έτσι λοιπόν, είναι δικαιολογημένο το άγχος και η αγωνία τους να βρουν ζητήματα να διαφωνήσουν, όταν στις στρατηγικές επιλογές υποτάσσονται, Κυβέρνηση και Αντιπολίτευση, στα κελεύσματα και στις ανάγκες του κεφαλαίου. Και το σημερινό νομοσχέδιο, το οποίο έρχεται με τη διαδικασία του κατεπείγοντος - για μια ακόμα φορά η Κυβέρνηση καταφεύγει σε αυτή τη διαδικασία, γιατί αποτελεί και μνημονιακή υποχρέωση η περαιτέρω απελευθέρωση της αγοράς ηλεκτρικής ενέργειας - είναι ένα νομοσχέδιο το οποίο υλοποιεί - και το λέει και η ίδια η αιτιολογική έκθεση - το ευρωενωσιακό πλαίσιο απελευθέρωσης της αγοράς ηλεκτρικής ενέργειας και γενικότερα στοχεύει στην υλοποίηση των στόχων που έχουν τεθεί από την αντιδραστική, την αντιλαϊκή στρατηγική της Ευρωπαϊκής Ένωσης για την Ευρώπη 2020, όπου το 20% της ηλεκτρικής ενέργειας πρέπει να προέρχεται από ΑΠΕ. Και δυσμένεια από τη μέχρι τώρα υλοποίηση αυτής της πολιτικής είναι οι μονοπωλιακοί όμιλοι, οι οποίοι θα δουν διασφάλιση νέων επιδοτήσεων, νέα πεδία εξασφαλισμένης κερδοφορίας. Και βεβαίως, αυτή τη νέα κερδοφορία θα κριθούν να την πληρώσουν - για ακόμα μία φορά - τα λαϊκά στρώματα, που θα δουν να θυσιάζονται ακόμα περισσότερο οι ικανοποιήσεις των αναγκών στον βωμό της κερδοφορίας του κεφαλαίου. Με το παρόν νομοσχέδιο, τον βασικό του κορμό εισάγεται ένα νέο πλαίσιο στήριξης των επενδύσεων από ΑΠΕ, αλλά και συμπαραγωγής. Το κεντρικό στοιχείο αυτού του νομοσχεδίου είναι τα σταθερά ποσά ενίσχυσης των μονάδων αυτού του τύπου και μάλιστα για συγκεκριμένο χρονικό διάστημα, ανεξάρτητα από τις διακυμάνσεις της χονδρεμπορικής αγοράς. Δηλαδή, τι κάνει αυτό το νομοσχέδιο με απλά λόγια; Διασφαλίζει, παρέχει διασφαλισμένα κέρδη για τους επιχειρηματικούς ομίλους που δραστηριοποιούνται στον τομέα παραγωγής των ΑΠΕ. Έτσι, λοιπόν, η νέα ανάπτυξη και το νέο μοντέλο που ευαγγελίζεται η Κυβέρνηση ΣΥΡΙΖΑ - ΑΝΕΛ στηρίζεται στην επιχειρηματικότητα χωρίς ρίσκο και αναπτύσσει επιχειρηματίες «τζάμπα μάγκες», που ό,τι και αν γίνει, τα κέρδη τους θα είναι κέρδη τους. Και αυτό βεβαίως δεν αποτελεί μια νέα πολιτική, τουλάχιστον στον τομέα της ηλεκτρικής ενέργειας. Και οι προηγούμενες κυβερνήσεις αυτό κάνανε: Σκανδαλώδη ποσά επιδότησης για τους επιχειρηματικούς ομίλους που δραστηριοποιούνται στον τομέα της ενέργειας και ιδιαίτερα στις ανανεώσιμες πηγές ενέργειας. Και ποιος πλήρωνε όλα αυτά τα ποσά; Τα λαϊκά στρώματα, η λαϊκή οικογένεια, που έβλεπαν καθημερινά τα τιμολόγια της ΔΕΗ, του ηλεκτρικού ρεύματος που πληρώνουν, να αυξάνουν. Έτσι λοιπόν, τα επενδυτικά σχέδια, τη διασφαλισμένη κερδοφορία των επιχειρηματικών ομίλων που δραστηριοποιούνται στις ΑΠΕ, τις χρηματοδοτούν με τον ιδρώτα και τον πόνο τους οι λαϊκές οικογένειες, για να διασφαλίσουν τα κέρδη τους. Από αυτή την άποψη, όλα αυτά που επί δεκαετίες ακούμε για μα πολιτική απελευθέρωση της αγοράς ηλεκτρικής ενέργειας που θα έχει φιλολαϊκό πρόσημο είναι ακριβώς το αντίστροφο. Και από αυτή την άποψη, άμα θέλετε κάτι, αναδεικνύεται η υπεροχή της πρότασης του ΚΚΕ: Ενώ η Ελλάδα είναι πλούσια σε πηγές ηλεκτρικής ενέργειας, υπάρχει μια τεράστια ενεργειακή φτώχεια για τον ελληνικό λαό. Ποιος είναι στο επίκεντρο αυτής της ενεργειακής φτώχειας; Γιατί υπάρχει αυτή η ενεργειακή φτώχεια; Γιατί υπάρχει ένας υπεύθυνος, το καπιταλιστικό κέρδος. Ενώ πραγματικά θα μπορούσε να ήταν πάμφθηνη για το σύνολο της λαϊκής οικογένειας και να καλύπτει το σύνολο των λαϊκών αναγκών η παροχή ηλεκτρικής ενέργειας, είναι όμως πολύ ακριβή και πολλά λαϊκά στρώματα δεν μπορούν να καλύψουν τις απαραίτητες ανάγκες τους. Από αυτή την άποψη, λοιπόν, η πρόταση του Κομμουνιστικού Κόμματος Ελλάδας για τον λαϊκό φορέα ενέργειας, στο πλαίσιο της λαϊκής οικονομίας, του κρατικού φορέα, αναδεικνύει την υπεροχή και την επιβεβαιότητα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σε δύο ζητήματα τελειώνω, κύριε Πρόεδρε. Δεύτερο ζήτημα είναι το πάρκο «ΑΝΤΩΝΗΣ ΤΡΙΤΣΗΣ». Και οι προηγούμενες κυβερνήσεις και η σημερινή, με αυτό που κάνετε, οδηγείτε το πάρκο «ΑΝΤΩΝΗΣ ΤΡΙΤΣΗΣ» στην καταστροφή, στην εμπορευματοποίηση και έχετε τεράστια ευθύνη που υπάρχει αυτή η τεράστια εγκατάλειψη, γιατί το ζήτημα είναι η χρηματοδότηση. Και εδώ πάλι δεν βάζετε το χέρι στην τσέπη, «με ξένα κόλλυβα» προσπαθείτε να το κάνετε. Ιδρύετε νέο φορέα ιδιωτικού χαρακτήρα, ιδιωτικού δικαίου, για να γίνει τι δηλαδή; Να επιταχύνει τις διαδικασίες ιδιωτικοποίησης και περαιτέρω εμπορευματοποίησης του πάρκου «ΑΝΤΩΝΗΣ ΤΡΙΤΣΗΣ»; Γι' αυτό βάλατε και τη συγκεκριμένη σύνθεση με τις ΜΚΟ μέσα; Γι' αυτό το έχετε βάλει με τις ΜΚΟ μέσα να έχουν εκπρόσωπο; Αυτό είναι το πρώτο. Το δεύτερο, ποιος θα πληρώνει τη λειτουργία του πάρκου «ΑΝΤΩΝΗΣ ΤΡΙΤΣΗΣ» και τον νέο φορέα; Από τους κεντρικούς αυτοτελείς πόρους των επτά όμορων δήμων. Δηλαδή έχετε περικόψει τους κεντρικούς αυτοτελείς πόρους, τους κόβετε και άλλα για να λειτουργήσει το πάρκο «ΑΝΤΩΝΗΣ ΤΡΙΤΣΗΣ». Και τρίτον, τα χρέη που έχουν ποιος θα τα καλύψει; Ο αναπτυξιακός σύνδεσμος. Πώς θα καλυφθούν αυτά; Πάλι από τους κεντρικούς αυτοτελείς πόρους. Ε, στο τέλος δεν μένει και τίποτα. Και από αυτή την άποψη, αυτή η εξέλιξη είναι πολύ επικίνδυνη για την ύπαρξη, τη λειτουργία και ανάδειξη του πάρκου «ΑΝΤΩΝΗΣ ΤΡΙΤΣΗΣ». Και τελειώνω με το τέμενος. Εμείς, κύριε Πρόεδρε, θα στηρίξουμε το άρθρο για το τέμενος, γιατί ακριβώς είναι πάγια η λογική μας και η αρχή μας αυτή - δεν αλλάζουμε τώρα θέσεις και ούτε στάση ανάλογα με την προσωρινή πολιτική συγκυρία - όπως επίσης συμφωνούμε ότι έπρεπε ήδη να έχει δημιουργηθεί το νεκροταφείο για τους μουσουλμάνους στο θρήσκευμα. Από αυτή, λοιπόν, την άποψη εμείς παραμένουμε σε αυτή τη γραμμή και θα ψηφίσουμε την υπόθεση κατασκευής του τεμένους.
Ευχαριστούμε. Κυρίες και κύριοι συνάδελφοι, έκλεισε ο κατάλογος ομιλητών.
Κύριε Πρόεδρε, θέλω τον λόγο.
Πριν από την υποστήριξης της τροπολογίας που έχουν κάνει οι δύο συνάδελφοι;
Θα τους ακούσω πρώτα.
Και μετά εσείς. Κυρίες και κύριοι συνάδελφοι, έχει προταθεί τροπολογία - προσθήκη από τους συναδέλφους κ.κ. Τριαντάφυλλο Μηταφίδη και Κωνσταντίνο Μορφίδη. Κύριε Μηταφίδη, είστε πολύ καλός ομιλητής. Ελπίζω σε ένα λεπτό να την έχετε παρουσιάσει.
Η τροπολογία αυτή έχει έναν επείγοντα χαρακτήρα και θα διευκολύνει το δημόσιο να εισπράξει οφειλές που έχουν βεβαιωθεί στις τελωνειακές αρχές από την 1-6-2015 μέχρι στις 31-8-2015. Οι οφειλές αυτές προέρχονται από δηλώσεις προϊόντων που υπάγονται στον ειδικό φόρο κατανάλωσης. Δεν μπορούσαν να τις καταβάλουν οι επιχειρήσεις λόγω της τραπεζικής αργίας και του περιορισμού που υπήρχε στην κίνηση των κεφαλαίων και λόγω πραγματικής οικονομικής αδυναμίας να ανταποκριθούν στις υποχρεώσεις τους. Νομίζω ότι με την τροπολογία που καταθέσαμε λύνεται αυτό το ζήτημα.
Ευχαριστούμε, κύριε συνάδελφε. Κύριε Υπουργέ, έχετε τον λόγο. Κλείνουμε με εσάς και να σκεφτούμε λίγο τον χρόνο. Ευχαριστώ.
Θα είμαι σύντομος. Κατ' αρχάς, γίνεται αποδεκτή η τροπολογία που υποστήριξε ο κ. Μηταφίδης με γενικό αριθμό 635 και ειδικό 56. Τρία πράγματα θέλω να πω, παρ' ότι ειπώθηκαν στη διήμερη συνεδρίαση, αλλά φαίνεται ότι κάποιοι εμμένουν να μην κατανοούν. Δεν υπάρχει καμμία υπογραφή της Κυβέρνησης για ιδιωτικοποίηση, για απόλυση του 17% της ΔΕΗ. Αυτό δε το οποίο έχετε ανακαλύψει είναι το ΦΕΚ το οποίο επικαιροποιεί το asset development plan του ΤΑΙΠΕΔ, μέσα στο οποίο περιλαμβάνονται περιουσιακά στοιχεία που η κυβέρνηση ΠΑΣΟΚ και Νέας Δημοκρατίας είχαν βάλει. Προσπάθειά μας είναι μέσα από τη δημιουργία του νέου υπερταμείου αξιοποίησης της δημόσιας περιουσίας να αποδυναμώσουμε το ΤΑΙΠΕΔ και να ακυρώσουμε τη συγκεκριμένη ιδιωτικοποίηση. Αυτή είναι η θέση της Κυβέρνησης. Δεν ακούγεται για πρώτη φορά. Δεν ακούγεται μόνο από εμένα. Έχει ακουστεί και από άλλους Υπουργούς. Αλλά βεβαίως εσείς, όπως είπαμε και πριν, έχετε γίνει porte - parole της ιδιωτικοποίησης της δημόσιας περιουσίας και ιδιαίτερα της ΔΕΗ, την οποία κυριολεκτικά έχετε στοχοποιήσει. [[Θόρυβος στην Αίθουσα]] Πιο σιγά τα σχόλιά σας, κύριε Τζαβάρα. Δεύτερον, τα χρέη της ΔΕΗ δεν είναι πάνω από 3 δισεκατομμύρια. Είναι 2.300.000.000. Άρα να μην διαδίδονται ψευδή στοιχεία. Τρίτον, για τα συγκεκριμένα ληξιπρόθεσμα χρέη εφαρμόζουμε με απόλυτη επιτυχία ήδη την πολιτική της ρύθμισης με τριάντα έξι δόσεις, χωρίς προκαταβολή. Kαι η επιτυχία αυτή αποδεικνύεται από τον μεγάλο αριθμό πολιτών - πάνω από εξακόσιες πενήντα χιλιάδες - οι οποίοι έχουν υπαχθεί στη συγκεκριμένη ρύθμιση. Μας κληροδοτήσατε το έλλειμμα του ΛΑΓΗΕ, ως αποτέλεσμα ενός άναρχου και στρεβλού τρόπου ανάπτυξης των ΑΠΕ στη χώρα μας, και έρχεστε εδώ πέρα ασκώντας κριτική σε μια πρόταση η οποία πάει να νοικοκυρέψει τα πράγματα και πάει να κλείσει το έλλειμμα, χωρίς να προτείνετε τίποτα. Αυτό λέγεται ανευθυνότητα και μικροκαρδία. Όπως μικροκαρδία δείχνετε στην πρόταση για το πάρκο «ΑΝΤΩΝΗΣ ΤΡΙΤΣΗΣ», όπου ενώ απέτυχε το συγκεκριμένο σχέδιο, κάνετε αυτή τη στιγμή μια κριτική επί του ασφαλούς. Υπάρχει συγκεκριμένη, τεκμηριωμένη πρόταση και το πάρκο «ΑΝΤΩΝΗΣ ΤΡΙΤΣΗΣ» σώζεται. Τέλος, όσον αφορά τις θέσεις που αφορούν τον ΛΑΓΗΕ και την ΡΑΕ, είναι θέσεις οι οποίες καλύπτονται με βάση την ισχύουσα νομιμότητα, την οποία σεβόμαστε απόλυτα. Αφορά ειδικές ρυθμίσεις που υπάρχουν για τις ρυθμιστικές αρχές ενέργειας. Η μόνη παρέκκλιση που υπάρχει αφορά τις αμοιβές σε κάποιες περιπτώσεις και όχι σε όλες τις θέσεις, οι οποίες θα βγουν ύστερα από κοινή απόφαση με το Υπουργείο Οικονομικών. Η μικροκαρδία δε η οποία σας έχει κυριαρχήσει αποτυπώνεται ότι δεν βρήκατε να πείτε ούτε μια κουβέντα σωστή…
Τον νόμο πείτε μας, κύριε Υπουργέ!
…για ένα πραγματικά μέτρο - τομή για τον αγροτικό κόσμο, που είναι η ιστορία της εφαρμογής του virtual net - metering, της εικονικής αυτοπαραγωγής, το οποίο θα αποτελέσει τομή για τους κατ' επάγγελμα αγρότες και θα δώσει τη δυνατότητα και στα εκπαιδευτικά ιδρύματα και στους δήμους να μειώσουν το κόστος ενέργειάς τους. Ευχαριστώ.
Κύριε Υπουργέ, την τροπολογία την κάνατε δεκτή;
Μάλιστα.
Έγινε δεκτή η τροπολογία. Κυρίες και κύριοι συνάδελφοι…
Κύριε Πρόεδρε!
Κύριε συνάδελφε, τι είναι;
Επί της τροπολογίας, κύριε Πρόεδρε.
Επί της τροπολογίας, κύριε Πρόεδρε, δεν έχουμε τοποθετηθεί. Δεν μπορεί να ψηφιστεί χωρίς διάλογο.
Έχετε δίκιο επί της ουσίας, απλώς πρέπει να ξέρετε ότι στο Προεδρείο έχουν ήδη έρθει δηλώσεις συναδέλφων σας που θέλουν…
Κατατέθηκε στις 14: 30΄. Πρέπει να τοποθετηθούμε!
Δεν αμφισβητώ τη διαδικασία. Κύριε Κουτσούκο, έχετε τον λόγο.
Το πρώτο θέμα είναι το τυπικό. Η Διάσκεψη των Προέδρων για τη διαδικασία της συζήτησης στην οποία συμφωνήσαμε, έχει αποφασίσει ότι στα νομοσχέδια τα κατεπείγοντα δεν κατατίθενται τροπολογίες. Το δεύτερο τυπικό είναι ότι αυτή κατατέθηκε 14: 30΄, πριν μία ώρα και αφού είχαν μιλήσει οι εισηγητές μας και οι Κοινοβουλευτικοί Εκπρόσωποι. Και το τρίτο, το ουσιαστικό είναι το εξής: Πού είναι ο κ. Αλεξιάδης, ο αρμόδιος Υπουργός επί των δημοσίων εσόδων, που μας κουνάει το χέρι κάθε φορά, να πει ποιους καλύπτει αυτή η ύποπτη τροπολογία; Αυτό είναι το θέμα της ουσίας. Γιατί, κύριε Πρόεδρε, για τις ρυθμίσεις αυτών που έχουν χάσει λόγω capital controls τις εκατό δόσεις έχουμε καταθέσει εδώ και τρεις μήνες τροπολογία. Εδώ δεν πρόκειται γι' αυτό. Εδώ πρόκειται για κάποιους που δεν πλήρωσαν και πάμε πέρα από τις πάγιες διατάξεις να τους ξεπλύνουμε σε δέκα μέρες. Πρέπει να τοποθετηθεί το Υπουργείο Οικονομικών και να μην ψάχνετε να βρίσκετε τους κομματικούς πατριώτες, για να βγάλετε από πάνω σας το βάρος.
Ευχαριστούμε. Κύριε Καρρά, έχετε τον λόγο.
Συμπληρωματικά, για να μην καταχρώμαι τον χρόνο, έστω κι αν γίνει δεκτή αυτή η απαράδεκτη τροπολογία, με το 3% καταβολής του κεφαλαίου θα αίρονται οι εγγυήσεις υπέρ του ελληνικού δημοσίου; Αίρονται, λέει, οι κατασχέσεις μετά την καταβολή του 3%. Και στις δέκα μέρες ποιος θα γνωρίζει τι έχει γίνει, κύριε Πρόεδρε; Μόνο εκείνοι οι οποίοι είναι ήδη ενημερωμένοι. [[Θόρυβος στην Αίθουσα]] Δεν μπορεί παρά μόνο οι ενημερωμένοι, εκείνοι οι οποίοι προηγουμένως έχουν ενημερωθεί. Η τροπολογία αυτή να αποσυρθεί και να έρθει ο Υπουργός Οικονομικών να τα δούμε τα θέματα. Αφαιρούνται εγγυήσεις του ελληνικού δημοσίου και το ελληνικό δημόσιο ζημιώνεται. Δεν μπορούμε να το δεχτούμε παρά πέντε προ της ψηφοφορίας.
Ευχαριστώ, κύριε Καρρά. Κύριε Αμυρά, έχετε τον λόγο.
Ευχαριστώ, κύριε Πρόεδρε. Συμπληρώνω σε αυτά που ειπώθηκαν από τους Κοινοβουλευτικούς Εκπροσώπους των άλλων κομμάτων και άλλα δύο ύποπτα σημεία. Το πρώτο που πρέπει να σας προβληματίσει όλους είναι ότι δεν υπάρχει έκθεση του Γενικού Λογιστηρίου του Κράτους, καμμία αποτίμηση. Φέρνετε τροπολογία να ρυθμίσει κάποιες οφειλές για τελωνειακές υποθέσεις, χωρίς να υπάρχει αποτύπωση της κατάστασης του κόστους των άλλων συμπερασμάτων, δημοσιονομικών και μη, από το Γενικό Λογιστήριο του Κράτους; [[Θόρυβος στην Αίθουσα]] Παρακαλώ, λίγη ησυχία. Δεύτερον, γιατί μας λέτε ότι πρέπει να υπάρξει μια παράταση εντός δέκα ημερών από τη δημοσίευση του νόμου να γίνει το ξέπλυμα; Ή κάποιους καλύπτετε ή αποσύρετε τώρα αυτή την τροπολογία. Σε διαδικασία κατεπείγοντος, μισή ώρα πριν λήξει η συνεδρίαση και μας φέρνετε αυτό! Ντροπή!
Μάλιστα. Εάν δεν κάνουμε ησυχία… [[Θόρυβος - διαμαρτυρίες στην Αίθουσα]] Θα πάρει τον λόγο η κ. Κεραμέως. Δεν έχει σημασία να την ακούσουμε τι θα πει; Εγώ δεν ακούω από εδώ. Παρακαλώ, η κ. Κεραμέως έχει τον λόγο.
Κύριε Πρόεδρε, νομίζαμε ότι τα έχουμε δει όλα στο Κοινοβούλιο. Συζητάμε σήμερα με διαδικασία του κατεπείγοντος ένα νομοσχέδιο πεντακοσίων τριάντα σελίδων, το οποίο πολύ αμφιβάλλω πόσοι από εδώ μέσα το έχουν διαβάσει εν συνόλω. Νομίζω ίσως και κανείς. Συζητάμε ένα νομοσχέδιο, ένα πολυνομοσχέδιο, το οποίο κατατέθηκε υπό άθλιες κοινοβουλευτικές διαδικασίες στο κλείσιμο της Βουλής για τις θερινές διακοπές και έρχεται στο κλείσιμο της διαδικασίας, ενώ έχουν τοποθετηθεί όλοι οι συνάδελφοι, οι αρμόδιοι Υπουργοί, μια βουλευτική, για να μην πω κρυπτουπουργική τροπολογία - και για να μην πω ντροπολογία, βεβαίως - επί θεμάτων τα οποία πολύ αμφιβάλλω αν έστω και ένας Βουλευτής εδώ μέσα μπορεί να μας εξηγήσει τι ακριβώς αφορούν. Ζητούμε από τον αρμόδιο Υπουργό να αποσύρει αμέσως αυτή την τροπολογία και να τη φέρει με κανονικές διαδικασίες, συνοδευόμενη με έκθεση του Γενικού Λογιστηρίου του Κράτους. Διαφορετικά θα πρέπει κι εμείς να αποφασίσουμε για το πώς θα τοποθετηθούμε. Ευχαριστώ.
Κύριε Πρόεδρε, μπορώ να έχω τον λόγο;
Κύριε Μανιάτη, επειδή έχει μιλήσει ο κ. Κουτσούκος, δεν νομίζω…
Κύριε Πρόεδρε, θα ήθελα τον λόγο για λίγο, να τοποθετηθώ.
Ορίστε, κύριε Μανιάτη, έχετε τον λόγο.
Κύριε Πρόεδρε, θέλω να είναι απόλυτα σαφές. Αν δεν δοθούν εξηγήσεις γι' αυτή την εξαιρετικά ύποπτη τροπολογία, η Δημοκρατική Συμπαράταξη θα αποχωρήσει από τη Βουλή τώρα. Θα αποχωρήσουμε από την ψηφοφορία. Ή θα αποσύρει την Κυβέρνηση την τροπολογία ή θα δοθούν πολύ καθαρές εξηγήσεις, ποιους πάει να βολέψει και γιατί το κάνει μία ώρα πριν το θερινό κλείσιμο των εργασιών της Βουλής.
Μάλιστα. Κύριε Καραθανασόπουλε, έχετε τον λόγο.
Κύριε Πρόεδρε, εμείς θα πούμε ότι αφορά μια περίεργη και διαδικασία και τροπολογία. Σε κατεπείγον νομοσχέδιο, δυόμιση ώρα και ήταν πολύ σημαντικό ζήτημα που αφορά παραβιάσεις τελωνειακού χαρακτήρα. Χωρίς να ξέρουμε ποιους αφορά, τι ποσά παραβιάσεων αφορά και πώς πρέπει να αντιμετωπιστεί αυτό το ζήτημα. Και γιατί να είναι αυτές οι ημερομηνίες από 1η Ιουνίου έως 31 Αυγούστου; Και χωρίς έκθεση του Γενικού Λογιστηρίου του Κράτους. Εμείς καλούμε την Κυβέρνηση να την αποσύρει τη συγκεκριμένη τροπολογία, γιατί, εκτός από περίεργη, μετά θα είναι και σκανδαλώδης.
Μάλιστα, κύριε συνάδελφε. Κυρίες και κύριοι συνάδελφοι, έχει ζητήσει τον λόγο ο κύριος Υπουργός για να σχολιάσει και να απαντήσει στις ενστάσεις. Κύριε Υπουργέ έχετε τον λόγο.
Ευχαριστώ, κύριε Πρόεδρε. Να απαντήσω στα θέματα που τέθηκαν. Πρώτα απ' όλα, η συγκεκριμένη τροπολογία βοηθάει στο να εισπραχθούν οφειλές που υπάρχουν στα τελωνεία. Δεν είναι μια τροπολογία…
Κύριε Υπουργέ, 3%; Βάλτε το και για τους άλλους.
Κύριοι συνάδελφοι, σας παρακαλώ.
Βάλατε τα ερωτήματα. Να μην απαντήσω;
Κύριε συνάδελφε, θέλουμε τις διευκρινίσεις ή δεν τις θέλουμε;
Ζητήσατε να απαντήσω. Ζήτησα τον λόγο…
Ζητήσατε να απαντήσει ο Υπουργός. Αφήστε να ακούσουμε τι θα πει.
Καταλαβαίνουμε γιατί γίνεται αυτό. Τελειώνω, λοιπόν, πολύ σύντομα. Βοηθάει στο να εισπραχθούν οφειλές από επιχειρήσεις που την περίοδο που υποβλήθηκαν τα capital controls, συγκεκριμένη περίοδο 1η Ιουνίου με 31 Αυγούστου, έκαναν δηλώσεις για πληρωμή του ειδικού φόρου κατανάλωσης - συγκεκριμένο, λοιπόν, περιεχόμενο - και χωρίς αυτή τη ρύθμιση, οι επιχειρήσεις αυτές, οι οποίες έδωσαν επιταγές την περίοδο εκείνη και δεν μπόρεσαν να αποπληρώσουν τον ειδικό φόρο κατανάλωσης, γιατί ακριβώς υποβλήθηκαν τα capital controls, μπορούν τώρα να υπαχθούν στη ρύθμιση από δύο έως σαράντα οκτώ δόσεις.
Και αυτοί που έχασαν αυτή τη ρύθμιση;
Και επειδή ακούστηκε το 3%, το 3% είναι η πρώτη δόση. Τους δίνουμε λοιπόν, ένα πολύ στενό περιθώριο δέκα ημερών και λέμε «σε δέκα ημέρες καταθέτεις την πρώτη δόση και αποπληρώνεις τις οφειλές σου σε σαράντα οκτώ δόσεις». [[Θόρυβος στην Αίθουσα]] Αν εσείς που φωνάζετε για περισσότερες δόσεις διαφωνείτε, να το πείτε. Σε ό,τι αφορά αυτό που ακούστηκε, για το «κατασχέσεις εις χείρας τρίτων», δεν αίρονται - επειδή ειπώθηκε, με σεβασμό στην νομική σας άποψη - , είναι κατασχέσεις εις χείρας τρίτων. Δεν έχει σχέση με αυτό που είπατε. Άρα η τροπολογία αυτή βοηθάει επιχειρήσεις…
Κύριοι συνάδελφοι, δεν υπάρχει περίπτωση να γίνει συζήτηση με αυτόν τον τρόπο. Σας παρακαλώ.
Βοηθάει τις εισπράξεις…
Κύριοι συνάδελφοι, δεν θέλω να κάνω αναφορές με ονόματα. Δεν υπάρχει περίπτωση να γενικευθεί με αυτόν τον τρόπο η συζήτηση. Δεν μπορεί. Έχει τελειώσει, έχει κλείσει η διαδικασία των παρεμβάσεων, με όλους τους παράγοντες συζήτησης.
Πώς έχει κλείσει, κύριε Πρόεδρε;
…(δεν ακούστηκε)
Κύριε Κεγκέρογλου, παρακαλώ αφήστε να ακούσετε τι θα πει το Προεδρείο. Η συζήτηση επί της ουσίας, με όλους τους παράγοντες της σημερινής συζήτησης έχει κλείσει, δηλαδή Κοινοβουλευτικούς Εκπροσώπους, ειδικούς αγορητές και λοιπά. Έχει τεθεί ένα θέμα τροπολογίας, υπήρξαν ενστάσεις, απάντησε ο Υπουργός. Δεν υπάρχει κανένας άλλος τρόπος να μείνουμε σε αυτό το θέμα, αφού δεν την αποσύρει ο Υπουργός, παρά να ψηφίσουμε. Εγώ δεν μπορώ να καταλάβω αν μπορεί να υπάρξει άλλη διαδικασία.
Να συζητηθεί, κύριε Πρόεδρε.
Γενικότερη συζήτηση από την αρχή δεν μπορεί να γίνει.
Κύριε Πρόεδρε, μπορώ να έχω τον λόγο για ένα λεπτό;
Υποθέτω θέλετε τον λόγο επί της διαδικασίας;
Ναι, κύριε Πρόεδρε.
Επί της διαδικασίας, το εννοούμε, κύριε συνάδελφε.
Μισό λεπτό, κύριε Πρόεδρε. Τίποτα παραπάνω. Εγώ απευθύνομαι στον επισπεύδοντα Υπουργό, τον κ. Σκουρλέτη. Κύριε Σκουρλέτη, είχαμε δύο μέρες συνεδριάσεις στην επιτροπή και Ολομέλεια και επί της αρχής συμφωνήσαμε για ένα νομοσχέδιο το οποίο βοηθάει για την ανάπτυξη της Ελλάδος. Σας παρακαλώ πολύ και παραινώ: Πάρτε πίσω την τροπολογία αυτή που έχει φέρει ένας άλλος Υπουργός, που δεν την γνωρίζετε, που δεν γνωρίζετε επί της ουσίας σε ποιους αναφέρεται, που δεν μπορείτε να το εξετάσετε. Πάρτε την πίσω, για να μη δυναμιτίσετε και να μην καταστρέψετε πια τη λειτουργία του Κοινοβουλίου σε τέτοιον βαθμό.
Μάλιστα.
Κύριε Πρόεδρε, σας παρακαλώ.
Κύριε Μανιάτη, μισό λεπτό, ακούστε τι θα πω. Δεν υπάρχει περίπτωση να κλείσουμε με απότομο τρόπο αυτή τη συζήτηση. Εγώ δεν θα το κάνω. Πρέπει όμως να έχουμε συναίσθηση και του χρόνου, της ώρας και των διαθέσεων συνολικά.
Κύριε Πρόεδρε…
Κύριε Μανιάτη, αφήστε με να σας πω. Εγώ θα δώσω τον λόγο σε όσους σηκώνουν το χέρι. Δεν υπάρχει περίπτωση να μην το κάνω. Με τη μόνη διαφορά ότι πρέπει να συνεννοηθούμε ότι η Διάσκεψη των Προέδρων έχει αποφασίσει ότι στις 14.30΄ κλείνουμε. Προφανώς, δεν ήξερε την κατάθεση της τροπολογίας.
…(δεν ακούστηκε)
Κύριε Κεγκέρογλου, αφήστε με να διευθύνω τη συζήτηση. Παρακαλώ! Επομένως πρέπει να έχουμε μια διαδικασία πιο ευέλικτη. Το αντιλαμβάνομαι. Λέω ότι εγώ θα δώσω τον λόγο σε όλους τους συναδέλφους που σηκώνουν το χέρι, με προσδιορισμό δύο λεπτών για τον καθένα, αλλά παρακαλώ με συναίσθηση του χρόνου, να μην γενικευθεί η συζήτηση. Ευχαριστώ πολύ. Ο κ. Μανιάτης και ο κ. Καραθανασόπουλος για την ώρα έχουν τον λόγο. Κύριε Λοβέρδο, σας είδα. Μετά. Κύριε Μανιάτη, ορίστε.
Κύριε Πρόεδρε, ως Δημοκρατική Συμπαράταξη, θέλουμε να είμαστε πολύ καθαροί. Είχαμε συμφωνήσει να μην κατατεθεί καμμία τροπολογία. Είχαμε αποδεχθεί να ολοκληρωθεί η διαδικασία και κύλησε σχετικά ομαλά. Πέρα από αυτό που είχε συμφωνηθεί στη Διάσκεψη των Προέδρων, πέρα από αυτό που είχαμε συμφωνήσει μέχρι πριν μία ώρα, συμβαίνει το εξής αδιανόητο, που δεν μπορεί να γίνει αποδεκτό, όχι από το Σώμα - εγώ πραγματικά απευθύνομαι στους συναδέλφους της Συμπολίτευσης - από τους Έλληνες πολίτες. Μια τροπολογία με καθαρά οικονομικό αντικείμενο, που θα μπορούσε να είχε έρθει και έπρεπε να έχει έρθει με υπογραφή του Υπουργού και με έκθεση του Γενικού Λογιστηρίου του Κράτους, που να λέει πόσοι ωφελούνται, πόσα χάνει ή κερδίζει το κράτος και γιατί το κάνουμε τώρα, είναι αδιανόητο μια τέτοια τροπολογία να έρχεται χωρίς έκθεση Γενικού Λογιστηρίου, με υπογραφή μόνο Βουλευτών και να γίνεται αποδεκτή από τον μη αρμόδιο για τα οικονομικά κ. Σκουρλέτη. Ευτελίζει, εξευτελίζει τη νομοθετική εργασία όλου του Κοινοβουλίου, μισή ώρα πριν κλείσουν οι εργασίες. Εμείς είπαμε να το πάρει πίσω η Κυβέρνηση, να το φέρει μετά από είκοσι μέρες που ανοίγει ξανά η Βουλή, και με χαρά, με έκθεση του Γενικού Λογιστηρίου και με υπογραφή του Υπουργού - όχι τροπολογία Βουλευτών - να το κουβεντιάσουμε.
Ευχαριστούμε, κύριε Μανιάτη. Έχουν ζητήσει τον λόγο και θα τον πάρουν ο κ. Καραθανασόπουλος, η κ. Μπακογιάννη και ο κ. Λοβέρδος. Ειλικρινά παρακαλώ, αν είναι δυνατόν, να περιορίσουμε τη συζήτηση σε αυτούς τους συναδέλφους. Κύριε Καραθανασόπουλε, ορίστε.
Πραγματικά, κύριε Πρόεδρε, η απάντηση του Υπουργού δημιούργησε περισσότερα ερωτηματικά. Πολλά περισσότερα ερωτηματικά. Γιατί θα καταλαβαίναμε μια τροπολογία που αφορά κάποιο έκτακτο γεγονός που συνέβη χθες, σήμερα και θέλουμε να το αντιμετωπίσουμε, παρά ένα γεγονός που έγινε ένα χρόνο πριν και το οποίο το ήξερε και είναι προετοιμασμένος ο κύριος Υπουργός. Και όταν χθες και προχθές ο ίδιος ο Υπουργός, ο κ. Αλεξιάδης είχε φέρει τροπολογία φορολογικών ζητημάτων, γιατί δεν έφερνε κι αυτό; Το φέρνει τελευταία μέρα, λίγο πριν κλείσει η συνεδρίαση της Βουλής και σταματήσει για τις διακοπές. Άρα εδώ πέρα υπάρχει ένα σχέδιο κατά τη γνώμη μας. Και το σχέδιο έχει να κάνει με το ότι θέλει να συγκαλύψει με αυτόν τον τρόπο που έρχεται και με αυτή τη μορφή. Ποιους αφορά, πόσοι είναι αυτοί που θα επωφεληθούν και τι ποσό θα είναι της ωφελείας; Γιατί, κύριε Υπουργέ, και με την αντίστοιχη πράξη νομοθετικού περιεχομένου που είχατε φέρει πριν ενάμιση χρόνο και καταργούσατε για τους μεγαλοοφειλέτες πάνω από ένα εκατομμύριο τις προσαυξήσεις και τα πρόστιμα τα οποία είχαν για φορολογικές και τελωνειακές παραβιάσεις, κάτι μεγάλοι επιχειρηματικοί όμιλοι ωφελήθηκαν. Και με το σημερινό ζήτημα, έτσι όπως το φέρνετε εν κρυπτώ, πολύ φοβούμαστε ότι κάποιοι κρύβονται από πίσω. Ζητάμε από την Κυβέρνηση, λοιπόν, να το αποσύρει, γιατί θα προσθέσει μία ακόμα μαύρη σελίδα στα ζητήματα τα οποία έχουν να κάνουν με παραβιάσεις του Φορολογικού και Τελωνειακού Κώδικα, με τα ζητήματα της φοροδιαφυγής και της προστασίας αυτών που φοροδιαφεύγουν.
Όσοι πήραν τον λόγο, σεβάστηκαν το δίλεπτο. Παρακαλώ πολύ, όμως, λίγη ησυχία, για να σεβαστούμε και αυτούς οι οποίοι ομιλούν. Τον λόγο έχει η κ. Μπακογιάννη. Προστίθενται ο κ. Αμυράς και ο κ. Λοβέρδος και κλείνουμε. Ορίστε, κυρία Μπακογιάννη.
Κύριε Πρόεδρε, είναι πασιφανές ότι αυτή η τροπολογία είναι τροπολογία του κ. Αλεξιάδη. Δεν ήθελε ή δεν τόλμησε ο κ. Αλεξιάδης να τη φέρει με την κανονική κοινοβουλευτική διαδικασία. Κυρίες και κύριοι συνάδελφοι, σε ένα πολύ βεβαρημένο ήδη, όπως η Κοινοβουλευτική μας Εκπρόσωπος ανέδειξε, κλίμα όπου ερχόμαστε να ψηφίσουμε καλή τη πίστει ένα νομοσχέδιο, το οποίο η Κυβέρνηση χαρακτηρίζει επείγον και πέντε λεπτά πριν από την ονομαστική ψηφοφορία η Κυβέρνηση κάνει δεκτή μία τροπολογία, η οποία τελειώνει την κατάσχεση υπέρ του ελληνικού δημοσίου περιουσιακών στοιχείων, δίνοντας 3% μόνο της αρχικής οφειλής, αντιλαμβάνεστε ότι αυτή η ρύθμιση δεν είναι αθώα. Η Βουλή των Ελλήνων δεν είναι «πλυντήριο» ανομιών και ούτε είμαστε διατεθειμένοι εμείς να συμβάλουμε σε τέτοιες λογικές. Εάν ο κ. Αλεξιάδης θέλει, ας μας φέρει τα ονόματα των ανθρώπων και των εταιρειών τις οποίες θέλει να διευκολύνει και να μας εξηγήσει γιατί θα χαθούν θέσεις εργασίας ή ό,τι άλλο πιστεύει, για να πείσει τη Βουλή. Αλλά, λάθρα τέτοια τροπολογία από τη Βουλή των Ελλήνων δεν πρέπει να περάσει, κυρίες και κύριοι συνάδελφοι του ΣΥΡΙΖΑ, διότι μετά την ευθύνη δεν θα την έχει μόνο η Κυβέρνηση, θα την έχει και ο καθένας από εσάς προσωπικά.
Κύριε Πρόεδρε, ζητώ τον λόγο.
Ευχαριστούμε, κυρία Μπακογιάννη. Τον λόγο έχει ο Υπουργός κ. Σκουρλέτης.
Ευχαριστώ, κύριε Πρόεδρε. [[ΑΛΛΑΓΗ ΣΕΛΙΔΑΣ]] [[Να μπει η σελ. 263α]] Κυρίες και κύριοι συνάδελφοι, κατατέθηκε προς το τέλος της συνεδρίασης μία τροπολογία, η οποία υποστηρίχθηκε με μια συγκεκριμένη επιχειρηματολογία. Αντιλαμβάνομαι ότι δεν είχαμε τη δυνατότητα να τη συζητήσουμε κατά τη διήμερη διαδικασία που είχαμε χθες και σήμερα. Επειδή οι τροπολογίες αυτές, οι οποίες έρχονται με καλή πρόθεση και δεν πρέπει να σκιάζονται από κανενός άλλου είδους σκοπιμότητες, θεωρώ ότι πρέπει να αποσυρθεί και αυτό θα κάνουμε. [[Χειροκροτήματα]] Ο αρμόδιος Υπουργός, με την έναρξη της διαδικασίας μετά τις καλοκαιρινές διακοπές, να την επαναφέρει με περισσότερα στοιχεία, έτσι ώστε να μην υπάρχει κανενός είδους σκιά. Ευχαριστώ.
Ευχαριστούμε, κύριε Υπουργέ. Κυρίες και κύριοι συνάδελφοι, η τροπολογία αποσύρεται. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις». Κυρίες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας επί της αρχής και επί του άρθρου 35 από Βουλευτές του Λαϊκού Συνδέσμου - Χρυσή Αυγή, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Νικόλαος Μιχαλολιάκος. Παρών. Ο κ. Ιωάννης Αϊβατίδης. Παρών. Η κ. Σωτηρία Βλάχου. Παρούσα. Ο κ. Γεώργιος Γερμενής. Παρών. Ο κ. Αντώνιος Γρέγος. Παρών. Η κ. Ελένη Ζαρούλια. Παρούσα. Ο κ. Παναγιώτης Ηλιόπουλος. Παρών. Ο κ. Ευάγγελος Καρακώστας. Παρών. Ο κ. Ηλίας Κασιδιάρης. Παρών. Ο κ. Νικόλαος Κούζηλος. Παρών. Ο κ. Δημήτριος Κουκούτσης. Παρών. Ο κ. Ιωάννης Λαγός. Παρών. Ο κ. Νικόλαος Μίχος. Παρών. Ο κ. Κωνσταντίνος Μπαρμπαρούσης. Παρών. Ο κ. Ηλίας Παναγιώταρος. Παρών. Ο κ. Χρήστος Παππάς. Παρών. Ο κ. Ιωάννης Σαχινίδης. Παρών. Ο κ. Χρήστος Χατζησάββας. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. [[Οι προαναφερθείσα επιστολή καταχωρίζεται στα Πρακτικά και έχει ως εξής:]] [[ΑΛΛΑΓΗ ΣΕΛΙΔΑΣ]] [[Να μπει η σελ.268]] Θα διεξαχθεί ονομαστική ψηφοφορία επί της αρχής και επί του άρθρου 35 του σχεδίου νόμου του Υπουργείου Περιβάλλοντος και Ενέργειας: «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις». Οι αποδεχόμενοι την αρχή και το άρθρο 35 του νομοσχεδίου λέγουν «ΝΑΙ». Οι μη αποδεχόμενοι την αρχή και το άρθρο 35 του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου η κ. Παναγιώτα Δριτσέλη από τον ΣΥΡΙΖΑ και ο κ. Βασίλειος Γιόγιακας από τη Νέα Δημοκρατία. Σας ενημερώνω, επίσης, ότι έχουν έλθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70 Α του Κανονισμού της Βουλής, με τις οποίες γνωστοποιούν την ψήφο τους επί της αρχής και επί του άρθρου 35 του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Η επιστολή, η οποία απεστάλη στο Προεδρείο από τον συνάδελφο κ. Κοντονή, σύμφωνα με το άρθρο 70 Α του Κανονισμού της Βουλής, καταχωρίζεται στα Πρακτικά και έχει ως εξής:
Κυρίες και κύριοι συνάδελφοι, σας ενημερώνω ότι μία σειρά συναδέλφων δεν θα παρευρεθεί στη σημερινή ονομαστική ψηφοφορία και μας γνωστοποιούν με επιστολή την ψήφο τους. Σας διαβάζω τον κατάλογο: Τσίπρας Αλέξιος, Βούτσης Νικόλαος, Κατσαβριά - Σιωροπούλου Χρυσούλα, Καρακώστα (Εύη) Ευαγγελία, Φάμελλος Σωκράτης, Βερναρδάκης Χριστόφορος, Κατρούγκαλος Γεώργιος, Μπαλτάς Αριστείδης, Κοτζιάς Νικόλαος, Κουκοδήμος Κωνσταντίνος, Αντωνίου Μαρία, Κεφαλογιάννης Ιωάννης, Κόνσολας Εμμανουήλ, Ασημακοπούλου Άννα - Μισέλ, Μεϊμαράκης Ευάγγελος - Βασίλειος, Σταϊκούρας Χρήστος, Αυγενάκης Ελευθέριος, Πλακιωτάκης Ιωάννης, Μπούρας Αθανάσιος, Καράογλου Θεόδωρος, Δένδιας Νικόλαος, Γρηγοράκος Λεωνίδας, Κέλλας Χρήστος, Χαρακόπουλος Μάξιμος, Παπαχριστόπουλος Αθανάσιος, Κόλλια - Τσαρουχά Μαρία, Καμμένος Παναγιώτης, Φορτσάκης Θεόδωρος, Σαλμάς Μάριος, Παπακώστα - Σιδηροπούλου Αικατερίνη, Καρασμάνης Γεώργιος, Καραμανλής Κωνσταντίνος, Γεννηματά Φωτεινή, Θεοχαρόπουλος Αθανάσιος, Σκανδαλίδης Κωνσταντίνος, Κρεμαστινός Δημήτριος, Κωνσταντινόπουλος Οδυσσέας, Παπαθεοδώρου Θεόδωρος, Τζελέπης Μιχαήλ, Κωνσταντόπουλος Δημήτριος, Κακλαμάνης Νικήτας, Κυριαζίδης Δημήτριος και Θεοχάρης (Χάρης) Θεοχάρης. Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων. [[Οι προαναφερθείσες επιστολές καταχωρίζονται στα Πρακτικά και έχουν ως εξής:]] [[ΑΛΛΑΓΗ ΣΕΛΙΔΑΣ]] [[Να μπουν οι σελ. από 271 έως 312]] ΑΛΛΑΓΗ ΣΕΛΙΔΑ
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Μέχρις ότου ολοκληρωθεί η καταμέτρηση, προχωρούμε στην ψήφιση των υπόλοιπων άρθρων του νομοσχεδίου. Ερωτάται το Σώμα: Γίνεται δεκτό το άρθρο 1 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό..
Συνεπώς το άρθρο 1 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 2 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 2 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 18 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 20 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 20 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 21 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 21 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 22 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 22 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 23 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Παρών.
Δεκτό, δεκτό.
Κατά πλειοψηφία.
Συνεπώς το άρθρο 23 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 24 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 24 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 25 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 25 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 26 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 26 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 27 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 27 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 28 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 28 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 29 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 29 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 30 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 30 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 31 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 31 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 32 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 32 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 33 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 33 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 34 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 34 έγινε δεκτό ως έχει κατά πλειοψηφία. Το άρθρο 35 τέθηκε σε ονομαστική ψηφοφορία. Ερωτάται το Σώμα: Γίνεται δεκτό το άρθρο 36 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 36 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 37 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 37 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 38 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 38 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 39 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 39 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 40 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 40 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 41 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 41 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 42 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 42 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 43 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 43 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 44 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 44 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 45 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 45 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 46 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Παρών.
Κατά πλειοψηφία.
Παρών.
Δεκτό, δεκτό.
Δεκτό, δεκτό.
Συνεπώς το άρθρο 46 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 47 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 47 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 48 ως έχει;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 48 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 49 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 49 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 50 ως έχει;
Δεκτό, δεκτό.
Δεκτό, δεκτό.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 50 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 51 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 51 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 52 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 52 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 53 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 53 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 54 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 54 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 55 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 55 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 56 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 56 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 57 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 57 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 58 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 58 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 59 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Κατά πλειοψηφία.
Συνεπώς το άρθρο 59 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 60 ως έχει;
Δεκτό, δεκτό.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Κατά πλειοψηφία.
Συνεπώς το άρθρο 60 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 61 ως έχει;
Δεκτό, δεκτό.
Παρών.
Παρών.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 61 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 62, όπως τροποποιήθηκε από τον κύριο Υπουργό;
Δεκτό, δεκτό.
Παρών.
Παρών.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο 62 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Εψήφισαν συνολικά 230 Βουλευτές. Υπέρ της αρχής του νομοσχεδίου, δηλαδή «ΝΑΙ», εψήφισαν 210 Βουλευτές. Κατά της αρχής του νομοσχεδίου, δηλαδή «ΟΧΙ», εψήφισαν 20 Βουλευτές. Συνεπώς το νομοσχέδιο του Υπουργείου Περιβάλλοντος και Ενέργειας: «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις» έγινε δεκτό επί της αρχής κατά πλειοψηφία. Επί του άρθρου 35 εψήφισαν συνολικά 230 Βουλευτές. Υπέρ του άρθρου, δηλαδή «ΝΑΙ», εψήφισαν 206 Βουλευτές. Κατά του άρθρου, δηλαδή «ΟΧΙ», εψήφισαν 24 Βουλευτές. Συνεπώς το άρθρο 35 νομοσχεδίου έγινε δεκτό ως έχει κατά πλειοψηφία.
Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις» έγινε δεκτό επί της αρχής και επί των άρθρων. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Δεκτό, δεκτό.
Δεκτό, δεκτό.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Περιβάλλοντος και Ενέργειας: «Νέο καθεστώς στήριξης των σταθμών παραγωγής ηλεκτρικής ενέργειας από Ανανεώσιμες Πηγές Ενέργειας και Συμπαραγωγή Ηλεκτρισμού και Θερμότητας Υψηλής Απόδοσης - Διατάξεις για το νομικό και λειτουργικό διαχωρισμό των κλάδων προμήθειας και διανομής στην αγορά του φυσικού αερίου και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.55΄ λύεται η συνεδρίαση για αύριο, ημέρα Παρασκευή 5 Αυγούστου 2016 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.